
Undeva deasupra Atlanticului, în timp ce survolam un canion de nori 
grei ce părea că se deschide precum o gură hulpavă, am hotărât că îmi 
ajunsese. 

— Dă-o-n mă-sa, nu mai pot! am spus. 

Până atunci mă mutasem deja de trei ori. Lăsasem în urma mea o serie 
de picturi abstracte pe spătarul fotoliilor de la clasa întâi, fiecare dintre ele 
un memento roşu-cleios al caracterului meu muritor. Fotoliul în care mă 
aflam acum era îmbibat în sânge pe jumătate coagulat. Îmi simţeam clipa 
morţii aproape şi, de n-ar fi fost vocea aceea răstită şi cicălitoare venită din 
adâncul minţii mele (nu cumva să laşi garda jos, soldat!), probabil că m-aş 
fi putut lăsa vrăjit de ideea de a da coltu’. Analgezicele găsite în depozitul 
de la Heathrow nu păreau să fi avut alt efect în afară de sporirea senzaţiei de 
vomă. Oricât mă străduiam să stau nemişcat, gaura rotundă şi urâtă care-mi 
păta cu roşu umărul refuza să se închidă. Sângele picura fără încetare, îmi 
îmbiba veşmintele în profunzime, ajungând peste tot... Ultima oară când 
fusesem să mă uşurez în cubiculul din spatele cabinei de comandă — din 
care becurile şi uşa fuseseră furate cu ani în urmă — coborâsem şovăitor 
privirea, de teamă că am să-mi văd şi lenjeria îmbibată în sânge. Dar nici 
măcar uşurarea de a descoperi că nu era aşa nu avea cum să atenueze 
durerea. 

Aşadar. Hotărârea se insinua pe nesimţite, însă nu aveam idee ce fel de 
primire ne aştepta la LaGuardia, aşa că nu o puteam amâna pe termen 
nedefinit. Mi-am ros buza o vreme, am înfulecat filosofic, cu gândurile 
aiurea, dintr-o conservă cu hrană pentru câini pe care o aveam în rucsac şi 
am hotărât să fac o încercare. 

Înveţi autocontrolul în primul an de antrenament, dar e vorba de lucruri 
rudimentare. Dacă eşti rănit într-o misiune, ideea principală e că deja ai 
compromis toată treaba „sub acoperire”, aşa încât ceea ce păţeşti după aia 
este în întregime problema ta. Îmi amintesc cum medicul pe care îl 
trimiseseră de la MOD scrutase gânditor încăperea plină de soldaţi aliniaţi 
înaintea lui cu o expresie care zicea: O, sărmani nenorociţi. Două săptămâni 
a pierdut ţinându-ne discursuri despre sterilizare şi politica eutanasierii, iar 
când a ajuns la partea despre extragerea unui glonţ a ridicat doar ochii peste 
dosar şi a spus: 


— Aveţi numai grijă să duduiţi de analgezice. 

Da, să trăiţi etc. etc. 

M-am ridicat, refuzând să cedez moleşelii din picioare, şi mi-am croit 
drum în faţă. Rucsacul în care îndesaserăm tranchilizante şi stimulente — şi 
toate porcăriile pe care ne mai căzuseră mâinile — era pe scaunul 
copilotului, lângă Bella. După ochii sticloşi şi broboanele de sudoare dintre 
firele ei de păr încâlcit bănuiam că energizantele cu amfetamină o ţinuseră 
trează, şi abia întoarse privirea când am scotocit după un cocteil cu ale 
mele. leşise nevătămată din schimbul de focuri de pe Heathrow — în 
principal ascunzându-se după mine — şi părea că-şi ia foarte în serios rolul 
de pilot. Degetele cu încheieturi albe pe manşă, respiraţie greoaie, buza de 
jos zbârcită acolo unde se muşcase prea tare. După câte fiole goale erau 
împrăştiate pe jos, speram să nu facă un atac de cord înainte să picăm la 
destinaţie. 

Să picăm. Proastă alegere de cuvinte. 

Am găsit o mână de seringi hipodermice inscripţionate „Extaz” — frumos 
legate cu o bandă elastică — şi am ridicat din umeri. De când apăruse 
năzbâtia cu „Sfârşitul lumii” ieşise la iveală o largă ofertă de narcotice 
puternice — Perf-E din rezervele armatei, amestecuri de droguri făcute la 
colţul străzii şi cocteiluri artizanale — şi cine naiba mai era în viaţă ca să 
spună ce efecte au? Însă „Extaz” suna mai bine decât „agonie infecțioasă 
extremă”, aşa că mi-am spus dracu” să le ia de efecte secundare şi am 
înşfăcat una din legătură. 

Banda elastică se rupse şi mă plesni peste obraz. Al naibii de macho, n- 
am ce spune. 

— Poate trag puţin pe dreapta, am bodogănit, sperând că Bella nu 
observase, apoi am desfăcut o seringă şi m-am întors împleticit în cabină. 

M-am făcut comod fără grabă. În pofida huruitului de motor şi a 
sâcâitoarelor semnale sonore ale aparatelor de avertizare din carlingă, 
avionul gol era un loc sinistru. Ca un râu secat sau o morgă fără niciun 
cadavru în ea; când elimini lucrul care-i dă funcţia — în cazul de faţă 
pasagerii care transformă hardughia asta în mai mult decât un uriaş tub 
zburător de trabuc — nu mai rămâne decât o promisiune deşartă. 

O, şi un om rănit care se face muci injectându-şi „Necunoscutul Drog 
X” şi care are alături o pereche de foarfece nesterilizate şi un sul de gută. 

N-am exagerat cu doza. N-ai de unde să ştii cât e normal, cât e 
supradoză, cât înseamnă moarte instantanee. Liniştea ca de vată de zahăr 


urcă în mine într-un val cald, umplând pe rând toate membrele şi, preţ de o 
secundă, m-am gândit cu îngrijorare că mi-am injectat cine ştie ce acid 
barbituric care mă va adormi înainte să apuc să-mi fac de lucru cu rana. Dar 
apoi valul îmi ajunse la creier, lovindu-mă ca o palmă, dându-mi o 
stânjenitoare senzaţie orgasmică la nivelul vintrelor şi spunându-mi — iar şi 
iar, ca un vinil zgâriat ce-mi cânta în ureche — că totul va fi bine. 

Al dracului de bun drog. 

Înainte să-mi treacă măcar prin gând că ar trebui să fiu în agonie, 
scărmănam deja în straturile expuse de muşchi din partea superioară a 
braţului. Presupun că într-un fel abstract eram în agonie însă, ca atunci când 
urmăream un film prost printre gratiile de la vitrinele magazinelor cu 
electrocasnice de pe 'Tottenham Court Road, era o senzaţie diafană şi tăcută; 
nu-mi luă mult să mă întorc şi să-mi concentrez atenţia în altă parte. 

Nu cumva să laşi garda jos, soldat. 

Nu, să trăiţi etc. etc. 

Când ieşi — zgâriind osul, eram mai mult ca sigur de asta —, trăgând după 
sine fuioare de sânge semicoagulat ca firele unei pânze de păianjen, glonţul 
se dovedi a fi un lucru mărunţel, neînsemnat. Judecând după câte durere 
provocase, aproape că mă aşteptam la un proiectil AMRAAM cu aripioare 
ghimpate, aşa încât cheagul amorf de mucozităţi care ieşi din mine fu de-a 
dreptul dezamăgitor. L-am lăsat să cadă — clinc! — pe tava pliantă din faţa 
mea, am împroşcat un jet de antiseptic militar în craterul rămas şi m-am 
apucat de lucru cu guta. Am făcut o treabă jalnică — ştiam asta —, din rană 
deja se scurgea puroi şi sângerarea refuza să se oprească, dar în lipsa unei 
unităţi de urgenţe, a unui doctor, a unei infirmiere ori măcar a unei persoane 
care să aibă cât de cât habar ce-i de făcut, futu-i, mi-a ieşit o operă de artă. 

Am strâns ultimul nod, am rupt firul cu dinţii, am aplicat deasupra o 
compresă îmbibată cu antiseptic şi am înfăşurat braţul de mai multe ori cu o 
bucată de cârpă. 

Apoi am stat, plin de mine, permiţându-mi o clipă sau două de 
automulţumire, după care am leşinat. 

Poate că Extazul avea un uşor efect halucinogen. Poate că deliram din 
cauza sângelui pierdut şi a durerii reprimate. Poate că lipsa somnului îşi 
spunea cuvântul şi-mi afecta procesul de gândire. 

Sau poate aveam pur şi simplu imaginaţia îmbâcsită de prea multe 
chestii nasoale. 

Oricare ar fi fost motivul, cum stăteam trântit acolo într-un scaun la 


bordul aeronavei 737 goale, la zece mii de metri deasupra mării Sargaselor, 
subconştientul meu împrăştia cu largheţe un caleidoscop de lucruri 
irelevante şi ceţoase: simfonii contradictorii de experienţe pe jumătate 
amintite. Îmi era rău. 

Aveam impresia că asist la o reluare a propriei mele vieţi. Aveam 
impresia că-mi văd trecutul în lumina puternică a unui cinemascop, numai 
că beneficiind de informaţii suplimentare, ca pe un DVD, şi de o coloană 
sonoră fără sens, totul pe un ecran de televizor ale cărui culori o luaseră 
razna. 

Dură o vreme ca imaginea să se stabilizeze (orice-ar fi putut însemna 
vreme) şi când efectul psihedelic se pierdu şi urâtele amintiri se focalizară 
în imagini şi mai urâte aş fi dat orice ca să mă pot trezi — doar că atunci 
când dormi nu ştii că dormi. Aşa funcţionează creierul omenesc, enervant 
de-a dreptul. 

Totul se derulă înapoi. Sări peste chestii importante şi în general îmi 
creă o stare de confuzie urâtă de tot. Nu-s sigur, iar Bella nu prea putea fi 
atentă atunci, dar cred că m-am fâţâit prin cabină ca un somnambul 
epileptic. Ar fi trebuit să-mi amintesc să leg centura de siguranţă. 

Cu mintea eram înapoi în Londra, alergam cuprins de panică şi... 

În întuneric, răpăit de mitraliere. Flăcări ieşind pe ţevi de armă în 
spatele plăcilor măzgălite ale scuturilor de apărare şi dale de ciment 
crăpându-se sub impactul gloanţelor rătăcite. 

Heathrow. Totul se ducea dracului din Anul Molimei. Avioanele 
semănau cu nişte santinele moarte; jefuite de sticlă ori metal, înclinate în 
unghiuri ciudate pe roţi dezumflate şi cu coloane de direcţie rupte: toate 
semne ale violenţelor care devastaseră la început, cu cinci ani în urmă, 
aeroportul. 

În centrul oraşului, cetele de supraviețuitori şi proscrişii cu care 
vorbisem negaseră participarea la actele de violenţă (ale căror urme erau 
vizibile oriunde întorceai capul) cu ridicări din umeri şi murmure filosofice. 

„Anu’ Molimei”, spuneau ei. De parcă asta explica — şi scuza — orice 
faptă anarhică, orice act necugetat de distrugere care venea la pachet cu un 
oraş aflat în cădere liberă. Toate jafurile. Furturile. Crimele. Violurile. 
Arderea fațadelor de magazine, colmatarea râurilor cu epavele maşinilor, 
adunatul de conserve, măcelărirea cailor de poliţie, tusea şi împleticirea şi 
scuipatul de sânge din plămâni aflaţi în pragul lichefierii. 

Aşteptarea ogivelor nucleare ce nu mai veneau. 


Anul Molimei. Au fost vremuri nebuneşti. 

Aici şi acum, în aeroport, distrugerea era cu atât mai greu de ignorat. 
Precizia avioanelor, atent proiectata eleganță a complexului: totul 
desfigurat, spart, recuperat şi lăsat pradă buruienilor aspre şi ruginii 
insidioase. Actele de violență luaseră sfârşit cu ani în urmă, dar urmările 
lor erau neatinse, ca nişte monumente de alabastru ridicate în cinstea 
demenţei unei întregi populaţii. 

În spatele meu, focurile de armă se stinseseră. Am continuat să alerg, 
trăgând-o pe Bella după mine fie de haină, fie de păr — nu mă oprisem să 
mă uit. Mă îndreptam spre singura aeronavă aparent intactă: cea revopsită 
în albastrul ţipător al Bisericii Apostolice a Zorilor Redescoperiţi. 

Neo-Clericii. Care în momentul de faţă încercau să mă ucidă. 

Undeva, între bezna hrăpăreaţă a pistei de decolare şi luminile 
pâlpâitoare din jurul turnului de control, cineva urla. O răbufnire guturală 
de imprecaţii biblice care acopereau zângănitul reîncărcării cu mâini 
nesigure a unei arme ruginite. Şi mai departe, tropot de bocanci care se 
îndreptau spre sursa larmei cu genul acela de grabă pe care înveţi să-l 
asociezi cu soldaţii bine antrenați, şi mi-am adus aminte cu un geamăt că 
majoritatea cazărmilor rămăseseră goale în acel an, că soldaţii intraseră în 
rândul Bisericii cu abandonul inconştient al celor care trec dintr-o instituţie 
în alta. Îmi doream ca vocea să tacă dracului. 

Din câte se pare, eram un eretic. Un profanator, un filistin, o abominaţie 
ambulantă, un diavol ce trebuie nimicit numaidecât şi, mai presus de orice, 
un nemernic viclean. Am recunoscut tonul mieros al călugărului gras cu 
care mă „„împrietenisem ” mai devreme în acea zi — profitând de înclinațiile 
lui sexuale pe care le-am intuit în privirea lui sfioasă şi în gesturile cochete 
— şi pe care îl lovisem apoi fără reţinere peste cap cu patul unei puşti când 
se întorsese să îmi aducă nişte apă. 

A fost o cale de-a intra, ce pot să zic. 

Şi atunci Bella începu să strige ceva în urma mea — „geanta! geanta!” — 
şi, când m-am întors să văd ce se întâmpla, Kalaşnikovul prinse iar viață. 
Ceva bont şi tare îmi lovi braţul stâng şi am început fără vrerea mea să mă 
învârt pe călcâie. 

— O! am făcut, întrebându-mă de ce mi se lipise de obraz cimentul 
crăpat. O! 

Şi Bella striga, şi motoarele aeronavei porneau tânguitor, şi un răpăit de 
şi mai multe arme, şi durere şi confuzie şi droguri şi mai mult sânge decât 


văzusem vreodată în viaţă, şi... 

Bing-bing. 

Aeronava, zburând pe pilot automat, emițând cine ştie de ce semnale de 
avertizare. 

Am întredeschis ochii; o crăpătură de lumină suficient de puternică încât 
să zăresc buloanele rotunde de oţel ale suporturilor de sub scaune, vestele 
de salvare îndesate în compartimente din plasă sub fiecare şi o pungă 
străveche de alune prăjite fără ulei. Goală, bineînţeles. 

Înapoi în prezent. 

Eşti la podea, soldat. 

Gânduri anapoda îmi treceau leneş prin minte, mă întrebam cât mai am 
până să vină stewardesa şi să-mi spună să mă ridic, dacă am borât pe 
bagajul cuiva, dacă i-aş putea cere cuiva să-mi aducă o cafea. Cred că 
realitatea şi-ar fi intrat în drepturi destul de repede după aceea, însă Extazul 
mi-a pulsat iar în vene. 

Un alt proto-orgasm mi se acumula în vintre. Un alt flux de imagini 
tremurate, bizare, şi, de foarte departe, zvâcnete de durere în braţul stâng, 
după care... 

Semnalul. 

Asta era înainte de Heathrow. La dracu” — din cauza asta ajunsesem la 
Heathrow. Asta era înainte de Neo-Clerici şi de Bella şi de toate celelalte. 

Stăteam singur, întins pe un prici în colțul Camerei de Comunicaţii 
221A, în aripa de est a clădirii SIS din Vauxhall Cross. Moţăiam cu ochii 
aţintiţi spre râu şi mă gândeam la toţi ceilalţi supraviețuitori hoinari, 
strânşi covrig în staţii de metrou şi în depozite din malluri, adunaţi 
grămadă în jurul focurilor din butoaie şi încăierându-se pentru şobolani şi 
porumbei. 

Adăpostul meu mic şi călduț nu mă făcea să mă simt tocmai superior, 
însă eram pe-aproape. 

Londra era deja urâtă înainte de An. După aceea a fost... 

Diferită. 

Staţi să vă spun: orice oraş arată ciudat fără lumini. Noaptea cerul este 
negru şi spuzit de stele ca în orice altă parte, iar dacă ai locuit în Londra o 
perioadă cât de scurtă de timp ştii că asta e anapoda. Cerul ar trebui să fie 
galben-verzui. Încărcat de poluarea care se scurge din norii care nu dispar 
niciodată. Era ca şi când Molima ar fi răpit culoarea cerului, aplatizând tot 
ceea ce era civilizat, tot ceea ce era avansat. Uită-te la lume acum; îţi 


spune: ,„ Totu-i ecologic, mda. Da’ asta nu-i aşa plăcut.” 

Ghemuit acolo, în camera mea, cu mintea goală, cu bărbia aşezată pe 
un morman de perne furate, acesta era un gând bine exersat. Cinci ani de 
realitate din asta posomorâtă şi nu prea mai aveai ce să spui despre ea. 

Nu mai era nimic nou care să te emo... 

Semnalul trezi consolele la viaţă cu o pâlpâire de neon şi o ploaie de 
informaţii codificate, şi eu am tresărit ca electrocutat. Clădirea era 
programată să economisească electricitatea, aşa că nu mai puteai aprinde 
nici cel mai mic bec, darămite să porneşti sistemele. Probabil că era un 
declanşator automat, care se pornea şi funcţiona doar pe durata primirii 
semnalului. Inteligent. 

Timp de cinci ani sistemele fuseseră mute. Pe console se adunase praful, 
fuseseră acoperite cu supă la conservă vărsată şi reviste porno furate sau 
cu alte articole de lux pe care le mai şterpeleam din când în când. Vreme de 
cinci ani antenele de pe acoperiş — ingenios mascate de arhitectura deco, 
robustă — stătuseră inerte, trăgând cu urechea la tăcerea atotcuprinzătoare. 

Timp de cinci ani dormisem în aceeaşi încăpere, descurcându-mă cum 
puteam, adunând ce găseam pe malurile râului la lumina zilei, furişându- 
mă înapoi noaptea ca un urs în bârlogul lui. Întotdeauna îi ignoram pe cei 
care adoptaseră aceeaşi rutină. Administratori bătrâni sau secretare de 
nivel scăzut, presupun, destul de norocoşi încât să-şi aducă aminte codurile 
de acces însă nereuşind vreodată să treacă de punctele de control din holul 
central. Toate uşile erau automatizate. Toate erau închise. 

Dar nu şi pentru mine. Nu şi pentru membrii personalului superior. 

Aici, sus, încă se mai păstra spectrul electricităţii. Sisteme de iluminare 
de nivel redus noaptea, uşi cu auto-închidere. Panouri solare pe acoperiş, 
cred, deşi încă nu dădusem de ele. În depozitul de arme exista chiar şi un 
dozator funcţional, însă cafeaua avea gust de plastic şi ceaiul dospea de 
rahat de şoareci. Totuşi acolo eram în siguranţă. Acolo erau uşi etanşe 
construite să reziste la un atac cu rachete, un tunel pe sub râu până în 
inima sumbrului şi pustiului Palat Whitehall şi toate lucrurile vechii mele 
vieți. 

Dosare. Computere. Arme. 

Iar acum un semnal. 

M-am gândit că este o glumă înainte de toate, însă asta era o prostie. 
Care dintre prietenii mei — şi nu fuseseră niciodată mulţi — ar fi avut 
posibilitatea să-l transmită, darămite un simţ al umorului atât de bolnav? 


Nimeni. Nu mai rămăsese nimeni. Nimeni cu rang destul de însemnat 
încât să aibă acces la coduri, nimeni care să ştie cum să se conecteze aici, 
sus. Nimeni de când Şeful se sufocase cu cheagurile propriilor lui plămâni 
şi cei doi directori care supravieţuiseră căzuseră într-o ambuscadă în drum 
spre o întâlnire Cobra. De atunci, camaraderia în rândul foştilor angajaţi 
ajunsese una dintre ultimele preocupări. 

Informaţiile codificate piuiau ca un cor de greieri nervoși, transferându- 
se pe ecranul pâlpăâitor în coloane neîntrerupte; o lumină verde pâlpâia de 
fiecare dată când cererea de acces era verificată şi aprobată. 

Şi apoi un cuvânt rătăcit în fluxul de informaţii. 

Trecu pe ecran atât de repede, că aproape l-am ratat. Cu ochii căscaţi, 
mi-am spus că mă înşel şi am ignorat furnicăturile transpiraţiei care îmi 
apărea pe frunte, dar tot l-am căutat din nou cu privirea. 

Acolo era. 

**PANDORA** 

Mi se strânse stomacul. Mi se întâmplă ceva cu inima care semăna mult 
Cu o gaură neagră ce mi se căsca între coaste. M-am împleticit în faţă, 
cred, deoarece m-am trezit şezând cu mâinile întinse, lipit de marginea 
mesei ca de o bară de siguranţă care mă ţinea în vagonetul unui montagne 
russe. 

Cuvântul curse iar cu viteză pe ecran, de jos în sus, o explozie pixelată 
de... de ce? 

Coruri de îngeri, raze de lumină, intervenţie divină. Cine naiba să ştie? 
Nu era posibil, însă îl aveam în faţa ochilor. 

Şi atunci ultima cerere de acces fu acceptată, legătura fu stabilită, 
canalul vocal se deschise cu un pocnet lichid şi la urechi îmi ajunseră 
pârâituri de electricitate statică. 

Şi respiraţia cuiva. 

Şi o voce care spuse: 

— Eşti... eşti acolo? 

Am recunoscut-o. 

— O, am făcut. Mai mult n-am fost în stare să spun. Vocala ieşi dintr-o 
parte adânc îngropată în mine care — ea singură — era în stare să 
funcţioneze la apariţia acestei revelații. Restul creierului meu era un peşte 
ameţit care se zbate pe un chei, aşteptând o piatră care să-l facă chiseliță. 

— O... 

Şi atunci rezerva de electricitate se termină, canalul de comunicare se 


închise, monitoarele se întunecară unul după altul, beculeţele se stinseră şi 
tăcerea mare şi neagră se revărsă în pântecele clădirii ca niciodată până 
atunci. 

Îmi amintesc că mi-am pierdut cumpătul. Doar puţin. 

Îmi amintesc că m-a cuprins furia şi că am spart tot felul de lucruri şi că 
am mârâit. Îmi amintesc că am tras pumni în pereţi şi în console până când 
sângele era atât de dens pe încheieturile zdrelite ale degetelor mele, încât 
picura pe covor. Dar mai mult decât orice îmi amintesc senzaţia care 
creştea în mine; senzaţia pe care o dădusem uitării, lepădată ca o piele 
moartă cu atâţia ani în urmă. Senzaţia care spunea, tare şi răspicat, la baza 
craniului meu, cuprinzându-mă cu degete de fier, îndreptându-mi postura şi 
nedându-mi şansa să mă împotrivesc: 

Nu cumva să laşi garda jos, sold... 

Ceva mă atinse pe faţă. 

Mi-am revenit din delir/fragmente de amintiri mult mai repede de data 
aceasta, şi cum huruitul motoarelor îmi bombarda graniţa lucidităţii, mi-am 
amintit unde mă aflu fără mari probleme. Mi se părea că izbutisem să mă 
trag în alt scaun al avionului — la fel de-al naibii de cleios — şi, lăudată fie 
guta, sângele nu-mi mai şiroia pe interiorul braţului. Mă întrebam cât timp 
trecuse. 

Undeva, o alarmă suna încet, un semnal politicos de urgenţă. Aproape 
am râs de această idee şi am decis, cu un chicot semi-isteric, că drogul încă 
avea efect asupra mea. 

Concentrează-te. 

Am simţit încă o atingere uşoară, ceva tandru plimbându-se peste buzele 
mele şi, începând să înţeleg, am încercat să articulez cuvinte. 

— Nu, Bella... am bolborosit, străduindu-mă să deschid ochii. N-nu-i... 
n-nu-i aşa... 

Avionul păru că trepidează. Fa îmi atinse iar buzele. 

— T-am zis... am îngăimat, conştient că-mi atârna saliva pe bărbie şi că 
vata amortiza orice mişcare. Nu-s... nu-s ntere sat înteremă-sa. 

Apoi urechile mi se obişnuiră cu huruitul avionului (mai ascuţit decât 
înainte?), îl eliminară în straturi, ca decojind o ceapă, şi am recunoscut 
mantra de cuvinte trunchiate care se avântau spre mine de departe. 

— ... mă-sa... şuiera vocea. Mă-sa mă-sa mă-sa... o doamne futu-i 
nu... ce-i... ce-i... O, futu-i... 

Bella. Tot în carlingă. Întâmpinând probleme. 


Atunci cine...? 

Am deschis furios ochii, pregătirea mea de luptă activându-mi imediat 
toate instinctele, muşchii încordându-mi-se din cap până în picioare... şi 
mi-am dorit să n-o fi făcut. Simţurile mele intrară în scurtcircuit, 
inundându-mi cu adrenalină mintea fragilă, tocmai trezită, şi puseră în 
mişcare ultimele rămăşiţe de Extaz. Fluxul mă năpădi ca o furtună de 
zgomot alb, învăluind complet tot ce vedeam şi auzeam şi puteam atinge, şi 
ultimele mele impresii dinainte să alunec în leşin pentru a treia oară vorbeau 
despre o arătare încâlcită, cu tentacule, care se întindea spre mine de sus, 
atingându-mi senzual buzele. 

Mască de oxigen. Procedură de urgenţă. Avionul are probleme. 

Căcat. 

Alarme şi înjurături şi turbulenţe, adaptări la fluctuații de gravitație... 

O sirenă gonea pe stradă. În urmă cu două, poate trei săptămâni m-aş fi 
sinchisit să mă ridic şi să văd despre ce era vorba. Poliţia, pompierii, 
ambulanţa, salvamontul? 

Acum nu prea avea sens. Toate erau ambulanţe. 

Asta era... înainte. La început. Asta era înainte ca Chestia să devină 
anaerobă, înaintea gropilor comune şi a măştilor de gaze, înainte să 
bombardeze spitalul St. Mary şi să trimită pe străzi maşini cu difuzoare şi 
aruncătoare de flăcări (,... aşezaţi toate cadavrele pe caldarâm... nu vă 
apropiaţi de acest vehicul... aşezaţi toate cadavrele pe...”). Asta era chiar 
la început, când isteria încă nu se generalizase, când oamenii se agăţau de 
slabele speranţe de stabilitate, când încă nimeni nu înţelesese cât de tare se 
va agrava situația, iar reprezentații armatei făceau pe brejii. Nu există 
motive de panică, bla-bla-în-mă-ta. 

Asta era cu cinci ani înainte să recepţionez semnalul. 

Stăteam tolănit într-un fotoliu, singur în apartament, ascultând sirena 
cum se îndepărtează şi amestecând gheața din paharul cu băutură. Cine 
ştie de ce, clinchetul cuburilor care se loveau de sticlă îmi aduse aminte de 
cafeneaua din Kabul — muzică de lăută şi sarindă, iz puternic de melasă de 
pepene din narghilele — unde, cu două luni în urmă, îmi rupsesem două 
degete. 

M-am crispat amintindu-mi. Îmbătrâneam, poate. Gărzile de corp ale 
victimei goliseră ambele încărcătoare cu cartuşe de calibru 22 şi până la 
urmă a trebuit să-l omor prin strangulare pe sărmanul nemernic, în timp ce 
el se străduia din răsputeri să-mi desprindă degetele de pe găâtlejul său. 


Pâr, pâr, gâl. 

Nu cumva să laşi garda jos, soldat. 

Nu, să trăiţi etc. etc. 

Am luat o duşcă de scotch. M-am uitat în jur, trist. 

Apartamentul nu era cine ştie ce, sincer să fiu. Câteva CD-uri pe nişte 
rafturi, mult prea multe tirbuşoane şi ustensile inutile pentru ascuţirea 
cuţitelor de bucătărie, un acvariu fără peşti în el (cine să îi hrănească?) şi 
un pat dublu rareori ocupat de două persoane. 

Cred că „nelocuit” e cuvântul potrivit. 

Uneori simţeam impulsul să scot cămăşi şi şosete — curate — din 
sertarele din dormitor şi să le aşez atent care pe unde, ca şi când ar fi fost 
aruncate sau uitate. O dezordine organizată, pentru numele lui Christos. Nu 
vi se pare tragic? 

Ei bine, totul urma să se schimbe şi asta era inevitabil. Am aruncat o 
privire la ceasul de la mână şi am mai luat o duşcă, întrebându-mă fără 
astâmpăr de ce întârzie atât de mult furgoneta. 

O altă ambulanţă, un alt dric care patrula străzile oraşului căzut în 
amorțeala morţii. Cred că şi vuietul sincopat al unui elicopter (un elicopter- 
ambulanţă, fără îndoială) auzindu-se undeva pe fundalul vuietului Londrei. 

La televizor, un prezentator BBC se dădea de ceasul morţii să anunţe 
ultimele evoluţii ale zilei. 

„+... i S-a alăturat ministrul sănătăţii, care a anunţat din nou că se face 
tot posibilul pentru izolarea şi combaterea epidemiei. Acuzat de protestatari 
că amână vaccinarea cetăţenilor, primul ministru a părut vizibil afectat şi i- 
a asigurat pe reprezentanţii presei că măsuri viabile de tratament nu pot fi 
oferite decât după ce oamenii de ştiinţă vor afla mai multe despre natura 
molimei. 

După un incident similar, Pentagonul a fost închis astăzi când 
protestatarii au pornit spre Washington DE, cerând măsuri concrete 
împotriva cazurilor tot mai numeroase de infect...” 

Am apăsat butonul de „standby” de parcă m-ar fi jignit. 

Afară, încă o ambulanţă. Voci care se certau în apartamentul de alături. 

Cineva tuşind în camera de deasupra. Deloc un semn bun. 

O oră mai târziu, m-au trezit — nici nu-mi dădusem seama că m-a furat 
somnul — două bipuri prelungi emise de telefonul meu mobil. Un SMS. Am 
ridicat clapeta, am citit numele apelantului şi m-am grăbit să deschid 
mesajul, încercând un vag sentiment de nelinişte de care nu mă puteam 


dezbăra şi pe care nu eram în stare nici să mi-l explic. 

SCZ, spunea mesajul. SCHIMBARE PLAN. 

FOST CHEMATĂ. 

POATE 2 SAPT? 

AŞTEPŢI? 

L-am privit ţintă vreme de vreo o oră. Parcă urmăream reluarea unui 
meci de fotbal, sperând în zadar să observ ceva ce mi-a scăpat prima dată, 
sperând că totul va avea alt deznodământ. 

— O, am făcut. Doar pentru urechile mele. Doar pentru peştii 
inexistenţi din acvariu, poate. Poate doar pentru telefonul al cărui ecran se 
stingea întruna de fiecare dată când nu-i făceam nimic. O! 

Trecu o altă ambulanță. 

Şi m-am trezit pentru ultima dată în cabina mânjită cu sânge a unui 
Boeing 737 furat, cu impresia că un vulcan îşi scuipase lava în craniul meu, 
întrebându-mă de ce se mişcă totul atât de repede înainte şi înapoi. 

De data asta era într-adevăr Bella. Mă strângea de hainele jilave făcute 
zdrenţe. Mă scutura zdravăn, aşa încât mă loveam cu ceafa iar şi iar de 
tapiseria plasticată a scaunului. 

— ... ştiu că mă auzi, nemernic ce eşti, trezeşte-te odată, trezeşte-te 
odată, tre... 

Am bolborosit ceva indefinit. 'Tirul ei verbal nu încetă, ci schimbă doar 
viteza ca un aparat ale cărui circuite nu mai au mult până ce se vor arde. 

— ... 0 să murim, jigodie, o să ne prăbuşim! Trenul de aterizare, da? Nu 
a coborât! Autopilotul ăla nenorocit ne duce spre aterizare şi, futu-i, o să 
murim... 

M-am întrebat dacă mai am timp să-mi injectez încă o doză de Extaz. 


Capitolul 2 


M-am temut întotdeauna de aterizare. 

Înaintea Molimei, înainte ca străzile să geamă de oameni morţi, 
muribunzi sau care îşi doreau moartea, înainte ca supraviețuitorii să se 
dumirească ce se întâmplă, înaintea acuzațiilor publice şi a revoltelor şi a 
valurilor de violenţe şi linşaje şi, una peste alta, înainte ca totul să se ducă 
de râpă, călătoream frecvent cu avionul. 

În împrejurări mai puţin sinistre aş fi acumulat suficienţi kilometri pe 
cardul de fidelitate cât să pot ajunge până la Jupiter, însă când fiecare zbor e 
însoţit de un nou paşaport, un nou nume şi o nouă identitate, e greu să ţii 
socoteala. În branşa mea, plăcerile erau puţine. Nu că ar fi contat cine ştie 
cât. Acum sigur nu mai contează. 

Ideea e că am călătorit destul cu avionul ca să cunosc rutina. Forţa 
motrică a decolării, chinul ocupării unui loc lângă toaletă, Legea 
Probabilităţii Ghinionului cu privire la pasagerii din scaunul de alături 
(oameni normali contra ciudaţi, 1 la 3). 

Şi de fiecare dată, la apogeul fiecărei anoste misiuni, după ore întregi de 
privit suprafeţele interioare ale unei aeronave puternic luminate, când vocea 
căpitanului cârâia în difuzoarele ascunse vederii pentru a anunţa iminenţa 
aterizării, de fiecare dată stomacul mi se strângea puţin. 

Cunosc toate argumentele pro. Le-am auzit pe toate. De obicei şezând 
alături de un ciudat. 

„... rămâne în statistici cea mai sigură modalitate de a călători...” 

„... sunt şanse mai mari să fii lovit de un autobuz decât...” 

Bla bla bla. 

Puteţi spune că sunt pesimist, însă ceva mă nelinişteşte la imaginea unui 
obiect compact de metal şi plastic cântărind patruzeci de mii de kilograme 
care coboară cu o viteză dezastruoasă spre o pistă de ciment care nu este 
nici pe departe moale, să ne înţelegem bine. Ceva face să-mi transpire puţin 
palmele când mă gândesc la două sute şi ceva de oameni vârâţi într-un 
cilindru cu aripi care frânează controlat în înaltul cerului. 

Oi fi eu absurd. 

Cu cinci zile înainte să-mi revin din leşinul indus de Extaz în cabina 
unui avion a cărui soartă era pecetluită, cu Bella scuturându-mă şi 
spunându-mi că o să murim, noi doi întocmeam planuri. 


Le-am discutat într-un pub incendiat de pe o stradă incendiată de lângă 
Heathrow, mâncând iepure sălbatic şi o recoltă bună de mure. Bella îmi 
vorbise despre autopiloţi. O găsisem doar cu o săptămână în urmă şi încă ne 
obişnuiam unul cu celălalt. Pentru mine, ea era o persoană cu experienţă ca 
pilot, prea drogată pentru a-i păsa de riscuri, mânată de propriile-i motive 
pentru a ajunge în State. Nu mă sinchisisem prea tare să aflu care erau 
acestea. Nu atunci. Ştiam doar că mă va ajuta fără să fie nevoie de bani, 
vorbe dulci sau ameninţări. Excelent. 

Pentru ea, eu eram doar un psihopat înarmat care o va ajuta să ajungă la 
bordul aeronavei. 

— Chestia e, spusese ea, curăţându-şi sâmburi de mure dintre dinţi, că 
un autopilot le poate face cam pe toate. 

— Serios? 

— Mda. Fluturase nepăsător din mână. Adică... e clar că ai nevoie şi de 
un pilot în carne şi oase. Să supravegheze, să regândească planul de zbor, 
să reacționeze la te miri ce. Dar în linii mari autopilotul se ocupă de ce-i 
mai greu. Urmează traseul, reglează înălţimea şi viteza de zbor, chestii de 
astea. Dacă n-ar fi fost manevrele de decolare, cred că într-un an sau zece s- 
ar fi renunţat cu totul la echipaj. 

Se încruntă, adăugând pe muţeşte: 

Dacă n-ar fi apărut Molima, vreau să spun... 

Încă era un lucru normal să discuţi despre viitor ca şi când încă ar mai fi 
existat aşa ceva. 

— Manevrele de decolare? am repetat, nedumerit. 

— Mda. Nu mă-ntreba de ce. Profesorii nu mi-au explicat, iar eu am 
urmat cursul doar trei săptămâni. E nevoie de contribuţia unui om, 
presupun. Prea multe variabile, prea multe lucruri rămase în voia sorții. 

Am încuviinţat din cap, puţin uşurat. Ideea că de fiecare dată când 
decolam viaţa mea era în mâinile unui calculator de buzunar ceva mai 
evoluat nu-mi picase bine. 

Până când: 

— Stai aşa. E vorba doar de decolare? 

Bella zâmbi. Cerşise o ţigară de la mine înainte (eu nu fumez, dar 
bunurile de schimb rămân bunuri de schimb) şi acum şi-o aprinse tacticos, 
suflând leneş fumul printre dinţi. 

— Doar de decolare. 

— Atunci... aterizarea este... a... 


— Aha. Încă un surâs malefic din care fumul ieşea ca cerneala dintr-o 
sepie, apoi o ridicare din umeri. Nu întotdeauna. Majoritatea piloților 
efectuează ei înşişi manevrele de aterizare. O chestiune de credinţă, 
presupun. Dar să spunem că plouă sau că e ceaţă pe pistă. Apeşi nişte 
butoane, te laşi pe spate şi face unchiul Bob restul. 

— Futu-i. 

— Aha. 

— Deci când o să... a... 

— He-he. 

Avea un râs frumos, una peste alta. Era mult mai înclinată să râdă pe 
înfundate, lucru care mă călca pe nervi, însă chiar şi aşa. Doar nu aveam 
prea multe motive să râdem. 

— Când vom fi în zbor, reluă ea, poţi pune pariu pe ultimul tău 
Marlboro c-o să folosesc pilotul automat cât de mult posibil. Crede-mă, e 
varianta cea mai eficientă. 

N-are rost să spun că discuţia aceasta nu mă umpluse de încredere. 

La aproximativ trei sute de metri deasupra solului, când sistemele de 
alarmă atinseseră un crescendo insuportabil şi dincolo de hublourile din 
partea dreaptă a aeronavei se ridica o dâră vizibilă de fum, realitatea 
necruțătoare a situaţiei reuşi să spulbere cu totul mahmureala lăsată de 
Extaz şi mă izbi drept între ochi. 

Zburam la bordul unui avion aparţinând unei mişcări sectare notorii 
pentru inflexibilitatea sa, un avion de care nu se mai îngrijise nimeni ca 
lumea de cinci ani, un avion despre care nimeni nu ştia cât combustibil mai 
are în rezervoare, la manşa căruia se afla o narcomană îngrozită care nu 
depăşise la cursul de pilotaj stadiul de operare computerizată a unui 
simulator de zbor, iar trenul de aterizare suferise stricăciuni ireparabile la 
nivelul uneia sau al mai multor componente. 

Şi aparatul se îndrepta spre aterizare condus de un computer îmbătrânit. 

— O, futu-i, am spus. O să murim. 

Bella nu mă mai scutură. 

Preţ de un moment sau două, ne-am holbat unul la celălalt, despărțiți 
doar de vaierul neregulat al motoarelor şi ţiuitul spasmodic al sistemelor de 
alarmă. Apoi am izbucnit amândoi în râs. 

Adrenalina are efecte ciudate. 

Râsul Bellei nu mai suna atât de frumos în clipa aceea. 


Din câte îmi dădeam seama, pilotul automat ne adusese exact pe 
traiectoria de aterizare. 

Nu eram foarte atent — scaunul în care mă fixasem cu centura de 
siguranță era amplasat departe de carlingă, pe considerentul că, în cazul 
unei evoluţii urâte a lucrurilor, cu cât stai mai aproape de carlingă, cu atât ai 
mai mult de suferit —, dar prin uşa deschisă am întrezărit în depărtare 
cicatricea a ceea ce putea fi pista de aterizare, poleită în bronz de lumina 
după-amiezii, mărginită într-o parte de anexe indefinite şi în cealaltă de un 
luciu puternic de apă. Mie mi se părea că se află drept în faţă şi sub noi, la 
orizont, loc care presupun că este optim pentru o pistă de aterizare. 

Bella şedea lângă mine şi cânta sinistre cântecele de grădiniţă, refuzând 
să vorbească. 

Înclinându-mă puţin spre dreapta, chiar şi asaltat de amalgamul indigest 
al simţurilor (în mod ironic, durerea de la braţ revenise cu forţe reînnoite 
mult înainte să-mi recapăt instinctele), mă aşteptam încordat ca vârful aripii 
să atingă pista, ca aripa întreagă să se rupă şi noi să capotăm — lăsând în 
urmă o dâră de combustibil şi fum — ca o colosală roată a norocului. 

Sau poate că nu aripa, ci coada va atinge solul, iar noi vom ricoşa în sus 
ca un cuţit aruncat la ţintă care se loveşte cu plăselele, făcând un salt şi 
întorcându-ne prin aer, până când botul carlingii s-ar lovi de macadam ca o 
suliță boantă, spulberând toate suprafeţele şi umplând cabina într-o explozie 
de cioburi. 

Sau poate motorul din dreapta va exploda în momentul impactului. 
Poate că nu vom prinde deloc de veste când ne vom prăbuşi, vom vedea 
doar o splendidă jerbă de foc, o supernovă care va spulbera toate geamurile, 
toate scaunele şi toate oscioarele fragile din corpurile noastre. 

Poate că ne vom izbi de o clădire. 

Poate că vom rata aterizarea pe pistă şi vom fi îngropaţi, în plină viteză, 
în noianul de curţi şi hangare ce umplu extremităţile aeroportului 
LaGuardia. Poate că ne vom răsturna în apă, bolborosind în vreme ce 
întunericul ne înghite. 

Poate că vom... 

O, futu-i mama mă-sii. 

Nu-i niciodată bine să te laşi pradă imaginaţiei într-o situaţie disperată. 

— ... în vârf de copac... când vântul suflă, leagănul... 

— Bella? 

Cu colţul ochiului, în zare, pe geamuri, vedeam tufişuri. 


— ... când ramura se rupe, leagănul cade... 

— Bella, taci dracului din gură... 

Linia orizontului îşi făcu tremurat apariţia pe ambele laturi. Pista se 
desfăşură. 

— ... jos va cădea... 

Zgranţ. 

Scântei. Alarme ţipând ca nişte copii abandonaţi. 

Totul se cutremura. O răbufnire de aer trecu prin cabină dinspre 
carlingă, aducând cu ea cioburi de sticlă şi pietricele, şi gâtul mi se suci atât 
de tare, încât am scâncit şocat. Vedeam porţiuni cu iarbă şi clădiri 
îndepărtate trecând în viteză pe lângă noi, însă nu într-o linie dreaptă. 
Rulam pe pistă, cu trenul de aterizare pe jumătate coborât ţipând şi 
protestând sub noi, înclinându-ne pe o rână, înaintând într-un nor de metal 
topit şi tăciuni amestecați. Ne îndreptam spre marginea pistei. 

Un moment neaşteptat de imponderabilitate şi o durere crâncenă în 
diafragmă când centura de siguranţă mă ţinu locului. Cu colţul ochiului am 
văzut cum Bella se ridică în aer, cu mâinile şi picioarele depărtate, lipindu- 
se de tavan cu un crănțănit de gândac strivit, după care căzu înapoi, 
lovindu-se de o tetieră şi răsucindu-se, cu capul în jos, pe-o parte. 

Nu avea centura pusă. 

Căcat. 

O trepidaţie zdravănă şi metalul supus la cazne contorsionându-se cu un 
scrâşnet mecanic. Pe hubloul de lângă mine, rătăcit în spatele unei perdele 
de contradictorii dâre de fum şi rămăşiţe învolburate, am reuşit să desluşesc 
vârful aripii înclinându-se pe spate şi în sus, rupându-se în timp ce avionul 
îşi continua alunecarea lentă. Se rupse de tot cu o smucitură îngrozitoare, 
împrăştiind combustibil care se aprinse imediat şi se împrăştie magnific pe 
pistă ca într-o cascadă de neon. Metalul fuzelajului — cu patru scaune în faţa 
mea — se îndoi cu un țipăt, trimițând toate cioburile de sticlă pe partea 
stângă şi împingând fum în interiorul cabinei. Totul se făcu negru şi toxic, şi 
în pofida pâclei aceleia înţepătoare şi a tusei mele nestăpânite am reuşit să 
aud bubuiturile pe care avionul aflat în chinurile morţii la scotea la impactul 
cu solul. Străbătu ultima bucată de pistă cu gemete şi vaiere, smulgând 
bucăţi de asfalt cu un huruit de polizor unghiular, apoi intră cu o nouă 
smucitură pe porţiunea de teren acoperit cu iarbă. Bella se văieta undeva în 
obscuritate. 

Timpul începu să revină, bucată cu bucată. Scânteile curgeau ca nişte 


bale. 

Şi — încet la început, dar prinzând viteză pe măsură ce inerția ceda în 
faţa schimbării de greutate — am rulat. Am aterizat cu trenul de aterizare 
efectiv distrus, cu singura aripă rămasă ridicată spre cer, deasupra 
fuzelajului, ca înotătoarea dorsală a unui rechin, cu tavanul îndoindu-se şi 
curbându-se şi apoi cedând de-a dreptul când preluă întreaga greutate. Când 
întreaga cabină se ridică precum un vagonet de carusel, scaunul meu trecu 
de la poziţia lui verticală la o orizontală dreaptă, iar centura de siguranţă mă 
tinu iar în loc. 

A doua aripă plesni solul cu o smucitură teribilă şi se rupse. Ca un car 
alegoric cilindric, fuzelajul trecu peste ea, desfăcându-se pe la încheieturi. 

Înăuntru: un haos de nedescris. 

Fragmente de te miri ce căzând şi apoi ridicându-se, sângele dând buzna 
şi apoi retrăgându-se din globii oculari, mâinile parcurgând traseul între 
poală şi frunte. 

Bella se zbătea ca un peşte pe moarte, buf, buf, buf, când pe tavan, când 
pe podea, la fiecare nouă rotaţie. Nu prea părea vie. N-o puteam ajuta cu 
mare lucru. 

Avionul părea să încetinească. 

Apoi ceva explodă în spatele nostru. Asurzitorul vuiet sonic al unui 
motor demult pierdut se stinse cu un şuierat dureros şi — o futu-i o futu-i — 
brăzdă totul, înăuntru şi afară, cu şrapnel. Metalul fu străpuns. Aeronava se 
balansă şi se lăsă în faţă, cu valuri de căldură rostogolindu-se dinspre coada 
schimonosită, şi mă trase de hainele însângerate, zdrenţuite. Ceva îmi înţepă 
genunchiul. Faţa îmi sângera. Puținele hublouri rămase explodară ca spuma 
pe un val şi, rostogolindu-ne din nou, am avut în treacăt impresia că pe 
geamul spulberat văd porţiuni de iarbă pârjolită. Ceva tăios şi lung 
străpunse metalul de lângă mine şi mi se opri la nici treizeci de centimetri 
de coaste: un jalon de pe terenul de lângă pistă, cules ca un ghimpe. 

Într-un sfârşit, precum un motor uriaş care intră în hibernare, avionul 
rămase încremenit locului; înclinat pe spate ca o târfă pălmuită aşteptând să 
fie lovită iar. Fumul ieşea de peste tot şi pârâitul molcom al flăcărilor îmi 
înghiontea creierul amortit. 

— Căcat, am spus. 

Şi corpul inert al Bellei — pe jumătate sprijinit pe speteaza unui scaun 
aflat direct deasupra capului meu — cedă gravitaţiei, zvâcni în aer cu o 
mişcare moale şi se înfipse în ţepuşa zimţată din perete. 


Cred că nu voi uita nicicând sunetul pe care l-a scos. 

Primul impuls a fost acela de a ieşi din epavă. 

Toate porcăriile alea hollywoodiene cu rezervoare sărind spontan în aer 
ca vulcanul Krakatau — la mult timp după prăbuşire — puteau fi ignorate fără 
probleme. Al doilea motor tăcuse la scurt timp după ce rostogolirea nebună 
se oprise, eliminând orice pericol evident de explozie. Însă panica iraţională 
rămase ca un tăciune în viscerele mele şi focurile deja aprinse erau suficient 
de multe încât să te îngrozească. În fumul tot mai gros şi cu sângele 
curgându-mi în ochi din tăietura de pe frunte, m-am zbătut ca să ajung la 
catarama centurii de siguranţă, descoperind din senin o nevoie imperioasă 
de a ieşi din avionul ăla nenorocit. 

De a mă îndepărta de trupşorul flasc al Bellei. Care se uita ţintă la mine. 

Nu cumva să laşi garda jos, soldat. 

Nu, să trăiţi etc. etc. 

Începeam treptat să înţeleg că reuşisem. Ajunsesem în State. Reuşisem, 
futu-i mama mă-sii. 

Şi da, întâmpinasem greutăţi şi făcusem sacrificii. Da, îndurasem durere 
şi trecusem prin haos şi mă târâsem pe brânci. Da, întâlnisem moartea. 

Însă e imposibil să faci ceea ce am făcut eu vreme de cincisprezece ani 
şi să nu dai peste unele sau toate acestea la un moment dat. Nu apuci să te 
furişezi ca o umbră printre picăturile de ploaie, ucigând şi înjunghiind în 
culisele a o sută una puteri străine fără să înveţi cum să ignori totul. Să 
strângi totul într-un ghem infect pe care să-l azvârli, părăsit şi dat uitării, 
undeva în pustietăţile otrăvite ale minţii nesondate. Orice era nevoie pentru 
a merge mai departe. Condiţionare mentală. Deconectare emoţională. Orice. 

Ajunsesem în America. Nimic altceva nu avea importanţă. 

Deşi, sincer să fiu, victoria era întrucâtva întunecată de incertitudinea a 
ceea ce urma să găsesc acolo. Cu cinci ani în urmă, înainte ca emisia 
buletinelor de ştiri să se întrerupă şi ca undele radio de urgenţă să tacă 
definitiv, înainte ca internetul să devină o frescă inertă — sucombând puţin 
câte puţin, pe măsură ce serverele din toată lumea clacau —, părea că Statele 
Unite nu dăduseră ortul popii. 

Sigur, primiseră şi ei o bombă nucleară sau două. 

Ascultaţi la mine: se pare că nimic nu scoate la iveală agresivitatea unui 
popor ca un dezastru împărtăşit. Dacă dădeai crezare estimărilor făcute la 
început — şi eu le-am crezut —, Virusul AB eliminase 93% din populaţia 
globului. Asta înseamnă cincizeci şi nouă de miliarde de oameni, ca să ştiţi, 


îndoiţi de durere, scuipând pe gură ghemuri de alveole pulmonare, 
sângerând din ochi şi urechi şi fund, murind pe capete. 

Aţi auzit? 

Cincizeci şi nouă. De miliarde. 

E un număr care depăşeşte limitele imaginaţiei mele — şi ăsta nici măcar 
n-a fost sfârşitul. 

A fost un timp — poate una sau două luni — când guvernele şi reţelele 
media şi liniile de comunicare încă erau oficial operaţionale. Reduse la 
minimum, cu personal puţin, menținute pe linia de plutire prin efortul celor 
care-şi văzuseră nouă din zece colegi murind, care rămăseseră zăpăciţi cu 
toată răspunderea pe umeri, fără a avea vreun indiciu, vreo speranţă sau 
vreo idee despre ce anume se întâmpla. 

Presupun că a fost inevitabil ca un tăntălău dus cu pluta să înceapă să 
arunce cu acuzaţii. 

Virusul AB a fost creat de om, s-a spus. 

Armă biologică, s-a spus. 

Terorism sponsorizat de stat ascuns în spatele unei pandemii 
nimicitoare, s-a spus şi oamenii au arătat cu degetul şi au găsit „dovezi” şi 
au lăsat să crească tensiunea. Veştile erau aproape inexistente când rachetele 
au fost scoase de la păstrare, însă noi am aflat de asta. Chiar şi în Londra. 

Îmi place să cred că nimeni n-a ales ca ţintă Marea Britanie datorită 
faptului că poziţia noastră diplomatică era fără pată, posibila noastră 
implicare într-un atac biologic era de râsul curcilor, iar neutralitatea noastră 
împiedica atragerea oricărei acuzaţii. 

Mada. Şi porcii zboară în înaltul cerului. 

Nu, noi am fost cruţaţi deoarece nu mai rămăsese niciun onanist la 
Whitehall care să scoată capul peste parapet şi să se alăture curentului 
general. Nu mai rămăsese nimeni care să contribuie la marea gâlceavă 
planetară. Nu mai rămăsese nimeni care să apese Butoanele Mari şi Roşii. 

După Molimă, toţi sărmanii neghiobi rămaşi la conducere fie au fost 
linşaţi de gloatele înfuriate, fie au fugit şi s-au ascuns. A fost un mod 
specific britanic de-a face faţă dezastrului. 

Acum, asta era la distanţă de jumătate de glob. 

Cu mari cazne, m-am târât prin interiorul avionului distrus şi am 
încercat să anticipez. Judecând după căldura şi lumina care pătrundeau prin 
cea mai mare dintre crăpăturile fuzelajului, părea să fie o zi frumoasă, lucru 
oarecum nou după cinci ani de ploi acide şi ceruri londoneze. 


Am aruncat o ultimă privire înapoi la Bella — urându-mă că nu aveam 
energia necesară să o scot din ţepuşa aceea, că nu pregetam măcar un 
moment ca să-i închid măcar ochii. Dar nu... acelaşi sentiment că sunt 
închis, blocat într-o cuşcă. Aşteptând ceva să vină şi să pună mâna pe mine. 

E un clişeu, dar nu poţi fi cât de cât priceput la ceea ce obişnuiam eu să 
fac fără să te laşi condus de instincte. Asta şi faptul că, în branşa mea, 
întotdeauna era ceva care venea să pună mâna pe mine. 

Logica spunea că Neo-Clericii erau în apropiere. Aceasta era, în 
definitiv, avionul lor. Era de asemenea ruta lor de zbor, programată dinainte 
în autopilotul lor, care aterizase (un cuvânt mai bun îmi lipseşte) cu noi la 
destinaţia aleasă de ei. Mă puteam aştepta să nu le fie pe plac felul în care 
avusesem grijă de un lucru al lor. 

Am vârât mâna în buzunarul hainei, căutând asigurare. 

Tot acolo. 

Bun. 

Dar la ce altceva să te aştepţi? Un deşert nuclear? O pustie radioactivă 
bântuită de descreieraţi şi de muribunzi? Animale sălbatice canceroase 
împleticindu-se pe picioare tumefiate, sărind să se înfrupte din noul sosit? 

Mai fusesem o singură dată în New York. Nu suna prea diferit. 

Pusesem un rucsac cu provizii într-un dulăpior de lângă carlingă. 
Croindu-mi drum în faţă pe lângă scaune contorsionate şi măşti de oxigen 
care se bălăngăneau, a fost destul de uşor să-l recuperez. Dar când am 
încercat să-l salt pe umeri, icnind cu răsuflarea tăiată, am înţeles exact cât 
eram de slăbit. Mi s-a învârtit capul o fracțiune de secundă — moştenire 
rămasă de la Extaz — şi m-am împleticit, pierzându-mi echilibrul. 

— Fir-ar să fie! am şuierat printre dinţi şi am căzut în fund. 

Asta mi-a salvat viaţa. 

Un răpăit de armă semiautomată se porni de undeva din spatele meu, 
iscând un gheizer mic de bucăţi de plastic şi fibre de izolaţie în 
tavanul/peretele de deasupra mea. 

Exact unde m-aş fi aflat eu. 

M-am lăsat pe burtă şi m-am rostogolit încă înainte să conştientizez ce 
fac. Urmă un alt ropot de gloanţe — bănuiam că din aceeaşi sursă — care 
mişcă aerul precum un ventilator uriaş şi mă trase de haina jerpelită când un 
glonţ făcu o gaură în poalele ei. M-am descotorosit de ea înainte să ia foc, 
ascuns de scutul tapisat al unui scaun răsturnat, şi am lăsat adrenalina să 
preia conducerea. 


Identifică inamicul. 

— Unde mama mă-sii, strigă o voce cu un accent newyorkez mai 
pronunţat ca nasul lui Pinocchio, sunt copiii? 

Ah! 

Copiii. 

— Pot să explic! am strigat, lăsând să mi se simtă bine groaza în voce. 
Numai să... numai să nu mă împuşti! O, Doamne, o, Doamne. N-am făcut-o 
eu. Pe mine m-au trimis să vă spun! 

— Cine te-a trimis? 

— Ăă... Gândeşte repede. Episcopul! A apărut o problemă! Cu copiii, 
vreau să zic. Au vrut să vă explic eu, a-aşa că m-au... 

— Ce problemă? Unde mama mă-sii sunt copiii? 

Orientează-te. Află direcţia. 

— Răspunde-mi! Unde sunt? 

Ceva mai încolo în cabină. Stând pe interval. Probabil că urcase prin 
coada ruptă a avionului. 

Singur? 

— Te rog, eu... eu doar... o, Doamne... 

Am scos cel mai verosimil suspin de care eram în stare. L-am eliberat 
din mine ca un adevărat actor. Mi-am concentrat toată teama falsă în vocea 
aceea firavă şi tremurată, iar când figura apăru încet la graniţa câmpului 
meu vizual, furişându-se în faţă cu buzele strânse, am observat că adoptase 
o postură de-o imprudenţă copilăroasă. Arma îi era coborâtă. 

Îşi dădu ochii peste cap când mă văzu, ghemuit şi tremurând în zdrenţe 
însângerate, cu nasul plin de muci scurşi. 

Şi Oscarul i se decernează lui... 

— Adună-te, zise el pe un ton puţin mai blând. Acum, spune-mi cine 
dracu” eşti, până nu te... 

M-am mişcat atât de repede, încât şi simţurile mele au fost luate prin 
surprindere. Condiţionare mentală. Al treilea an de antrenament. Reacţii 
biologice: nu sta pe gânduri. Discipline zen pe baza catalizatorilor chimici: 
pătrunde în subconştient şi blochează toate abstracţiunile şi lucrurile care 
pot distrage atenţia, devenind o fiinţă mai puţin şi mai mult decât raţională. 

Să-ţi laşi corpul să preia controlul. 

— Glg, făcu el. 

I-am retezat jugulara şi carotida dintr-o sigură lovitură cu cuțitul de 
vânătoare pe care îl aveam la mine încă de la Heathrow. În haină mi se 


îmbibă sânge proaspăt. 

Nu contează. 

M-am lăsat jos cu o piruetă în timp ce sărmanul ghinionist încă se 
întreba unde am dispărut, încă se întreba de ce nu mai are voce, încă se 
întreba de ce din gură nu-i ies furioase cuvinte interogative, ci doar 
gâlgâieli. 

Trei împunsături între coaste. Două direct în intercostali, a treia ricoşând 
pe-o parte în stern, tăind ceva cu un poc! unsuros, apoi pătrunzând uşor mai 
departe, ca în brânză. 

Am făcut un pas în spate. 

M-am gândit să-l mai înjunghii o dată deasupra plexului solar, dar am 
decis că nu e nevoie. 

M-am retras în spatele scaunului şi am aşteptat cu o răbdare animalică 
să-mi recapăt funcţiile omeneşti ale creierului. 

De la un capăt la altul, toată operaţiunea îmi luase în jur de şase 
secunde. 

Bărbatul rămase în picioare încă cinci secunde, până când corpul lui 
înţelese că era deja mort. 

Ateriză în balta propriului său sânge ca un porc obez, zvâcni o dată sau 
de două ori şi rămase nemişcat. 

Mi-am şters cuțitul pe mânecă şi mi-am dres vocea. 

Nu părea să mai fie cineva prin preajmă. 


Capitolul 3 
Interludiu 


Bărbatul alesese să-şi schimbe numele pe durata misiunii — nu că ar fi 
avut încotro. Ori făcea asta, ori trebuia să suporte sâcâitul sachemilor 
până la sfârşitul zilelor. 

Cu o săptămână în urmă îl chema Rick. Astăzi îl chema Hiawatha. Ca 
să vezi. 

Gonea călare pe Honda pe strada principală a unui orăşel pitoresc, 
ascultând cu plăcere huruitul motorului bătrân — încă o melodie perfectă, 
în pofida sincopelor şi-a ocazionalelor rateuri — şi alese la întâmplare o 
stradă lăturalnică. Pe trotuare nu era nici ţipenie de om. Nicio draperie nu 
tremura şi nimeni nu trăgea cu ochiul peste zidurile năruite. Nu era nimeni 
de față să-l vadă pe Voinicul Hiawatha cum străbate strada. 

Bănuia că ar trebui să fie ridicat în slăvi. Al său era, în definitiv, un 
nume provenit din străfundurile eroicului trecut indian — aparținuse marelui 
războinic/profet care adusese pacea în sânul naţiunilor învrăjbite. 
Hiawatha -— cel dintâi — fusese prieten şi frate cu divinul Mare Pacificator, 
un glorios totem ancestral în legea sa şi ilustru făuritor al primei Mari 
Confederații. Patru sute de ani mai târziu şi albii încă insistau să le aplice 
membrilor Uniunii celor Cinci Națiuni insultătorul nume de irochezi, şi asta 
fără a clipi măcar. 

Ignoranţă şi aroganță. Aşa spuneau sachemii, cel puţin. 

(Poliloghii plictisitoare şi sterile despre cum Confederaţia „inventase” 
democraţia, despre influenţa ei asupra constituţiei SUA şi despre o sută şi 
una de alte amănunte, irecuperabil perimate, pe care mamele din clan şi 
căpeteniilor lor docile le repetau papagaliceşte de fiecare dată când cineva 
era destul de nesăbuit încât să pună o întrebare vag legată de cultură.) 

Irochez însemna „şarpe cu clopoței”. Mamele din clan urau acest 
apelativ. 

Lui Rick (născut Hiawatha), dimpotrivă, îi plăcea această descriere. 
Făcea apel la tânărul din el, o poreclă sinistră, într-un fel, pe măsura 
pieilor şi a vopselelor de război pe care Tadodaho i le lăsase. În mod 
categoric avea mai mult caracter decât titlul pe care membrii Confederaţiei 
şi-l dăduseră singuri — „ Haudenosaunee”: locuitorii caselor lungi. Nu prea 
era un nume care să trezească teama în sufletul duşmanului, mai cu seamă 


când majoritatea „caselor lungi” erau, în ultima vreme, rulote Winnebago. 

Rick lăsă motocicleta să încetinească şi opri în faţa unei clădiri 
impunătoare situate la o răscruce. Părea să fi avut rol de judecătorie ori 
ceva maiestuos şi prestigios — cu mult timp în urmă —, însă o firmă 
sclipitoare de plastic anunţa că proprietarii de ultimă oră erau RAY ŞI 
JAKE, acela fiind al lor MAGAZIN UNIVERSAL. 

Vai, vai. 

Rick ascultă huruitul motorului până ce acesta se opri, întrebându-se 
dacă mai rămăsese ceva în clădirea cu ferestrele şi uşa bătute în scânduri. 
Îi ghiorăi stomacul. Nu peste mult timp va trebui să-şi caute şi combustibil. 
Fie asta, fie să rămână izolat acolo, în oraşul-fantomă de suburbie, pe veci 
— şi încă ceva, mai înfiorător, la care nu se putea gândi. Vâri cheile în 
buzunar şi cobori cu picioarele pe trotuar, dându-şi codița lungă şi dublu 
împletită din calea ochilor. Totul părea tăcut. Un indicator năpădit de 
buruieni — atârnând pe un stâlp ruginit de cealaltă parte a străzii — îl 
anunţa că nimerise în curios-numitul oraş Snow Hand (asta într-o zi cu 
soare puternic şi doar câteva urme de Smog Activ) şi-i cerea să conducă 
grijuliu. 

Surâse afectat. 

Tot apropo de nume care induc în eroare, găsea că era la fel de dificil în 
ultima vreme să se refere la duşmanul ubicuu (adică la cretinii care 
continuau să le spună „irochezi” membrilor Haudenosaunee) cu un termen 
atât de simplu precum „Albii”. Părea ridicol. Unii dintre cei mai buni 
prieteni ai lui din interiorul tribului erau albi, şi se spunea că sfatul 
bătrânilor le oferise la fel de multe drepturi, libertăţi şi oportunităţi ca şi 
celorlalți membri de sânge. Rick nu înceta să fie uimit de faptul că „noii” 
membri ai tribului — care se alăturaseră de bună voie Confederaţiei de la 
declanşarea Molimei încoace şi care erau în cea mai bună parte mai palizi 
decât un goth anemic — păreau să nu aibă absolut nicio reţinere în a face 
mereu poante pe seama nenorociţilor de „albi”. 

De parcă şi-ar fi dat demisia din propria lor specie. 

Cretini norocoşi. 

Nedumerirea lui nerostită îi aduse un zâmbet mic, nechemat, pe buze. Îşi 
amintea ultima noapte dinainte să plece din satul său natal pentru a porni 
în această călătorie ridicolă şi îşi amintea de bunul său amic Leicester (fost 
funcţionar bancar, un om la locul lui, în mod curent vânător-prădător, 
membru al comunităţii Kanien'kehaka) care fuma o enormă pipă cu haşiş. 


Tăntălăul chiar începuse să turuie, cu seriozitatea absolută de care e în 
stare doar un narcoman înflăcărat, despre „Diavolii cu Feţe Palide”. 

Rick descoperi că, la o săptămână distanţă, încă îi venea să chicotească 
când se gândea chestia aia. 

Peisajul anodin oferit de Snow Hand părea puţin probabil să-i ofere 
hrană ori combustibil. Căscioare albe şi verzi, placate cu lemn de sicomor 
şi aluminiu, stăteau cuibărite la poalele dealurilor împădurite în toate 
părțile. Cam toți copacii erau morţi, observă Rick, lucru care nu prea 
reuşea să-i înlăture neplăcutul sentiment de stranietate. Făcuse popasuri în 
destule locuri de-a lungul autostrăzii 1-80 în ultimele câteva zile ca să ştie 
că asta nu era deloc o raritate. Poate că cine ştie ce efect straniu al 
emanaţiilor îşi pusese amprenta pe latura estică a Apalahilor. Poate lipsa 
ploii, sau doar abundenta soarelui, sau ceva din Smogul Activ, sau... sau 
orice era posibil. Pădurile din părţile acelea erau moarte. Nu era problema 
lui. 

Rick urcă spre uşa magazinului universal, nelăsându-se impresionat de 
stolul de ciori care stăteau pitite pe acoperiş. Acestea — sau altele ca ele — 
ținuseră pasul cu el cale de optzeci de kilometri buni deja, sperând poate că 
va muri pe nepusă masă. Nu era un semn îmbucurător pentru speranţele lui 
de-a găsi hrană. 

Vitrina largă a magazinului fusese temeinic bătută în cuie: mai întâi cu 
scânduri (demult uscate şi contorsionate), după care cu un amalgam 
disperat de fier ruginit, plasă cu ochiuri mari şi portiera unei maşini demult 
pierdute. 

Inexpugnabil. Aproximativ. 

— Alo? strigă Rick, scoțând încet o rangă mică din desagă, neştiind 
prea bine dacă-şi doreşte să fie auzit. O pisică grasă, demult sălbăticită, îl 
ochea imprudent de pe o alee buruienoasă din cealaltă parte a străzii. 
Ridică din umeri. Până la urmă, dacă nu era nimic în magazin, poate că va 
avea norocul să găsească pe undeva nişte conserve cu mâncare pentru 
pisici. Sau... 

Se întrebă cât de greu era să jupoaie o pisică... 

Făcu o încercare lipsită de convingere de-a deschide forțat uşa — slabe 
şanse —, apoi se căţără repede, cu dexteritate, pe vitrina bătută în cuie, ca o 
veveriţă într-un copac, şi se aşeză pe pervazul unui geam de la etaj, 
speriind corul de ciori gălăgioase din postul lor de observaţie. Drugi de 
fier, ce ghinion, brăzdau fereastra, însă lemnul era atât de vechi şi tencuiala 


de pe margini atât de fragilă, încât câteva lovituri zdravene de rangă şi o 
doză vârtoasă de forţă brută reuşiră să-i ofere acces înăuntru. 

După cum vedea Rick lucrurile, cu cât era mai greu să intri într-unul 
dintre locurile acelea mohorăâte, cu atât erau mai mari şansele să găseşti 
ceva valoros. Se strecură peste pervaz, tăcut ca moartea, strângând ranga 
în mână ca pe o sabie de samurai. 

Oricine ar fi locuit în Snow Hand cu cinci ani în urmă — Diavoli cu Feţe 
Palide, fără-ndoială, ha! — fie muriseră, fie plecaseră altundeva. La fel ca 
în majoritatea oraşelor. Familii dezrădăcinate, morţi rămaşi neîngropați. 
La început, când oamenii începuseră să moară şi guvernul vorbea în mod 
evident din ce în ce mai puţin despre asta pe zi ce trecea, oamenii se 
prinseseră mai repede decât se aşteptau oficialii. Se întâmpla ceva 
important, ceva ţinut sub secret. 

Poate că orăşenii văzuseră şi luminile scăpărând în noapte, la orizont, 
înspre sud-est, în timp ce sovieticii sau saudiţii sau cine ştie cine ştergeau 
Washingtonul de pe faţa pământului cum înălbitorul şterge o pată. Asta-i 
genul de lucru care ucide spiritul comunităţii, îl ucide mai eficient ca 
muzica disco. 

Snow Hand. Unii plecaseră spre est, către New York probabil, şi fără 
îndoială că muriseră acolo. Alţii plecaseră spre vest, dincolo de dealuri. 
Probabil că muriseră şi ei. 

Câţiva dintre cei norocoşi poate că se alăturaseră Haudenosaunee, 
rămânând în viaţă şi socotindu-se norocoşi şi ducându-şi mai departe 
traiul. 

(Mda, bodogăni în sinea lui necaracteristica voce a revoltei, asta atâta 
timp cât respectă nenorocitele alea de tradiţii şi nu fac valuri prea mari.) 

Rick verifică în grabă încăperile de la etaj, cu adrenalina arzând în el 
ca o lumină abia vizibilă. Nimic. Doar dacă te săturai cu câteva păpuşi 
roase de şoareci sau dacă puteai alimenta Honda cu un sertar întreg cu apă 
de colonie. Deşi era de la sine înțeles că magazinul fusese deja prădat, 
totuşi nu-l surprinse să găsească bijuterii şi aur dosite la loc ferit, neatinse 
în cutii şi în sertare de noptieră. Cine să fure ceva atât de nefolositor, în 
definitiv? 

Puse ranga pe umăr şi îşi croi drum către parter, către magazin, 
suspinând când gândurile i se întoarseră la trib, şi se întrebă ce s-ar 
întâmpla dacă, în clipa aceea, ar face cale întoarsă şi ar lua-o către casă. 
Ducă-se dracului misiunea. Ducă-se dracului Sfânta Datorie. 


În Haudenosaunee, sachemii — aruncând întruna priviri precaute peste 
umăr pentru a căuta aprobarea femeilor-căpetenii — îi spuseseră toate 
„Rahaturile Naţionaliste” (expresia lui, nu a lor), toată dogma piei 
albe/piei roşii, toate bazaconiile cu „Ei-şi-Noi”: era o stare de spirit. 
Confederaţia îşi găsise rostul şi țelul în această lume post-Molimă întoarsă 
cu susul în jos, şi oricine se încumeta să le aţină calea sau să se amestece 
în treburile ei era etichetat drept „Faţă Palidă” — şi asta indiferent de 
culoarea pielii. Mai simplu nu se putea. 

Rick ar fi vrut să sublinieze, în continuare, defectele acelei stagnări 
tehnologice — în principal faptul că era de-o prostie crasă —, numai că în 
acel punct al discuţiei sachemii repetau mecanic aceleaşi platitudini care 
duceau până la urmă la un răspuns pentru orice punere sub semnul 
întrebării a statu-quoului: 

„Dacă asta a funcţionat în cazul străbunilor...” 

Ajuns la baza scărilor, zări interiorul uşii din faţă. Ceea ce-l 
împiedicase să intre pe acolo era o încuietoare masivă — bine unsă, bine 
îngrijită. Hmm. 

Culoarea pielii în sine, susțineau membrii Confederaţiei, nu mai avea 
nicio importanţă în ecuaţie. Cum ar fi putut să aibă, când cel puţin 
jumătate din membrii actuali ai Haudenosaunee erau caucazieni get-beget? 
Fuseseră primiţi în trib cu braţele deschise (din altruism sau dintr-un 
calcul la rece? se întreba Rick în sinea sa) şi învăţaţi interminabilele lecţii 
ale trecutului. Ce avea importanţă, croncăneau femeile-căpetenii, nu era 
identitatea celor care practică Vechile Obiceiuri, ci simplul fapt că acestea 
erau practicate. 

Împingând în lături o uşă care dădea în spaţiul de servire, Rick reflectă 
trist la cât de uşor îmbrăţişaseră noii irochezi albi stilul de viaţă, 
ceremonialul, capcanele unui lucru aparţinând culturii veritabile. De când 
se ştia — născut şi crescut într-o rezervaţie plină ochi de gândaci —, auzea 
aceleaşi poveşti vechi şi nu-şi aducea aminte ca ele să-i fi dat vreodată 
aceeaşi senzaţie de voioşie copilărească şi satisfacţie religioasă ca lui 
Leicester şi celorlalţi. Mânjindu-şi pielea albă ca laptele cu cenuşă şi 
vopsele, respingând hainele moderne — şi din astea erau cu grămada, de 
când cu Molima — în favoarea vestelor de modă veche şi a straielor din 
piele de cerb. 

Cine ştie cum, în adâncul (necuprinsului) ocean al imaturităţii sale, 
Rick se simţise trădat. Invidios, chiar. Cum îndrăzneau oamenii aceia, 


intruşii ? Cum îndrăzneau să apară din senin, să intre în trib şi să profite de 
asta de două ori mai mult decât el? 

Problema era următoarea: 

Îşi petrecuse toată copilăria, toţi anii de educaţie, toţi anii tinereţii 
încercând din răsputeri să fie alb. Cum îndrăznea lumea să se întoarcă la o 
sută optzeci de grade? Cum îndrăzneau toţi nenorociţii să fie dintr-o dată 
irochezi ? 

În magazin mirosea a praf şi a ţigări şi se simţea un iz vag de alcool. 
Trecu printr-o draperie de mărgele mucezite şi intră în depozitul din spate, 
după care se opri ca să-şi curețe pânzele de păianjen din păr. 

De fiecare dată când era într-o dispoziţie extrem de proastă, Rick era 
înclinat să-i numească „urişti” pe irochezii albi. Spunea că sătucul 
comunităţii Kanien'kehaka este un bâlci şi se oferea în gura mare să facă 
fotografii cu yankei graşi îmbrăcaţi în costume tradiţionale de serie la 
prețul de doar cinci dolari. Apoi se prefăcea că încearcă să vândă hotdogi 
imaginari sau că face pe ghidul pentru turiştii veniţi la cazinoul expert 
deghizat sub forma unei case lungi de lemn. 

Ultima dată când apelase la şarada aceasta, un sachem îl bătuse atât de 
crunt, încât trebuise să doarmă în şezut vreme de o săptămână... însă 
meritase cu vârf şi îndesat, fie şi numai pentru a vedea expresiile de pe 
fețele tuturor. 

Ideea era... Ideea era că totul devenise o glumă monstruoasă! 
Confederaţia exista — prospera! — pentru că modul de viaţă pe care îl 
propovăduia funcţiona. Funcţiona în lumea aceea de care se alesese praful. 
Funcţiona deoarece infrastructura se păstrase, deşi toate celelalte utilităţi 
dispăruseră. Funcţiona deoarece crea legături care nu se bazau pe beneficii 
materiale sau pe genealogii. Funcţiona deoarece era o societate comunist- 
egalitaristă care ar fi funcţionat — care putea să funcţioneze — doar când 
toată lumea progresa în acelaşi ritm. 

Rick era convins de asta. Când se declanşase Molima, el studia ştiinţele 
sociale. 

Molima pusese cruce acestor ştiinţe. 

Ideea, ideea, ideea. Ideea era că existau motive pentru care irochezii 
veritabili luaseră locul Diavolilor cu Feţe Palide drept cea mai stabilă şi 
viabilă comunitate, şi niciunul dintre acestea nu avea cea mai mică 
legătură cu vechile poveşti şi religii şi mituri. Să alergi şi să dansezi în 
jurul focului, să arunci bulgări de pământ, să psalmodiezi şi să fumezi pipă 


şi aşa mai departe. 

Chestii de bălci. 

Mai rău totuşi, în pofida afirmațiilor lor volubile că nu era aşa, membrii 
sfatului pur şi simplu nu jucau atât de corect pe cât spuneau. Altfel, cum 
naiba fusese el, Rick, un aşa-numit Onundagaono „pur-sânge” — care nu 
dăduse niciodată o ceapă degerată pe istoria sau religia Haudenosaunee — 
ales să joace un rol pentru care orice membru alb al tribului ar fi ucis 
bucuros? 

Era, într-un singur cuvânt, o porcărie. 

Înainte să-l trimită la drum, îi dăduseră trei daruri. Şi asta era o 
pacoste pe capul lui. Ceva cu o oarecare valență mitologică: trei lucruri 
fabuloase pe care un cavaler curajos să le ia cu el în călătorie. Slabă 
consolare, fir-ar să fie, pentru faptul că fusese aruncat în gura lupilor, după 
părerea sa. Nu era ca şi când vreuna dintre alea trei chestii ar fi valorat 
mare lucru. 

Din partea femeilor-căpetenii care conduceau Confederaţia din umbră, 
motocicleta. Honda XR650L cu pneuri de la un alt model, părţi de motor 
recuperate de pe te miri unde şi desagi artizanali de cea mai proastă 
calitate. Un rahat cu ochi, nu alta, însă ce mândre erau când i-au adus-o. 
Rick îşi amintea că rămăsese năuc. Comunitățile aveau acces la vehicule 
mult mai bune de atât, însă femeile se uitaseră la el cu atâta însufleţire, cu 
fețele ridate nemişcate, şi-l avertizaseră că-l vor paşte mari neplăceri dacă 
va alege să abandoneze motocicleta. 

Să n-o pierzi, spuseseră ele. Să n-o laşi pe unde ai să umbli. 

Minunat. 

Din partea sfatului de sachemi, zâmbind toţi ştirb, încuviinţând din cap 
şi mormăind în barbă, primise un pachet cu iarba scârboasă pe care nerozii 
ăia bătrâni o fumau neîncetat în colibele lor părăginite. Rick ar fi apreciat 
gestul dacă iarba în chestiune n-ar fi fost cunoscută între membrii 
Haudenosaunee ca având unele... proprietăţi ciudate. Nimeni nu ştia unde 
o creşteau bătrânii (în mod categoric nu în aceleaşi sere atent îngrijite în 
care tinerii îşi cultivau drogurile) sau ce anume îi adăugau, sau ce efect 
avea. Însă făcea unele... chestii. 

Dat fiind că-l trimiseseră într-o misiune sfântă, Rick rămăsese cât se 
poate de uimit că ei consideraseră înțelept să-i dea cincizeci de grame de 
Moartea Creierului uscată pentru drum. 

Şi în cele din urmă, din partea lui Tadodaho, o legătură mică de pânză 


cu ceva tare în mijloc. Faţă de aceasta Rick se simţise puţin mai încrezător. 
Întotdeauna se înţelesese cu Tadodaho; bătrânul era singurul din trib 
dispus să plece urechea la nedumeririle lui Rick şi să-i răspundă la 
întrebări — pe îndelete, enervant, corect. Rick desfăcuse legătura cu mâini 
nerăbdătoare şi găsise... 

Un ac. O aşchie argintie de metal, ca un ac de cusut. 

„S-ar putea să-ţi prindă bine”, spusese bătrânul, încuviințând înţelept 
din cap. Rick avusese impresia că este victima unei glume nesărate. 

Iar acum, după câteva zile bune, încă simţea pachetul acela, făcut ghem 
în buzunarul de la spate. ÎI strânse uşor prin pantalonii de piele, clipind în 
lumina slabă a magazinului prăfos şi uitându-se în jurul său, simțind că 
vestigiile accesului său mental de furie încep să dispară. 

Lăsă să-i cadă maxilarul. 

De când se ştia nu văzuse atât de multe arme. 

După aproximativ o oră — sau aşa i se părea — în dormitorul de la etaj 
plin de păpuşi mucegăite şi jucării de tot felul, pe Rick îl trezi strigătul 
cuiva. 

Zgomot de paşi pe scări. 

Un început de rău augur. 

Deschizând precaut pleoapele încleiate, văzu soarele după-amiezii care 
îşi dădea toată silinţa să trimită câteva raze palide prin plafonul de Smog 
Activ printre canaturile putrede ale geamului de la etaj şi peste fața lui. 

— Futu-i... murmură el, ştergându-şi saliva de pe bărbie. Nu avusese de 
gând să adoarmă. 

Analizându-şi ultimele frânturi ale visului în care era afundat înainte să 
fie trezit, bănuia că trebuie să fi fost vag conştient că cineva se apropia; 
huruitul unui motor, scârţâitul uşii din faţă a magazinului universal: toate 
încorporate într-o abstracţiune rapid evanescentă în care apăreau 
tomahawkuri vopsite în alb, stoluri de ciori cârâitoare cu capete ca de pipe 
cu haşiş şi o pisică obeză care îi spunea pe vocea şoptită a lui Tadodaho: 

„Dacă asta a funcţionat în cazul străbunilor...” 

Ei, mersi. Mersi mult de tot, o, voi, glorioşi strămoşi. Acum era ca şi 
pierdut. 

— Ram? mârâi vocea de la jumătatea scărilor, hârâită ca a unui 
fumător înveterat şi tărăgănată ca a unui alcoolic notoriu. Ram? Tu eşti? 
Unde dracu” ai găsit motocicleta aia de belea, bătrâne? Parc-ar fi ieşit 
direct din curu” unei gropi de gunoi! 


Rick îşi vizualiză vehiculul rablagit. Vocea îl descrisese relativ corect. 

Paşii de pe scări sunau, acum că se gândea la asta, grei. 

Se îndreptă în şezut cât de repede şi de fără zgomot putu, încă pe 
jumătate adormit, şi îşi evaluă opţiunile. Niciuna nu-i surâdea. 

După ce găsise depozitul secret de arme — pistoale, puşti, Uziuri, 
aruncătoare de grenade, arme de vânătoare, două mortiere vechi şi prăfuite 
şi un lansator de rachete uriaş agăţat pe un perete — pusese lucrurile cap la 
cap şi ajunsese la o singură concluzie: 

Colecţionari. 

Acolo, departe de oraşele mari, în necuprinsul câmpiilor americane 
brăzdate şi alimentate de autostrăzi crăpate, Colecţionarii erau 
pretutindeni. Rick ştia prea bine pentru cine lucrau mercenarii ăia 
nenorociţi, strângând provizii, arme, droguri şi... 

... Se gândi la trib, împuţinat încet... 

... şi la alte lucruri. 

Însă Colecţionarii nu erau decât simpli colecționari. Asta era ideea. 
Atâta vreme cât nu aveai ceva la care să râvnească, atâta vreme cât nu 
erau puşi pe prădăciuni, te ignorau. 

Atâta vreme cât aveai peste optsprezece ani. 

Atâta vreme cât nu erai o piele roşie. 

Căcat. 

În Fort Wayne şi în toate ţinuturile stăpânite de Haudenosaunee 
prădăciunile erau la ordine zilei. Însă aici, unde era acum, lucrurile stăteau 
altfel. Aşa-i? Aici, fără îndoială, Colecţionarii nu aveau de unde să ştie 
despre Anomalia Sângelui... 

Pe de altă parte, dacă un motociclist psihopat se întoarce acasă la 
arsenalul lui secret şi dă peste un indian adormit, e la mintea cocoşului să 
presupui că-i va sări muştarul. 

Prin urmare, Rick ocupase camera de la etaj care dădea în faţa 
magazinului universal, exact cea prin care pătrunsese în clădire; în mână 
avea o armă de vânătoare furată. Doar să se odihnească puţin, îşi 
promisese. Nu găsise nimic de mâncare sau de băut şi, cu toate că un 
depozit de arme suficient de bine dotat încât să înzestreze o mică armată 
putea trece drept o descoperire de excepţie, nu prea ajuta la revigorarea 
trupului. Se trântise ca o traistă de ovăz pe podea, lângă fereastră, cu ochii 
deja grei. 

Putea vedea pe oricine se apropia de la un kilometru şi jumătate, îşi 


spusese. Avea o cale uşoară de ieşire dacă vreun tâmpit încerca să se caţere 
pe perete şi dintotdeauna dormise superficial. Dacă-l trezea ceva, avea 
suficient timp la dispoziţie pentru a reacţiona. 

Mda, sigur. Şi între timp un uriaş furios intrase pe uşa din faţă (ceea ce 
însemna că venea frecvent acolo, ceea ce însemna că ştia de arme, ceea ce 
însemna aproape sigur că avea una la el) şi acum urca scările bocănind din 
picioare pentru a o surprinde pe Bucle Aurii că-i mănâncă din terci. 

Metaforic vorbind. 

— Ram! Căcat pe băț, bătrâne! Dacă ţi-ai injectat iar din chestia mea o 
să-ți trag un şut în e... 

Uşa se dădu de perete. Ceva semănând vag cu un urs — dar cumva, în 
acelaşi timp, cu o fiinţă gânditoare — apăru cu spatele în cadrul uşii, 
acoperit cu ceva argintiu, licăritor. Rick abia avu timp să-l observe, 
darămite să reacționeze raţional, însă cine ştie cum, deşi ceața somnului 
încă nu i se ridicase de peste gânduri, arma de vânătoare era deja ridicată 
şi el avea degetul pe trăgaci. 

Cu o fracțiune sau două de secundă înainte să se audă detunătura, îşi 
dădu seama că fiara era de fapt un om. Păr facial ca de urangutan mort, 
ochi narcotici de cărăbuş, nefocalizaţi, privind pe sub sprâncene stufoase, 
un melon ridicol aşezat şugubăţ în creştetul capului, peste chică. Trupul 
creaturii era înveşmântat într-o enormă jachetă argintie, acoperită cu fâşii 
țipătoare de pânză şi brelocuri zăngănitoare; pantaloni dungaţi de costum 
care păreau complet nelalocul lor, dar care lăsau să se vadă jambiere cu 
imprimeu tigrat şi şosete de atletism; ghete grele ca smulse din picioarele 
unui astronaut aflat pe catafalc, şi — în mod ironic, ultimul lucru asupra 
care îi căzură ochii — o macetă mare cât toate zilele. 

Omul semăna cu un veteran al războiului din Vietnam care şi-a găsit de 
lucru ca perceptor, după care, într-o zi, a luat-o razna într-un magazin cu 
articole de camping. Era un spectacol greu de înţeles. Rick nici nu încercă. 

— Hei! mormăi bărbatul, ochii lui refocalizându-se pentru scurt timp. 

Puşca de vânătoare îi spulberă mâna dreaptă. 

Rick nu era străin de armele de foc, însă reculul tot îi smulse un scâncet, 
şi se împletici în spate, luptându-se să ţină ţeava dreaptă. Creatura hirsută 
aproape că nici nu încetini: din mână rămăsese un ciot împodobit de spuma 
pastei vâscoase a sângelui şi de tendoane libere, maceta făcută ţăndări 
fusese azvârlită cât colo într-un nor de bucăţi de carne şi aşchii de os. De 
undeva dinăuntrul membrului terciuit o arteră scuipa încet sânge. 


— Tu nu eşti Raaaam! reuşi ciudatul să spună înfruntând şocul şi 
durerea. Continua să se apropie chiar dacă, la picioarele lui, degetele 
mâinii drepte se încleştau, pocnind lichid. 

Acum ori niciodată, îşi spuse ferm Rick, nevenindu-i să creadă ce vede. 

O labă uriaşă apucă ţeava puştii şi trase tare de ea. Un mănunchi de 
scântei şi fum înflori undeva la subsioara monstrului, scobind o gaură mare 
cât un cap de om în tencuiala din spatele lui şi făcându-l pe Rick să se 
împleticească din nou. Arma îi fu smulsă din mână, răsucită expert ca o 
bâtă de baseball în palma care-i mai rămăsese omului, şi fu plesnit cu ea 
peste obraz. În ciuda fulgerelor de lumină albă şi a durerii crescânde — care 
devenea din ce în ce ascuţită —, Rick îşi spuse că asta nu era corect. 

— Ţi-am... ţi-am făcut mâna chiseliţă, futu-i... bolborosi ca şi când ar fi 
încercat să-i aducă aminte asta gigantului înfuriat de deasupra lui. Cine 
ştie cum, la un moment dat ajunsese cu faţa lipită de podea. 

Deasupra capului său, umbra puştii pendula înainte şi înapoi; patul de 
lemn era mânuit ca măciulia unui buzdugan artizanal, pregătit să-i facă 
praf craniul. Aproape că i se părea inutil să încerce să se rostogolească pe 
o parte, însă cu o sforţare reţinută se întoarse pe spate şi îşi tinu răsuflarea. 

Patul puştii lovi podeaua, deasupra scalpului său, cu un bufnet. 

Rick se uită ametit în sus, străduindu-se să vadă prin perdeaua de sânge 
arterial, şi-l lovi pe urs cu toată forţa drept între picioare. Toate acestea se 
întâmplau altcuiva, desigur: era departe de realitate aşa cum fusese şi în 
visul cu tomahawkurile şi ciorile. Rick se împotrivi pornirii de a râde. 

Real ori nu, gravele răni suferite de uriaş păreau să-şi spună încet 
cuvântul. Lovitura în vintre avu efectul pe care şocul şi pierderea de sânge 
nu-l avură: să-l facă să se clatine pe picioare, să i se întunece vederea şi să 
cadă în genunchi cu un pârâit crunt. Puşca — acum goală — alunecă într-un 
colț şi Rick simţi, ca de la mare depărtare, că se ridică şi că se şterge de 
praf. 

— Raaaam...? scânci străinul, căzând pe-o rână ca un munte şi 
strângându-şi ciotul descărnat al mâinii drepte, încercând să oprească 
sângerarea. Rick se uită cu ochi mari în jos la el — la buzele lui acoperite de 
clăbuci roşii şi la globii oculari holbaţi — şi hotărî că voia şi el drogul pe 
care îl luase tipul, oricare era acesta. 

La drept vorbind, pe Rick îl cuprindea o neplăcută senzaţie de vinovăţie, 
ca o băşină în marşarier: intrase cu forța în casa cuiva, îi spărsese geamul, 
îi furase o armă... 


„„„ şi apoi îl împuşcase când fusese prins în flagrant delict. Un act 
criminal josnic care nu prea se potrivea cu cineva care purta numele 
Voinicului Hiawatha. 

— E-eşti... eşti teafăr? îngăimă el, simțindu-se ridicol, adresându-se 
colosului cotropit de suspine. 

Creatura se concentră la el după a treia încercare — mişcarea 
spasmodică a globilor oculari se potoli preţ de o clipă sau două — şi se 
încruntă, cu fruntea înroşită împodobită de broboane de sudoare. 

— Tu nu eşti Ram, spuse acesta, surprinzător de calm. 

— Ăă. Nu. Nu sunt. Uite, îmi pare tare r... 

— Unde-i Raaaam? 

— Nu ştiu. Cine-i Ram? 

— Raaaaymond. 

— O, înţeleg. Înţe... În mintea lui Rick apăru o imagine: firma de plastic 
lucitor care atârna dincolo de vitrină. D-deci, ăă... Deci tu tre? să fii Jake? 

Ochii grasului rămaseră imediat nemişcaţi, sprâncenele se uniră. 

— Jake? spuse el. 

— Aha. 

— Jake e mort. lo-s Slip. 

Rick tuşi, întrebându-se dacă n-ar trebui să-i ofere ajutor medical, însă 
dorindu-şi să se afle la un milion de kilometri de acolo. În schimb, căutând 
ceva de spus — orice! —, lăsă să-i scape: 

— Ce, ăă. Ce i s-a întâmplat? 

— A murit. 

— Mda, ai spu... 

— A dat-o-n bară-ntr-o misiune. I-a lăsat pă copii să fugăugă. Ăi mari 
din Biseric-A-pos-to-li-că s-au încins. Au dat vina pe el, pricepi? Aşa că i- 
am tras-o-n ochi. 

— Ăă. Rick îşi drese glasul. Poftim? 

— I-am scos. Ale mai bune bucăţi. Zemoase. Caocaocao ipitoare, zise 
Ram. 

O, da. Asta era altă chestie. 

Colecţionarii. 

Nu făceau nazuri de unde-şi primeau următoarea masă... 

— Tu... à... 

— l-am scos. l-am mâncat. l-am tras-o-n orbite. Jake cretin futut în cur. 
I-am tras-o biiine de tot, he-he-he. 


Ciudat era, descoperi Rick, că asta îl făcea să se simtă uşurat. 
Spulberarea accidentală a mâinii cuiva care doar încerca să-şi apere 
proprietatea ar fi pus la încercare până şi puterea lui de acceptare a 
amoralităţii. Descoperirea faptului că ciungul în cauză este un canibal 
psihopat îl scăpa în bună parte de vinovăţie, iar confirmarea faptului că 
victima lui întâmplătoare avusese legături cu Neo-Clericii îi ajungea lui 
Rick ca să se simtă de-a dreptul extaziat. Abia se abţinea să nu-l scuipe pe 
tipul acela mătăhălos din care sângele se scurgea în valuri ritmice o dată 
cu viaţa. 

Cobori la parter, simțindu-se puţin ameţit, şi se servi cu arme şi muniţie 
cât putea duce. 

leşi în stradă. 

Intră înapoi şi aruncă lansatorul de rachete, înjurând printre dinţi. 
Aparent, „cât putea duce” nu însemna atât de mult pe cât crezuse. 

leşi iar în stradă şi îşi privi motocicleta. Mamele din clan explicaseră 
cât se poate de clar. 

Să n-o pierzi, spuseseră ele. Să n-o laşi pe unde ai să umbli. Te vor paşte 
mari neplăceri. 

Pisica încă îl ochea de peste drum, amintindu-i de visul pe care îl 
avusese şi de bătrânul Tadodaho şoptindu-i vorbe despre Strămoşi. 

— Ducă-se dracului, zise Rick cu voce tare. 

Apoi aruncă cu o piatră în pisică, trecu un picior peste monstruosul 
Harley Davidson pe care cel care încercase să-l ucidă îl parcase lângă 
Honda sa şi o luă înapoi spre 1-80 însoţit de huruitul ca torsul unui tigru 
zombi al motocicletei. 

Avea o întâlnire în New York şi voia să se prezinte la ea în stil mare. 


Capitolul 4 


În Londra, duminică de duminică, dacă aveai timp şi dispoziţie şi ceva 
de dat la intrare, puteai asista la un mic spectacol. Dacă se putea numi aşa. 

John-Paul Rohare Baptiste în lumina puternică a reflectoarelor: un far 
călăuzitor de puritate divină în veşminte albe şi mitră ţuguiată, purtând 
imprimat un „O” simplu, purpuriu, inițiala ordinului său. 

Rugându-se. (Bătând câmpii, dacă mă întrebaţi pe mine, însă eu nu fac 
parte din publicul-ţintă.) 

Înfăptuind miracole. (Înscenate, dacă mă întrebaţi pe mine.) 

Evanghelizând, înflăcărându-se, vorbind în limbi, făcând convulsii în 
comuniune cu îngerii, curgându-i balele şi urlând ca un descreierat. Citind 
fragmente din Biblie, uneori. Alteori din alte cărţi, după cum i se năzărea. 
Stând încremenit, ca un iepure în bătaia farurilor, în vreme ce supuşii 
apăreau în cadru şi proclamau, cu accent apăsat de newyorkez, că „Duhul 
Sfânt a pogorât asupra sa...” 

Nimeni nu părea să găsească asta la fel de comic ca mine. 

Omul era nebun de legat, după părerea mea de expert — nu că m-ar fi 
întrebat cineva vreodată. Acolo, în definitiv, era vorba de divertisment. 
Aceea era, în rândul unei părţi prost înțelese a  „societăţii” 
supravieţuitorilor, o ultimă legătură cu trecutul. Media. Semnale de emisie. 
Ceva civilizat... 

Asta era în Londra. Pe tot cuprinsul Marii Britanii, din câte îmi dădeam 
seama. Christoase, pe cuprinsul întregului mapamond, din câte puteam şti. 

Îi spuneau Show-ul Zilei de Mâine. 

Cei mai norocoşi — cei care supravieţuiau cum puteau în suburbii sau 
baricadaţi în birouri automatizate ca mine — beneficiau de puţina 
electricitate rămasă. Destul cât să deschidă aparatele o oră săptămânal, 
ora indispensabilă, vrăjiţi ca un om care asistă la prima apariţie a imaginii 
mişcătoare. Aşa şi părea, uneori. Ceva ce ajunsese la ordinea zilei — emisia 
de sunete şi forme — îşi recăpătase farmecul începutului. 

Nimeni nu se aşteptase ca televiziunea să supravieţuiască după Molimă. 
Era ceva aproape magnetic. 

Alţii şterpeleau generatoare ruginite din staţii de lucru abandonate şi 
studiouri căzute în paragină, adunând electricitatea de care aparatele lor 
aveau nevoie ca să prindă viaţă, fie că era vorba de televizoare antice în 


alb-negru, fie monitoare cu plasmă. Se instalau în scuaruri pline de 
gunoaie şi depozite mânjite de graffiti, imense mulţimi de oameni care se 
strângeau ca să caşte gura la imaginile înceţoşate de pe ecrane şi să 
aştepte transmisia, fiind puse să plătească în hrană sau ţigări sau favoruri. 

În fiecare duminică, la ora patru după-masa (adică la unsprezece EST), 
începea emisiunea. De la declanşarea Molimei, Londra oricum devenise un 
oraş al tăcerii, însă niciodată liniştea nu domnea mai tare ca în momentul 
cristalin dinainte de startul emisiunii. Respiraţii reţinute, pumni încleştaţi. 
Presupun că nu mulţi dintre ei debordaseră de religiozitate înainte să se 
întâmple pocinogul, dar să vezi cu ochii tăi cum este propovăduit cuvântul 
Domnului era o experienţă care întrecea totuşi vânătoarea de porumbei şi 
scormonirea prin hrube subpământene. Le întrecea fără să gâfâie. 

— Abatele! strigau ei în vreme ce mulțimile se strângeau. E Abatele la 
teve! Bilete de dat la troc! Conserve, carne, apă proaspătă, ţigări! Abatele 
Baptiste transmite-n curând! 

De-a lungul anilor participasem şi eu la câteva vizionări publice. Din 
pură curiozitate. Doar ca să văd ce-i cu tot tapajul ăla sau poate chiar (în 
şoaptă fie spus) doar ca să fiu în preajma altor oameni. 

Lucrurile se derulau întotdeauna la fel. Cu un minut înainte de ora 
patru apăsau pe butoane. Se lăsa tăcerea şi toţi ochii se îndreptau spre acel 
dreptunghi luminos pe care dansau purici de electricitate statică ca un vifor 
în condiţii de imponderabilitate. Secundele se lungeau şi, înainte să-ţi dai 
seama, oamenii începeau să şuşotească, schimbau priviri de îngrijorare, 
adrenalina îşi intra în drepturi. Transmite? Am ratat emisia? S-a întâmplat 
ceva rău? O, Iisuse, rugaţi-vă pentru el! Rugaţi-vă să transmită! Nu-l lăsaţi 
să ne abandoneze! 

Idioţi. 

La patru fix: semnalul. O imagine de reglaj purtând în ea întreg spectrul 
de culori şi încercuită cu acelaşi O purpuriu care decora tot ce atingeau 
Neo-Clericii, iar prin asta se înțelegea şi hainele publicului lor. Un chiot 
inegal de bucurie din partea mulţimii, o răbufnire slabă de muzică de orgă 
şi Abatele apărea pe ecran. 

Zâmbitor. Senin. Ridat ca o legumă geriatrică. Mitra instabilă căzută 
peste o frunte fragilă, nas clasic-acvilin, bărbie ieşită proeminent dintre 
faldurile abisale ale unui guler înfoiat. Întotdeauna mi se păruse că 
seamănă cu un vultur albinos. Cu un bunic bătrân şi prietenos care-şi 
ascunde bine perversiunile. Cu un criminal de război care încearcă să se 


integreze în societate. 

Dacă aş fi rostit toate astea cu voce tare probabil că nu mi-ar fi fost 
prea bine. 

Slujbele începeau întotdeauna la fel. Un prim-plan strâns — ochi 
prietenoşi şi zâmbet blajin care umplea ecranul —, o uşoară defocalizare 
care putea fi intenţionată, dar şi efectul unei probleme tehnice, şi ţapul 
bătrân începea dintr-o dată să vorbească folosind un pronunţat accent 
sudist, sincer şi tâmp. 

— Binecuvântaţi, spunea el, sunt copiii. 

— Unde, urlă vocea şi portavocea tiui dureros, sunt copiii? 

— Te rog! am strigat, ţinându-mă bine de ruptura din locul unde coada 
avionului se desprinsese de restul fuzelajului. Sunt... sunt rănit! Sângerez! 
Am nevoie de ajutor! 

— Futu-i, copiii! 

Aş fi cerut prea mult să sper ca tactica aceasta cu necunoscutul disperat 
să funcţioneze de două ori consecutiv. Avea să fie urât. 

Cu priviri furişe, rămânând jos pe fuzelajul contorsionat, mi-am făcut 
socoteala că afară erau zece oameni, mai mult sau mai puţin. Mişcându-se 
ager prin zonele înnegurate de fumul combustibilului şi al rămăşiţelor 
arzânde, înaintând tiptil ca un comando care atacă un fort inamic. Coada era 
în mod evident calea de intrare, însă mai erau şi altele. Deschizături mai 
mici în pereţii de metal, geamurile sparte ale carlingii, craterul din podea de 
la jumătatea cabinei, care ducea jos, în cala bagajelor, acum întoarsă la 
orizontală. 

Pe scurt, dădusem de dracu”. 

— leşi afară! guiţă portavocea, schimbând tonalitatea; vocea 
vorbitorului era piţigăiată şi se auzea cu sincope incomode. leşi naibii 
afară! Domnule! Cu mâinile sus! 

Tactici de diversiune. Să mă reţină acolo, în spate, încercând să câştige 
timp, în vreme ce echipa de kamikaze pătrundea prin altă parte. Subtil. 

Am ridicat puşca mortului şi i-am verificat reglajul. Idiotul ăla o pusese 
pe tir de câte trei gloanțe. Cea mai rapidă cale de a-ţi goli imediat 
încărcătorul. 

Fusese trimis la punct fix, credeam. El şi camarazii lui încartiruiţi la 
aeroport, în aşteptarea aeronavelor venind de cine ştie de unde ca să-şi lase 
cargoul şi să plece înapoi acasă după alt transport. Londra, Paris, Madrid... 
Unde altundeva îşi mai stabiliseră Neo-Clericii baze? 


— Ai zece secunde la dispoziţie! Zece, tâmpitule! Auzi? 

O, da, cargoul... 

Nu era de mirare că le sărise muştarul din cauza lui. Nu doar le 
distrusesem avionul, dar nici nu oprisem să ridic încărcătura pe care o 
aşteptau. 

Binecuvântaţi fie copiii. 

Am surprins o imagine mentală urâtă cu acelaşi avion prăbuşindu-se, 
rotindu-se — scântei şi furtuni de metal spiralând în toate direcţiile, fumul 
curgând ca o hemoragie — însă plin ochi de tineri îngroziţi. Plângând după 
părinţii rămaşi în Londra, strigând şi suspinând în timp ce hublourile se 
făceau ţăndări şi şrapnelul sărea în toate părţile. Fără să mai ajungă vreodată 
la „zorii redescoperiţi” care li se promiseseră. 

— Mai sunt şapte, tâmpitule! 

Da, da. 

Omul căruia îi luasem viaţa era la picioarele mele, un sac de piele 
dezumflat din care se scurgeau fluide în curs de coagulare. ÎI trăsesem de 
lângă carlingă şi, cu o crâncenă mahmureală narcotică şi câteva răni care 
sângerau abundent, chestia asta nu fusese prea distractivă. Din câte îi 
puteam vedea prin fumul şi întunecimea de la locul prăbuşirii pe colegii lui 
înarmaţi, erau îmbrăcaţi la fel: rase călugăreşti cenuşii, ghete negre de 
infanterie, capete rase cu precizie militară şi pistoale semiautomate M16A2 
strânse tandru la piept. Bănuiam că Biserica Apostolică a Zorilor 
Redescoperiţi reuşise să pună mâna pe armată în partea aceasta a 
Atlanticului la fel de uşor ca în cealaltă. 

Omul mort avea un cerc purpuriu tatuat în jurul ochiului stâng. Îl făcea 
să pară asimetric. Sinistru şi ridicol, amândouă deodată. 

Guralivul cu portavocea ajunse la „cinci”. Era destul de clar că vor 
pătrunde prin faţa şi prin lateralul epavei cu puţin înainte să se termine 
numărătoarea inversă. Luaţi-l prin surprindere pe cretin. 

Eu aşa aş fi procedat. 

Era timpul să trec la treabă. 

L-am ridicat pe mort, cu braţele petrecute pe sub umerii lui, şi mi-am 
lipit capul de şalele lui. Plămânii omului şuierară adânc şi un nou şuvoi de 
sânge păstos i se scurse pe buze. M-am ghemuit atent pe podea (ceea ce 
fusese înainte flancul stâng al avionului) şi am aranjat cadavrul aşa încât să- 
mi acopere extremităţile cele mai evidente. Ceva călduţ şi umed îmi picură 
pe bărbie. 


La adăpostul unei zone de serviciu, acolo unde stewardesele încălzeau 
odinioară mâncare în recipiente de plastic şi se plângeau de pasagerii 
neascultători, nu eram decât o umbră sub un cadavru. Am aşezat arma pe 
şoldul tipului, i-am tras mâna peste patul ei şi am îndoit un deget sub 
apărătoarea de trăgaci, aşteptând. 

Condiţionarea de luptă devenise iar activă, derulând totul cu 
încetinitorul, transformând totul în abstracţiuni, scoțând detaliile în 
evidenţă. Începeam să mă satur de interiorul avionului ăluia nenorocit. 

Şoapta unui prăfuit impuls de agresivitate străbătea nodurile bătătorite 
ale creierului meu străvechi. Eram un om al cavernelor cu o puşcă 
semiautomată Armalite şi un scut făcut din carne. 

Rânjetul se declanşă nechemat. 

— Doi! mârâi vorbitorul cu portavoce, glasul lui trădând nerăbdare şi 
(îmi spuneau pregătirea şi simţurile acordate la un nivel imperceptibil pe 
care singur nu l-aş fi sesizat) frică autentică. 

Ei nu-s obişnuiţi cu asta. 

Ghinionul lor. Eu sunt. 

Undeva în carapacea avionului, am auzit zgomote pe care cadavrul de pe 
mine le atenua: sticlă împrăştiată şi bocanci grei călcând pe podeaua de 
pâslă. Cu ochii înceţoşaţi, am reuşit să desluşesc siluete care se târau pe-o 
parte dinspre cala spartă, se strecurau în jos prin fisurile din fuzelaj, se 
furişau spre mine dinspre carlingă. 

Ţineau armele gata de tras, dar prea jos, prea macho, prea evident aşa 
cum văzuseră în filme. Se tot opreau şi apoi înaintau puţin, ciuleau urechile 
la ameninţări, se străduiau să nu-şi lase mâinile să tremure în mânuşi. Se 
loveau de fiecare colţ. Se opriră când ajunseră la Bella şi murmurară între ei 
în şoaptă, lucru pe care niciun agent sub acoperire care se respectă nu s-ar 
gândi măcar să-l facă. 

O pereche de ghete se opri lângă mine. 

— Nenorocitu” l-a rezolvat pe Garson... spuse el. 

Cretinul. 

Cu primul foc de armă l-am uşurat de faţă. Nu e uşor să ţinteşti de sub 
un tip mort, dar mi-a ieşit bine. L-am nimerit lângă ureche şi a căzut pe 
spate, strigând. Aşchii de craniu şi un ochi ieşit din orbită. Al doilea foc l- 
am tras undeva în pieptul lui, doar ca să fiu sigur. 

Am lăsat rânjetul să se lărgească puţin. 

L-am împins pe sărmanul Garson de pe mine. 


Am scrutat intervalul. Cu băgare de seamă. Fără grabă. 

Ceilalţi erau cuprinşi de panică. Reacţionau la focurile de armă, căutau 
ţinte. Strigau, se certau, stăteau pe vine în poziţia aceea idioată de luptă care 
aduce a constipare. Spaţiu strâmt, oameni stând în şir indian. Nu era loc 
pentru acoperire. 

Să înceapă masacrul. 

Câte un glonţ odată. Nimic complicat. Ţinteşte, foc, ţinteşte, foc, 
ţinteşte, foc. 

Flăcări pe ţeava puştii, serpentine de fum. Cheaguri de sânge şi carne 
zburând care încotro din sutane deschise la culoare, ca nişte pepeni sub 
lovituri de baros. Un tip reuşi să întoarcă focul, dar, disperat, rată ţinta. O 
apăsare convulsivă pe trăgaci, ca o anticipare a rigor mortis. 

Erau opt în total. Patru ieşiseră deja din joc; morţi sau dezarmaţi. Alţi 
trei căutau să se ascundă — pe al patrulea l-am prins din căzătură, o dată în 
coaste, încă o dată în picior. M-am ridicat împleticit în picioare. L-am lăsat 
pe Garson să alunece la podea. 

Am continuat să trag. I-am ţinut pe ceilalţi nemernici cu capul la cutie. 
Am avut noroc şi pe unul l-am nimerit în picior. Nu reuşise să se ascundă 
bine. Am văzut cum gheata i-a explodat ca o mină din piele, cum arma i-a 
căzut din mâini. 

Mi-am dat seama că strigam. Un şuvoi neinteligibil de sunete animalice 
şi cuvinte semi-articulate. Vorbeam în limbi. Heh! 

Iată Sfântul Duh care se pogoară asupra sa... 

L-am împins pe Garson cu piciorul jos din avion, prin coada lui, 
lăsându-l să cadă grămadă pe asfalt ca un om care se prăbuşeşte de pe o 
stâncă. Am continuat să trag. Am pornit încet în retragere, în interiorul 
aeronavei. 

Afară, ce rămăsese din Garson era făcut ferfeniţă, gloanţe trase cu 
amortizorul smulgeau bucăţi din sutana lui ca penele dintr-o pernă. Un 
lunetist iute de deget deci, undeva în partea cu aeroportul a pistei de 
aterizare; făcea exces de zel. Probabil tipul cu portavocea. 

Cretinul. 

Înăuntru mai rămăseseră doi tipi. Am continuat să trag. Intenţionat pe 
lângă ţintă. Nu aveau decât să creadă că nu ştiu unde se ascund. Nu aveau 
decât să transpire. Nu aveau decât să-şi adune curajul să... 

— Jigodie! 

Primul se ridică în picioare ca un tăntălău. În ambele mâini cu câte un 


pistol — cowboy afurisit — strigând şi înjurând ca un soldăţoi. 

Ceea ce, să ne înţelegem bine, în mod limpede nu era. 

Reuşi să tragă două focuri — ratând, evident — şi se lăsă iar jos cu o 
expresie de extremă uimire pe chip. Jumătatea superioară a capului îi lipsea. 

Bine tras, soldat. 

Am încetat focul. Am rămas pe poziţie. Ştiam exact unde se află al 
optulea. 

Îi auzeam plânsetul. 

— O, Doamne... spunea întruna. O, Doamne, o, Doamne, o, Doamne... 

M-am întrebat în treacăt dacă nu cumva apelează la acelaşi truc pe care 
îl folosisem eu. Să mă facă să las garda jos, după care să se întoarcă cu un 
zâmbet sălbatic pe buze şi pus pe rele. 

Nu. 

O analiză subconştientă ieşi la suprafaţă. Fără a fi chemată şi fără niciun 
efort. Instincte animalice oferind straturi întregi de informaţii cu o precizie 
înfricoşătoare. 

Nu, e îngrozit. I se simte în voce. Ştie că va muri. 

M-am gândit să-l las în viaţă. Probabil că nu era decât un copil. Un 
amărât ca oricare intrat în Cler cândva după Molimă. Căutând puterea pe 
care ţi-o oferă gloata. Nu şi-a imaginat nicicând că va ajunge să stea pitit în 
spatele unui scaun de avion de la clasa economic, răsturnat, vânat de un 
psihopat care tocmai îi decimase durii amici. 

Sărman nebun. Aproape că-mi era milă pentru el. 

Apoi mi-am amintit de ce mă aflam acolo, mi-am amintit semnalul şi cei 
cinci ani lungi, şi durerea şi doliul, şi vocea îngropată adânc în bezna 
sufletului meu... 

Nu cumva să laşi garda jos, soldat! 

„.. şi am făcut un pas în faţă şi i-am tras şoricelului înfricoşat un glonţ în 
creştetul capului, aşa încât creierii i-au ieşit prin falcă aidoma mucilor 
suflaţi într-o batistă. 

Nu, să trăiţi etc. etc. 

Afară, dincolo de pâlpâitul micilor focuri risipite de-a lungul şi de-a 
latul pistei, totul era neclintit. Undeva, departe, câteva păsări de mare 
croncăneau, amintindu-mi — cu un junghi ruşinos de melancolie — de 
Londra. Dar în rest, nimic. 

Stăteam ascuns, vag în poziţie de luptă, şi scrutam atent pista de 
aterizare distrusă de rularea avionului. Ici şi colo, unde combustibilul se 


vărsase şi luase foc, o luminozitate palidă tremura deasupra solului, ca o 
reflexie înflăcărată a apelor calme care se întindeau dincolo de ea. Ideea de 
a o lua la fugă pe asfalt — străduindu-mă să-l buimăcesc pe lunetistul acela 
nenorocit care putea sau nu să mai fie acolo undeva — şi de a sări în apa 
mlăştinoasă avea o atracţie de necontestat. Mi-am imaginat apa spălându- 
mă de mizeria şi de sângele care-mi îmbibase haina; tot sângele închegat 
care mă stropise cu câteva clipe în urmă, pe când străbăteau avionul de la 
un capăt la celălalt cu unul dintre pistoalele cowboy-ului în mână, curmând 
gemetele şi rugăminţile soldaţilor-călugări pe care îi rănisem. 

Nu era timp pentru ultimele cuvinte, pentru admirat spectacolul şi pentru 
gustat sentimentul puterii. M-am apropiat doar de ei, le-am lipit ţeava între 
ochi, am întors privirea, am apăsat trăgaciul. 

Conferenţiarii numeau asta milă crudă. 

Al doilea an de antrenament. La pupitru era maiorul Femham Dow. 

„E uşor — al naibii de uşor”, spusese el, „să-ţi pară rău pentru un om pe 
care l-ai rănit. Omul acela a pierdut totul. Ştie ce-l aşteaptă. O să... urle şi- 
o să se pişe pe el. O să implore îndurare, dacă e în stare. O să vorbească 
despre familia lui, poate. Orice. 

Ideea e că singurul motiv pentru care nu e mort este că tu ai ratat 
primul foc. E greşeala ta, soldat, nu a lui. Şi asta nu schimbă nimic. Aşa-i? 

Crezi că el nu încerca să te omoare? Crezi că va renunța la actele de 
violență dacă îi vei cruța viața? Că se va pune în slujba cauzelor 
caritabile? Crezi că n-o să te împuşte în spate dacă mai e în stare, atunci 
când vei pleca? 

Nu. Nu fiţi atât de proşti! Un duşman rănit este doar un duşman mort 
care încă nu ştie asta...” 

Să enunţi lucrurile astea şi să le pui aplicare erau două chestii complet 
diferite. 

leşisem prin cala pentru bagaje, sărind peste pilonii perpendiculari de 
susţinere şi plasele de prindere a cargoului, îndreptându-mă spre hăul de 
oţel contorsionat şi zgură solidificată unde partea din faţă a trenului de 
aterizare fusese împinsă în sus în măruntaiele avionului, făcând o ruptură 
lungă în fuzelaj. Ieşirea dădea spre partea cu marea a pistei, departe de 
clădirile aeroportului şi — speram — de lunetist. Am stat cinci minute bune în 
deschizătură, aruncând priviri la stânga şi la dreapta, ieşind o dată pentru a 
vedea acoperişul epavei şi retrăgându-mă apoi înăuntru. Nimic. Fie nu mă 
avea deloc în cătare, fie aştepta să ies ca să înceapă jocul. 


Urăsc din suflet lunetiştii. 

Am păşit afară şi am rămas acolo. În aer se simţea miros de sare şi 
cenuşă; un amestec înţepător ce părea că se împrăştie pe aripile brizei 
uşoare care unduia apa. Senzaţia soarelui pe piele mă luă pe nepregătite, 
uitasem de căldură în cenuşiul nesfârşit din Londra. De la Molimă încoace — 
încă de când căzuseră bombele, la jumătate de lume distanţă — Păşunile 
Verzi ale Angliei deveniseră Mlaştinile Cenuşii. Odată am stat o jumătate de 
oră cu un alt supravieţuitor — i-am uitat numele, însă era un talentat vânător 
de şobolani — şi am flecărit despre radiaţiile rămase în aer şi despre 
afurisitul de Curent al Golfului. Înainte lucrase la Institutul de 
Meteorologie, spunea el. 

După treizeci de secunde, discuţia m-a depăşit. 

Mă depăşea şi felul în care toate acestea făceau ca aeroportul LaGuardia, 
aşezat pe malul apei în New York ca o pată de mucegai, să se bucure de 
soare neîntrerupt şi de ceruri senine. Aveam impresia că tocmai sosisem la 
Disneyland. 

Am lăsat pofta de-a face o baie în apă să se stingă, înlăturată de petele 
caleidoscopice de ulei de pe suprafaţa ei şi de tenta maronie a malului. 
Având mai multe zgârieturi şi răni deschise decât voiam să recunosc, aş fi 
avut parte mai puţin de o baie şi mai mult de o infecţie sigură. 

Gata cu trasul mâţei de coadă. 

Mi-am croit drum de-a lungul fuzelajului, lipit de fundul lui bombat, la 
umbra avionului. La carlingă m-am oprit şi am pus pe umăr arma complet 
încărcată pe care o şterpelisem de la o altă marionetă a Clericilor, şi m-am 
căţărat pe suprafaţa înclinată şi plină de găuri, crispându-mă când mi-am 
forţat puţin prea tare braţul rănit. Reîncepuse să sângereze uşor; una sau 
două dintre suturile ageamii stăteau să plesnească. Am înjurat în barbă şi 
am încercat să nu le dau atenţie. 

Atârnând acolo ca o halcă de carne într-un cârlig, aplecat, am putut să 
mă uit prin geamurile sparte ale carlingii şi să analizez atent terenul care se 
întindea în partea stângă a epavei. 

Întins, neted, gol. Nicio ascunzătoare. 

Căcat. 

La jumătatea drumului între porţiunea de pistă pe care rămăşiţele de 
avion încă ardeau şi îndepărtatele clădiri ale aeroportului — îngrămădite ca 
nişte jucării în jurul turnului de control ca un abajur de veioză întors cu 
susul în jos — fuseseră clădite o serie de barăci dărăpănate şi adăposturi nu 


tocmai solide, dispuse într-un semicerc aproximativ. Erau ţinute laolaltă de 
cabluri şi grinzi întinse în toate părţile ca la un circ înalt din lemn şi plastic 
supus unor tensiuni ridicate. O punte cu şine mergea pe lângă acoperişurile 
lor, prevăzută în ambele capete cu câte un turn placat cu fier. Am mijit ochii 
prin pâcla fumului de pe pistă şi am desluşit o pancartă mare scrisă 
nepriceput cu sprayul şi agăţată de ambele capete ale şinelor, atârnând în 
faţa întregului mecanism. 

Am simţit că o sprânceană săltând în sus. 

Pe indicator scria: 


BUN VENII LA NOII ZORI 


... alături de obişnuitele cercuri purpurii, umbre colorate şi alte aiureli 
specifice Neo-Clericilor. Pancarta părea făcută din cârpe şi hârtie igienică la 
şcoala din localitate, apoi mărită de vreo două sute de ori. 

Era vopsită într-un albastru intens. 

Efectul general era de-a dreptul jalnic. 

Acum îl vedeam pe lunetist printre cioburile de sticlă şi instrumentele de 
bord contorsionate din carlingă, stând la vedere pe schelă. Peste umeri avea 
petrecută cureaua portavocii şi în mâini ţinea o armă cu lunetă deosebit de 
atractivă, o M82, aş fi spus. Nu văzusem aşa ceva decât în poze. 

Căcat. 

Deasupra unei perechi de ochelari de soare laţi — cu lentile roşii-rubinii — 
o căciulă cu urechi aiurea de tot îi era îndesată pe scalp, ceva între o beretă 
şi o kippah, iar roba îi era cu câteva tonuri mai albă decât a colegilor săi 
morţi. Deci: 

Şeful. 

Am încercat să-l prind în cătare, uitându-mă atent de-a lungul ţevii puștii 
mele M16, dar de la distanţa aceea n-aş fi avut nicio şansă să-l nimeresc. 
Stătea cu spatele la mine, aplecat peste balustrada din spate, şi arăta cu 
degetul şi striga la cineva de jos, ascuns de pancartă. Părea că este o ceartă 
în desfăşurare şi, pradă unui acces de apoplexie, tâmpitul cu căciulă bătea 
din picior şi flutura îndrăcit din pumni. 

Un huruit puternic se auzi de nicăieri — un motor, turându-se vorace — şi 
o formă mătăhăloasă ieşi de după complexul de barăci. Pătrăţoasă şi mare, 
înaintând cu viteza melcului. Preţ de un îngrozitor moment am crezut că e 
vorba de un tanc. Cine ştie ce vehicul ultra-rar din rezerva armatei pe care 


fraţii aceştia nebuni întru Domnul îl întreţinuseră ani la rând. Dar nu, era 
ceva mult mai ciudat. 

Era un autobuz şcolar cu bride groase de fier ruginit atârnând pe lângă 
roţi pentru a le proteja, vopsit în acelaşi albastru aprins ca şi clădirile şi 
însemnat cu aceleaşi O-uri purpurii, mari, pe ambele laturi. Geamurile erau 
astupate — aparent, cu zeci de veste antiglonţ inscripţionate cu „NYPD” —, 
iar parbrizul era apărat de o plasă de sârmă rezistentă. Nu-l vedeam pe 
şofer. Nu vedeam cine sau ce era înăuntru. Nu vedeam decât forma aceea 
ireală care se apropia greoi de avion, de mine şi de totala mea lipsă de 
pregătire. Şi mai vedeam, dincolo de gemuleţul de deasupra cabinei, o 
„destinaţie” care mă îngrozi: 


MÂNTUIRE (SENS UNIC) 


Îmi venea să deschid focul asupra lui doar din principiu. 

Vehiculul făcu un viraj larg pe după coada avionului, ajungând în spatele 
epavei, croindu-şi drum printre mormanele de rămăşiţe în flăcări cu 
nepăsarea unui uriaş încăpățânat şi imbatabil. Am sărit repede de pe 
carlingă şi m-am retras imediat în spaţiul de sub botul avionului, simțind 
cum cresc în mine primele semne de panică. Când autobuzul avea să tragă 
pe lateral, numai dacă şoferul era orb nu avea să mă vadă. Ce anume ar fi 
trebuit să fac atunci? 

Nu trebuia să fii un geniu ca să pricepi ce puneau la cale. O tură de 
recunoaştere în jurul perimetrului ca să cerceteze latura care, din turnurile 
lor, le era ascunsă vederii. Ca să mă scoată la lumină, dacă întâmplător mă 
aflam încă în viaţă. 

Cu lunetistul într-o parte şi un vehicul blindat în cealaltă, nu avea să le 
fie deloc greu să mă încolţească în câmp deschis, să mă doboare ca pe un 
popic solitar. 

Am inspirat adânc, lăsându-mă ghidat de instinctele dobândite prin 
antrenament. Gândind mecanic. 

Acum, singurul loc bun de ascunzătoare era înapoi în avionul acela 
nenorocit din care îmi luase jumătate de oră să ies. M-am gândit să mă 
târăsc înapoi. Chiar mi-am încordat muşchii, gata să ies din jalnica mea 
ascunzătoare şi să intru pe geamurile sparte ale carlingii, provocându-mi 
probabil răni grave în acelaşi timp, dar oricum... Era mai bine decât ni... 

Autobuzul se opri. 


Frânele lui scrâşniră încet, oprindu-se lângă deschizătura segmentului de 
coadă lipsă, în dreapta mea. Auzeam voci certându-se înăuntru. Aproape de 
spatele lui se deschise o trapă şi o siluetă în robă se aplecă afară. Am 
încremenit. 

Omul aruncă ceva, pe sub mână, spre coada avionului. 

— Dă-i drumu”! strigă, probabil şoferului. 

Trapa se trânti şi autobuzul se puse în mişcare. 

— O, futu-i mama mă-sii... am şoptit. 

Coada se hurducă. Întreaga epavă se zdruncină, muşcând şi mai mult din 
iarba uscată. Dincolo de colţul ascunzătorii mele, prea departe în câmp 
deschis pentru a putea vedea bine, flăcări şi bucăţi de metal se rostogoleau 
prin aer, fragmente de fuzelaj vopsite în albastru spiralând în traiectorii 
orbitale de scântei şi fum, căzând şi făcându-se ţăndări pe asfalt. 

Câteva bucăţi ricoşară sprinten în autobuz. Nu părură să lase vreo urmă. 

Credeau că încă sunt înăuntru. Oricum, asta nu mai conta cine ştie cât. 
Înăuntru sau afară din epavă, încolţit de „Cultul Aparatelor Hi-Tech de 
Distrugere” eram ca şi terminat. 

Gândeşte, gândeşte... 

Autobuzul înaintă încet, dând ocol avionului, şi se opri lângă următoarea 
gaură din fuzelaj, la o treime din lungimea lui. Trapa se deschise din nou şi, 
ca o imagine ireal-banală — un tip într-un parc, aruncând o minge unui căţel 
nerăbdător — un soldat azvârli încă o grenadă în epavă. 

Autobuzul merse mai departe. 

De data aceasta, explozia aruncă în aer uşa unei ieşiri de urgenţă, o 
trimise ca pe o rachetă drept spre cer, de unde căzu înapoi la pământ 
rostogolindu-se. Când se împrăştiară bucăţi din ea, alte scurgeri de 
combustibil luară foc şi, pentru a doua oară, am simţit că mă invadează un 
val de ameţeală şi slăbiciune. Totul păru să se întunece. 

Înceţoşat. 

Fără noimă. 

Nu acum! 

Pierdere de sânge. Ace de căldură circulând în susul şi-n josul venelor 
goale... 

Am... 

Să nu cumva să laşi garda jos, soldat! 

Am ridicat puşca la umăr. Acum şoferul autobuzului avea să mă vadă. 
Acum erau prea aproape. Grenada urma să spulbere partea din faţă a 


avionului, să explodeze în carlingă precum o enormă embolie palpitândă, 
strivindu-mă şi frângându-mă şi arzându-mă în acelaşi timp. 

Frânele scrâşniră. 

Trapa se deschise. 

Soldatul nu se uita afară, era aplecat spre înăuntru şi striga la şofer, 
strângând precaut în mâini bomba ca o minge de baseball, gata s-o arunce. 

Am auzit: 

— ... -ti părerile nenorocite pentru tine, tăicuţă, şi lasă-i pe bărbaţii 
adevăraţi să facă... 

Trase cuiul. 

L-am împuşcat. 

Trapa se trânti, o pâclă de sânge se întinse în jos şi în afară. Grenada 
încă era înăuntru. 

Şoferul nevăzut urlă. 

M-am retras mai adânc în ascunzătoare şi m-am făcut ghem. 

Spatele autobuzului explodă ca un balon umflat prea tare, fumul se 
înălţă gros spre cer, valuri pulsatile de ameţeală mă făcură să cad în 
genunchi ca o păpuşă de cârpe, cu vomă pe bărbie, şi totul se făcu alb. 


Capitolul 5 


Îngrijorarea mea cea dintâi era că nu mai vedeam bine. 

Bine, deci tocmai mă trezisem. Poate că încă nu aveam motiv de panică, 
însă instinctele dobândite prin antrenament erau adânc înrădăcinate, iar 
primul lucru pe care îl înveţi este să fii pe fază. 

Află totul. 

Nu lăsa nimic necercetat. 

Sigur că da. 

Aveam vaga idee că leşinasem din cauza hemoragiei. Intra cumva în 
discuţie un... autobuz? Un avion? Ce naiba? Poate că încă halucinam. 

Poate că vălul de ceaţă care-mi acoperea vederea era doar un efect al 
minţii mele traumatizate, sau ceva opac care-mi picura în ochi, sau... sau 
orice altceva. 

Gândiţi-vă la ce e mai rău. 

Da, să trăiţi etc. etc. 

Aşadar: Pagube însemnate ca urmare a privării creierului de oxigen, 
ducând la perturbarea simţurilor şi la incapacitatea de a funcţiona eficient. 

Soluţie: Abandonează misiunea. 

Mi-am amintit unde mă aflam. Mi-am amintit prăbuşirea avionului şi 
schimbul de focuri şi începeam chiar să leg totul de chestia cu autobuzul, 
când cea mai mare piesă a puzzle-ului îşi găsi locul: mi-am amintit de ce 
venisem acolo. 

Semnalul. 

„Incapacitatea de a funcţiona eficient” nu intra în discuţie. 
„Abandonarea misiunii” putea, scuzaţi-mă limbajul, să se ducă-n pizda mă- 
sii. 

Mi-am scos din minte ce era mai rău şi am încercat în schimb să fiu 
puţin optimist. Când am răsucit capul pentru a mă uita la podeaua de sub 
mine — eram întins pe umărul drept, care mă durea apăsat de propria-mi 
greutate — imaginea asfaltului crăpat al pistei de aterizare se focaliză 
perfect. Doar când mă uitam ceva mai departe mi se înceţoşa privirea, de 
parcă orizontul s-a fi jucat de-a prinselea. 

— Nu te mişca, cârâi cineva. Aproape am terminat. Nu pot lucra dacă te 
tot mişti. 

Mă furnica pielea şi am avut de nevoie de un moment sau două să îmi 


dau seama de ce. Eram pe jumătate despuiat. Eram întins pe o pistă distrusă, 
înconjurat de reziduuri şi combustibil, nu reuşeam să văd nimic mai departe 
de câţiva zeci de paşi şi aveam pe mine doar chiloţii. 

— H-hei.. 

— Fir-ar! Nu te mişca! 

O mână ridată — încheieturi brune şi palmă albă — îmi apăru pentru scurt 
timp în câmpul vizual şi îmi trase un bobârnac peste frunte, lucru care nu 
mă făcu să mă simt mai în siguranţă. Simţeam că mă mişc încet din tot 
corpul, de parcă m-ar fi apucat un câine de mâneca stângă şi acum smucea 
de ea dintr-o parte în cealaltă, cu toată că nu aveam nimic pe mine şi, drept 
urmare, nu aveam nici mânecă. 

Totul era extrem de ciudat. Nu simţeam deloc durere. 

Mi-am plimbat limba prin gură, simțind oarecum gust de sânge, 
adunându-mi anemic puterea de-a vorbi, şi în cele din urmă am făcut o 
încercare: 

— Ce faci... ăă...? 

— Te repar, spuse vorbitorul. 

În vocea lui se simţea un accent pronunţat — afro-american, precipitat 
newyorkez — şi o înnăscută inflexiune ironică ce făcea fiecare afirmaţie să 
pară adresată unor nepoți cărora le făcea pe plac. Mă simţeam uşor privit de 
sus şi nu reuşeam să pricep de ce. 

— Şi cum anume, am spus, neizbutind din nou să-mi focalizeze privirea 
pe distanţă lungă, ai de gând să faci asta? 

— Înainte de toate, cu o transfuzie scurtă. În pofida subiectului, vocea 
părea calmă. Asta-i cam singurul lucru bun la Molimă. Toţi sunt donatori, 
înţelegi? 

— Sânge? 

— Ce repede te prinzi! Aveam impresia că tipul, oricine ar fi fost, stătea 
pe vine lângă mine. Da, sânge. Ceea ce înseamnă, amice, că-ţi lipsea o 
cantitate însemnată din organism. 

— Ş-şi tu mi l-ai dat... De unde? 

— Nu tre” să te doară pe tine capu” de asta. 

L-am contrazis în sinea mea, însă aceeaşi senzaţie că ceva mă smuceşte 
de umărul stâng îmi distrăgea atenţia, iar vocea — un om în vârstă, am 
concluzionat — nu terminase ce avea de spus. 

— Apoi te-am aranjat, înţelegi? Vreau să zic... cine şi-a bătut joc de 
braţul tău, aici? Se auzi un poc-poc-poc moale şi mi-am imaginat un deget 


care mă împungea lângă gaura de glonţ — deşi nici acum n-am simţit nimic. 
La fel de bine putea să toarne un litru de noroi în rană şi apoi s-o coasă cu 
nişte andrele. 

— E... eu am făcut-o. 

— Ai făcut-o singur? Vocea tăcu un moment, apoi bătrânul fluieră încet. 
Ei... poate că asta schimbă lucrurile. Totuşi, nu te supăra, e o treabă făcută 
de mântuială. 

— Tu... Ai aranjat-o tu? 

— Mda. Antiseptic, suturi noi, bandaj nou. Făcu o pauză, gândindu-se la 
accentul meu. Englez, hă? 

— Dar nu-l simt. De braţ zic. 

— Şi eu am locuit acolo un timp. Frumoasă ţară. Păcat de ploi. 

— Am spus că nu-mi simt... 

— Mda. Tre’ să fie efectul anestezicului. 

Am dat să bâigui: Anestezic? Unde dracu” ai găsit tu... dar gândurile 
mele schimbară macazul cu un zdrang şi o luară pe o direcţie mult mai 
importantă. 

— De ce? am întrebat. 

— De ce, ce? 

— De ce faci toate astea? Ce se întâmplă? 

— A! 

Pronunţată vocala în felul acela enigmatic care înseamnă: 

Stai să vezi. 

Am fost tras şi mai tare de braţul stâng, o mişcare executată cu o 
anumită doză de finalitate, şi am auzit un mormăit surd — „Gata!” —, după 
care o mână aspră mă rostogoli pe spate. M-am simţit puţin ca o broască 
ţestoasă întoarsă cu burta la soare; nu eram în stare să mă ridic în şezut. Nu 
că aş fi încercat. Eram mult prea ocupat să mă uit în sus la binefăcătorul 
meu, întrebându-mă dacă nu cumva încă dorm fără să-mi dau seama. 

— Bună seara, zise umbra. Mă cheamă Nate. 

Era un om vârstnic. Cred. Nu trecuseră decât cinci ani de la declanşarea 
Molimei şi deja era dificil să-ţi dai seama. Traiul greu îşi lasă amprenta 
asupra unora mai tare decât asupra altora; tinerii se maturizează repede, pe 
feţe li se întipăreşte o expresie încordată, riduri (nu de râs, evident) li se 
adună la colţurile ochilor şi ale gurii. La asta se adaugă emanaţiile 
radioactive, inanitia, expunerea, rănile. Cine să-şi dea seama? Aş fi spus că 
tipul avea cel mult şaizeci de ani, dar părea mai bătrân şi avea 


comportament de om mai tânăr. Pielea lui avea o culoare uniformă, de tec, 
care dădea chipului său o calitate ireală de fiecare dată când zâmbea. Ochi 
de un alb desăvârşit şi dinţi care scânteiau aidoma unor beculeţe încastrate 
într-o sculptură neagră. 

— Nate, am repetat. El a rânjit. 

Era îmbrăcat ciudat, de parcă toată viaţa ar fi furat doar haine de 
uniformă. Pantaloni de camuflaj, o cămaşă albastru-deschis cu o insignă a 
poliţiei din New York cusută la rever şi o jachetă albastru-închis 
împopoţonată cu stele aurii şi nasturi dubli, pe care după o secundă am 
recunoscut-o ca fiind un veritabil obiect vestimentar al Armatei Unioniste. 
Îmi făceam socoteala că o şterpelise din cine ştie ce club dedicat recreării de 
evenimente istorice sau magazin de haine fistichii, cu toate că, graţie 
rosăturilor, petelor şi franjurilor, avea într-adevăr aspectul unui lucru vechi 
de un secol şi jumătate. Efectul ei completa doar impresia generală de 
nebun în uniformă, de cleptoman cu înclinaţie spre orice are un vag aspect 
oficial. 

M-am împotrivit dorinţei de a-l saluta milităreşte. 

Această curioasă strădanie de-a emana un aer autoritar era zădărnicită 
întrucâtva de accesoriile pe care le alesese: tenişi de un roşu-aprins, o şapcă 
de baseball New York Mets şi o curea aurie cu o cataramă imensă pe care 
erau gravate cuvintele: 


NENOROCITĂ POP 


Lângă mine se afla un om mort. 

Nate îmi urmări privirea şi rânjetul îi tremură puţin. 

— A, făcu el din nou. 

Cadavrul aparţinea unui soldat din armata Clericilor, însă nu-l 
recunoşteam din interiorul avionului. Unu la mână, nu avea nicio gaură în 
ţeastă. 

Echipamentul lui cenuşiu era înnegrit şi pârlit, mânjit cu sânge şi apă 
murdară, iar porțiunile de piele vizibile erau la fel de murdare: jupuite în 
fâşii roşii şi străpunse complet de fragmente de şrapnel. Un braţ i se mai 
ţinea de umăr în câteva zgârciuri şi un os spart, iar capul era atât de strivit, 
încât tatuajul stacojiu din jurul ochiului abia se mai vedea. Stătea tolănit, pe 
jumătate drept, sprijinit de rămăşiţele contorsionate ale aceluiaşi autobuz 
şcolar blindat care-mi bântuise amintirile recente. Îmi amintea în mod 


ciudat de un foc de artificii monstruos: partea din faţă era aproape neatinsă, 
însă restul era atât de distrus, încât abia mai puteai înţelege ceva. 

Clericul mort era tipul dinăuntru. Cel care aruncase cu grenade. 

Nate tuşi, stânjenit. 

Un tub subţire de plastic ieşea dintr-o canulă soioasă înfiptă în 
încheietura cadavrului şi şerpuia până pe podea, unde făcea una sau două 
bucle spre mine, după care dispărea la periferia câmpului meu vizual. Nu 
simţeam nevoia să întorc capul şi să-mi confirm bănuiala, însă aveam o idee 
bunicică încotro ducea. 

Era plin de sânge. 

— Doar lui nu-i mai trebuia... zise Nate, puţin posac. Şi am întrerupt 
legătura cu mult înainte să moară. 

Ei, atunci totul e în regulă. 

Nate se foi lângă mine — ridicând celălalt capăt al tubului de transfuzie şi 
mişcându-l ca pe o marionetă —, după care începu să strângă amalgamul de 
obiecte pe care le împrăştiase lângă mine pe o pătură în mare parte curată. 
Ace de cusut, cârpe însângerate, pachete neîncepute de feşi şi antiseptice 
din rezerva armatei şi un sul de pansament alb care se desfăcuse parţial şi 
ajunsese pe cimentul pătat cu ulei. 

Încă nu vedeam clar la depărtare. Începeam să mă îngrijorez. 

— De ce nu văd bine? am întrebat, descoperind că-mi pot controla 
corpul — cât de cât —, însă eram atât de epuizat, încât mă durea şi numai 
gândul mişcării. 

Nate se încruntă un minut, confuz, şi aruncă ocheade în jurul nostru. 
Dacă ar fi trebuit să ghicesc, pe faţa lui era expresia cuiva care tocmai a 
petrecut ore întregi salvând un străin de la moarte sigură prin hemoragie şi 
care tocmai descoperă că străinul în cauză era deja în stare vegetativă la 
nivel cerebral. 

— Nu vezi? zise el. 

— E... e ca 0... o ceaţă. Ca... Lucrurile de aproape sunt clare, dar cu 
cât se îndepărtează mai mult... 

Se uită la mine de parcă aş fi fost retardat. 

— Ei, asta, spuse el, este ceva ce uneori chiar ceaţă se cheamă. 

Chiar şi scăpat de panică, încă mai aveam loc în minte ca să mă simt ca 
un tolomac. 

— D-dar... dar perfect senin când avionul... când... 

— Fi, da” aşa stau lucrurile la New York. Flutură nepăsător din mână, 


uitându-se spre zidul de albeaţă lăptoasă. Se numeşte Smog Activ, e Le-Me- 
Ce. 

— Lee... cum? 

— Le-Me-Ce. La Mintea Cocoşului. Scuză-mă... Când stai printre 
zevzeci, ştii, te obişnuieşti să vorbeşti în acronime. Arătă cu degetul mare 
spre cadavrul tolănit pe jos şi clătină din cap. Soldaţi şi călugări, Iisuse! 
Combinația asta nici n-ar trebui să existe. 

M-am străduit să rămân la un singur subiect de discuţie. Nate era genul 
de om care putea întreţine, schizofrenic, trei conversații deodată, sărind de 
la una la alta ca o maimuţă drogată cu metamfetamină. Pe deasupra, în ochii 
lui se vedea un licăr protector de inteligenţă, o inteligenţă care simţeai că stă 
ascunsă în spatele accentului şi a îmbrăcămintei deşucheate, însă mereu în 
alertă. Cu ochii în patru. 

— Smog Activ, am repetat, trăgându-l înapoi la punctul de pornire. 

— Da, da. Un tip pe care l-am cunoscut cândva mi-a spus că a apărut 
după ce cămilarii au ras Washingtonul de pe faţa pământului. Pen” că, ştii, 
pe-atunci eu nu eram în State. N-am asistat la spectacolul de lumini. Dar da, 
Smog Activ... Vine pe negândite, pleacă pe negândite. Ţac-pac. Fără vreo 
explicaţie. Nu pare să dăuneze cine ştie cât, deşi, dacă mă-ntrebi pe mine, 
acum e un lucru bun. 

— Cum aşa? 

— Glumeşti? O prăbuşire de avion cum scrie la carte, o epavă arsă până 
la ultima fărâmă... o trâmbă de fum care se-nalţă spre cer până la călcâiul 
lui Dumnezeu. Rânji. lar acum, că amicii tăi în sutană au dat ortul popii, 
nimic nu-i mai opreşte pe prădători să vină şi să arunce o privire. 

Prădători. Amici în sutană. Cămilari care au ras Washingtonul de pe 
faţa pământului. 

Ia lucrurile pe rând, în mă-sa. 

Află totul. 

Nu lăsa nimic necercetat. 

— Erau un lunetist... ş-şi un şofer. Tipul din autobuz. E mort şi el? 

Efortul necesitat de articularea cuvintelor începea să devină insuportabil; 
cu toată că reîncepeam să-mi simt braţul amorţit, restul corpului implora 
odihnă. 

Nate îşi trase nasul şi îşi şterse o picătură de apă de pe el. 

— Ei bine, zise el. Lunetistul de colo sus, ăla-i un tip crud pe nume Cy, 
un Cardinal. Din câte am putut să deduc, înainte de Molimă nu făcea parte 


din armată, deci presupun că s-a întâmplat ceva al naibii de urât... Omu-i 
dus rău cu pluta. Un psihopat ve-ri-ta-bil. Heh. Nate scuipă pe jos. Şi-i sus 
în ierarhie. Poate că-ntr-o zi o să-i ia locul Abatelui. Vezi tu, Cy e însărcinat 
cu aducerea mărfii de la aeroport în oraş. Când avionul coboară din cer aşa 
distrus ca ăsta şi toţi copiii lipsesc, el ştie imediat că a încurcat-o. De aia s- 
au încins aşa de tare Coriştii. Cy voia să aibă un... un cadavru, ceva acolo. 
Cum ar fi: „mda, aeroportu-i distrus şi nu am pus mâna pe dijma de la 
britanici, da” l-am rezolvat pe tipul răspunzător de asta...” 

— Pe mine? 

— Corect. Doar că nu i-a ieşit. Şi-apoi ieşi tu ucigând toate jigodiile în 
stânga şi-n dreapta, iar Cy începe să înţeleagă că poate ar trebui să nu-l mai 
preocupe ce va spune şeful lui, ci că trebuie să-şi salveze pielea. Aşa că 
trimite autobuzul, doldora de grenade şi alte căcaturi, ca să te ţină ocupat. 
Poate chiar să te ucidă, dacă norocul va fi de partea lui. Aplecă din cap spre 
autobuzul şcolar distrus. Imediat ce bătrâna Bertha s-a întors cu curul în sus 
poţi fi sigur că Cy şi-a vârât coada între picioare şi a pornit în trombă spre 
oraş în Outrider. 

— O simplă diversiune? 

— Corect. Câţiva... miei de sacrificiu, ai putea spune. Li s-a spus să 
meargă să moară pentru ca Domnul-Cu-Chipiu să mai apuce o zi în viaţă. 
Presupun că tot drumul de întoarcere s-a frământat ce să-i spună şefului. Să 
ceară întăriri — aş crede. Să se întoarcă aici... poate într-o zi jumate? Îţi 
sugerez să speli putina până atunci, hă? 

— Şi şoferul? 

Nate rânji din nou şi se aplecă şi mai tare. În adâncul umbrelor în care 
era cufundat ochiul lui stâng, aproape imperceptibil pe fundalul pielii sale 
tuciurii, am reuşit să disting curbura lungă a unui tatuaj stacojiu. 

O jumătate de cerc. 

M-am crispat. 

Flutură în joacă un set de chei deasupra mea, apoi le aruncă peste umăr. 

— Acum nu prea mai am ce să conduc. 

— Şi tu... şi tu faci parte din Cler? 

Chicoti în barbă, ridicând un ghem făcut din ceva jerpelit şi urât 
mirositor. La început am presupus că era vorba de un câine mort, după care 
mi-am dat seama că sunt hainele mele. 

— Nu tocmai, răspunse el. Acum nu mai fac. 

O oră mai târziu, eu şi Nate şedeam sub bolta zidului din faţă al 


complexului de barăci, la loc ferit de vânt, ascultând fâlfâitul pancartei mari 
de Bun Venit de deasupra noastră. Smogul Activ făcuse loc pe neaşteptate 
unei furtuni care se iscă din senin, pierzându-se departe în întuneric. 

Dincolo de apele care încercuiau aeroportul, petele îndepărtate care 
reprezentau extremităţile nordice ale oraşului se topeau treptat în beznă. Mă 
aşteptasem — în mod nesăbuit — la aceeaşi junglă de neoane pe care o 
văzusem în toate filmele, la aceeaşi imagine înstelată cu zgârie-nori 
scânteietori pe care o întâlnisem în toate ghidurile turistice. Aceeaşi scenă 
de calm vesperal lucios reprodusă pe coperta hărţii oraşului pe care mi-o 
însuşisem dintr-o librărie din Covent Garden şi pe care o studiasem zile în 
şir în Heathrow, în vreme ce întocmeam cu Bella planul călătoriei. Încă o 
aveam în rucsac, harta aceea atât de uzată de atâta întors pe toate părţile că 
nu aş mai fi avut nevoie s-o consult. Cunoşteam toate liniile, toate 
marcajele, toate bulinele roşii cu care era împodobită... 

Dar nu. De la depărtare, oraşul părea că rămăsese după Molimă exact ca 
Londra, un loc bântuit; un neant punctat ici şi colo de luminile palide şi 
pâlpâitoare ale focurilor aprinse de supraviețuitori şi de aburii metalurgici ai 
rămăşiţelor industriei. 

Nate mă mutase la umbra pereţilor ruginiţi ai complexului albastru, 
dincolo de porţiunea cu iarbă şi departe de epavă, de îndată ce prinsesem 
suficientă forţă ca să parcurg drumul, susţinându-mă cu un braţ şi trăgând 
după sine rucsacul meu cu celălalt. Spunea că era mai bine să ne îndepărtăm 
de avion înainte să se lase cu adevărat întunericul. Prădătorii din zonă 
urmau să vină mânaţi de curiozitatea de a afla ce provocase atâta gălăgie şi 
erau prea mari şansele să fim implicaţi în luptele care aveau să se işte între 
aceştia pentru te miri ce. 

Am avut impresia că nu vorbea despre coioţi sau câini dingo. 

Acum, în miezul nopţii, aerul începea să se răcească şi era greu să vezi 
în jur. 

Avionul încă pâlpâia. Ceva se mişca în fum. 

Nate spunea că era un „curator”. Spunea că asta înseamnă că fusese 
angajat de Clerici, într-un fel, dar că nu se aşteptau din partea lui la chestiile 
alea de căcat. Nu evangheliza, nu îndoctrina şi în mod categoric nu se 
împăuna cu destinul auto-proclamat al Bisericii de a aduce Noii Zori ai 
Civilizației. 

La drept vorbind, cuvintele lui Nate au fost: „... cretinii ăia purtători de 
halate nu m-au putut convinge de căcaturile astea nici atunci când stăteau cu 


armele îndreptate spre mine” —, dar tot dracul ăla era. 

— În cele din urmă, spuse el, au înţeles că valorez mai mult în viaţă, au 
încercat să mă roage frumos în loc să-mi ceară de-a dreptul. De atunci ne- 
am înţeles foarte bine. 

Până să apar eu şi să-ţi măcelăresc colegii. 

Până să-şi ia picioarele la spinare şeful tău purtător de sutană şi să te 
lase în urmă. 

Până te-ai hotărât să mă ţii în viaţă în loc să mă ucizi cât încă aveai 
Ocazia. 

Hmm. 

Motivul pentru care mă ajutase încă nu fusese întru totul clarificat. 
Scosesem din rucsac o sticlă de votcă pe care s-o împart cu el — m-am 
gândit că atâta pot face şi eu — şi o dădea pe gât fericit. Ar fi trebuit să mă 
simt mai recunoscător, presupun. 

În schimb... 

Instinctele alea vechi. Vocile alea vechi. 

Află totul. 

Nu rămâne dator cuiva cu nimic. 

Da, să trăiţi etc. etc. 

Nate spunea că fusese puţin... necooperant când Cardinalul Cy îi 
spusese să iasă cu autobuzul pe pistă ca să mă ţină ocupat. Spunea că se 
opusese ideii de-a se arunca în gura lupului, în vreme ce el, Cardinalul, 
fugea mâncând pământul. Nate spunea că protestase vehement faţă de acest 
tratament, că nu se oferise curator doar ca să-şi pună viaţa în pericol pentru 
a lăsa o jigodie fără boaşe să scape cu viaţă şi că intrase într-o ceartă de 
proporţii cu colegul lui de sacrificiu când i se ordonase să se transforme 
într-un kamikaze. 

Spuse într-un final că tipul care arunca cu grenade trebuise să-i ţină o 
armă la tâmplă doar ca să pornească motorul. 

Aşa se explica dorinţa lui de-a nu se alătură prea repede Clericilor. 
Trădător al cauzei. Laş. Dezertor. Bla-bla-bla. 

Prea bine. 

Asta nu explica însă motivul pentru care se străduise atât de tare să mă 
ţină în viaţă după aceea. 

L-am întrebat. 

— Mai vrei şobolan? spuse el, ignorându-mă cu un rânjet larg, hăcuind 
ceva mic şi blănos cu un cuţit cu lamă subţire. 


Am încuviinţat din cap şi am ridicat o ţepuşă goală din focul încropit şi 
am înfipt-o în bucăţica pe care mi-o întinse. Mai bun era doar porumbelul. 

Lângă avion, forme întunecate treceau prin faţa focurilor dănţuitoare, ca 
nişte umbre mişcătoare. 

— Mai sunt încă multe arme la bord, am spus, încordat. 

Şi cadavrul Bellei. 

Nate spuse că prădătorii nu vor folosi armele de foc. 

— Relaxează-te, zise el şi-mi dădu votca cu un dram de reţinere. Spuse 
că indiferent ce ar găsi prădătorii, le vor duce imediat — cu toată ceremonia 
şi deferenţa cuvenite — şefilor lor de Klan. Spuse că dacă un singur nerod ar 
irosi măcar un glonţ şi asta ar ajunge la urechile şefilor, ţarcul de vânătoare 
îl păştea ori ar fi tras în ţeapă cât ai zice peşte. 

L-am întrebat ce sunt Klanurile. 

El zâmbi şi muşcă din şobolan. 

Vântul îşi ascuţise muşcătura. 

Nate zise că odinioară fusese doctor. 

— Un fel de, zise el. 

Spuse că se născuse în Bronx şi crescuse pe stradă în Harlem, şi că dacă 
n-ar fi avut norocul să fie sedus într-o discotecă din sudul statului probabil 
că acolo ar fi rămas, dându-se peste cap să găsească bani pentru droguri. 
Spuse că în urmă cu douăzeci de ani — sau pe-acolo — dăduse norocul peste 
el să întâlnească o puicuţă albă bogată care nu rezistase incontestabilului 
său farmec personal şi-l luase cu ea în Anglia atunci când compania pentru 
care lucra îi mutase serviciul. Spuse că puicuţa plătise cu vârf şi îndesat ca 
să-l aducă pe calea cea dreaptă. Spuse că-l înscrisese la cursuri serale pentru 
a-şi putea termina clasele obligatorii, apoi la un colegiu de stat, apoi — 
bătând fierul cât era cald — la facultatea de medicină. Spuse că trăsese din 
greu pentru fiecare pas făcut, deoarece se dovedise că putea suporta eşecul 
şi dependenţa şi criminalitatea şi sărăcia, dar singurul lucru pe care nu-l 
suporta era să o vadă dezamăgită. 

Totul semăna puţin cu o telenovelă, însă n-am vrut să-i tai elanul. 

Nate spuse că picase cu brio la examenele de final, că mai rău nu se 
putea nici dacă ar fi lăsat goale paginile cu întrebări. 

— Dependenţa de morfină, explică, uitându-se în gol. 

Şi cu asta, spuse el, basta. 

— Nu te-ai putut controla? am întrebat, culegându-mi dintre dinţi 
oscioare de şobolan. Să scapi de dependenţă, să încerci din nou? Mi se pare 


că era puţin prea târziu ca să arunci totul pe apa sâmbetei. 

— Mda, făcu el pe o voce calmă. Mda, ai dreptate aici. Numai că Sandra 
— aşa o chema pe doamnă, cea care... cea care m-a dus în Anglia —, Sandra 
m-a cam prins cu pantalonii în vine. 

— A! 

— Mda. Cu secretara ei. 

Mi-am ferit privirea, neştiind bine dacă să mă crispez sau să chicotesc. 

— A! 

Când am întors privirea, expresia lui Nate era... ei bine, tristă — evident 
—, dar asta nu era tot. Semăna cu fața unui director executiv atunci când 
afacerea se poticneşte la ultima întâlnire. O expresie pe care o vedeam în 
misiuni când soldaţii şi agenţii din jurul meu îşi dădeau seama că totul s-a 
dus de râpă şi că probabil vor muri oameni, iar asta pur şi simplu nu era 
corect. Un fel de... frustrare, poate. O iritare stârnită de împrejurări asupra 
cărora nu ai niciun control. 

Lucru oarecum ciudat, având în vedere că era numai şi numai vina lui. 

Ceva întunecat trecu repede prin umbrele din afara cercului de lumină 
împrăştiat de foc. Nate se uită intens un moment într-acolo, perfect 
impasibil, şi scuipă peste buştenii aprinşi. 

Spuse — continuând povestea de parcă nici nu s-a fi întrerupt — că după 
aceea banii s-au terminat destul de repede. Spuse că-şi dăduse seama cât de 
tare o apreciase (pe ea, dar şi/sau banii ei, în funcţie de cum voiai să 
interpretezi lucrurile) doar când era prea târziu. Sandra, cu inima zdrobită, 
plecase. El lăsase lucrurile în voia lor. Cardul lui Visa se epuizase şi făcuse 
să se aprindă beculeţe de alertă pe un computer al Biroului de Imigrare şi, 
înainte să se dezmeticească, Nathaniel C. Waterstone se trezi fără un 
domiciliu stabil, dar cu un mandat de deportare pe numele său şi o nou- 
nouţă dependenţă de heroină în cârcă. 

Am tuşit cât am putut de politicos, conştient că omul din faţa mea 
tocmai mă cususe. 

— Deci când ai spus că ai fost doctor... 

— Mda. Ridică din umeri. Un fel de. 

Se uită în altă parte şi suspină, de parcă era capabil să vadă până dincolo 
de Atlantic. 

— Londra, prietene. Docklands, Tower Hamlets şi East End. O mulţime 
de locuri în care se dau bani buni pe un tip care ştie să folosească un ac. 
Uneori... neoficial. Înţelegi? 


Nate spuse că fusese un felcer al străzilor. Medic personal al mafiei. 
Scotea gloanţe, curăța răni de cuţit, elimina cadavre: fără nicio întrebare. 
Presupun că l-am crezut într-o anumită măsură. 

Avea faţă de om sincer. 

Dincolo de buruienile care mărgineau pista de aterizare, cineva urla din 
toţi rărunchii. Tot dintr-acolo se auzeau şi voci — estompate de pârâitul 
focurilor mici —, voci murmurate şi certăreţe. Alte siluete mişcându-se ager 
în întuneric. 

— Prădători, zise Nate şi ridică din umeri. 

Cu mâna pe puşcă, am întrebat ce se va întâmpla cu cadavrele din avion. 
N-am pomenit de Bella. Nu eram sigur de ce, la vremea aceea, dar acum 
ştiu. Chiar şi atunci, şezând cu Nate în frig, ceva îmi zgândărea tot mai tare 
mintea... 

E ceva cu el. 

— Depinde, spuse. 

— De ce? 

— Din ce Klanuri fac parte. În principal... fură doar haine, nu se ating 
de cadavre. Vreo două triburi din vest au prins însă gustul cărnii proaspete, 
din câte am auzit, dar prin părţile astea lucrurile n-au degenerat într-atât. Un 
tip pe care l-am cunoscut cândva — asta o să-ţi placă — a zis că dacă treci 
prin Es-l — prescurtarea de la Staten Island, ştii? — în zilele astea, eşti un... 
hm... festin ambulant, futu-i. Au arbalete şi săgeți, prietene, a zis el. Au 
proţapuri, 'tu-le muma lor. Dar prin părţile astea, mnu. Mnu. Oameni 
civilizaţi, prietene. Bun venit în Queens. 

Rânjetul îi lumină faţa. Nu ştiai niciodată cât de serios era Nate. 

I-am cerut să-mi vorbească din nou despre Klanuri. Chicoti şi îşi aprinse 
o ţigară. 

Când s-a declanşat Molima, zise, şi oamenii au început să moară pe 
străzile Londrei, el făcea parte dintr-o gaşcă de albanezi. Spuse că până 
atunci trecuse dintr-un grup în altul — chinezi, afgani, jamaicani, până şi 
demodata brigadă britanică a purtătorilor de costume. Spuse că psihopaţii 
aceştia cu Kalaşnikovuri îl luaseră drept un fel de examinator: să facă un 
control fetelor pe care le aduceau cu feribotul de pe continent, să se asigure 
că vor rezista în saloanele de masaj şi cămăruţele pentru striptease 
interactiv. Nate spuse că niciodată în viaţa lui nu stătuse cu nasul în atâtea 
fofoloance, şi că la un moment dat asta încetase să-l mai excite. 

Spuse că tot cam pe atunci se hotărâse să se lase de droguri. 


Întoarse iar ochii în altă parte. 

Am avut impresia că asta nu era tot. Dar şezând acolo afară, în frig, cu 
un bandaj proaspăt pe braţ şi un şobolan semi-digerat în stomac, ascultând 
cearta zoaielor umanităţii în întuneric, peste zgomotul de arme şi cuțite şi 
toate celelalte porcării pe care le lăsasem în avion, nu aveam dispoziţia 
necesară să-l iscodesc. 

Ideea era că în mod aproape sigur cineva îl convinsese pe Nate să 
renunţe la droguri. Poate că-l ajutase, se îngrijise de el, cine ştie ce altceva. 
Nu ştiu. Dar Nate, mi-am dat seama de asta în primele secunde după ce l- 
am cunoscut, nu era genul de om care să ia singur decizii. Nu fără ajutor. 
Nu era genul care să deschidă drumul. 

— Eram de opt zile la dezintoxicare când... virusul, ştii? Când situaţia 
s-a agravat rău de tot. Aveam un... un teve, unul mic, în cameră. Buletine 
informative non-stop. Cadavre pe străzi, spitale devenite neîncăpătoare. 
Aproape toţi albanezii şi-au dat duhul pe loc. Au scuipat sânge, au dat 
colţul. Îţi spun, prietene, ce putoare... Ceilalţi şi-au strâns boarfele şi au 
plecat. Încercau să ajungă acasă, poate. Fiecare avem o familie, hă? 

Suspină. 

— Îţi spun, prietene... mi-era frică. Imaginează-ţi: eu, căcându-mă apă, 
tremurând, vomând, toate scârboşeniile astea, sistemul imunitar la pământ, 
şi dincolo de uşa mea făcea ravagii o molimă de sfârşit de lume. Era cât pe 
ce să cedez. 

Îmi aminteam şi eu. Londra. Haos. Panică. Au trecut câteva săptămâni 
bune până să se afle de ce unii oameni au supravieţuit. De ce majoritatea au 
murit. Ne-au anunţat puţin câte puţin în emisiuni TV poticnite şi în fluturaşi 
imprimaţi artizanal, în perioada aceea spasmodică dinainte ca media să 
cedeze. 

— Dar am supravieţuit, zise Nate. La dracu”, da. Am ieşit curat ca 
lacrima. 

La fel şi eu. 

Cel mai bine îmi amintesc sentimentul de nedreptate. 

Presupun că întotdeauna m-am simţit norocos. Mă aşteptau necazuri, 
sigur, însă eram în viaţă, câştigasem la o loterie pentru care nici măcar nu 
cumpărasem bilet. Preoţi şi infirmiere şi suflete milostive putrezeau pe 
caldarâm, iar eu — un ucigaş nenorocit — eram bine mersi, respiram 
nestingherit. 

Nu mi se părea corect. 


Ciudat lucru să te simţi vinovat fiindcă trăieşti. 

— În orice caz, reluă Nate, aruncând în foc o bucată de lemn dintr-o 
stivă de lângă peretele ruginit, asta a pus punct carierei mele medicale. 

Spuse că rătăcise prin Londra vreme de un an sau doi. Lăsă să se 
înţeleagă că se străduise să ajute ori de câte ori i se ivea ocazia — triaj, 
tratament, oblojire —, însă presupun că întotdeauna ceruse ceva. 

Nate nu deborda de altruism. 

După doi ani, Biserica Apostolică a Zorilor Redescoperiţi fusese pusă pe 
picioare şi funcţiona. Şi eu îmi amintesc asta. Abatele care-şi transmitea 
predica miraculoasă în fiecare duminică, mulțimile care se adunau, tatuajele 
stacojii şi rugăciunile psalmodiate pe un singur glas. 

Jigodiile purtătoare de sutană şi-au făcut nestingherite intrarea pe 
rămăşiţele carbonizate ale scenei lumii şi au declarat că ei şi numai ei — ca 
entitate care îmbrăţişează valorile comunităţii, integrităţii, inteligenţei şi, 
desigur, credinţei — puteau să înlăture ororile Molimei şi să pună bazele unei 
noi civilizaţii. 

Spuneau că ei şi numai ei puteau să depăşească „inerția care subjugă 
umanitatea” şi numai ei puteau reclădi, recrea, reporni! 

Aroganţii. 

Ăia. 

Nenorociţi. 

Au venit în Londra şi au împrăştiat vorba. Eu i-am ignorat. 

Spuneau că pentru cei mai mulţi dintre oameni era prea târziu. Lumea 
aşa cum o cunoscuseră dispăruse de mult. Spuneau că oamenii se pot 
consola trăind cât de bine posibil, îmbrăţişându-l pe Iisus, străduindu-se să- 
şi ducă zilele cât mai bine printre ruine. Spuneau că închinarea în faţa Neo- 
Clericismului era singura expresie a purității şi a speranţei omului obişnuit. 

Însă pentru copii... Pentru copii opţiunile erau mult mai multe. Inocenţi, 
nepângăriţi de calamităţile trecutului, nevinovaţi de păcatele care atrăseseră 
Molima asupra lumii. Pentru ei, viitorul era limpede. Aşa spuneau Clericii. 

Ei trebuiau să clădească noii zori. 

Aşa că preoţii au venit şi i-au luat. 

Sub ameninţarea armei, uneori. Dar de cele mai multe ori nici n-au 
trebuit să-i amenințe, de cele mai multe ori părinţii i-au dat de bună voie şi, 
la plecare, le-au făcut din mână, zâmbitori, mândri de contribuţia lor la 
refacerea lumii, şi ăsta a fost cel mai rău dintre lucruri. 

Biserica trimitea copiii cu avioane vopsite în albastru, şi ignora lacrimile 


şi urletele, şi le spunea tuturor, tuturor celor implicaţi: 

Fiţi recunoscători. 

Se duceau într-un loc mai bun, ziceau Clericii. 

Şezând acolo în frig, ascultând povestea lui Nate, stăteam cu ochii 
pironiţi la pancarta mare de deasupra mea. Tremuram. 

— I-au adus aici, am şoptit aspru, clătinând din cap. Pe copii. Nu-i aşa? 

Nate încuviinţă din cap. 

— De ce? Ce fac cu ei? Unde-i nenorocita asta de... nouă zi de mâine? 

Nate ridică din umeri, luă o gură de apă dintr-o gamelă cu capac care se 
înşuruba şi îşi continuă povestea de parcă s-ar fi oprit doar cât să tragă aer 
în piept. 

Nate spuse că fusese găsit de Clerici pe străzile Londrei. Auziseră că era 
doctor. Spuseseră că s-ar putea să le fie de folos cineva ca el. Se putea chiar 
să-l ridice la starea de graţie. Pe deasupra, spuseseră ei, Nate era deja 
american. 

Puneau două condiţii: 

— Numărul unu, povesti el, mi-au spus că trebuie să am credinţă. Eu le- 
am spus că dacă îmi dau o slujbă şi mâncare şi un loc cald unde să dorm o 
să cred în orice vor ei. Şi, numărul doi, au spus că trebuie să mă întorc la 
New York. 

Se opri şi pentru o secundă sau două păru că nu va mai continua. Era 
ciudat de văzut. Starea naturală a lui Nate era vorbitul monoton şi de fiecare 
dată când se oprea ca să se uite în întuneric cu ochii aceia luminoşi era... 
deconcertant. 

— Deci te-ai întors în America, am spus. Şi ce ai făcut? 

Se uită la mine preţ de o secundă — direct în ochi, pentru prima dată —, 
după care îşi feri iar privirea. Cineva chiui lângă epava avionului. 

— Ce făceam şi înainte, mai mult sau mai puţin. Ironic, nu? Exact ca 
pentru albanezi. Verificam produsele atunci când venea transportul. Mă 
asiguram că pot face faţă călătoriei. Că nu sunt urme de boli sau alte 
slăbiciuni. Clericii îi vor doar pe cei mai buni. 

— Ai examinat copiii? 

— Corect. La naiba, eram responsabil pentru ei. Un bătrân stângaci cu 
faţă afabilă şi un costum tâmpit. Făceam glume. Puneam plasturi pe tăieturi 
şi zgârieturi. Le spuneam că totul va fi bine. Conduceam autobuzul până în 
oraş, mă întorceam numaidecât după următorul transport. Londra, Paris, 
Moscova. Veneau avioane de peste tot. 


— Deci tu eşti samsarul Noilor Zori? am spus, încercând să par puţin 
sarcastic. Voiam să văd cum va reacţiona bătrânul. 

Află totul. 

Nu lăsa nimic necercetat. 

El surâse (puţin prea târziu), apoi aprobă din cap. 

— Îmi place titulatura, spuse el. Mda, îmi place. 

Ceva foşni în apropiere. O şoaptă de veşminte şi picioare. Am strâns 
mâna pe puşcă, scrutând umbrele, însă Nate flutură scurt cu mâna spre mine 
şi rânji. 

— Nu-i nevoie, prietene. 

Nu mă liniştise cu nimic. 

Ceva se prelinse din întuneric. Ceva ezitant şi mizerabil, încâlcit şi cu 
ambele laturi informe pline de pene. Ceva care se împrăştie când lumina 
focului ajunse la el; se desfăşură treptat într-un agregat. O mulţime de 
oameni. 

Holbându-se toţi deodată la carnea care se prăjea deasupra focului. 

Apărură la lumină ca o singură entitate care mişuna pe mult prea multe 
picioare. Semănau — asta era o idee venită din senin — cu nişte figuranţi pe 
platoul unui film de război: cu trăsături recognoscibil umane, însă machiaţi 
cu cele mai bune substitute pentru funingine, pământ şi sânge uscat, 
înaintând grăbit cu expresia aceea a celor care nu ştiu ce fac sau de ce fac 
lucrul acela. Câţiva aveau răni proaspete — ciupituri şi tăieturi de cuțite şi 
muşcături — şi se uitau unii la alţii cu precauţie. 

Cei din faţă păşeau cu superioritatea pe care le-o oferea cine ştie ce 
ordine socială bizantină instituiseră între ei, strângând în mâinile murdare 
arme furate, bucăţi de haine, chimicale de tot felul şi o droaie de alte lucruri 
prădate din avion. Unul ţinea catarama de la o centură de siguranţă şi 
zâmbea cu expresia plină de sine a cuiva s-a autodepăşit. Altul — un tânăr — 
avea blugii Bellei aruncaţi peste umăr. 

Puşca îmi dădea o senzaţie reconfortantă. 

Controlează-te, soldat. 

Da, să trăiţi etc. etc. 

— Ei bine... făcu Nate, sprijinindu-se cu spatele de peretele 
complexului, manifestând la fel de mult dezinteres ca înainte să iasă 
făpturile acelea din întuneric. Cu ce vă putem ajuta? 

Cred că mă aşteptam într-un fel să-i aud vorbind dezarticulat. Asta dacă 
ştiau cât de cât să vorbească. Arătau atât de involuaţi, atât de-al dracului de 


preistorici, încât în acel moment nu m-ar fi surprins să-i văd căzând în 
genunchi pentru a-i venera pe „Stăpânii Focului”. 

Acum că am spus-o pare o dovadă de aroganță. Adică... de ce să fie ei 
mai incoerenţi decât mine? De ce să fi fost cei cinci ani de greutăţi şi 
mizerii mai abrutizanţi pentru ei decât pentru mine? 

— Am simţit miros de şobolan, zise o femeie înaltă din primul rând. Îmi 
amintea de cineva şi mă străbătu un fior pe şira spinării. 

Termină cu căcaturile astea, soldat. Ai treabă de făcut. 

Nate săltă din umeri. 

— Şi? 

— Şi ne-am gândit că poate vreţi să facem troc. 

Nate clătină din cap. 

— Nu facem trocuri. 

— Dar... vezi? Femeia scoase un pahar de plastic dintr-un rucsac 
ponosit şi i-l arătă ca pe-o bijuterie. Bun, vezi? Perfect pentru troc, adică. 
Uite ce a... 

Vocea lui Nate se înăspri puţin. Chipul îi rămase neschimbat. 

— Nu. Facem. Trocuri. 

Prădătorii aruncară câteva priviri stânjenite de la unul la celălalt, apoi 
ochii femeii înalte deveniră vicleni. Arzători, cu pleoape grele, ca un copil 
care se gândeşte să facă o prostie. 

— Am putea lua... zise ea încet, într-o manieră nonşalantă. 

Nate chicoti în barbă. 

— Aţi putea, zise ea. Mda. 

Prădătorii se foiră, îşi mutară greutatea de pe un picior pe celălalt. Ici şi 
colo câte o lamă scânteie în lumina focului şi inima mi se strânse în piept: 
grăbindu-şi bătăile, încetinind scurgerea timpului. 

Endorfinele mă cotropiră. 

Muşchii mi se încordară. 

Un bătrân ieşi împleticit în faţă — un om îmbrăcat într-un pulover 
albastru-închis decorat cu dungi de vopsea albă — şi l-am urmărit cu ochiul 
atent al unui animal de pradă. 

— Ce Klan? şuieră el. Hm? 

— 'Ţi-o arăt pe-a mea dacă mi-o arăţi şi tu pe a ta, rânji Nate. Puşca M16 
era caldă acum, încălzită de palma mea. 

Dintr-o dată, prădătorii tresăriră; o mişcare care amintea de o minge care 
se rostogoleşte şi, fără a sta pe gânduri, ducând mâna spre trăgaci, am dat să 


ridica puşca şi... 

Nate aşeză mâna pe ţeavă, ţinând-o jos. Îmi aruncă o privire, clătină din 
cap şi mormăi spre prădători. Acestora nici prin gând nu le trecuse să ne 
atace. 

Stăteau în loc şi se agitau, de parcă ar fi avut loc un consult medical en 
masse. Fiecare în parte, după caz, avea cotul, umărul, braţul, abdomenul, 
gâtul sau glezna decorate cu un semn mic. O urmă ca de fier înroşit având 
forma unei feţe zâmbitoare: ochi asemenea unor arcuri gemene deasupra 
unui nas monumental, urechi clăpăuge ce se iţeau de-o parte şi de cealaltă a 
feţei. 

— Mickey, zise Nate. Îmi adresă un zâmbet tâmp, ca un bătrân care 
discută valoarea diferitelor piesele de şah, şi spuse: Respectabil Klan. 

— Acum facem troc? întrebă femeia. Altfel ne servim singuri. 

— Ce Klan? şopti bătrânul, ţopăind de pe un picior pe celălalt. Ce Klan 
ce Klan ce Klan? 

Nate lăsă capul pe spate pentru a alunga umbrele de sub cozorocul şepcii 
sale. Semicercul stacojiu părea să-i scapere pe obraz. 

— Clericii... se iscă o şoaptă. Un susur de teamă trecând grăbit prin 
mulţime. Căcaţii divini... Coriştii... Nenorociţii de Clerici... 

Şi astfel plecară. 

Eu şi Nate am rămas în tăcere. Până la urmă, eu am tuşit în pumn şi l-am 
întrebat, sperând că a treia încercare va fi norocoasă, dacă vrea să-mi 
vorbească despre Klanuri. 

Îmi adresă o privire contrariată, pufni încet şi zise: 

— La naiba, prietene. Da’ tu ce crezi că am făcut până acum? 


Capitolul 6 


Centrala Electrică Edison, situată pe 12th Avenue, vizavi de Astoria, era 
o încâlceală înnebunitoare de conducte, cabluri, depozite, hornuri în spirală, 
rezervoare pântecoase de stocare şi structuri dezolante aidoma unor schelete 
geometrice făcute din traverse. Totul cuibărit pe malul aceloraşi ape poluate 
ca şi aeroportul. Avea un incontestabil aer mormântal. Un amalgam de 
îmbinări ca de genunchi, lanţuri vertebrale care uneau agregate mişcătoare 
şi containere în formă de cranii care-şi pierduseră de mult luciul. 

Nate mă adusese acolo în zori, după ce îi spusesem că aveam nevoie de 
un mijloc de transport. 

Nu mă întrebase de ce. Nu mă întrebase cu ce gânduri venisem acolo. 

Nu-mi spusese de ce se ţinea după mine. 

Hmm. 

Stând în faţa centralei electrice, se vedea cu ochiul liber că nu mai exista 
activitate acolo. Totul ruginise, toate materiile prime fuseseră furate, smulse 
bucată cu bucată într-un milion de acte de vandalism mărunt şi lăcomie 
egoistă. 

Când am ieşit din stradă, am observat că deasupra intrării era întins un 
şirag de fanioane roşii — oferind întregului edificiu un aer grotesc —, iar 
porţile mâncate de rugină stăteau prăbuşite pe-o rână, amintindu-mi de nişte 
oameni rezemaţi care urmăresc trecătorii. Peste anunţurile privitoare la 
protecţia muncii de deasupra lor fuseseră trase X-uri cu sprayul roşu şi 
cineva ridicase o pancartă deasupra intrării pe care scria doar atât: 


VEHICULE 


Simţeam că cineva se uită insistent la mine — acelaşi instinct preistoric — 
şi am întors privirea, cu pielea de găină, după făptaş. L-am găsit doar când 
am ridicat ochii direct în sus: un cap de mort cu orbitele goale, cu pielea 
franjurată, cu maxilarele fără buze aşezate într-un rânjet atemporal. 
Voyeurul acela macabru era înfipt în vârful unui stâlp de telegraf; de la el se 
întindeau cabluri şi circumferința lui solidă era vopsită în dungi de catran şi 
vopsea roşie. 

— Ce dracu” înseamnă asta? am spus, indicând cu capul în sus. 

— Jalon teritorial, murmură Nate, fumând o ţigară cât un pai. Una dintr- 


ale mele. Negru şi roşu înseamnă că ăsta e un Ie-En. 

I-am aruncat o privire goală. Acronimele astea începeau să mă calce pe 
nervi. 

— Teritoriu Neutru, rânji el, arătând cu degetul mai departe spre reţeaua 
de alei şi drumuri ale centralei, toate împodobite cu aceleaşi steaguri şi 
fanioane negru cu roşu. Aici Klanurile nu au ce căuta. 

— Şi atunci mortul...? 

Nate ridică din umeri, scoțând fum pe gură. 

— Poate s-a luat la bătaie. A pierdut un pariu, a încercat să facă pe 
cocoşul. Cine ştie? Poate un simplu ghinionist aflat în locul nepotrivit 
atunci când cineva a vrut să demonstreze ceva. Cei care întreţin 'Te-Enurile 
nu dau dovadă de blândeţe faţă de cei care încalcă regulile. Îşi permit să 
folosească orice mijloace, înţelegi? 

Ca mai tot ce scotea pe gură, explicaţiile dezinvolte ale lui Nate 
amestecau elemente de bun-simţ şi elemente zăpăcitoare. Să faci pe 
cocoşul, jaloane teritoriale... totul părea scos dintr-un vis narcotic. O 
reîntoarcere la amintirile şi peisajele induse de Extaz. Dar măcar nu eram cu 
totul în beznă. Petrecusem cea mai mare parte a dimineţii la aeroport, 
moţăind şi gândind, ascultând sforăiturile bătrânului, iscodindu-l cu privire 
la sistemul de Klanuri de fiecare dată când se îndura să se trezească. 

Dacă înţelesesem o zecime din ce spusese el, în anul Molimei, New 
Yorkul — ca s-o zicem pe-a dreaptă — se dusese de-a dreptul dracului. 
Zugrăvise o imagine cu străzi sugrumate de maşini abandonate, schelete 
împletite pe trotuare. Cu armata luând-o razna cu tunuri cu apă şi gaz 
lacrimogen. Cu revolte asemenea unor războaie în toată regula şi cartiere 
întregi arse din temelii doar pe baza unui singur caz de presupusă infecţie. 
El nu fusese de faţă — încă era în Londra la vremea aceea —, dar, lăsând la o 
parte înclinația naratorului spre hiperbolă, tot nu mi-a fost uşor să-l ascult. 

Ce era sigur era existenţa sistemului de Klanuri. Într-un fel ciudat, în 
pofida tuturor lucrurilor, asta mă impresiona. Era uşor să-ţi imaginezi cum 
începuse şi, în străfundul minţii — dincolo de îndoieli şi dezaprobări —, părea 
cel mai natural lucru din lume. Asemenea unor specii noi eliberate în 
savană, turme speriate întâlnindu-se, sporindu-şi exponențial numărul. 

Unde-s mulţi, puterea creşte. 

Mentalitate de turmă. 

Cele mai vechi instincte de pe pământ. 

După spusele lui Nate, Klanurile îşi aveau originile în locuri diferite. 


Poate că unele apăruseră în jurul puţinilor politicieni care supravieţuiseră 
Molimei şi avuseseră norocul să nu se afle în Washington când explodase 
bomba nucleară. Îţi poţi imagine scena, într-un fel. Oameni scunzi în 
costum, stând pe trepte de piatră, făcând tărăboi. Cum se întâmpla în Hyde 
Park, cum era în Colţul Oratorilor în fiecare duminică. Femei şi bărbaţi 
furioşi cocoţaţi pe scări sau pe scaune, împroşcând cu pucioasă în stânga şi 
în dreapta. De când cu Molima, aceştia trebuie să fi devenit Regi. 

Cu toate astea... E un pas mare de acolo şi până la segregarea găştilor în 
funcţie de culoare, la însemnarea cu fierul roşu, la închiderea teritoriilor şi 
la expansiune agresivă şi la raiduri de noapte şi la atacuri-fulger şi la 
încăierări în miez de noapte şi la sânge în rigole... 

Cu o noapte în urmă, în timp ce Nate explica toate acestea, când îi 
spusesem că pur şi simplu nu-mi pot imagina oameni rationali 
comportându-se atât de prosteşte, coborându-se la un nivel atât de jos, el se 
oprise, rânjise şi spusese: 

— Vremuri disperate, prietene. 

Aleea principală care străbătea interiorul centralei electrice făcea o 
curbă bruscă, fiecare centimetru fiind ocupat de fâşii de pânză şi panouri 
publicitare artizanale. Pe majoritatea apăreau numele unor dughene cu 
mâncare şi ale unor puncte de troc (promițând COMERŢ ONEST, GAMĂ 
LARGĂ, ORICE BUN ARE UN PREŢ), punctate în fiecare caz în parte de 
imagini iconice ale unor gustări dispărute: hotdogi, burgeri, gogoşi. Am 
descoperit că-mi salivează gura la amintirea unor mâncăruri ce păreau atât 
de extravagante şi l-am întrebat pe Nate ce ofereau de fapt dughenele. 

— Şobolani, răspunse el, fără a întoarce privirea. Doar şobolani. 

Unele Klanuri se dezvoltaseră, poate, din surse mai puţin evidente. 
Sergenţi încrâncenaţi descopereau că nu mai aveau o ţară pentru care să 
lupte, că nu mai aveau la cine să urle, că nu mai aveau cum să-şi verse 
surplusul exploziv de testosteron. Conducători, celebrităţi, avocaţi. Poştaşul 
din localitate, fir-ar să fie. La început nu-ţi trebuia mare lucru ca să fii 
centrul turmei, ca să laşi ceva comod şi sigur să crească în jurul tău. Poate 
că unele dintre acele presupuse găşti mafiote — care creşteau şi fuzionau — 
puteau susţine chiar că îşi formaseră micile lor state din motive bine 
întemeiate. Nate îmi spuse că unul dintre Klanuri se numea la început Thin 
Blues [Nume provenit din denumirea „thin blue line” (subţirea linie 
albastră) dată forțelor de poliţie, sugerând faptul că poliţia este singura 
forță care ţine civilizaţia departe de anarhie. Expresia îşi are originea în 


poemul „Tommy” al lui Rudyard Kipling]. O ceată de răcani de la NYPD, 
spuse el, care se înfrăţiseră pentru a învinge haosul. Spuse că pentru început 
făcuseră chiar şi câteva încercări decente de menţinere a ordinii publice; 
patrulau cu maşina, efectuau arestări, trăgeau după hoţi. Folosi cuvântul 
„altruişti”, care sună ciudat rostit de el şi era greu de luat în serios. 

Spuse că asta nu durase mult. 

Spuse că, de atunci, Thin Blues rămăsese unul dintre Klanurile mai mici. 

În interiorul parcului industrial al centralei electrice am ajuns la un 
punct de control, unde doi indivizi uriaşi în haine negre şi bandane roşii 
erau postați pentru a dezarma orice trecător. Se formase un rând mic de 
prădători zdrenţuroşi, iar dincolo de cortul punctului de control vedeam 
mişcarea peristaltică a unei mulţimi mari de oameni. Asta îmi dădu o stare 
de agitaţie. În Londra, nu vedeam atâţia oameni la un loc decât la predicile 
Abatelui, şi doar gândul acesta îmi lăsa un gust neplăcut în gură. 

l-am urmărit pe paznici cum executau controlul corporal, dându-i 
fiecărei persoane un număr de ordine, folositor pentru reintrarea în posesia 
armelor şi a cuţitelor, şi am înclinat din cap spre Nate. 

— Ei din ce Klan fac parte? am întrebat, indicând cu bărbie spre malacii 
musculoşi. 

— În clipa de faţă, răspunse el, din absolut niciun Klan. Teritoriu 
Neutru, ţi-aduci aminte? Sunt plătiţi ca să vegheze la păstrarea lucrurilor aşa 
cum sunt. 

Ca pentru a întări această idee, paznicii îi cereau fiecărui nou-venit să-şi 
arate însemnul Klanului. Coate sau umeri erau afişate în tăcere, genunchi 
ridicaţi, gâturi lungite, şi am surprins în treacăt câteva dintre acele 
mâzgălituri şi simboluri fără sens care identificau şi distingeau grupările. În 
fiecare caz, paznicul lega o cârpă neagră, scoasă dintr-un coş murdar, în 
jurul cicatricei, ascunzând semnul de ochii celorlalţi. 

— Neutru, doar atât spuse Nate. 

Am ajuns în capul rândului şi am provocat puţină rumoare. Pentru 
început, semnul lui Nate cu greu putea fi acoperit cu o simplă cârpă — doar 
dacă nu era dispus să fie legat la ochi, şi nu era —, însă natura însăşi a 
semnului îi puse pe ceilalţi jar. Se tot uitau unul la celălalt, strângeau din 
maxilare, întrebându-se cu voce tare dacă n-ar trebui să-l cheme pe El-Şi. 

Alt acronim de căcat. Nate părea încântat de atâta consternare. 

Îmi explicase noaptea trecută cum stăteau lucrurile, imediat ce prădătorii 
pe care-i numise „Mickey” se pierduseră în întuneric. 


— Neo-Clericii, a spus el, măreaţa Nouă Biserică, făţarnicii preoti- 
luptători ai Noilor Zori au fost de fapt un Klan ca oricare altul. O, unul 
mare, sigur că da. Cel mai mare. Conducători de facto ai New Yorkului, a 
cărui rezervă de electricitate le-a oferit control administrativ asupra tuturor 
celorlalte Klanuri, însă cu toate acestea... 

Cumva, nu păruse posibil. Cum se putea ca un lucru atât de mundan, atât 
de trivial cum era această şleahtă feudală să se fi împrăştiat în largul lumii 
devastate pretinzând că va aduce un nou viitor? De la cuţitari furioşi la 
arhitecţii zilei de mâine. 

După Nate, Biserica Apostolică a Zorilor Redescoperiţi pornise sub 
forma unei cete de nemernici roşi în cur care-şi spuneau Coriştii. Nu aveau 
vreo trăsătură definitorie — în afara reputației că au minţile sucite — şi s-ar fi 
stins în obscuritate dacă nu l-ar fi întâlnit pe cel numit John-Paul Rohare 
Baptiste. 

Nimeni nu ştia multe despre el. Nimeni nu ştia de unde venea sau cine 
fusese înainte. Tot ce se ştia era că n-ar fi trebuit să fie în viaţă şi el le-o 
dovedise iar şi iar, cu teste şi mostre şi ridicări demonstrative de mâneci 
goale, exact cum continuase să facă săptămânal în detestabila lui emisiune 
TV. 

Molima ar fi trebuit să-l secere. Ar fi trebuit să cadă răpus. 

Însă el totuşi trăise. 

Sub conducerea lui şi sub flamura fâlfâitoare a autodeclaratei sale 
divinităţi, Klanul se umflase ca o tumoare. Ajunsese la punctul în care ar fi 
putut provoca şi înfrânge orice altă grupare ar fi ales, însă nu urmărea asta. 
leşiseră pur şi simplu din lupta puterii, anunțând că intenţiile lor depăşiseră 
stadiul meschinelor pretenţii teritoriale şi se instalaseră într-o postură de 
arbitru echidistant. 

Acum îi monitorizau pe ceilalţi aidoma unor părinţi mândri care 
hotărăsc câştigătorul într-o luptă din joacă a ţâncilor. Dăduseră o formă 
gâlcevilor şi neînțelegerilor, sprijiniseră Klanurile ce le erau pe plac, 
oferiseră arme şi droguri (cele mai valoroase bunuri de schimb) şi în schimb 
ceruseră Dijma. 

O, da... 

Dijma. 

— Toţi copiii care au depăşit vârsta de cinci ani, spusese Nate cu o 
noapte în urmă, ca şi când ar fi citit nişte cuvinte scrise pe interiorul 
pleoapelor sale, şi nu au atins-o pe cea de optsprezece urmează să fie incluşi 


în Be-A-Zet-Er. 

Asta însemna Biserica Apostolică a etc. etc. 

Împrăştiaseră vestea cea bună peste mări şi oceane. Cuceriseră lungimile 
de undă atunci când toate frecvențele căzuseră în tăcere. Îşi asumaseră 
răspunderea pentru viitor atunci când toţi politicienii şi liderii şi generalii 
înfometați şi cu bale la gură rămaşi n-o putuseră face, după care îşi făcuseră 
un ţel din preluarea controlului asupra copiilor. 

Îi făcuseră pe oameni să vrea să-şi dea propriile odrasle. Şi nu erau decât 
o bandă din New York ca oricare alta. 

Am descoperit că-mi doream să fi tras puţin de timp când eram în avion 
cu nemernicii aceia. 

Până la urmă, savurând fiecare minut de uimire năucă a paznicilor, Nate 
scoase din buzunar un petic ca de pirat şi îşi acoperi jumătatea de tatuaj. 
Părea că mai făcuse lucrul acesta înainte. Malacii aproape că leşinară de 
uşurare; îşi cerură scuze în fel şi chip şi spuseră că membrii „Măreţului 
Klan” vizitau atât de rar Târgul, încât fuseseră luaţi pe nepregătite. Era o 
imagine din aceea care îţi rămâne în minte: doi yeti de doi metri şi zece 
încruntându-se şi scărpinându-se în cap înaintea unui bătrânel sfrijit, 
îmbrăcat ca un travestit cu fetiş pentru uniforme. Nate plescăi aprobator şi 
plecă falnic mai departe pe aleea principală. 

Paznicii se întoarseră spre mine şi isteria panicardă li se şterse de pe 
feţele pământii. Îmi luară arma, aruncându-i o privire bănuitoare care 
spunea „cum mama naibii ai pus tu mâna pe asta, mititelule?” şi îmi cerură 
să le arăt semnul Klanului meu. 

— A! am făcut eu. 

Nate îmi spusese că lucrurile stăteau aşa: existau klanişti şi existau 
prădători. Prădătorii erau asemenea vitelor. Erau loiali celor care se 
întâmpla să cârmuiască teritoriul în care ei aleseseră să-şi ducă mizerabilele 
lor vieţi. Unii mergeau oriunde mergea Klanul lor ori alegeau cel mai 
profitabil sau binevoitor dintre regimuri de care să se lipească. Alţii erau 
simple prăzi, ca pământul dobândit printr-o dispută teritorială; se mutau fără 
pompă sub alt semn, după cum cerea situaţia. 

Suna feudal. Suna de-a dreptul stupid. 

— De ce nu pleacă pur şi simplu? întrebasem în aeroport, în vreme ce 
Nate explica. De ce nu se revoltă? Probabil că sunt mii şi mii. 

— Dar asta şi fac, a zis Nate şi a ridicat din umeri. Neîncetat. Nu trece o 
zi fără să aibă loc o mică... revoluţie, revoltă, orice. Haos pe străzi, în 


fiecare noapte, fir-ar să fie. Dar uite cum e: vrei un mod prin care să împarţi 
rahaturile găsite care pe unde, sau mâncarea, sau cine ştie ce mai ai? 
Klanurile sunt singura soluţie. 

— Prostii. 

— Nuss prostii. E bun simţ. Şi dacă nu bun simţ, atunci ordinea naturală 
a lucrurilor, futu-i. Îşi linsese buzele, fluturând din mână în timp ce căuta 
să-mi dea un exemplu. Să spunem că eşti o... o fată tânără, bine? Abia 
scăpată din dijmă. Nu ai părinţi. Nu ai arme. Nu ai prieteni şi nici mâncare. 
Cine o să-ţi ţină partea? Cine o să aibă grijă ca bordeiul de rahat în care ţi-ai 
găsit loc de dormit nu va fi devastat sau ars din temelie sau dărâmat de cine 
ştie ce violator drogat? Hă? 

Clătinasem din cap, neputându-mă convinge să fiu de acord, însă 
înţelegeam încotro bătea. Într-o anumită măsură. 

— Şi dacă presupunem că nu eşti neajutorat? am întrebat. Tot trebuie 
să... te conformezi. Să te alături, să te comporti ca un bun de proprietate, să 
fii marcat ca o vacă de muls. 

— Da, trebuie. Da, trebuie. Dar numai spre binele tău. Şi ce se întâmplă 
când impresionezi un mahăr, hă? Sau poate când devii apropiatul şefului de 
Klan? Sau când ucizi pe cineva de pe lista neagră a Klanului? 

Clătinasem iar din cap. 

— Promovezi, rânji el. Devii membru de Klan cu drepturi depline. Ai 
dreptul să porţi arme. Ai dreptul să umbli nestingherit. Să urci în ierarhie. 
Poate să candidezi într-o zi pentru funcţia supremă. 

— Şi dacă o faci de oaie? 

Vocea lui se făcuse neauzită, aproape dispăruse în spatele trosnetului de 
foc. 

— Atunci ai pus-o. Şi-ar fi bine să te poţi descurca singur sau să găseşti 
pe cineva care să aibă grijă de tine. 

Iarăşi vorbea despre sine. Ca întotdeauna. 

Nate spunea că membrii cu drepturi depline ai Klanurilor purtau culorile 
grupării şi îşi lăsau rănile făcute cu fierul roşu să se vindece. Puteau să 
poarte arme şi să împartă dreptate în cadrul Klanului şi să extindă teritoriile 
şi toate celelalte prostii din jocurile de război la care te duce mintea. Se 
jucau de-a generalii, gladiatorii, poliţiştii şi conchistadorii. La ei ajungeau 
cele mai bune obiecte. Ei alegeau primii, mâncau cele mai bune alimente, 
strângeau datoriile, păzeau integritatea Klanului şi, în general, se fuduleau. 

I-am spus lui Nate că mă trec fiorii. Nu ştiu dacă şi-a dat seama că 


glumesc. 

Înapoi la centrala electrică. 

— Nu sunt însemnat, le-am zis paznicilor. 

— Nu eşti prădător? Unul dintre ei şi-a plimbat privirea în sus şi-n jos 
peste hainele mele jalnice. Arăţi ca un prădător. 

— Sunt membru de Klan cu drepturi depline, am spus cu un zâmbet, 
apelând la cel mai bun accent american de care eram în stare şi totuşi 
reuşind performanţa de a părea (în urechile mele, cel puţin) un bufon. 

Asta eram. 

— Mda? zise paznicul, arătând ca şi când deja ar fi avut parte de o zi 
proastă şi n-ar fi crezut că se poate mai rău de atât. Din ce Klan? 

Am cumpănit un moment, am zâmbit agreabil şi am spus: 

— Aleşii. 

M-au lăsat să intru până la urmă, şi când am trecut pe lângă malacul cel 
mai mare, aceasta a bodogănit fără tragere de inimă: 

— Problemele Klanurilor n-au ce căuta înăuntru. 

Am surâs larg şi i-am spus că gândul era departe de mine. 

După ce am trecut de punctul de control şi am pătruns mai departe în 
perimetru, l-am surprins pe Nate că se uită insistent la mine, asemenea unui 
pirat sinistru, cu ochiul neacoperit scânteind. 

Ducea rucsacul meu încă de la aeroport — ca să-mi cruţe umărul, spunea 
— şi acum îl puse grijuliu pe jos, uitându-se la mine cu un zâmbet curios. 

M-am întrebat pentru a cincisprezecea oară cu ce spera să se aleagă din 
toată tărăşenia asta. Ajutându-mă. Salvându-mi viaţa şi aducându-mă acolo. 

Oi fi eu cinic, însă Nate nu mi se părea genul de individ care face ceva 
pe ochi frumoşi. 

— Mai pot lua o ţigară? întrebă el. 

Şi-o câştigase. Sigur că şi-o câştigase. 

Bunurile de schimb sunt bunuri de schimb. 

— Dă-i drumul. 

Dar când îşi vâri mâinile în rucsac, acestea se mişcară cu o viteză şi 
siguranţă ce trădau tot soiul de lucruri unui nemernic paranoic cum sunt eu. 
Dacă ştii ce cauţi să vezi. 

Familiaritate. 

Încredere. 

Lăcomie. 

Când îmi salvase viaţa, când alesese să rămână alături de mine în loc să 


mă ucidă, în timp ce eu zăceam cu sângele altui om zvâcnindu-mi în vene, 
avusese la dispoziţie ore întregi ca să-mi scotocească prin rucsac. Asta să 
fie? Oare doar din pricina asta rămăsese alături de mine? 

Văzuse bunurile şi voia să-şi câştige portia? 

Nu. Asta nu avea sens. M-ar fi putut lăsa pur şi simplu să sângerez până 
la moarte, să mor acolo pe pistă, să ia totul pentru el. 

Atunci, ce? 

Aceeaşi zgârietură pe creier. Aceeaşi furnicătură în străfundul minţii. 

Ceva nelalocul lui. 

Ceva ce nu se potriveşte. 

— Nate. 

— Hm? făcu el, aprinzând ţigara. 

Întreabă-l şi gata, blestemăţia naibii... 

— De ce mă ajuţi? 

În aer mirosea a sare şi a fum de eşapament. Mult timp, domni liniştea. 

Se uită la mine. Cu ochi nemişcaţi. 

— Credeam că am clarificat asta, spuse încet, de parcă aş fi fost 
nerecunoscător. De parcă i-aş fi spus că nu am nevoie de el. 

— Mai spune o dată, l-am îndemnat cu blândeţe. 

El suspină. Îşi ţuguie buzele. 

— Am plecat dintre Clerici, amice. Mi-am salvat pielea când ar fi 
trebuit... ar fi trebuit să mor ca un martir. Asta se aşteaptă ei. Ascultare 
oarbă, înţelegi? 

— Şi? 

— Şi dacă o să pună mână pe mine, s-a... va fi... Îşi feri privirea, cu o 
expresie temătoare pe chip, şi tuşi fals. Trase încă un fum lung din ţigară, 
calmându-şi nervii. 

— În orice caz, spuse el. Te-am văzut în acţiune. 

— Şi? 

— Te-am ţinut în viaţă, zdrenţărosule. Acum tu nu mai trebuie decât să- 
mi întorci favoarea. 

Şi era o explicaţie bună, presupun. Avea sens. Se potrivea bine. 

Şi sub toate acestea vocea întunecată din mintea mea striga: 

Nu cumva să laşi garda jos, soldat. 

Nu cumva să te laşi distrat, băiete. 

Nu cumva să laşi să-ţi scape ceva. 

Nu, să trăiţi etc. etc. 


Nate mă ajuta. Datorită lui eram destul de sănătos încât să merg mai 
departe, să duc treaba la bun sfârşit, să îmi urmăresc scopul ca o afurisită de 
sabie înflăcărată. Tot restul era doar pleavă. Tot restul erau doar porcării 
periferice fără importanţă. Cui îi păsa de ce mă ajuta Nate? Îmi oferise o 
explicaţie. Acum să trecem mai departe. 

Doar că, doar că, doar că. 

Doar că atunci când Nate lăsă ţigările să cadă înapoi în rucsac mâna lui 
pregetă — o fracțiune de secundă, nu mai mult — lângă mototolita hartă a 
oraşului pe care New Yorkul era tot mâzgălit şi plin de notițe în cerneală 
roşie, şi buzele îi tresăriră. Un zvâcnet scurt. Doar un zvâcnet. 

Apoi mă surprinse că-l privesc, închise rucsacul cu un zâmbet prietenesc 
şi mă conduse mai departe în incinta centralei electrice. 

Am luat rucsacul şi mi l-am pus eu pe umăr. 

— Cum te simţi? întrebă el din mers. Ţi-ai recăpătat puterile? Ai pierdut 
mult sânge. 

Ţine să-mi aducă minte. Să nu uit că-i sunt dator. 

Foarte străveziu, Nate. 

— Mă simt a-ntâia, i-am spus pe un ton puţin mai rece decât aş fi vrut. 

Antrenament de bază, anul doi: 

Cere favoruri. Fă-i pe oameni să-ţi fie recunoscători. Fă-ţi prieteni. Fă- 
i pe nenorociţi să-ți fie datori. 

Dar tu nu rămâne dator cuiva cu nimic. Mă auzi, soldat? Nu lăsa nimic 
neonorat. Nu te simţi obligat să porţi de grijă cuiva. 

Oamenii sunt nişte paraziți, băiete. Când văd un om puternic, se agaţă 
de el. 

Te vor încetini. 

Vor complica inutil lucrurile. 

— A-ntâia de-a dreptul, am repetat îmbufnat, aproape ininteligibil. 


Capitolul 7 


Pe atunci, transmisiunile TV erau în voia sorții. 

Semnalul în sine nu avea nimic. Avea să existe vreme de încă un an sau 
doi, până să se întrerupă curentul şi generatoarele să rămână fără 
combustibil şi toţi durii din White City [Sediul BBC din Londra] să se dea 
bătuţi. Oricum până atunci aproape nimeni nu mai avea vreun televizor 
funcţional. 

Dar la început, clar ca cristalul, limpede ca lacrima, 100% gunoi. 

În mare parte erau reluări. Un computer coordona programul, bănuiam, 
pentru a umple golurile şi a împiedica suprapunerile. Nesfârşite episoade 
ale serialului Only Fools and Horses, sezoane de mult apuse ale serialelor 
de comedie Porridge şi The Good Life, o pleiadă de emisiuni-concurs în 
care participanţii câştigaseră sau pierduseră cu ani în urmă. Reluări ale 
Prietenilor tăi, iar şi iar şi iar şi iar, şi toţi cei interesaţi aşteptau în van un 
episod care să se intituleze „Cel în care toţi mor de un virus necunoscut”. 

Nimeni nu făcea ceva nou. Niciun documentar despre starea actuală de 
urgenţă. Nimeni nu avea timp sau energie să programeze canalele. 

Toţi erau prea ocupați să supravieţuiască. 

Asta era la început. Asta era în timpul Molimei înseşi, în timp ce virusul 
mătura ţara, în timp ce infrastructura ceda ca un dig făcut din sare şi toate 
certitudinile mărunte şi liniştitoare — publicitatea, măturătorii de stradă, 
rulotele cu hotdogi, ziarul Metro de la metrou, soldurile la magazine, DVD- 
urile piratate, mostrele gratis din supermarketuri, automatele de la care 
puteai cumpăra orice — toate micile farafastâcuri pe care nu le băgai 
niciodată în seamă, pur şi simplu... 

... du dispărut încet. 

Mai puţin ştirile. Uneori, în orice caz. „Dumnezeu să binecuvânteze 
BBC-ul!” strigau oamenii, trecând pe stradă, împiedicându-se în corpuri 
însângerate şi poliţişti morţi. Uneori treceau zile în şir fără să se audă 
nimic — fără buletine informative la oră de vârf, fără „întrerupem 
transmisia acestei comedii antice pentru a vă da o veste de ultimă oră” — şi 
afară, în ploaie, toţi oamenii care nu reuşeau să înțeleagă de ce ei nu tuşesc 
şi nu mor ca toţi ceilalți erau de-a dreptul consternaţi, aşteptând lângă 
monitoare. Dar din când în când... din când în când. 

Îmi imaginam o echipă tehnică restrânsă care muncea dârză la Centrul 


de Televiziune; dormind şi trăind în clădirea aceea hâdă doar ca să 
împrăştie vorba în lume. Îmi imaginam că erau îndeajuns de mândri de ei 
înşişi, ca un pompier care îşi depăşeşte limitele ducându-se să salveze un 
copil care plânge, ca un pictor care nu doarme o săptămână pentru a 
obține tonurile potrivite, umbrele potrivite, efectele potrivite. Ca un soldat 
care o ţine drept înainte, care nu lasă niciodată garda jos orice ar fi. 

Într-o lume civilizată — şi folosesc acest cuvânt cu un grad bine drămuit 
de ironie —, ştirile sunt un bun de larg consum ca oricare altul. Atât de rar 
te afectează direct. Atât de rar intersectează universul protejat al lumii tale 
reale. E doar un alt mijloc de divertisment. O altă îndepărtată lume fictivă 
(sau aproape aşa ceva) pe care să o analizezi în discuţii dezlânate la 
bodega din colț, la un ceai sau o cafea, în tren, oriunde. 

Molima a schimbat toate astea. Molima a făcut aşa încât toți să trăiască 
ştirile, tot timpul. Dintr-o dată, toţi oamenii — neînsemnaţii necunoscuţi 
tăcuţi care-şi spuneau „oameni normali” şi nu făcea niciodată gura mare — 
au aflat ce înseamnă să te fi născut în Bagdad, sau să fi rămas văduvă de 
pe urma unui cutremur, sau să fii un politician căzut în dizgrație. Dintr-o 
dată, au ştiut toţi cum este să deschizi televizorul şi să auzi vorbindu-se 
doar despre tine, despre lumea ta, despre viaţa ta de rahat, discuţii pe 
acelaşi ton serios-detaşat ca la orice altă ştire negativă. 

Trebuie să fi fost o senzaţie ciudată. 

(Nu şi pentru mine, totuşi. Într-un fel sau altul, eu contribuiam de ani de 
zile la apariţia ştirilor. Şi chiar „apariţie” vreau să zic. În unele săptămâni 
aveam impresia că, de nu aş fi fost eu şi ale mele, corespondenţii pe 
probleme de afaceri externe ar rămâne fără obiectul muncii, cu toate că ei 
nu ştiau asta. Şi nimeni nu-mi rostea vreodată numele.) 

În acea zi, pofta de a primi ştiri proaspete era mai puternică decât 
oricând. Pe toată întinderea pustie a Londrei se formaseră grupuri mici de 
oameni — hainele lor nu erau încă zdrenţuite, dar nici mult nu mai era până 
la asta; feţele lor nu erau încă supte de malnutriție, dar nici mult nu mai 
era până la asta — în jurul ecranelor pâlpâitoare, în încăperi de la stradă şi 
magazine de electronice, tolerând reluările sâcâitoare în speranța că un 
buletin informativ va emite din senin. 

Cu două zile în urmă menţionaseră bombele căzute în America. Zvonuri 
legate de explozii atomice, atacuri în toată lumea, rachete lansate spre cer 
şi căzând imediat la pământ, pulsaţii electromagnetice aidoma unor ciume 
tehnologice şi sisteme de apărare „Star Wars” ultraperformante dând 


rateuri, lansând inutile rachete de interceptare în toiul furtunilor cu fulgere 
şi trăgând cu detectoare de căldură în mare. 

Când făcuseră acel anunţ — cu vreo două zile înainte — era greu de ştiut 
cât din informaţii fusese confirmat şi cât era inventat. Născocit, puteai 
presupune, de creatura răvăşită care şedea la pupitrul de ştiri, holbându-se 
îngrozită la camera tremurătoare de luat vederi. Era greu să-ţi imaginezi 
specimenele alea de la BBC — îmbăţoşate, cu feţe imobile, cu engleza 
reginei vorbită cu o pronunție rigidă vecină cu ridicolul — bâlbâindu-se şi 
tuşind atât de tare ca fata aceea agitată şi gârbovită din spatele teancului 
de hârtii, în vreme ce spunea unei Londre prostrate că Armaghedonul 
nuclear e la distanţă de o aruncătură de băț, după care sorbea atentă o 
gură de apă. 

Zilele scurse de atunci fuseseră extrem de tensionate. 

Eu petrecusem tot acest timp închis în apartament. Se schimbase din 
ziua aceea sumbră când primisem SMS-ul, când băieţii de la mutări nu 
veniseră, când ambulanţele trecuseră pe stradă una după cealaltă. Acum 
acvariul era făcut cioburi pe podea, CD-urile erau trase toate de pe raft, 
într-un maldăr, două flori de ghiveci se ofileau încet cu tulpinile rupte şi cu 
rădăcinile scoase din pământ, iar uşa de la intrare prezenta câteva găuri 
mici acolo unde trăsesem în ea — fără alt motiv decât pentru a le da 
vecinilor de veste că sunt înarmat. 

Avusesem un acces de furie sau două, atâta tot. 

Telefonul nu sunase. Nu primisem alte SMS-uri. Nimic. 

O, şi P.S.: s-ar putea să stea să cadă bombe nucleare. 

Nu era nici pe departe cea mai bună săptămână din viaţa mea. 

Ideea e că în ziua aia, când serialul de comedie a fost din fericire 
întrerupt şi grafica serioasă cu ULTIMA ORĂ a apărut din senin, neînsoţită 
de vreun semnal sonor, toţi sărmanii oropsiţi ai sorții din oraş s-au aplecat 
mai tare spre televizor şi şi-au ţinut răsuflarea. 

La pupitrul de prezentator era cineva nou — şi mai tânăr decât ultimul, 
cu o chică zburlită de păr şi o pereche de ochelari groşi ce reflectau 
albastrul unduitor al prompterului într-un mod sinistru — care îşi drese 
agonic vocea înainte să înceapă. 

Ceea ce spuse nu avea absolut nicio legătură cu bombele. 

„Bună ziua”, spusese. Aproape am pufnit în râs. „O echipă de 
cercetători din Statele Unite care beneficiază de susţinerea ONU a făcut 
deja public un raport privitor la necunoscuta boală care acum se estimează 


că a lovit două treimi din ţările lumii şi care nu dă niciun semn de 
slăbiciune. În pofida precarităţii semnalului, agenţiile care încă păstrează 
legătura cu BBC de peste Atlantic au conformat veridicitatea informaţiei, 
cu toate că sursa ei rămâne încă necunoscută. 

Potrivit raportului, boala ţinteşte anumite condiţii biologice cu o 
precizie până acum nemaiîntâlnită în medicină. Numită de autorul 
necunoscut al raportului «Virusul AB», această infecţie — care este 
anaerobă şi nu necesită contact direct pentru a se transmite — atacă 
globulele roşii ale sângelui cu o rapiditate nemaivăzută, provocând blocaje 
musculare, respiratorii şi cardiace în doar câteva zile.” 

Pe ecran apăru un grafic artizanal: o imagine brută înfăţişând opt 
siluete umane identice dispuse pe două rânduri şi patru coloane. Deasupra 
coloanelor figurau literele A, B, AB şi O, iar rândurile erau marcate cu 
simbolurile matematice pentru plus şi minus. 

— O, fir-ar să fie... am şoptit. Începea să-mi cadă fisa. 

„Fiecare persoană în parte”, continuă vocea, adoptând tonul zglobiu al 
unui narator de documentare, „are una dintre aceste patru grupe distincte 
de sânge — cunoscute ca fenotipuri. Acestea se caracterizează prin diferiţi 
factori proteici, sau «antigene», de la suprafaţa fiecărei globule roşii în 
parte. Prin urmare, oamenii cu fenotipul «A» au antigene de tip A”, la 
aceasta, prima coloană a tabelului se lumină într-un galben ţipător, „iar 
oamenii cu fenotipul «B» au antigene de tip B. Cei a căror grupă sangvină 
este «AB» au antigene de ambele tipuri, în vreme ce aceia la care 
antigenele lipsesc cu desăvârşire aparţin fenotipului «O».” 

În fiecare caz în parte fâşia galbenă evidenţiatoare parcurse 
componentele tabelului. Aveam impresia că urmăresc una dintre afurisitele 
alea de demonstraţii educative video pe care ni le arătau la cursul de 
biologie la şcoală, cele cu metafore sexuale neconvingătoare şi viscere 
cărnoase de şobolani şi broaşte. 

„Rezultatul practic al acestui sistem este stabilirea grupelor de sânge 
care pot [i folosite pentru transfuzie în cazul unui anumit pacient. Pacienţii 
cu tipul «A», de pildă, nu pot primi sânge de un fenotip ce conţine antigene 
«B» şi viceversa.” 

Vocea făcu o pauză de respiraţie. Nu erau deloc lucruri fascinante, însă 
nu-l invidiam pe sărmanul nerod care le prezenta. Parcă era „Judecata de 
Apoi în plictisitori termeni ştiinţifici”. 

Cred că şi atunci, în adâncul minţii mele, ştiind că nu mă simţisem 


câtuşi de puţin rău şi cunoscându-mi mult prea bine starea de sănătate, 
eram conştient de ce avea să se întâmple. 

„Taxonomia se complică şi mai tare”, reluă monoton vocea, „datorită 
prezenţei în sângele majorităţii oamenilor a unui alt factor proteic: aşa- 
numitul antigen «Rhesus».” Acum se aprinse tot rândul de sus, ca o 
versiune anapoda a emisiunii-concurs Patru pe Linie. „Orice persoană cu 
Rh pozitiv nu poate fi donator pentru cei cu Rh negativ, al căror organism 
conţine anticorpi naturali ce combat antigenul.” 

Am văzut brusc cu ochiul minţii o imagine cu oameni mizerabili pe tot 
cuprinsul Londrei, înghesuiți în adăposturi  antiatomice  încropite, 
schimbând priviri uluite şi murmurând: „Despre ce dracu?’ vorbeşte 
tâmpitu” ăsta?” 

Prezentatorul continuă puţin timorat. 

„Raportul ONU spune clar că, după ce se produce contaminarea, 
virusul va ţinti în mod special globulele roşii purtătoare de antigene. Prin 
urmare, orice persoană cu fenotipurile A, B sau AB ori cu Rh pozitiv este 
expusă la infecţie.” 

Pe ecran, graficul se schimbă, câte un „X” roşu apărând peste fiecare 
dintre căsuţele tabelului, cu excepţia ultimei. 

— Subtil, am rostit în camera goală. 

Cadrul se întoarse la tipul de la pupitru. Părea obosit şi cineva îi luase 
ochelarii în timpul monologului din afara cadrului, aşa că acum mijea 
comic din ochi la prompter. 

„Dacă raportul este corect”, spuse el, „mai puţin de şapte la sută din 
populaţia Marii Britanii — cei cu fenotipul O-negativ — este ferită de 
infecție.” 

Tuşi pe înfundate, se uită în afara cadrului un moment, după care îşi 
linse buzele. Ştia ce urmează. 

„Raportul se încheie... Raportul se încheie cu un rezumat al 
încercărilor echipei de cercetători de a crea un tratament pentru «Virusul 
AB». Telespectatorii... Ăă. Unii telespectatori s-ar putea să găsească 
următoarea înregistrare audio tulburătoare. ” 

Am râs din nou cu amărăciune. 

— Mda... am spus. Mda. Pentru că nu e deloc tulburător să anunti că 
nouă din zece oameni o să moară, aşa-i, amice? 

Sărmanul puşti se ridicase din scaun — cu faţa schimonosită de dezgust 
— înainte ca imaginea să se transforme într-un ecran roşu uniform cu 


inscripția „RAPORTUL CERCETĂRII ONU”. 

O voce de bărbat — un american — se auzi din senin: 

„Cât despre descoperirile noastre privitoare la... uh... la... hrr...” Un 
acces nestăpânit de tuse acapară semnalul; sunete urâte de salivă zburând 
şi flegmă înghițită, care se stinseră treptat în tăcere. În fundal se auzea 
sunet de aparate şi murmur de voci. Glasul bărbatului reluă discursul, 
uscat şi jenat. „... la tratamentul împotriva virusului. Nu am... nu am aflat 
nimic. Nu-l putem opri. Respectă o mulţime de... o mulţime de reguli pe 
care noi nu le înţelegem, dar şi aşa... fiecare diviziune reprezintă o nouă... 
o nouă tulpină. Tratezi una — o extermini, chiar — şi următoarea e diferită. 
Nu... îhh... nu poate fi op...” 

Vocea fu întreruptă din nou de o tuse mult mai urâtă punctată de icnete 
sacadate de durere şi înjurături scurte. Se potoli puţin — vorbitorul se 
îndepărtase de microfon —, însă evidenta durere provocată de acces nici 
vorbă să înceteze, şi am descoperit că mă crispez empatic. 

Şi atunci totul se schimbă. 

Era foarte încet, însă eu am auzit-o. Nu încape îndoială. Sunt sigur sută 
la sută. 

Era abia audibilă. Se desprinse din rumoarea de fundal şi din furtuna de 
tuse şi şuierături care acapara toată transmisia, dar, Doamne, ce bine am 
auzit-o. Ştiu că am auzit-o. 

„Aşază-l pe jos!” spuse o voce nouă. Distorsionată şi îndepărtată, însă 
cumva răsunătoare şi profundă. „Întinde-l pe jos! Şi închideţi naibii 
microfonul ăla...” 

Transmisia se întrerupse. 

Buletinul de ştiri se încheie. 

Reluarea episodului din Only Fools and Horses continuă de unde se 
întrerupsese, cu râsete preînregistrate vuind din difuzor. 

Afară, pe străzile Londrei, un geamăt gros, răzbătând prin suspine şi 
strigăte de oroare, se înălţă până dincolo de acoperişul clădirilor. 

Înapoi în apartament am mai tras şase gloanţe în uşă, am băut jumătate 
de sticlă de whisky vechi şi am ieşi în căutare de bătaie. 

În noaptea aceea — noaptea în care Londra s-a destrămat — puteam 
alege după placul inimii. 

Cineva a încercat să fure de la mine. Spun asta punând accentul pe a 
încercat. 

Aveau şi ştrengarii ăia meritul lor: îşi formaseră un sistem. Probabil că 


făceau treaba asta zi de zi de luni întregi, şi dacă nu i-aş fi „citit” de îndată 
ce i-am văzut, poate că le-ar fi şi mers. 

Undeva în interiorul centralei electrice fusese eliberat un spaţiu larg, ca 
o piaţă. Conducte ca nişte intestine şi rezervoare trase într-o parte, clădiri 
arse şi dărăpănate, toată porţiunea relativ pătrată rasă până la cimentul 
crăpat. 

Palpita. 

Cel mai ciudat lucru — şi asta n-am băgat de seamă decât mai târziu — era 
că nu se vedea nici picior de copil. Mi se părea un lucru normal să mă aştept 
să-i văd undeva pe acolo. În mijlocul mulțimilor pestriţe, sursa strigătelor şi 
chiotelor de veselie, printre toate corpurile îngrămădite laolaltă sau 
zbughind-o prin spaţii deschise în timp ce acestea înfloreau şi se umpleau. 
Era o confuzie de nedescris. Era o convecţie umană într-un amestec inegal 
de culori şi dimensiuni, împingându-se şi cotind şi mormăind, ciorovăindu- 
se cât îi ţineau plămânii sau stând pur şi simplu drepţi şi strigându-şi oferta 
cât de tare puteau. 

Însă nici urmă de copii. În tot New Yorkul, la fel ca şi în Londra: nici 
urmă de copii. 

— Târgul de Vehicule, zise Nate, sprijinindu-se leneş de o ţeavă ruginită 
şi aprinzându-şi altă ţigară luată de la mine. Dacă vrei un mijloc de 
transport, aici îl găseşti. Îngustă ochii aproape imperceptibil. Şi totuşi unde 
mergem? 

L-am ignorat şi m-am lăsat invadat de percepțiile senzoriale, 
permițându-le instinctelor mele să se adapteze, să treacă totul în revistă. 

O sută una arome treceau purtate de vânt şi nu doar putoarea obişnuită a 
prea multor oameni care-şi neglijaseră igiena personală, ci promisiunea cu 
iz de fum a cărnii şi a tocanei servite prompt la un şir lung de dughene 
scunde rândurilor colosale de clienţi înfometați. Preţurile erau afişate pe 
biletele de troc: atâtea ţigări, gloanţe, obiecte de îmbrăcăminte, canistre cu 
combustibil şi narcotice uşoare în schimbul atâtor şoboburgeri, terci din 
hrană de câine, cartofi crescuţi acasă şi (să-mi trag una, ce miros!) pâine 
proaspăt coaptă. Simţurile mele încercau întruna să-mi spună că am murit şi 
am ajuns în rai. 

De jur împrejurul perimetrului acelei pieţe aglomerate erau ridicate alte 
dughene, oferind la schimb tot soiul de produse şi felurite obiecte găsite. 
Atât de mare era piaţa — atât de înţesată de oameni —, încât nu reuşeam nici 
măcar să disting ce anume se vindea în depărtare, cu toate că un cort de 


lângă mine nu conţinea decât pui vii de găină şi peruşi în cuşti mici de 
sârmă, şi ceva ce semăna neliniştitor de tare cu un papagal se răsucea pe o 
frigăruie deasupra unui grătar. Nicăieri nu se vedeau alte arme în afara celor 
din mâinile paznicilor îmbrăcaţi în negru dispuşi de-a lungul pereţilor şi în 
foişoarele din jur, supraveghind totul cu jumătate de ochi. Guiţatul 
inconfundabil al porcilor se ridica dinspre o baltă mocirloasă din altă 
direcţie, şi cel mai puternic — acoperind toate celelalte zgomote — era 
huruitul de motoare. Cu zecile. Din toate părţile târgului se ridicau fuioare 
de fum aidoma unor degete unsuroase şi la intervale regulate peste larma 
generală se isca o nouă cavalcadă de motociclete huruind la ralanti, maşini 
dând rateuri şi vehicule mai grele pornind cu bolboroseli mecanice. 

Mulțimea era mai deasă în mijloc, acolo unde un bărbat înalt cu o 
pălărie Stetson cu boruri largi pe cap atârna neliniştitor de o serie de cabluri 
şi harnaşamente deasupra capetelor oamenilor, fluturând din braţe şi 
strigând ceea ce la început am crezut că sunt cuvinte fără noimă. Mulțimea 
părea să reacționeze — mâini ridicate, gâturi lungite — strigând şi fluturând în 
aer bucăţi de te miri ce de fiecare dată când omul pendula pe deasupra lor. 

Îmi trebui o vreme să-mi dau seama că omul ţinea o licitaţie. 

— Patru şi cinci! ciripea el aproape prea repede pentru a fi înţeles, patru 
şi cinci, o cutie de chibrituri, o cutie de chibrituri? O cutie de chibrituri! Şi 
un porcuşor! Cine dă mai mult? Cel mai bun scooter de aici! Vespa, marfă 
de cea mai bună calitate! Cine dă mai mult? Cine dă mai mult? 

Mulțimea urla — toţi strigau deodată —, iar LŞ („Licitantul Şef”, explică 
Nate) atârna deasupra ca o păpuşă pe sfori, arătând cu degetul, preluând 
oferte şi promițând noi trocuri. O motoretă cromată sclipitoare stătea pe un 
soclu lângă mulţime, păzită de patru paznici serioşi. 

— O cutie de chibrituri? am întrebat, aruncându-i lui Nate o privire. 

El ridică din umeri şi îşi aruncă ţigara, apoi se încruntă şi mă măsură din 
ochi. 

— Vrei să treci şi mai tare drept un turist afurisit? 

Mi-am dat seama că blocam drumul din mijloc. leşeam puternic în 
evidenţă cu rucsacul meu umflat imposibil de trecut cu vederea, drept ca un 
arbore şi fascinat în vreme ce toţi ceilalţi fugeau de colo-colo ca şi când ar 
fi avut ardei iute înfipt în fund sau stăteau sprijiniți, ca Nate, de orice lucru 
robust era la îndemână. Existau două stări corecte ale lucrurilor în Târgul de 
Vehicule: erai fie implicat, fie neimplicat, şi niciuna nu includea câtuşi de 
puţin sentimentul de mirare. 


Să fii atent; să te arăţi interesat; să ai o geantă plină de cine ştie ce 
bunătăţi. Acestea reprezentau metode sigure de-a fi observat de cineva. 

„Cinevaul” meu ieşi din mulţime în stânga mea şi am ştiut numaidecât 
ce urmează. Doi tineri — douăzeci şi ceva de ani, presupun, poate chiar 
fugiţi din dijmă — se încăieraseră şi se rostogoleau în noroi, trăgându-se cu 
degete murdare de zdrenţele rupte de pe ei. Se depărtau şi se încleştau la 
loc, mârâind aidoma unor dihori, împiedicându-se reciproc în focul 
agresivităţii lor stângace, apoi împleticindu-se în picioare pentru a-şi reînnoi 
atacul. 

Totul era extrem de convingător. 

Cu excepţia privirilor furişe. 

Ocheadelor piezişe aruncate în direcţia mea. 

Ochilor lor vicleni care-mi spuneau tot ce aveam nevoie să ştiu. 

Unul dintre ei scoase un cuţit, dând imediat ocol pentru a-l ataca pe 
celălalt, care se rostogoli teatral într-o parte şi-şi scoase şi el şişul mic din 
gheată. Cei doi se încleştară din nou, mişcările lor furioase şi loviturile 
disperate de cuţit făcându-i să se apropie încet — parcă prin magie — de 
mine. Coregrafie perfectă. O înaintare noroioasă şi rapidă şi imprevizibilă şi 
aproape verosimilă, însă eu am înţeles. 

Limbajul trupului. 

Postura. 

Am băgat de seamă că Nate îi urmărea cu un oarecare interes, complet 
absorbit, cu o expresie distantă şi totodată dezaprobatoare. Chiar şi câţiva 
membri ai mulţimii — cu o nonşalanţă studiată, culmea culmilor — se 
răsuceau pentru a urmări acel camagiu în devenire. Toţi mă ignorau, fără să 
le treacă prin gând că asta ar putea fi spre folosul meu. Unul sau doi pariori 
începură chiar să scandeze vorbe de încurajare luptătorilor, făcând pariuri şi 
strigând sfaturi, în vreme ce alţii scrutau mulţimea după cei mai apropiaţi 
paznici. 

— Problemele Klanurilor n-au ce căuta aici! şuieră o femeie, încercând 
să-i despartă. Tinerii o împinseră deoparte şi continuară să-şi dea târcoale 
reciproc, ţinând cuţitele încrucişate, apoi sărind înainte şi înapoi în spaţiul 
de siguranţă al fiecăruia. Fioros. Personal. 

Apropiindu-se întruna de mine. 

Când renunţară la joc şi săriră la atac — amândoi deodată, desprinzându- 
se din dansul acela pugilistic fals ca o capcană de urs deschizându-se, cu 
cuţitele întinse de-o parte şi cealaltă ca lamele unei foarfece — eu mă 


pusesem deja în mişcare. Am trecut repede pe sub tăişuri, rostogolindu-mă 
stângaci peste rucsac şi întinzând în lături un picior: l-am trântit pe primul 
derbedeu — o prăjină cu pistrui şi păr vineţiu — cu fundul de pământ. Celălalt 
se avântă spre mine dezgolindu-şi dinţii şi făcu cunoştinţă cu o lovitură 
năprasnică la nivelul gâtului său tatuat şi — după ce m-am ridicat cu un salt 
de la pământ — o izbitură directă de frunte în puntea nasului străpuns de 
cercei fără număr. Sincer să fiu, cred că l-a ucis şi numai lovitura de la gât — 
trebuia să-l fi ucis, după cum l-am lovit —, însă eram furios. Ce-o să-mi 
faceţi? 

A căzut la pământ fără o vorbă. 

Tolomacul cu păr vineţiu se ridică încet, scuturând din cap pentru a 
scăpa de ameţeală, şi schimbă poziţia cuţitului în mână aşa încât să poată 
lovi cu el de sus. Aveam şişul colegului lui — scăpat dintr-o mână 
spasmodică — şi i-am rânjit în faţă; îmi lăsam corpul să-i transmită cât sunt 
de calm, cât de mult îmi doresc să mă grăbească, cât de mult îl îndemn să 
vină după mine... 

Ochii lui îşi schimbară fulgerător direcţia, doar cu un milimetru într-o 
parte. 

Transpiraţie rece. Sentimentul acela de greutate în piept. 

Un al treilea în spatele meu. 

Doi pentru diversiune, unul pentru lovitura decisivă. 

Inteligent. 

Am păşit în lateral cu o fracțiune de secundă mai devreme. Mă gândeam 
că atacul este iminent, însă i-am lăsat nenorocitului prea mult timp pentru a- 
şi stabili ţinta. Totuşi, dacă e să aleg între o lovitură la cap cu un levier greu 
şi una care nimereşte rucsacul din spatele meu — făcându-mă să cad ca o 
vacă adormită —, aleg oricând varianta din urmă. Împleticindu-mă, am lovit 
orbeşte cu şişul, scoțând un mârâit de undeva dinăuntrul meu, dintr-un loc 
nu tocmai raţional, şi am simţit ceva opunând rezistenţă şi rupându-se şi 
altceva cald împroşcându-mă, şi am primit ca recompensă un strigăt. Când 
am aterizat cu spatele pe caldarâm, zdrobindu-l a doua oară pe puştiul cu 
cercei pe faţă şi făcând ceva ascuţit să pătrundă în partea superioară a 
rucsacului, înțepându-mă în ceafă, mi s-a tăiat răsuflarea. 

Nenorocitul ăla parşiv şi laş — un om uriaş cu barba împletită şi o 
pereche de ochelari fără lentile — se clătina pe picioare şi gemea. Dintr-o 
arteră de la gambă îi ţâşnea sângele. Scăpase levierul la un moment dat, însă 
când tânărul cu păr vineţiu se apropie de mine cu cuțitul, uriaşul îl pocni, 


întinse o labă osoasă după cuţit şi se lăsă la pământ să mă termine el însuşi. 

Ceva mic şi roşu îi apăru între ochi. 

Partea din spate a capului i se desprinse şi, preţ de o secundă sau două, 
păru uimit, de parcă încă ar mai fi primit unde de şoc şi nesiguranţă din 
partea creierului, în pofida faptului că acesta era împrăştiat în semicerc în 
noroi. Un foc de armă răsună prin mulţime — ca un musafir ajuns târziu la o 
petrecere — şi toată lumea tresări. 

— Ffffff... izbuti el. 

Puştiul cu păr vineţiu o rupse la sănătoasa. 

Fără să fiu întru totul conştient de asta, m-am ridicat în şezut cu o 
mişcare lungă, fluidă, am simţit că mi se întinde braţul, că ochiul stâng se 
închide, că degetele mi se destind. Şişul — un colţ curbat de oţel aplatizat, 
uşor de palmat sub degetele înmănuşate — se roti prin aer; o steluţă care 
reflecta lumina slabă a zilei în timp ce înainta şuierând încet. 

Îl nimeri pe puşti la baza craniului, chiar lângă urechea stângă. Păru că 
se înfipse adânc, iar când băiatul se prăbuşi la pământ — zvâcnind din braţe, 
cu picioarele înmuindu-se — nu se grăbi să se ridice la loc. 

E mult sânge în scalpul unui om. Făcea notă discordantă cu părul lui. 

Îmi trecu prin gând că foarte mulţi oameni asistaseră la toată scena. 
Câţiva dintre ei purtau haine negre şi bandane roşii, şi nu peste mult timp 
aveau să-şi croiască drum cu coatele prin mulţime în direcţia mea. 

O umbră căzu peste mine. 

— Rămâi dracului acolo, spuse umbra, înghiontindu-i pe cei doi 
derbedei morţi de lângă mine cu o puşcă din ţeava căreia ieşea fum. 

Îngerul meu păzitor, am presupun. Cel care spulberase capul uriaşului. 

De jos semăna mult cu un căpcăun cocoşat şi răpciugos. 

Vocea însă îi era oarecum sexy. 


Capitolul 8 


O chema Malice [Răutate]. Presupun că la un moment dat fusese de fapt 
„Alice” — poate „Melissa” —, însă chestia cu poreclele fistichii se lipea bine 
de mercenarii pe care Târgul de Vehicule îi plătea să menţină liniştea şi 
pacea, şi oamenii nu erau mai fericiţi decât atunci când se plimbau ţanţoşi 
prin mulţimea vociferantă şi îşi strigau unul altuia aceste ridicole nume de 
cod. 

Spuggsy. 

Moto. 

Tora. 

Nike. 

Şi aşa mai departe. Când s-au prezentat, m-am prefăcut impresionat. 
Umflaţi şi îmbrăcaţi în negru până la ultimul, mişcându-se cu acea obişnuită 
siguranţă de sine (care spunea „Sunt un om dur”) pe care o vezi la 
mercenarii din lumea largă. 

Mă aşezaseră într-un adăpost de pânză dintr-o parte a spaţiului de 
licitaţie, de unde zgomotele continuau să pătrundă pe uşa cortului, şi acum 
Malice se uita ţintă la mine, mai mult sau mai puţin singură, cu braţele 
încrucişate. Nate stătea lângă mine şi îmi badijona tăietura de la gât. Cred 
că-i plăcea să împartă atenţia de care beneficiam. Lumina care intra prin 
tavanul găurit al cortului se revărsa punctual în încăpere, făcând-o să pară 
înghesuită şi claustrofobică, şi-mi venea greu să mă concentrez la ochii lui 
Malice printre razele puternice de lumină şi umbre. 

Era cea mai neagră persoană pe care o văzusem vreodată în viaţa mea şi 
era de o frumuseţe răpitoare. 

— Deci, spuse ea cu o voce măsurată. Cred că-ţi rămânem datori. 

— De ce? 

— Ne-ai scăpat de trei amigos nenorociti. Ne fac probleme deja de 
câteva săptămâni. Au venit pe calea apei, am tras noi concluzia. 

— Mă bucur că am putut fi de ajutor. 

Ea zâmbi cu o superioritate neconvingătoare. 

Malice purta aceleaşi straie negre ca toţi ceilalţi paznici (cu toate că ar fi 
nedrept să nu menţionez felul în care pantalonii ceva mai largi ai 
costumaţiei foşneau când se mişca, atingându-se de ce avea ea pe dedesubt) 
şi aceeaşi bandană roşie — în cazul ei împăturită într-o bentiţă legată pe 


frunte. Avea părul ceva mai lung decât obligatoria frizură „periuţă” — 
semăna cu porţiunea aceea catifelată de pe vârful botului unui cal —, în felul 
acela care atât de puţinor femei le stă bine, dar care le face pe celelalte să 
arate de-a dreptul senzaţional. 

Malice părea că are o cocoaşă în spate. Una mare. 

Din când în când, cocoaşa — ascunsă sub pânza neagră — emitea sunete 
gâlgâite. 

Pruncul, îmi spuse ea, avea cu puţin peste un an. Malice nu aminti nimic 
de tatăl lui, aşa că m-am gândit că ieşise de mult din peisaj sau murise. 
Pruncul (nu i-am aflat numele şi nici sexul) era mai tăcut decât orice copil 
pe care l-am văzut vreodată şi părea complet nederanjat de faptul că mama 
lui căra o armă cu aer comprimat de mare putere şi o gamă variată de alte 
arme mai mici. Din când în când, Malice se zgâlţâia într-un fel ciudat, 
legănând coşul de răchită în care era culcuşit copilul, de parcă ar fi ştiut fără 
să întoarcă măcar ochii când progenitura adormită era pe punctul de a se 
trezi. 

De fiecare dată când se zgâlţâia în felul acesta parcă mi-ar fi făcut 
gesturi ademenitoare. 

— Cine eşti? zise ea tocmai când tăcerea începea să fie stânjenitoare. 

Am ridicat din umeri. 

— Un simplu client aflat în trecere. 

Ea clătină din cap. 

— Nţ. Am văzut cum i-ai lichidat pe şobolanii ăia. Amice, tu ai fost 
militar. Se vedea în fiecare mişcare. Forţele speciale, poate. Brigada SEAL. 
Sau ce aveţi voi, britanicii, pe-acolo... 

N-ai nimerit-o nici pe departe, scumpo. 

— Are vreo importanţă asta? 

Ea îngustă din ochi. 

— Da, sigur că are importanţă. Un psihopat care se fâţâie prin Târgul 
meu... 

— Nu eu am început lu... 

— Singurii foşti militari de prin părţile astea fac parte dintre Corişti. 

Aha... 

M-am încruntat. 

— Clerul, aşa-i? 

Ea scuipă pe jos, parcă dezgustată numai de acest nume. Începea să-mi 
placă şi mai mult de ea, şi m-am întrebat cât de apreciaţi erau de fapt Neo- 


Clericii aceia iubiţi de toată lumea... 

Am ridicat palmele la vedere — parcă arătându-i că nu am nimic de 
ascuns —, după care i-am atras atenţia că nu am niciun tatuaj stacojiu la ochi. 

— Nu fac parte din Cler. 

Ochii ei săriră la Nate. La adăpostul cortului îşi ridicase peticul de pirat 
pe frunte, ca un capac de coş de gunoi cu pedală, ceea ce-l făcea să semene 
cu un urs panda uimit. 

— Dar animalul tău de companie, aici de faţă? 

Nate scoase un „ţţ” printre dinţi şi flutură dintr-un deget. 

— Am fost, spuse el. Am fost, scumpete. 

Ea continuă să-l săgeteze cu privirea. 

— A ieşit oficial la pensie, am explicat, coborând peticul înapoi peste 
ochiul lui Nate cu o mişcare grăbită. 

Malice scuipă din nou. 

— Aşa ceva nu există. 

Tăcerea se prelungi. Malice începu să facă paşi mici la stânga, apoi la 
dreapta, ţinându-ne sub supraveghere neîncetat. 

Eu am bătut darabana cu degetele pe braţele scaunului, lăsând impresia 
că mă plictisesc de zile mari, şi am fluierat încet. Îmi simţeam gâtul 
încordat, de parcă Nate mi-ar fi aplicat pe el un plasture uriaş; încă nu 
avusesem ocazia să aflu ce anume îmi provocase rana. Eram bucuros într-un 
fel că n-o puteam vedea. 

Afară, licitantul locvace vându un BMW hârbuit unui om care oferi trei 
purceluşi, mai mult decât maşina de găurit portabilă şi cartea cu glume 
oferite de alt individ. 

În mare parte vehiculele erau nişte ieftinături — în termeni monetari 
depăşiţi de situaţie —, însă presupun că nu trebuia să fiu surprins. Când 93% 
din mapamond se duce pe toboganul morţii rămân o grămadă de rable 
abandonate în parcări. După cum vedeau ei lucrurile, personalul în straie 
negre al Târgului de Vehicule erau nişte simpli agenţi. Intermediari care 
făceau profitabilă afacerea găsirii, spargerii, pornirii prin scurtcircuit şi 
întreţinerii vehiculelor. Klanurile îşi trimiteau cei mai pricepuţi prădători să 
cumpere ce era mai bun şi, atâta vreme cât toată lumea se comporta 
politicos, îşi vedea lungul nasului şi nu se vâra ca musca în lapte, sistemul 
funcţiona. 

Până să apară cineva care iese din rând. Nimănui nu-i place de tipul care 
face valuri. 


Aveam impresia că Malice şi ceilalţi paznici erau extrem de încordaţi. 
Gata să răbufnească. Gata să facă moarte de om. 

Şi nu-i aveau la suflet pe Clerici. 

Hmm. 

După câteva minute lungi de plictiseală, mi-am pocnit degetele şi am 
spus: 

— Aşadar. Ne laşi să ne vedem de ale noastre sau ce? 

Malice mă ignoră făţiş, bâţâindu-se din nou în felul acela, săltând din 
mijloc pentru a-l linişti pe prunc. 

M-am ridicat în picioare. 

— Sau vă stă în obicei să-i trataţi aşa pe toţi cei care fac treaba în locul 
vostru? 

Ea zâmbi şi de data aceasta cred că am zărit măcar o fărâmă de umor 
veritabil, oricât de tare se străduia ea să-l ascundă. 

— Vrei o slujbă, englezule? Asta e? 

— Pe dracu”, nu. 

— Atunci, ce? 

— Vreau un vehicul. 

— Pleci undeva? 

— Aha. 

— Vrei să-mi spui unde? 

— Nu prea. Mi-am tras haina ponosită înapoi peste bandajul făcut de 
Nate şi i-am aruncat lui Malice o privire aprigă. Putem cădea la o tocmeală 
aici sau nu? Pentru că, dacă pierd mai puţin timp, mă alătur bucuros 
mulţimii ca să strig la onanistul de pe sârmă. 

Ea îşi zbârci gânditoare nasul. 

— Ai ce da la schimb? 

— Nu ajunge că am prins nişte răufăcători notorii? 

— Asta acoperă costul combustibilului, poate. Nu faptele bune pun 
lumea în mişcare, amice. 

— Futu-i, ce dreptate ai! 

Am ridicat rucsacul pe care îl râvniseră hoţii şi i l-am oferit lui Malice 
spre inspecţie, emanând tot calmul din lume. 

— Zece conserve de hrană Pedigree pentru câini, am spus, lăsând 
rucsacul să se învârtă pe cureluşele lui. Şase pachete de ţigări. Două sticle 
de Jack Daniels şi una de votcă. O cutie de lapte praf. Trei pături de caşmir, 
marfă de calitatea întâi. Două cutii de prezervative. (Ochii lui Malice îi 


întâlniră pe ai mei cu viteza luminii.) Trei flacoane cu amfetamine, trei folii 
cu barbiturice, un picurător cu LSD, o punguţă de canabis marocan — dacă e 
să-i credem pe dealeri — şi cinci seringi cu o poşircă ciudată numită „Extaz”. 
Am zâmbit amabil. Alege ce-ţi pofteşte inima. 

Nate tuşi cu subînţeles. Malice mă ochea cu o sprânceană ridicată ironic, 
de parcă s-ar fi străduit să nu râdă. Am devenit vag conştient de un sunet 
slab, ceva de genul: 

Plicaplicplicaplic. 

Ceva picura din rucsac. Câteva cioburi de sticlă — sticla de votcă de 
jumătate de litru şi gura colţuroasă a sticlei de JD de un litru — străpunseseră 
pânza în mai multe locuri şi conţinutul lor se aduna într-o baltă pe podea. 
Părea că mai căzuseră şi o grămadă de alte drăcovenii. Undeva afară, în 
îmbulzeală. 

— A! am făcut. Ghinion. 

Acest pocinog păru să detensioneze cumva situaţia, de parcă dovedindu- 
mă nu atât de sigur pe mine pe cât lăsasem să se înțeleagă scăpasem 
oarecum de ochiul bănuitor al lui Malice. Mi-ar plăcea să spun că aşa 
voisem să se întâmple. Femeia chiar zâmbi deschis o dată sau de două ori — 
relaxându-şi poziţia o fracțiune de secundă — în timp ce recuperam ce se 
putea din avuţia compromisă. 

Alcoolul se dusese tot, iar ţigările se făcuseră leoarcă şi puţeau a whisky. 
Nate (autointitulându-se expert) conchise că erau definitiv compromise, 
după care, fără o vorbă, le vâri în buzunar când credea că nu mă uit. Păturile 
erau pătate, dar utilizabile, hrana pentru câini şi prezervativele nu aveau 
nimic, iar drogurile — pe care le considerasem cel mai valoros bun de 
schimb pe care îl deţineam — se dizolvaseră, se spărseseră, căzuseră din 
cutie sau se scurseseră picătură cu picătură, fiecare după caz. Rămăseseră 
două seringi cu Extaz, împreună cu un singur flacon de amfetamine şi 
punguţa de canabis. Nate gemea în barbă de fiecare dată când găseam ceva 
distrus sau nu-l mai găseam deloc, ca şi când şi-ar fi pus în cap că pe cât stă 
mai mult alături de mine, pe atât va fi mai mare partea din bunurile mele 
care i se cuvenea. 

M-am întrebat în treacăt dacă însemnatele pagube vor fi suficiente 
pentru a-l face să nu se mai ţină după mine. Pentru a echilibra balanţa 
datoriei. 

Am abandonat gândul pentru moment — mulţumindu-mă să mă las purtat 
de val, încrezându-mă în instinctele mele — şi am pipăit puţinele şi jalnicele 


lucruri pe care le recuperasem. Cinci ani de foamete şi mizerie se scurseseră 
de la declanşarea Molimei, iar „problema drogurilor” se preschimbase în 
chip miraculos din „sunt prea multe” în „nu sunt destule”. E greu să faci pe 
moralizatorul când ai asistat la moartea prietenilor tăi, când toată ziua ai 
fugit după rațe ornamentale pe marginea canalelor colmatate, când mori de 
frig şi când cineva îţi oferă o cale rapidă şi uşoară de-a scăpa de toate. 

„Refuză din start?” Ba pe dracu”. 

Spune din start dă-ncoace. 

Dacă în lumea aceasta nouă şi dură combustibilul era echivalentul 
aurului, narcoticele puternice erau echivalentul platinei. 

— N-o să te alegi cu ceva răsărit, zise Malice şi ridică din umeri. Cât de 
departe vrei să mergi? 

— Ce-ar fi să-mi arăţi ce ai de oferit? 

Ea ridică iar din umeri — copilul sughiţă — şi gesticulă spre uşa din spate 
a cortului. 

Am păşit afară şi am simţit că mă furnică gâtul. E o senzaţie pe care o au 
toţi bărbaţii când intră într-o încăpere plină de aparatură, sau de maşini 
rapide, sau de arme mari. 

În spatele pieţei principale, pe o stradă alăturată, între ziduri de fier 
ruginit vopsite în negru şi pasarele încrucişate patrulate de paznici înarmaţi, 
Malice mă conduse printre şiruri de maşini, dube, camionete, jeepuri, 
motociclete, biciclete şi — agitându-se lângă pereţii de frânghie ai unui 
padoc încropit — trei cai. Între zecile de vehicule cu roţi acele animale 
reprezentau singurul mijloc de transport de acolo care nu fusese modificat 
radical într-un fel sau altul, şi chiar şi ei fuseseră mânjiţi alandala cu vopsea 
neagră şi roşie. Celelalte vehicule aveau toate şasiurile vopsite în culori 
ţipătoare, geamurile erau sparte sau lipseau cu desăvârşire, măruntaiele 
fuseseră smulse cu sârg. Ar fi fost o privelişte deprimantă — ca o un depozit 
de vechituri care se ţine cu dinţii de prezent — dacă n-ar fi existat zona 
specială, împrejmuită de paznici atenţi doar la ea. Între graniţele ei totul 
fusese mărit, îmbunătăţit, modificat. Mi-am plimbat tandru privirea peste 
lonjeroane de oţel, capace de roţi cu trei tipuri de plasă, canistre burtoase cu 
nitroglicerină îndesate pe scaunul pasagerului şi zece variatiuni diferite pe 
tema „dotării cu arme”. 

Mitraliere pe ax se iţeau aidoma unor lansatoare de rachete sol-aer pe 
acoperişurile jeepurilor şi ale maşinilor blindate sudate în puncte. Locul 
portierelor şi al uşii de portbagaj fusese luat de trape — exact ca la vechiul 


autobuz şcolar al lui Nate —, iar mai multe maşini prezentau un set 
interesant de ţevi de eşapament sub marginea portierelor din faţă, din care 
ţâşneau flăcări la o apăsare de buton spre cel care făcea prostia să încerce să 
intre în vehicul. 

Voiam să mă joc. 

Toate erau vopsite în negru şi roşu. 

— Ce-s astea? am întrebat-o pe Malice, abia înfrânându-mă să salivez. 

Ea râse superior. 

— Maşini de închiriat. 

— Şi cum vă asiguraţi că clienţii le vor aduce înapoi? 

— O, asta e uşor. 

— O, da? 

— Da. Mergem cu ei. 

În colţul îndepărtat al secţiunii, ochii îmi căzură pe ceva. Ceva mare şi 
ameninţător. Ceva ţepos. 

Era cât pe ce să mă îndrăgostesc. 

— Inferno, spuse Malice, urmărindu-mi privirea. Frumos, aşa-i? 

Odinioară fusese o maşină de pompieri, deşi sincer să fiu amintea de 
încarnarea sa precedentă cam la fel cum un rechin aminteşte de un clopot de 
scufundare. Era... vicleană, un adjectiv pe care înainte nu l-aş fi ales 
niciodată pentru a descrie o tulumbă de pompieri. „Ca o cărămidă în 
viteză”, poate, dar niciodată periculoasă. Niciodată amenințătoare ca un 
animal de pradă. 

Dinspre coama conică de pe botul maşinii fuseseră întinse straturi 
progresive de foi de fier, aidoma solzilor unui peşte fusiform. Sub botul cel 
nou o cupă de buldozer scânteia plină de ţepi şi sârmă ghimpată, în vreme 
ce parbrizul era protejat de flanşe late. 

Toate cele patru roţi erau prevăzute cu lanţuri grele, căptuşeli de pânză, 
spirale de cauciuc şi jante groase de fier, şi două roţi de rezervă erau legate 
sub o targă din sârmă şi pânză pe partea stângă. La jumătatea celor nouă 
metri din lungimea maşinii o turelă înclinată îşi îndrepta ţevile spre cer, cu 
locul de tragere închis pe toate părţile cu o balustradă joasă din tablă groasă 
de oţel. Cândva, acela fusese un tun de apă, uşor de montat pe o tulumbă şi 
de folosit la stingerea incendiilor. Acum fusese modificat. Transformat în 
feluri greu de intuit, tunul din mijloc era acum înconjurat de-o încâlceală de 
cabluri, dispozitive secundare şi manete de control. Mi s-a părut că 
recunosc printre ţevile uleioase un lansator de grenade Mk19, ceea ce-mi 


spunea tot ce era de spus. 

Nu te puteai pune cu Inferno. 

Dispozitive secundare şi terțiare de prindere a armelor erau instalate spre 
spatele vehiculului, fiecare în parte protejat de mici păduri de ţepi şi scuturi 
din oţel ruginit. Toată drăcovenia era vopsită în negru-închis, cu excepţia 
jantelor şi a streşinii parbrizului care erau vopsite în roşu-ţipător, aidoma 
pântecelui unei văduve negre. 

Îmi venea oarecum greu să articulez cuvinte. 

— Câţi... poate să...? 

— Un echipaj de patru. Cinci dacă renunţi la armele cele mari, dar asta e 
extra. E loc pentru câţi pasageri se pot ţine fără să cadă. 

— Şi cât... ăă. Cât ar costa să...? 

Ea se uită ţintă la mine. Nu zâmbea. 

— Mult mai mult, spuse, decât ai tu. 

Aşadar, asta ieşea din discuţie. 

Ca să nu lungesc vorba: am ajuns să pornesc în călătoria mea presărată 
cu pericole călare pe o motoretă care dădea rateuri de fiecare dată când 
acceleram, şi m-a costat tot ce aveam, mai puţin o conservă cu hrană pentru 
câini, o pătură îmbâcsită de caşmir şi o cutie de prezervative. Malice spuse 
că făcusem un târg profitabil şi umplu rezervorul micului vehicul fără a-mi 
cere ceva în plus. 

M-am aşezat în şa — simţindu-mă destul de bine cu motorul torcând sub 
mine — şi m-am întors să-i mulţumesc pentru ajutor. Malice se îndepărtase 
deja, dispărând în cort, şi ce am reuşit să surprind a fost copilul care mă 
privea cu ochi de bufniţă de pe umerii ei şi-mi zâmbea cu clăbuci de salivă 
la gură. Am suspinat, întrebându-mă ce anume simţeam. 

Atracţie? Pierdere? 

Vinovăţie? 

Nate se uita la motoretă cu un soi de fascinaţie dezgustată. M-am lăsat 
pe spate în şa şi mi-am încrucişat mâinile pe piept. N-are decât să aleagă, 
am gândit, simţindu-mă meschin. N-are decât să întrebe. 

— Deci, ăă... făcu el, schimbându-şi greutatea de pe un picior pe 
celălalt. 

Apoi a scos un tt. 

Apoi a dat să se urce lângă mine. 

— Hei, hei... stai aşa... L-am împins cu mâna. Vii aşa, pur şi simplu? 

— Ba bine că nu. 


— Dar tu... adică... Am rămas cu gura căscată, de-a dreptul uimit. 
Aveam impresia că mă alesesem cu o lipitoare care nu se voia desprinsă 
oricât de mult o tineam deasupra focului. Nici măcar nu ştii încotro mă duc! 

I-am scrutat chipul. 

Iată. Iat-o din nou. 

Ezitarea. 

Ochii sărind la rucsacul din spatele meu, apoi schimbându-şi direcţia. 

— Nu contează, spuse şi se strădui să zâmbească. Sunt dispus să risc. 

— Şi dacă vreau să merg singur? 

— Atunci îţi amintesc că ţi-am salvat viaţa. 

— Dar... 

— Şi adaug — văzând că eşti atât de reticent la asta — că preţul meu 
tocmai a urcat. Cer protecţie, plus o pătură şi o cutie de hrană pentru câini. 

— Vrei şi toate rahaturile mele? Pentru ce? 

El râse superior, arătându-şi dinţii de un alb electric. 

— Asistenţă medicală pe drum, spuse. Te feresc de probleme. 

Şi atunci era prea târziu: se urcase deja în şa în spatele meu şi arăta cu 
degetul în faţă, ca un general care dă ordinul de înaintare, şi cu asta, basta. 

Bine, am încercat să-mi spun. E o resursă. Mă poate ajuta. Cunoaşte 
zona. 

Însă furnicătura persista. Nesiguranţa persista. Suspiciunea persista. 

Care e adevăratul tău motiv, doctore? 

Şi mai adânc de atât, inculcate la nivel generic, furioase prelegeri care- 
mi despicau capul; un flux informativ de comandă tactică vârât direct în 
ţeasta mea. 

Nu rămâne dator cuiva cu nimic. Mă auzi, soldat? Nu lăsa nimic 
neonorat. Nu te simţi obligat să porţi de grijă cuiva. 

— O, hei, rânji el. Şi mai pune la socoteală şi prezervativele alea. 

Gândurile mele se pierdură într-o ceaţă de zăpăceală. 

— Tu vrei prezervative? am făcut gură-casă. 

El păru vag lezat. 

— Ba bine că nu! Crezi că vreau să fiu tătic di... 

Se opri cu gura deschisă, apoi clipi o dată sau de două ori şi o luă de la 
început, tuşind pentru a-şi masca ezitarea. 

— Crezi că vreau să fiu tătic la vârsta asta? 

L-am scrutat cu privirea un moment, neştiind ce să spun, cum să 
reacţionez, apoi am ridicat din umeri şi i-am aruncat prezervativele. 


— Foarte bine, am rânjit. Ia tot ce am. 

Se foi în şa ca o sperietoare de ciori pe spinarea unui cal şi eu am 
accelerat motoreta pe artera principală a târgului cu un aprig sentiment de 
libertate, lăsând în seama clienţilor care continuau să vină răspunderea de-a 
nu fi călcaţi sub roţi. Chiar şi aşa, oprindu-mă să recuperez puşca şi 
pistoalele lăsate la malaci când intrasem, ceva mă râcâia pe creier. Roţi 
dinţate îmbucându-se, amintiri scrâşnind. Ceva în privinţa lui Nate. Ceva ce 
spusese, poate. 

Ceva într-un fel nelalocul lui... 

Am ieşit în trombă pe porţile principale ale Târgului, zgâlţâindu-ne 
neplăcut pe caldarâmul nepeticit şi peste mizeriile de pe marginea drumului, 
şi am virat brusc la dreapta. Nate se aplecă în faţă şi strigă peste vâjâitul 
vântului. 

— Ce ţi-am spus eu! urlă el cu vocea aspră. Mai devreme! Despre 
Clerici! 

— Ce-i cu ei? 

— Despre... despre ce se întâmplă dacă pun mâna pe mine! Au... Au 
nişte... cum le zice, bătrâne! Cruci-lisus! 

— Crucifixe? 

— Da! Asta e! Au de astea cu ghiotura! Toate pregătite pentru 
nememicii care-i calcă pe bătături! 

Prin minte îmi trecură imagini cu torturi medievale şi scârboşenii 
inchizitoriale. Vedeam întruna scena aceea din Spartacus: drumul mare 
mărginit pe ambele laturi de rebeli crucificaţi, şi mi-am imaginat că eu şi 
Nate ne legănam în adierea vântului. 

— O, da? am strigat. Unde-i asta? 

— În centrul oraşului, prietene! În Manhattan! Cel mai mare domeniu 
existent! Buricul pământului, futu-i! 

Am lăsat motoreta să se oprească din inerție, simțind motorul cum 
moare încet, articulând grijuliu cuvintele. 

— Ce faci? bolborosi Nate, înghiontind motorete. S-a stricat? 

— Nu, nu, e... ăă. 

— Ce? 

Am încercat să rânjesc. Nu mi-a ieşit. 

— Păi, doar că... n-o să ghiceşti niciodată încotro ne ducem. 


Capitolul 9 
Interludiu 


Raymond — sau Ram - îl ajunse din urmă pe Rick undeva în suburbiile 
oraşului. Când prinse prima dată de veste, bărbatul era un punctişor în 
singura oglindă retrovizoare laterală rămasă şi creştea pe măsură ce se 
apropia de el cu viteză maximă. 

La început nici nu băgă asta în seamă. Văzuse puţini oameni în această 
ultimă etapă a călătoriei sale, însă reuşiseră să-l relaxeze, deşi înainte s-ar 
fi crispat şi ar fi fugit de oricine. Aici, sub cerul mereu schimbător (într-o 
oră ardea de lumină, în următoarea era gâtuit de ceaţă, în următoarea 
forfotea de nori de furtună; însă mereu la o scară ce părea, cine ştie de ce, 
prea mare) singurii lui însoțitori erau siluetele pe care le zărea din când în 
când în depărtare, presărate pe dealuri, cultivând ogoare sau doborând 
copaci morţi. O dată sau de două ori trecuse şi pe lângă vehicule; toate se 
îndreptau invariabil spre vest. În majoritatea cazurilor camionete uriaşe şi 
trailere pline până la refuz cu oameni jerpeliţi, care-l priveau cu ochi stinşi 
atunci când trecea în goană pe lângă ei, evitând la mustață gropile imense 
şi crăpăturile căscate în asfalt. Unele dintre aceste grupuri de călători erau 
înconjurate de pâlcuri mici de motociclişti cu priviri crâncene care eliberau 
drumul de orice alt vehicul. De fiecare dată când îi vedea, Rick se încorda, 
aşteptându-se la alţi Colecţionari cu geci argintii, imaginându-şi trupul 
golit de sânge al lui Slim întins pe jos în magazinul cu articole de menaj din 
Snow Hand. 

Niciun motociclist nu-l învrednicise măcar cu o privire. 

Alte camioane erau ţepoase ca un porc spinos: bărbaţi cu puşti şi 
mitraliere montate pe axe, atenţi la tot ce mişca. Rick se întreba cine erau, 
încotro se duceau, ce făceau cât era ziua de lungă — apoi uita de ei imediat 
ce ajungea la următoarea curbă. 

Era într-o stare de spirit cam fragilă. 

Autostrada I-80 era un şarpe cenuşiu fără sfârşit, crăpată şi acoperită 
de noroi, presărată cu gropi adânci şi fisuri care-l luau ca din oală pe 
călătorul nepregătit care îşi croia drum printre dealuri şi câmpii verzi şi 
brune. Ici şi colo epave vechi rugineau sub soare — vehicule defecte pe care 
nimeni nu se sinchisise să le ducă de acolo — şi doar ciripitul păsărilor 
nevăzute şi iepurii care fugeau să se ascundă deranjau derularea hipnotică 


a şarpelui de asfalt. 

Rick începea să aibă gânduri mai bune şi faţă de Harley. La început i se 
păruse o completare ostentativă în mod inutil la echipamentul său: un efect 
pe trei roţi al crizei de la mijlocul vieţii. Huruia ca toţi dracii de fiecare 
dată când accelera şi, împreună cu desenele în vopsea galbenă şi roşie 
fosforescentă, asta reuşea performanţa de a o face exact opusul discreţiei. 

Mamele din clan nu ar fi fost încântate de ea. 

Pe de altă parte, era rapidă. Era mult mai robustă decât Yamaha şi 
uneori, mergând între oraşele mici, Rick începuse să-şi închipuie că merge 
călare pe un fotoliu, că pluteşte peste păduri şi lacuri. Cu puşca de 
vânătoare furată legată în spinare şi un veritabil arsenal de alte arme 
îndesate în desagi, se imagina întruna în postura lui Schwarzenegger. 
Trecând prin resturi în flăcări, trăgând neîncetat cu un pistol zdravăn şi o 
mitralieră. 

La drept vorbind, Rick — născut Hiawatha — se imagina întruna pe sine 
şi lucrurile înconjurătoare în noi şi extravagante feluri. Asta se datora 
întrucâtva plictiselii cu care te alegeai străbătând ţara de la un capăt la 
celălalt, întrucâtva imaginaţiei sale native, însă cel mai mult cantităţii de 
iarbă primită de la sachemi pe care o fumase de când dăduse nas în nas cu 
uriaşul sodomist mare cât un urs care încercase să-l ucidă şi să-l mănânce 
cu o noapte în urmă. 

Îşi făcea socoteala că era dator măcar asta merita. 

Petrecuse noaptea într-un oraş măricel pe nume White Deer situat cam 
la două ore de mers pe autostradă de la momentul fatidicei sale întâlniri cu 
Slim în Snow Hand. Localitatea fusese în bună parte pustie, însă o mână de 
oameni clădiseră un soi de comunitate în jurul pieţei centrale, iar Rick 
fusese prea epuizat şi încordat ca să mai rişte să pătrundă cu forţa într-o 
nouă casă. Dădu unul dintre pistoalele de nouă milimetri şi o cutie cu 
muniţie în schimbul unui pat comod şi a două pungi cu carne uscată de 
iepure, şi primi pe deasupra şi un bol cu supă de legume. Oamenii erau 
politicoşi, dornici să facă pe plac, însă goi pe dinăuntru. Le citise teroarea 
în ochi; felul în care se uitau încontinuu când la el, când la Harley, la 
desagile burduşite. 

La un moment dată apăruse o fetiţă — excesiv de surâzătoare — şi-l 
întrebase dacă este un Colecţionar venit să o ducă la oamenii răi în sutane. 
Era pe cale să-i spună că nu — să anunţe întregul oraş că nu are nimic de-a 
face cu Clericii ăia nenorociţi sau cu orice alţi nemernici răuvoitori de care 


ei se temeau —, când mama fetiţei o luase de acolo aruncând neîncetat 
priviri speriate peste umăr şi spunându-i furioasă „să nu se apropie de 
ea!”. 

Cu lecţia învățată, fusese mai reţinut după aceea: se drogase cât de tare 
îl ţinuseră puterile, şezuse cu ochii pironiţi la foc, încolțit de obişnuitele 
gânduri aiuristice legate de spirite şi voci care-l vizitau doar când „nu era 
el însuşi”, iar dimineaţă, înainte ca soarele să răsară de tot, îşi luase 
tălpăşița. 

După două ore de mers, trecuse pe lângă o localitate numită Kidder. 
Acolo, pe marginea drumului care ducea în oraş, erau trei cadavre legate 
pe o schelă; vechi şi uscate, aproape scheletice acum, atârnând de 
încheieturile mâinile legate cu sârmă ghimpată. Sub fiecare era câte o 
pancartă pe care erau scrise cu sprayul păcatele lor, spre a fi văzute de toţi 
trecătorii. 

Fiecare pancartă avea trasat dedesubt câte un cerc stacojiu. 

Rick hotărî să nu treacă prin Kidder. 

Făcuse o singură oprire în cursul dimineţii — o pauză de narcotice 
pentru a scăpa de ameteala care-l cuprinsese după terorile şi confuzia din 
timpul nopţii — şi acum, gonind pe spinarea accidentată a drumului ca un 
şarpe cenuşiu ce se unduia leneş de la stânga la dreapta, mintea îi rătăcea 
la toate locurile acela frumoase şi sterpe prin care sachemii s-ar fi simţit 
mândri să-l conducă. 

Văi nesfârşite de sunet. 

Sălbăticii presărate cu falnici arbori noduroşi care se înălțau 
singuratici pe movile antice. 

Cirezi de bivoli la orizont (sau cel puţin monstruozităţi uriaşe cu coarne 
ca nişte paloşe, adică felul în care îşi imagina el bivolii pe care nu îi văzuse 
niciodată), răspândiţi pe câmpii mari cu iarbă şi mugind între ei, departe, 
unde sunetul se pierde şi unde începe impresia. 

Indieni care executau dansuri către spirite, ţopăind de colo-colo, 


agitându-se şi chiuind în vreme ce praful alb care le acoperea pielea picura 
o dată cu transpiraţia. 

Cântau un cântec, îşi dădea seama de asta. Toţi deodată. Peisajele, 
bivolii, arborii, dansatorii. Nu învățase limba poporului său — fusese prea 
preocupat să se joace de-a albul, întorcând spatele, ignorând predicile 
calme ale lui Tadodaho —, dar înţelegea, cine ştie cum. În măduva oaselor, 
vorbele acelea aveau un sens anume. În buzunarul de la spate, acul argintiu 
înfăşurat în cârpe deveni un diapazon: emitea o singură notă de-o 
frumuseţe cristalină care îi fremăta prin tot corpul, conectându-l la lume, la 
cer, la Cântec. 

Era un imn al urii, înţelegea asta, pentru alungarea spiritelor rele; 
înfăşuraţi în robe şi tatuaţi, cu zeul lor prăfuit şi demagogul lor purpuriu. 

Cerul îi vorbea. Iarba îl trăgea de picioare, şoptind pe o voce joasă 
stârnită de vânt, iar ramurile unei bătrâne viţe-de-vie — atârnate peste 
autostrada pe care el o parcurgea în şaua magnificei motociclete — îi spuse: 
„ai grijă, băiete... ai grijă...” 

Era o viziune puternică şi femeile-căpetenie ar fi fost mândre — doar că 
nu era momentul cel mai potrivit. 

Ceva îl plesni peste faţă, trezindu-l din acest vis încețoşat şi descoperi 
că iarba şi frunzele îl loveau peste piept şi cap, şi că motocicleta derapa — 
aproape într-o rână — de-a lungul marginii şoselei. 

— Futu-i! urlă el, trezindu-se brusc. Futu-i! 

Se întoarse pe mijlocul drumului, ocolind alte gropi, icnind după aer şi 
promiţându-şi că va rămâne treaz — gândindu-se chiar să arunce iarba 
care-i rămăsese —, când punctul negru apăru în oglinda retrovizoare. 

Se făcu mare repede. 

Şi da, la început nu-l preocupă. Cârceii relaxanţi ai fumului îi risipiră 
încordarea şi se trezi chiar chicotind, fără să ştie bine de ce, la vederea 
reflexiei ce se făcea repede tot mai mare. Doar un alt motociclist, îşi spunea 
— unul care gonea mai repede şi mai nesăbuit decât el —, un motociclist care 
în scurt timp îl va depăşi în drum spre pâcla fumurie de la orizont care, în 
cele din urmă, avea să devină oraşul New York. Coborând dintre dealuri, 
metropola era o revărsare de vopsea brun-cenuşie, tăiată cu graffiti de 
Smog Activ şi mâzgălită cu praf de cretă. 

— Ha ha! 

Era greu să nu râzi. Şi nu doar de celălalt motociclist, o, nu: de toate 
cele. 


Totul era bun. Totul era nostim. 

— Ha ha! 

La drept vorbind, atât de mari şi de sufocante erau nesfârşita zonă 
industrială şi aerul negru de la orizont, dinspre est, încât Rick, ieşit de sub 
efectul narcoticelor, uită cu totul de motociclistul din urmă şi porni pe urma 
unui milion de noi ţinte, copleşit, uimit de formele pe care le făcea pe cer 
fumul scos de un horn, de stranietatea unui parc verde situat în mijlocul 
întinderii urbane, de zborul păsărilor deasupra sa, de... 

Huruitul altui Harley. 

Licărul unei jachete argintii în oglindă. 

Adânc înăuntrul său, la un nivel raţional neatins de confortul drogului, 
Rick striga din toţi rărunchii cu o teroare neînţeleasă. Însă pe dinafară, la 
nivelul învelişului impasibil care îl conţinea, nu făcea decât să chicotească 
şi să scoată răcnete ca de leu în barbă, încercând să acopere huruitul 
motocicletei din spate, încercând pe dinăuntru să se lupte cu sine însuşi 
pentru a redobândi un simulacru de autocontrol. 

Jurându-şi iar şi iar că nu va mai fuma droguri vreodată. 

Văzu un fulger mic în oglindă, ca de aparat foto, şi strigă: 

— Zâmbiţi, vă rog! 

La distanța aceea, uitându-se atent în oglinda pătată de muşte, reuşea 
să distingă ceva lung şi butucănos iţindu-se într-un unghi ciudat din 
celălalt motociclist, şi un fuior spiralat de fum înălțându-se în aer între ei. 

Lansator de rachete. 

La naiba. 

— Ha ha! 

Dacă n-ar fi reacţionat atât de lent, ar fi murit. Ideea de a vira brusc la 
stânga îi veni cu încetinitorul, prin urmare, când răsuci în sfârşit ghidonul, 
trecuse deja o secundă întreagă. O ceaţă cenuşie — împrăştiind căldură şi 
fum — vâjâi pe lângă el ca un cutremur localizat, direct pe lângă urechea sa 
stângă. Exact unde s-ar fi aflat dacă ar fi reuşit să se adune ca să vireze. 

— Hopa! strigă el, pe jumătate salivând cu măruntaiele strânse de 
groază, pe jumătate chiuind de veselie. 

Racheta atinse pământul la o secundă sau două înaintea lui Rick, apoi 
nu fu decât fum şi foc şi o ciupercă în milioane de tonuri de negru-roşu- 
cenuşiu întinzându-se pe verticală şi orizontală, şi tentacule de funingine şi 
şrapnel căzând ca ramurile unei sălcii, iar el se îndrepta drept spre inima 
întunecată a mingii de foc şi... 


... şi de data aceasta viră mai rapid, trecând cu motocicleta prin 
căldură şi funingine pe marginea unui crater clocotitor, gonind cu ochii 
închişi, cu părul sfârâind şi fără să aibă vreo idee încotro se îndrepta. 
Dintr-o dată, asemănarea aceea cu Schwarzenegger i se părea al naibii de 
ridicolă. 

Când ieşi cu din fum, celălalt individ era aproape de el; străpungea 
nepăsător peretele de smog negru şi striga ceva pe o voce guturală şi 
furioasă, ceva ce Rick nu înţelegea. Aruncând priviri în treacăt în oglinda 
retrovizoare văzu că lansatorul de rachete dispăruse — azvârlit în lături 
imediat ce devenise inutil —, iar acum omul era aplecat peste ghidonul 
motocicletei verde-reptilă ca o fantomă călare pe o şopârlă, cu o mitralieră 
compactă de un negru mat în mâna liberă, cu lunga jachetă argintie 
fluturând în urma lui. 

Rick îşi luă puşca din spate şi speră că lăsa impresia de profesionalism 
în mişcări. Nu avea probleme să conducă folosind o singură mână şi poate 
că ar fi reuşit chiar să tragă cu arma folosind-o pe cealaltă, dar a le face pe 
amândouă deodată în timp ce era urmărit de un psihopat fără chip era cu 
totul altceva. Se strădui o secundă sau două să se întoarcă şi să ţintească, 
fu cât pe ce să intre într-o groapă adâncă, şi derapă din nou cu un țipăt. 

Lumea fugi pe lângă el. 

Gloanţele trecură unul după celălalt undeva pe deasupra umărului său, 
făcându-l să se aplece în şa, şi pentru a doua oară se trezi conducând 
orbeşte. Cratere miniaturale se iscară în asfalt dedesubtul şi înaintea sa, şi 
ceva tiui furios ricoşând într-o componentă ascunsă a motocicletei sale. 
Rick speră că nu era o componentă importantă, apoi îşi aminti că oricum 
nu ştia să distingă între ele. 

Încă îi venea oarecum greu să nu râdă. 

Cealaltă motocicletă mergea paralel cu el. Uitându-se în dreapta, Rick 
îşi văzu clar atacatorul pentru prima dată — şi îşi dori să nu se fi uitat. 

Ram nu era un tip solid. Era deşirat şi palid, cu păr roşcat şi unsuros 
care-i atârna în şuviţe încâlcite peste faţa mică, asudată şi colțuroasă. Îi 
amintea lui Rick de un şobolan. Un ghem compact şi bine legat de blană 
linsă şi muşchi încordaţi. Nici pe departe cel mai puternic rozător de prin 
părțile acelea, poate, dar numai încolţeşte-l în locul greşit şi nemernicul ăla 
mic se va întoarce şi va lupta şi nu se va lăsa pentru nimic în lume. 

Ram arăta ca un om care se simte mereu încolțit. 

Rick strigă: 


— Rrrraaaabie! 

Asta pentru că i se părea, cine ştie de ce, cuvântul potrivit. 

— L-ai ucis... pe Slip... în morţii mă-tii! mârâi creatura deşirată cu 
ochii înflăcăraţi, ghidându-şi motocicleta până ce ajunse perfect paralelă 
cu a lui Rick, apoi ridică mitraliera cu o lentoare teatrală, dezgolindu-şi 
dinţii galbeni. 

Purta un fel de cască de protecţie. O cască de fotbalist cu vizeta 
demontată şi cu două coarne răsucite — smulse de la un berbec — montate 
de-o parte şi de cealaltă. Şi un melon lipit în creştet. 

Lui Rick i se părea, în pofida chestiei cu „ameninţarea morţii”, că 
psihopatul era leit prințesa Leia, cu tot cu cosiţele făcuse melc de-o parte şi 
de cealaltă a capului. Asta i se părea extrem de comic, şi începu să râdă. 

Apoi se opri şi începu să scâncească. 

Asta îl făcu iar să râdă. 

Totul era de-a dreptul jalnic, însă măcar îl făcu pe Ram să ezite cu 
degetul încordat pe trăgaciul mitralierei, fascinat să vadă că prada sa este 
şi mai descreierată decât el. 

Rick închise ochii şi aşteptă. 

Şi aşteptă. 

Şi apoi se auziră muzică, şi voci, şi foşnet. 

Dintr-o dată i se părea că e iarăşi pe jumătate adormit; ca un val 
neaşteptat spărgându-i-se în minte, forțându-i ochii să se deschidă şi 
modificând totul în feluri subliminale. Lumea era în continuare aşa cum 
fusese înainte, Ram continua să gonească paralel cu el, cu arma ridicată... 
însă cumva totul era diferit. Totul era fluid şi glacial, poleit cu un soi de 
lumină aspră fără o provenienţă clară şi fără destinaţie. Poate era din 
cauza umbrelor sau a formei cerului sau... 

Muzica, din nou. Voci tărăgănate psalmodiindu-şi imnul de ură. Iarba 
foşnind şi bivolii mugind. Tadodaho înconjurat de cei mai bătrâni sachemi, 
şi mamele din clan — adevărații conducători — încotoşmănate în mantii 
dincolo de lumina focului tribal. 

O altă viziune explodând ca o bombă nucleară în miezul prejudecăţilor 
sale alimentate de drog. 

Marele spirit, Începutul-Pământului; vicleanul coiot şi omul-ţestoasă. 

Păsările tunetului zburau în cerc pe cer, fiecare bătaie de aripă o nouă 
calamitate, fiecare licăr din ochi un fulger înfipt în pământ. 

„Ti-am spus noi”, şuieră una dintre femeile-căpetenie, arțăgoasă, „să 


nu abandonezi Yamaha aia nenorocită.” 

Rick chicoti. Din experienţa sa limitată, viziunile rareori aveau efecte 
concrete. 

„Nu e timp pentru asta”, cârâi Tadodaho, înfăşurat ca un liliac în 
straturi de piele şi pene, cu faţa lui dură brăzdată de dungi negre de 
vopsea. „Ai grijă.” 

leşi din vis şi privi dincolo de zidurile opace ale subconştientului său 
înapoi la lumea reală, ca la un film pe care îl vezi din maşină. Mugetele 
bivolilor fără număr îşi schimbară tonalitatea pe nesimţite — se subțiară 
într-un sunet electric de trompetă şi deveniră zgomotul panicat al unui 
claxon. 

Mai încolo pe autostradă, cam la un kilometru şi jumătate în faţa lor, se 
vedea un camion venind din sens opus. Intrase pe contrasens printr-o 
spărtură din insula mediană pentru a ocoli un amalgam de fiare ruginite ce 
blocau banda lui, iar acum ocupa două treimi din drum direct în faţa lui 
Rick. Exact ca celelalte: ticsit de muncitori jerpeliţi şi paznici vigilenţi, 
claxonând neîncetat. 

Avea loc să treacă pe lângă el, dar nu mult. lar motocicleta lui Ram, 
gonind îndârjit alături de a sa, nu voia să se dea la o parte nici cu un 
centimetru. 

Rick aruncă o privire la arătarea aceea încornorată. Se schimbase la 
faţă. Surâdea hâtru şi viclean şi victorios, cu arma ridicată, dar fără a o 
folosi. Observase uriaşul autovehicul. Ştia că urmează distracţie. 

— Stai acolo! strigă el cu ochii umezi. L-ai omorât pe Slim, jigodie! Stai 
unde eşti! Înfruntă maşinoiul ăla, că altfel trag! 

Rick chicoti fără voia sa. Măcar psihopatul îi dădea o şansă. 

Un glonţ în cap sau o coliziune frontală. Grea alegere. 

Oamenii din remorca tirului agitau din braţe, urlându-i să se ferească, 
să se dea la o parte din drum, să dispară dracului din... 

Zidurile se ridicară la loc şi muzica îl purtă iarăşi pe aripile ei. 

În vis, Tadodaho nu era îngrijorat. Îl privea pe Rick — nu, nu pe Rick, ci 
pe Hiawatha — cu căldură, şi spunea ceva ce nimeni altcineva nu putea să 
audă. Păsările din înaltul cerului râdeau şi cântau şi zburau laolaltă. 
Copacii se îndoiau la pământ atât de tare, încât trunchiurile le pârâiau şi 
vârfurile ramurilor li se rupeau. Păsările tunetului zbierau binedispuse şi 
iarba... iarba doar foşnea cu o veselie inexplicabilă. 

Totul era o glumă monumentală. Hiawatha pufni, apoi începu să 


chicotească. Înainte, niciodată nu fusese aşa. O, la naiba, se drogase de un 
milion de ori. Încercase să... să comunice naibii cu spiritele la fel de des ca 
orice alt membru al Haudenosaunee. Însă mereu se simţise ca un impostor; 
de parcă ar fi tras cu ochiul la ceva din afară, de parcă ar fi încercat să 
pară serios şi evlavios cu privire la ceva profund stupid. 

„Tocmai asta e”, spuse unul dintre sachemi, în timp ce capul i se umfla 
ca un balon. „Cine ţi-a spus să fii atât de al naibii de serios?” 

Începură şi ei să râdă, toţi. 

Drumul dinainte strălucea. 

Un petic — nimic mai mult — de foc purpuriu şi fum verde, cu o mână de 
păsări imaginare zburând în cerc deasupra lui, aprinzând asfaltul din faţă. 
Nu era aievea. Îşi schimba locul şi vălurea, modificându-şi direcţia şi 
forma. Se afla pe extrema dreaptă a autostrăzii, lipit de margine, ca o pată 
de ulei vărsat luminat de-un curcubeu trecător. 

Hiawatha râse şi lumea râse şi ea. 

Înţelese. 

Zidurile se năruiră, visul se şterse şi el se trezi din nou. Lumea continua 
să fugă. Ram continua să strige la el să stea acolo, să se izbească de 
camion, să renunţe la viaţă, să se sinucidă, să-şi răscumpere greşeala 
făcută cu Slim, pur şi simplu — să — moară — dracului! 

Încet, fără a se uita măcar, Rick îndreptă motocicleta spre Ram. Mai 
erau poate zece secunde până la impactul cu vehiculul. O deviere treptată, 
cu o lentoare tectonică, către psihopat, micşorând spaţiul dintre 
motociclete. 

Mitraliera i se lipi de obraz. 

Pufni, imaginându-şi scena. Gonea cu viteza gândului, motocicletă 
lângă motocicletă, cu o armă la cap. 

— Arnie, şopti pentru sine, mori de ciudă. 

— Treci imediat înapoi! mârâi Ram atât de aproape, încât nici vântul nu 
reuşi să-i ştirbească din forţa vocii. Treci înapoi, că altfel de împuşc, jur pe 
lisus, iar după ce-o să mori o să ţi-o trag în toate găurile pe care le ai, 
băiete! 

Distanţa până la camion dispăruse. Uriaşul vehicul încetinea, frâna 
tare, dar asta nu ajuta la nimic. Tot se va lovi de el. Nu era suficient loc ca 
să treacă ambele motociclete. 

Mirajul strălucitor trecu pe marginea drumului. Păsările ţipară. 
Copacii gemură. Bivolii fornăiră şi loviră din copite şi urlară în noapte, 


şi... 

Rick smuci motocicleta tare către dreapta. Ţeava mitralierei i se afundă 
în obraz, motocicletele se întâlniră pentru scurt timp, apoi se descleştară, 
săriră scântei, Ram urlă, după care o luară în sensuri opuse: Rick înapoi pe 
direcţia camionului, Ram către marginea drumului, râzând superior de 
trista încercare a lui Rick de a-l împinge deoparte. 

Era prea ocupat cu râsul ca să mai observe uriaşa groapă care se căsca 
pe marginea şoselei. 

Visul se risipi cu totul. Fumul colorat şi focul care evidenţiaseră groapa 
dispăruseră şi păsările se făcuseră nevăzute în aer. 

Motocicleta lui Ram căzu cu botul în faţă şi scoase un de fel de zdrang. 

Roata din faţă căzu în groapă. Ghidonul se îndoi. Partea din spate se 
ridică în aer — un cal verde cambrându-se — şi Ram îşi luă zborul cu fundul 
în sus; sări din şa şi ateriză pe asfalt, strigând şi zdrelindu-şi complet 
hainele de piele, rostogolindu-se şi alunecând. 

Rick se poziţionă perfect în spaţiul gol şi frână tare. 

Camionul trecu zgomotos pe lângă el, tânguindu-se din claxon până ce 
dispăru în depărtare. 

Tăcerea se lăsă puţin câte puţin şi ultimul lucru care tăcu dracului din 
gură fu vâjâitul din urechile lui Rick. 

Ram zăcea întins pe spate, respira superficial, iar o dâră de sânge 
stătea mărturie în urma lui pentru traseul pe care îl urmase în cădere. Îi 
lipsea jumătate din faţă. Motocicleta lui era un amalgam de fiare, blocată 
şi frântă în groapă, şi Rick zăbovi — cu un straniu sentiment de calm faţă de 
tot ce se întâmplase — pentru a-i goli rezervorul şi a vărsa combustibilul în 
al motocicletei sale. 

Simţea că văzuse lumea „reală”, iar această jalnică reflexie a ei era 
banală prin comparaţie. Se uită spre est şi pentru prima oară observă 
aceeaşi pâclă purpuriu-verzuie, ca un ecou al focului luminos din visul său, 
plutind deasupra oraşului nesfârşit. Arătându-i încotro să meargă. 

— ... pe tine... şopti Ram. P-pun eu... mâna pe tine... 

— Nici măcar nu ştii cine sunt. 

— Spune-mi, mârâi arătarea aceea ca un şobolan. Spune-mi cine. Te 
găsesc. 

I se scurgea sânge din gură, acolo unde îşi muşcase limba. 

— Eu sunt Hiawatha, spuse Hiawatha. 

Apoi plecă spre New York şi se opri o singură dată pe drum, ca să tragă 


un fum, doar ca să nu piardă visul din gând. 

Cu opt sute de kilometri mai la vest, într-o localitate numită cândva 
Fort Wayne, ladodaho îşi plimbă privirea în jur la cercul de sachemi 
adunaţi acolo — chipuri ascunse în aerul plin de fum din Cabana Visării — şi 
la femeile cu priviri viclene care stăteau în spatele lor, şi încuviinţă din cap. 
Pipa comună din mijloc (părea cioplită dintr-o singură bucată de lemn sub 
forma unui impresionant urs totemic, însă era de fapt din răşină turnată în 
formă, o replică a unei sculpturi absolut fără noimă fabricate în Taiwan în 
1998) scoase ultimii vălătuci de fum şi se stinse, ajunsă la capătul 
folosinţei. 

— A scăpat, zise Tadodaho, cu pielea pergamentoasă ridându-se când 
râse înţelept. Va ajunge în oraş peste o oră sau două. Va strânge grupul de 
război. Trebuie să mergem la locul de întâlnire. 

— Acum? spuse unul dintre ceilalţi, iritat. 

Tadodaho îşi țuguie buzele, apoi înălţă din umeri. 

— Păăăi... Curând, atunci. Cine vrea o bere? 


Capitolul 10 


Aerul din tunel era aproape tropical. Şi umed, stătut, ca într-o peşteră pe 
care au vizitat-o doar vulpi diareice şi un roi de cărăbuşi infecţi. Chestii 
indistincte — neaşteptat de reci în întunericul înăbuşitor — îmi picurau pe cap 
şi trebuia la fiecare pas să-mi înfrânezi fiorii de scârbă şi să-mi spun că e 
doar apă, e doar apă. 

Luminile se stinseseră cu mult timp în urmă — felinare sparte bune acum 
doar ca văgăuni pentru şobolani şi cuiburi pentru lilieci — aşa că eu şi Nate 
înaintam cu precauţie prin tunelul pustiu, bazându-ne pe farurile palide ale 
motoretei şi pe flăcările pâlpâitoare ale micilor sălaşuri alcătuite din hamace 
întinse în colţuri, unde nici nu te aşteptai, şi în refugiile de urgenţă. Bătrânul 
motor scotea un sunet asurzitor şi nu o dată am văzut chipuri palide 
scrutându-ne din umbră, mijind din ochi la lumina neaşteptată, apoi 
afundându-se la loc sub cuiburi/paturi de cârpe şi carton. 

— Tot prădători? l-am întrebat pe Nate, speriat de privirile fioroase ale 
acelor troglodiţi. 

El clătină din cap. 

— Zărghiţi. Mai răi decât prădătorii. În trecerea noastră, lumina li se 
reflecta în ochi. Nu aparţin de niciun Klan, nu au casă. În mare parte sunt... 
proscrişi. Drogaţi, poate. Unii nebuni de legat. Mulţi şi-au pierdut minţile 
imediat după Molimă. Se întâmplă, ştii? Se întâmplă când îţi vezi toată 
familia cum moare vomitându-şi plămânii. 

M-am cutremurat şi mi-am alungat gândul din minte. 

Am trecut pe lângă ei, iar feţele lor palide şi umede, fălcile mişcându-se, 
bodogăneala îmi aduceau aminte de salamandre. Durdulii, mizere, nocturne. 

— Clericii nu au nimic împotriva faptului că stau aici? am întrebat, 
zărind un alt „O” stacojiu trasat pe peretele dinspre noi la curba din faţă. 
Cineva alcătuise chiar, în mijlocul unui cerc, o cruce din reflectorizante de 
bicicletă, care scânteie în bătaia luminii noastre. Mă simţeam ca o săgeată 
îndreptându-se cu viteză spre o ţintă. 

În spatele meu, Nate ridică din umeri, vrând parcă să spună că Clericii 
au lucruri mai importante la care să se gândească decât la nişte ratati ai 
societăţii. 

Peste tot în jurul nostru se vedeau semne care anunțau proprietatea 
asupra tunelului Queens Midtown. Încă dinainte să intrăm, pe celălalt mal al 


East River, jaloanele teritoriale erau întinse în şir pe o parte şi pe cealaltă a 
drumului; albe ca spuma laptelui şi întotdeauna cu un cerc stacojiu mare 
desenat deasupra. 

În afara perimetrului acestei graniţe abstracte stăteau trei malaci 
înarmaţi din greu. Doi bărbaţi şi o femeie, fiecare îmbrăcat doar într-o 
pereche de pantaloni de camuflaj şi bretele, întreţinând toţi o discuţie 
aprinsă cu o ceată de prădători jerpeliţi şi împleticiţi. Unii dintre aceştia 
arătau cu degetul spre noi. 

— Mickey, murmurase Nate pe o voce joasă. Am observat îngustând 
ochii că cel mai înalt dintre ei — un uriaş oacheş cu păr alb ca zăpada şi trese 
de un roşu livid scrijelite pe umeri — se desprinse din discuţie şi ne privi 
încruntat în timp ce treceam. Doar după ce am trecut pe sub bolta tunelului 
mi-am dat seama că Nate îşi ascundea faţa. 

Când tavanul tunelului se închise deasupra noastră, ultimul lucru pe care 
l-am văzut a fost un indicator vopsit de mână cu grijă, agăţat deasupra 
rampei de intrare, pe care scria: 


ŞI EL VA AFLA ÎMPĂRĂȚIA CERURILOR 


— Mda, făcuse Nate cu dispreţ. Într-un fel sau altul. 

Înapoi în beznă, după vreun sfert de oră, am virat pentru a ocoli un 
morman de fiare contorsionate — epava unei maşini ruginite, probabil — şi 
am scrutat tavanul tunelului. În Londra, cam la un an după izbucnirea 
Molimei, mă aventurasem într-o staţie de metrou ca să-mi ostoiesc 
curiozitatea. Atunci, locul fremăta de viaţă: ticsit de oameni care încercau 
să rămână uniţi, care încercau să-şi ţină de cald. Însă efectul era acelaşi. În 
adâncul pământului, unde lumina nu pătrunde, gândurile încep să-ţi roiască 
în cap... 

Te gândeşti la miile de tone de stâncă şi pământ şi apă care stau 
suspendate deasupra ta. La coloniile de furnici cu pereţi din sticlă din 
grădinile zoologice şi la mii de creaturi negânditoare care îşi văd de ale lor 
în arterele pământului. 

Tunelul Queens cam aşa ceva era, atât doar că nu era o arteră. Era o 
venă: îmbâcsită, dezoxigenată, învineţită de-un sânge inutil. Nate arătă 
înainte spre o altă curbă bruscă şi am pornit spre cel mai slab licăr de 
lumină — o iluzorie lumină naturală ce pândea mereu dincolo de colţul 
următor. Nate spunea că aceasta era ruta pe care o folosea de fiecare dată 


când aducea copii de la aeroport. Spunea că ştie drumul ca pe propria sa 
palmă. 

L-am întrebat câţi oameni ştiu cu adevărat cum arată palmele lor. 

Ignoră întrebarea. 

În orice caz, mă bucuram că ştia drumul. Numărul de obstacole ruginite 
şi de bucăţi de ciment care atârnau din tavanul tunelului era uriaş şi fără 
îndrumările lui ne-am fi izbit de ceva încă de la început. 

L-am întrebat din nou ce se întâmpla cu copilaşii după ce ajungeau la 
destinaţie. Ajungeau preoţi la maturitate? Plecau într-un loc secret pentru a 
începe să clădească viitorul? 

Nu-i puteam vedea faţa, însă îi luă mai mult ca de obicei să răspundă. 

— Ţi-am spus că nu ştiu, rosti el. 

Tunelul făcea coturi după coturi, sfidând toate direcţiile evidente 
stabilite de arhitectura locului. Avusesem impresia că unea Queens de 
Manhattan fără nu ştiu câte meandre, direct prin strâmtoare, dar era clar că 
traseul lui sinuos ne purta mai adânc în inima insulei, pe sub adunătura de 
blocuri şi magazine de pe Murray Hill, înainte să se întoarcă la o sută 
optzeci de grade şi să ne scuipe la lumina zilei pe o rampă de ieşire gâtuită 
de epave şi umbrită de bolți din piatră. Umiditatea sufocantă rămase în 
urmă şi aproape că ar fi fost o uşurare să ieşim la lumina soarelui dacă 
Smogul Activ n-ar fi acoperit iarăşi cerul cât timp noi stătuserăm sub 
pământ; acoperea clădirile simple din centru într-o albeaţă sumbră, 
neliniştitoare. Peste umărul meu, vârfurile districtului financiar erau ascunse 
vederii — doar o vagă impresie a unor ace înfipte în pământ — şi fiecare colţ 
de stradă devenise un efect special de duzină. 

Ca şi înainte, însemnele Clericilor erau pretutindeni. Jaloane teritoriale, 
graffiti stacojiu, bannere întinse deasupra străzilor pustii. O pictură murală 
uriaşă înfăţişându-l pe John-Paul Rohare Baptiste ne privea de pe peretele 
cu fronton a unui bloc cu apartamente. Din cine ştie ce motiv, mai 
ameninţător nu mi s-ar fi părut nici dacă Abatele rânjitor ar fi strâns în 
mâini un AK47 sau dacă ar fi purtat mască precum luptătorii IRA din 
Belfast. Pur şi simplu radia... răutate. 

Totul era nemişcat. Static. Nicio mişcare în depărtare, nici urmă de 
prădători, câini sau şobolani. Nici păsările nu se sinchisiseră să rămână prin 
preajmă, iar de la orizontul gol dinspre nord — Central Park, bănuiam, sub 
nivelul acoperişurilor — şi până la umbra gâtuită de ceaţă a Empire State 
Building ce se înălța deasupra noastră în stânga, locul acela lugubru îşi 


merita cu prisosinţă supranumele: Hells Kitchen. 

— Acolo, zise Nate. Manhattan. 

Mă aşteptam la ceva aglomerat. O comunitate sectară poate, umplând în 
întregime districtul din centrul oraşului, roind de copii răpiți din cealaltă 
parte a lumii devastate. Îmi imaginam un paradis sclipitor. O enclavă 
harnică a radicalilor progresişti, străzi şi străzi întregi înţesate de tineri 
entuziaşti, clătind şi reclădind, muncind pe brânci la ridicarea civilizaţiei 
zilei de mâine. 

Ce de gogoşi vechi şi stătute! 

Frau maşini încremenite în timp, bară la bară. Pneuri dezumflate şi 
parbrize sparte. Schelete tolănite pe locurile din faţă sau ghemuite 
descărnate pe trotuar. Ici şi colo, focul înnegrise câte o epavă ruginită sau 
pârlise la suprafaţă o bucată de stradă. Maşini cu aruncătoare de flăcări, 
bănuiam,; arseseră cu cinci ani în urmă corpurile victimelor Molimei. 

Ziarele zburau care încotro. Gunoi colorat erau împrăştiat peste tot 
aidoma unor decoraţiuni vii întinse peste o mlaştină ruginită şi zoioasă. 

Soarele cobora spre apus. Lumina lui făcea totul să pară chiar frumos, 
într-un fel. 

L-am întrebat pe Nate unde erau toţi oamenii şi am descoperit că 
vorbeam în şoaptă. El aruncă o privire la acoperişuri, îşi trase nasul 
zgomotos, după care ridică din umeri. 

— Sunt două răspunsuri la asta. 

— O, da? 

— Da. Primul este: sunt toţi la adăpost. Centrala. Vezi tu, Clericul nu-i 
membrul unui Klan ca oricare altul. La ei nu există prădători şi membri de 
drept ai Klanului, nu-nu-nu. În echipa asta intră clericii, soldaţii, pelerinii, 
curatorii. Cu o privire tristă, atinse tatuajul de pe faţa sa. O cu totul altă 
ierarhie. Pe deasupra, jigodiile astea se ocupă de mai multe lucruri ca de 
obicei. Teritorii. Droguri. Arme. Tot ce vrei şi ce nu vrei. Târâturile astea au 
credinţă. Complicaţii cât încape. 

Am aruncat iar o privire înapoi, deranjat de linişte. Am coborât de pe 
motoretă şi am scotocit în rucsacul meu tot mai gol, scoțând harta 
mototolită a oraşului şi despăturind-o cu grijă. 

— Deci... nu-i deranjează străinii care se plimbă pe aici? 

— A, păi... lar vine vorba de „deranj”. Dacă-i deranjează? Da, da, cred 
că-i deranjează. Dar nu vor face nimic în privinţa asta până nu ridică cineva 
mâna. Atunci fii sigur că-ţi vor tăbăci cum scrie la carte curul ăla alb şi 


păros. 

Am ridicat ochii din hartă, încercând să mă dumiresc. 

— Curul meu nu-i pă... 

— Nu asta-i ideea. Ideea e că, în funcţie de ce naiba cauţi tu aici şi atâta 
timp când nu vrei să-i calci pe Clerici pe bătături, n-o să avem de suferit. 

În ochii lui se vedea ceva ciudat. M-am prefăcut că nu observ şi am rotit 
harta, cu ochii îndreptaţi spre răsărit. 

Nate îşi drese glasul. 

— Deci? făcu el. 

— Deci, ce? 

— Deci, vrei? 

— Dacă vreau să mă pun cu preafericitul de colo? am înclinat din cap 
spre pictura rânjitoare de pe perete. Nu. Nu-i treaba mea. Mă doare-n 
paişpe, colega. Eu am venit aici doar după nişte informaţii. 

Nate păru uşurat. Am coborât privirea la cercul mare şi roşu de pe hartă, 
apoi am ridicat-o iar spre răsărit, simțind un fior neaşteptat de anticipare. 
După aceea am împăturit harta şi am urcat înapoi în şa, amintindu-mi pe 
dată ceva. 

— Ai spus că sunt două răspunsuri. 

— Da, da, asta am spus. Răspunsul numărul doi este: sunt peste tot în 
jurul nostru. 

Şi avea dreptate. Le simţeam prezenţa. Ochi atenţi în umbre, privindu- 
mă din spatele ferestrelor pe jumătate bătute în scânduri de pe o parte şi de 
pe cealaltă a străzii, ochindu-mă de pe acoperişuri. Eu, unul, nu vedeam nici 
ţipenie de om. 

Asta doar înrăutăţea lucrurile. 

Am pornit în trombă spre 42nd Street şi am virat brusc la dreapta, 
croindu-mi drum spre nord-est într-o serie de diagonale treptate, străduindu- 
mă din răsputeri să las impresia că ştiu ce fac. Nate se cufundase în tăcere. 
La orizont, o formă se desprinse încet din pâclă. O lespede amenințătoare de 
piatră — înaltă şi lată, dar îngustă în profunzime, — ca o cutie de cereale 
construită la proporţii colosale. 

Nate păru dintr-o dată să nu aibă astâmpăr, aruncând ocheade în toate 
direcţiile. Încă nu-i spusesem încotro mă îndreptam şi-n mod categoric de 
ce mă îndreptam într-acolo, însă pe măsură ce umbra amenințătoare a 
clădirii se apropia tot mai tare bănuiam că motivul era cât se poate de 
evident. 


Bănuiam că trebuia să-i spun ceva. Să-l întreb dacă este sigur. Să-i cer 
părerea. 

Dar: 

Ceva nu-i în regulă... 

Ceva nu-i în regulă cu el... 

Ceva legat de povestea lui, de numele lui, de Londra... 

Aceeaşi confuzie dintotdeauna. Aceeaşi veche contradicţie dintre 
informaţiile oferite de simţurile mele — că Nate era un om de încredere, un 
tip haios, un diamant în colbul drumului — şi cele oferite de instincte, lucru 
care râcâia un crâmpei de cunoştinţe subconştiente şi mă făcea să ţin garda 
ridicată. 

Dar, pe de altă parte, mi se mai întâmplase să greşesc. 

În cele din urmă, Nate se aplecă în faţă şi strigă peste zgomotul 
motoraşului furios al motoretei, cu vocea plină de îngrijorare în ciuda 
faptului că zbiera. 

— 'Ţi-aduci aminte că ţi-am spus că nicio jigodie purtătoare de sutană nu 
este pe stradă? strigă el. Că toţi sunt în... Centrală, da? 

— Da? 

Arătă cu degetul spre clădirea neagră. 

Motoreta huruia. Clădirile goneau pe lângă noi, monolitul negru 
devenea tot mai mare. 

— O, am făcut. Futu-i să-i fut. 

— Iar acum, preafericitul Abate John-Paul vă va demonstra din nou 
miracolul fiinţei sale, astfel încât cei ce nu cred vor fi iluminaţi, iar acei fii 
şi acele fiice care se află deja în sânul măreţei noastre comunităţi vor primi 
şi mai multă putere graţie divinității sale! 

Vorbea cu accent sudist. Nimic mai potrivit pentru livrarea unei predici 
mediatice. 

Tragic era că, atunci când nemernicul acela îmbrăcat în sutană a rostit 
cuvântul „sân”, mi-am plimbat privirea prin mulţime ca să întâlnesc ochii 
vreunui copil care să chicotească pe ascuns la auzul acelui cuvânt trivial. 

Însă nu era nici urmă de copii. Evident. 

Asta era ideea. 

Asta se întâmpla în Londra. Asta se întâmpla acum doi, poate trei ani. 
Era una dintre puţinele dăţi când cedasem curiozităţii şi mă dusesem să văd 
Show-ul Zilei de Mâine. 

Stând într-un depozit vechi aflat undeva în Docklands, în mijlocul unei 


mulțimi de oameni strânşi în jurul unui televizor cu plasmă, nu puteam să 
nu îmi aduc aminte de slujbele de Crăciun de la miezul nopţii, din copilărie. 
Stând acolo cu familia, cu capetele plecate, cântând colinde... 

Chiar şi atunci eram destul de mare ca să ştiu ce cred şi ce nu. Chiar şi 
atunci, aceeaşi senzaţie de neverosimil, de ipocrizie, de aliniere la un lucru 
în care nu crezi. Aceeaşi pornire neclară de a ieşi din turmă şi de a-l plesni 
pe vicar şi de a începe să strigi la toţi să gândească, să-şi deschidă 
dracului ochii, să nu mai fie atât de proşti! 

Eram tânăr. Ce altceva să spun? 

Dar da, aceeaşi senzaţie. Îngrămădit de telespectatori într-o zi de 
duminică, expresii ca de zombi aţintite spre acel pătrat de lumină 
pâlpâitoare, sorbind fiecare cuvânt rostit de crainic. Aceeaşi senzaţie de 
neapartenenţă, în vreme ce toţi în jurul meu ascultau cu un devotament 
străin de mine cuvintele lui John „„Uite-ce-mare-căciulă-am” Paul Rohare 
Baptise şi ale cohortei sale de evanghelişti guralivi. 

În ziua aceea, transmisia era mai bună decât de obicei — semnalul era 
mai puternic, pâlpâitul ecranului mai puţin deranjant — şi mulţimea era 
chitită să extragă din ea toate informaţiile şi sfinţenia pe care le puteau 
extrage. 

— Miracolul, boscorodeau în jurul meu. Îl va pune în practică! ÎI va 
pune în practică! 

O, da... 

Înfăptuia „Miracolul” poate o dată pe lună. Cu toţii îl văzuserăm 
înainte. Chiar şi aşa, un mic fior străbătu mulţimea; ideea dătătoare de 
forţe că credinţa lor nu era doar reafirmată, ci şi definitiv justificată. Ei 
vedeau drăcoveniile alea ca pe o dovadă a caracterului divin al Abatelui şi, 
în pofida cinismului meu îndelung exersat, nu puteam să nu fiu puţin 
impresionat. O, da, rutina era găunoasă, se apela la orice tertipuri şi 
trucuri vizuale posibil pentru a tulbura percepția, şi totuşi... Era ceva la 
chipurile tuturor oamenilor de pe ecran, minunându-se şi stând gură-cască 
de uimire. Poate că puteai păcăli camera de filmat, însă era mult mai greu 
să-i păcăleşti pe tăntălăii din studio. 

— Aleluia! urlă un tip din mulţime. Probabil unul infiltrat de Clerici. 

Începu aşa cum începea întotdeauna, cu crainicul care aducea în cadru 
doi tineri acoliţi zâmbitori. Amândoi minori — o fată şi un băiat —, fie 
îndoctrinaţi de biserică atât de tare, încât zâmbetele lor radiante erau 
simboluri naturale ale satisfacţiei lor personale, fie atât de drogati, încât nu 


le mai păsa de absolut nimic. Purtau aceleaşi robe cenuşii ca toţi din jurul 
lor, cu o singură excepţie notabilă; amândurora le lipsea mâneca stângă, 
ceea ce făcea ca brațul să le fie gol până la umăr. 

— Fratele James, sora Tilda, îi prezentă crainicul cu un surâs fălos, 
după care îi duse la o masă albă din aceleaşi studio vechi şi prăfuit. Trei 
vase Petri aşteptau, goale, alături de un microscop sofisticat cu o cameră 
de filmare ataşată la tubul optic. 

Crainicul zâmbi la aparat, murmură o rugăciune cu ochii închişi, apoi 
scoase trei seringi hipodermice dintr-un buzunar al sutanei. 

Mulțimea trepidă din nou. 

— Amândoi aceşti vrednici acoliţi ai Zorilor Redescoperiţi — lăudat fie- 
le sufletul, Doamne! — au sânge de tipul O-negativ. La fel ca noi toţi, fraţi şi 
surori! La fel ca toată suflarea celor care au supraviețuit pe pământul 
acesta verde, creat şi Plivit de Cel de Sus! 

Înfipse un ac în braţul fetei, luându-i sânge cu o viteză exersată. Îi 
mulţumi, apoi făcu semnul crucii între ea şi el însuşi, şi o îndemnă să iasă 
din cadru. Goli seringa în primul vas Petri şi întregul procedeu se repetă cu 
„Fratele James”. 

— Acum, spuse predicatorul, aşezând o picătură mică din sângele Tildei 
pe o lamelă sub microscop şi agitând seringa cu sângele lui James ca un 
vechi trăgător de elită. Deoarece amândoi aceşti minunaţi fii şi fiice ale lui 
lisus au aceeaşi grupă de sânge, nu e absolut nicio problemă să le 
amestecăm între ele. Zâmbi ironic. Voi, toţi cei care vă îndoiţi — asta nu e 
credinţă, oameni buni, asta-i ştiinţă! 

Mulțimea râse ca la un semn. 

Imaginea se mută la ceea ce se vedea prin microscop. O întindere 
uniformă de cercuri roşii, atât de înghesuite pe un câmp de lumină 
puternică, încât aproape că le puteai confunda cu un bloc solid. Globule 
roşii. 

Vârful acului apăru în câmpul vizual ca un tren de marfă nesigur, dând 
la o parte straturi din sângele Tildei. M-am întrebat pe fugă dacă exista 
vreun motiv clar al alegerii acoliţilor de sexe diferite, vreo aluzie discret 
sexuală a amestecării sângelui lor în public. 

Poate că doar îmi stătea mie mintea la sex. Trecuse o vreme. 

Sângele lui James ieşi pe ac şi se difuză în îngrămădeala de globule 
care umpleau ecranul. Fără să existe pulsul care să le omogenizeze, 
mişcarea naturală era minimă, însă acul prinse a se mişca înainte şi înapoi, 


amestecând ca un pictor pe o paletă. 

— Ca înainte, spuse predicatorul. Nicio şansă, vedeţi? Nicio reacţie. 
Nicio acţiune de respingere. Amândoi au acelaşi fel de sânge. 

Imaginea se întoarse la predicatorul rânjitor, doar că acum acesta avea 
un invitat. Firav, aşezat într-un scaun alături de el şi părând mai puţin 
sănătos — mai zombificat — decât de obicei, invitatul era John-Paul Rohare 
Baptiste, plin de-o seninătate tăcută sau de-o senilitate incontinentă, asta în 
funcţie de cum priveai lucrurile. 

În mod previzibil, mulţimea o luă razna în jurul meu. 

Predicatorul se înclină, se foi, murmură rugăciuni, sărută anteriul 
boşorogului şi în cele din urmă îşi continuă misiunea şi înfipse un ac în 
pielea zbârcită de pe braţul mumiei ambulante. În acelaşi lor se vedeau 
câteva vânătăi dispuse într-un fel artistic, acolo unde sărmanul suflet 
hăituit îndurase alte testări, făcând publicul să scandeze şi să suspine 
compătimitor la suferinţa sa altruistă. Mie toate mi se păreau făcute prin 
machiaj. 

Oricare ar fi fost adevărul, predicatorul izbuti până la urmă să scoată 
câţiva mililitri din lichidul divin al bătrânului şi se întoarse numaidecât la 
microscop cu seringa în mână. 

Acul alunecă în amestecul rezultat din sângele acoliţilor şi imediat îşi 
eliberă conţinutul, o dâră rubinie ce acoperi tot restul. 

Efectul fu aproape imediat. 

Globulele se amestecară. Se formară grupuri. Culorile se întunecară. 
Cu o mişcare retractilă, ca de lipici, amestecul acela de sânge vâscos se 
strânse, se întinse, după care se separă în noduli închişi la culoare. Parcă 
urmăreai ceva perfect transparent ținut deasupra unei flăcări şi căpătând 
forme cu totul noi. 

— Ceea ce vedeţi, spuse predicatorul, se numeşte aglutinare. Asta se 
întâmplă când faci cuiva o transfuzie cu sânge dintr-o grupă de sânge 
greşită. Ei bine, noi, toţi cei cu O-negativ, înainte ca Sfânta Mânie a Celui 
de Sus — Aleluia! — să Plivească lumea noastră mizeră de păcătoşi, am fi 
putut să ne donăm sângele oricărui ins de pe stradă. Dacă se practică 
suficient de încet, reacţia este aproape nulă. Donatori universali, fraţi şi 
surori! Amin! Dar dacă încerci să faci transfuzie de altă grupă în corpul 
cuiva cu O-negativ, organismul va reacţiona. Sângele se va aglutina. 

Cadrul reveni asupra predicatorului. Acum acesta era serios, încruntat, 
transpiraţia îi stătea în broboane pe frunte. 


— „Şi am auzit un glas tare”, şuieră el, „care venea din Templu, şi care 
zicea celor şapte îngeri: «Duceţi-vă, şi vărsaţi pe pământ cele şapte potire 
ale mâniei lui Dumnezeu!» Cel dintâi s-a dus şi a vărsat potirul lui pe 
pământ. Şi o rană rea şi dureroasă a lovit pe oamenii cari aveau semnul 
fiarei şi cari se închinau icoanei ei.” 

Predicatorul se şterse pe frunte, de parcă ar fi fost copleşit, apoi 
eliberat dintr-o transă puternică. Mi-am reţinut un căscat. 

— Apocalipsa! ţipă el. Apocalipsa şaisprezece, unu şi doi! Profetul 
prevesteşte mânia Domnului, anunțând moartea şi damnarea tuturor 
păcătoşilor şi păgânilor asupra cărora şi-a pus semnul! Şi-a pus semnul pe 
dinăuntru, fraţi şi surori! Şi-a pus semnul chiar în sângele lor! 

Inspiră adânc şi, în timpul acelei pauze, am aruncat o privire peste 
mulţimea de lângă mine. Niciunul nu reuşea să stea nemişcat; tremurau, 
topiau de pe un picior pe celălalt, se cutremurau de evlavie. 

— Fraţi şi surori, zise predicatorul, binemeritata Molimă a măturat 
întreaga suflare omenească şi ne-a lăsat fără mijloace cu care să ne punem 
în practică fărădelegile, proiectele noastre egoiste, războaiele noastre 
sfinte. Ne-a decimat, ne-a distrus tehnica, ne-a distrus marile civilizaţii — 
ha! Amin! — şi ne-a lăsat doar cu spiritul şi credinţa. I-a cruțat doar pe cei 
fără semn — pe O-negativi — şi toţi ceilalţi au pierit! Ştiinţa ne spune asta! 
Domnul ne-o explică! 

Un prim-plan extrem. 

— Toţi au fost nimiciţi — mai puţin unul! Un singur mare om, a cărui 
puritate era atât de mare, a cărui viziune atât de intensă, a cărui putere atât 
de nestăpânită, încât s-a împotrivit semnului aruncat asupra netrebnicei lui 
familii de păcătoşi, încât a îndurat durerea moştenirii sale cu obrazul 
întors, şi a fost cruțat, singur din toată lumea, de Domnul din ceruri! 

O transfocare rapidă, neprofesionistă şi demodată, însă perfectă pentru 
intensitatea momentului; îndepărtându-se de predicator şi direct asupra 
chipului lui John-Paul. 

Zâmbitor. Radiant. 

Mulțimea o ia razna! 

Am ieşit prin spatele depozitului cât timp uralele încă răsunau înăuntru. 

Boşorogul ăla nenorocit trebuia să fie mort. Trebuia să se fi sufocat şi să 
fi murit. 

O, futu-i, ştiu, ar putea fi o mascaradă, fără mari bătăi de cap. Cine 
poate spune că imaginea se mută la microscopul din studio? Cine poate 


spune că în seringă nu este sângele altcuiva? Însă am văzut zăpăceala 
atunci când sângele acoliţilor avea reacţii ciudate datorate uneia sau altei 
boli sangvine sau a unei alte afecţiuni neobişnuite. Am văzut episoade când 
au trebuit să aducă rezerve, sau când predicatorul a folosit chiar sângele 
lui, ori când camera de pe microscop a dat rateu şi au trebuit să amestece 
cantităţi de sânge atât de însemnate — pe viu în vase Petri —, încât Abatele 
era la sfârşit mai alb decât creta. 

Mereu la fel. Mereu aglutinarea şi coagularea. 

Am văzut episoade când au ridicat la aparat certificatul lui de naştere, 
au focalizat puternic asupra casetei „A (Rh+)”. Înainte de Molimă, numele 
lui era John P. Miller, ca să ştie toţi. 

Am văzut episoade în care au filmat cum sângele lui — expus la contactul 
cu aerul — se strângea şi murea sub atacul virusului Molimei. 

Era posibil ca totul să fie o farsă. Era posibil, însă nu era şi cazul. Asta 
îmi spuneau instinctele. 

Prin urmare, cum naiba reuşise moşul ăla ramolit performanţa asta? 

În tot cazul, era un spectacol de televiziune minunat. 


Capitolul 11 


Apropiindu-ne de destinaţie, am început să vedem oameni — oameni 
reali, în loc deschis, ferindu-se din calea noastră. 

Seara cobori ca o cortină — neaşteptată şi blândă — şi soarele ca un 
gălbenuş de ou se aşeză pe linia orizontului şi străpunse pâcla lăptoasă atât 
cât să înflăcăreze fiecare unghi al lespezii aceleia de piatră, al acelui uriaş 
monolit negru-albăstrui care se înălța deasupra East River ca o piatră 
funerară. 

Odată fusese clădirea Secretariatului General, inima administrativă a 
sediului Naţiunilor Unite, iar clădirile bibliotecii şi Adunării Generale (o 
buclă superficială de ciment alb cu o colosală minge de popice înfiptă pe 
acoperiş) stăteau pitite la umbra ei; întregul complex stătea lipit de râu ca şi 
când ar fi încercat să scape înotând. 

Pe măsură ce ne apropiam n-am putut să nu observ cât de multe geamuri 
erau sparte, în ce culoare puternică fusese pictată gigantica antenă 
parabolică de lângă râu. 

Stacojiu. Un „O” mare, stacojiu. 

Teritoriul Clericilor. 

În privinţa ONU, întotdeauna am întreţinut un sentiment ambivalent. 

Pe de o parte, era o idee al naibii de evidentă, nu? O organizaţie care să-i 
pună la masa discuţiei pe toţi tâmpiţii care aveau ceva de împărţit. Era ceea 
ce americanii ar numi „la mintea cocoşului”. Şi da, puteai bodogăni la 
nesfârşit despre faptul că nu are nicio putere, că este cu mâinile legate de 
birocratie şi corupţie, că are scopuri prea vagi şi prea elitiste, că mesajul ei 
de unitate nu se întinde atât de departe cât lăsau toţi să se înţeleagă... însă 
cel puţin exista. Cel puţin oamenii se puteau uita la ea şi să spună: 

„La te uită. Este o speranţă.” 

Pe de altă parte, toată viaţa profesională mi-o dedicasem făcând lucruri 
urâte pe care ONU le declarase ilegale cu zeci de ani în urmă, aşa că nu pot 
să-mi dau cu părerea despre lipsa de armonie între naţiuni. 

Pe lângă asta, în locul Casei Albe — şi a tot ce se aflase în jurul ei pe o 
rază de cincisprezece kilometri — acum era un crater enorm, mărturie 
dureroasă a abilității ONU de a media o criză. 

Iarăşi sunt necruţător. Când se declanşase Molima, acei sărmani 
nenorociţi probabil că o încasaseră la fel tare ca toţi ceilalţi. Nu e uşor să 


calmezi pe cineva când are degetul pe „Buton”, când lumea întreagă e pe 
ducă în jurul tău, când un virus misterios este în mijlocul operaţiunii de 
decimare a cincizeci şi nouă de miliarde de oameni, să-l calmezi doar 
făcând apel la umanitatea lui. Doar vorbim de politicieni aici! 

Şi totuşi. Era greu să împaci incredibila inutilitate a întregii organizaţii 
cu splendoarea sediului ei. 

În apropierea lui, oamenii de pe drum se mişcau încet; abia ridicau ochii 
când treceam. Unul sau două vehicule rulau pe străzi crăpate, pline de 
oameni cu ochi morţi şi fără cuvinte. Am simţit fiorul acela rece la baza 
şirei spinării, ca acela stârnit de instinctul de luptă, numai că mai rece, mai 
logic, şi mi-am lăsat simţurile să umple golurile. 

Chipuri înlăcrimate, uitându-se în sus la edificiul ameninţător, cu buzele 
răsucite de teamă şi dezgust. Cu încheieturile degetelor albite. 

Furie, resentiment, teroare. 

Capete plecate, trupuri resemnate. Descurajare şi disperare. 

Aveau alura unora care au venit să vadă ceva, care au călătorit doar ca să 
vadă, să aibă o viziune, iar acum, că au avut-o, se întorc alene către casă, cu 
inima frântă. 

Aveau alura unor pelerini care au bătut drumul în van. Turişti 
demoralizaţi. 

Niciunul nu făcea parte din Cler. Niciunul nu prezenta măcar însemnul 
lui Nate. Purtau culorile a zeci de Klanuri diferite şi se evitau reciproc, 
unindu-i doar uniformitatea expresiilor de pe chip. 

Şi majoritatea erau femei. 

— De ce-s aşa supăraţi? l-am întrebat pe Nate, luând ultimul colţ pe 1st 
Avenue. Credeam că oamenii-i iubesc pe Cle... 

Vocea pur şi simplu mi se... opri. 

În ghiduri erau steaguri. Un semicerc larg de steaguri fâlfâitoare şi 
mândre, mărginind aleea care te ducea la Piaţa Naţiunilor Unite, câte unul 
pentru fiecare stat membru. Obişnuiam să mă întreb ce se întâmpla de 
fiecare dată când se alătura un stat nou. Ridicau acolo un steag nou? 
Redistribuiau spaţiul dintre celelalte? Cine stabilea ordinea? 

Acum nu mai erau steaguri. 

Nate mă prevenise despre asta. Momentul Spartacus. Pădurea de cruci. 

Avertismentul nu fusese de ajuns. 

La un capăt al drumului era un camion înalt cu mini-macara, vopsit în 
albastru şi stacojiu, culorile Clericilor, iar în vârful fiecărui steag uriaş, cu 


câte o bară transversală sudată astfel încât să formeze un T, atârnau şi 
gemeau cei pedepsiţi. 

Şi sângerau. 

Şi urinau. 

Şi defecau în capul mulţimii de jos. 

Iubiţi sfâşiaţi de durere, am început să înțeleg. Prieteni. Membri ai 
familiei. Neputându-se întinde ca să-i elibereze, supravegheați atent din 
cealaltă parte a gardului înalt din sârmă ghimpată de tâmpiţii ăia în sutană 
cu arme şi vehicule şi toate jucăriile din lume. Stâlpi cu vârf ascuţit, 
eşafoade cu mitraliere grele, colaci întregi de sârmă ghimpată şi arme cât nu 
puteam să număr. 

Naţiunile Unite deveniseră o fortăreață şi îşi afişa duşmanii captivi cu 
toată subtilitatea medievală a capetelor înfipte în stâlpii de la poartă. 

— Ce au făcut? am şoptit în timp ce motoreta se oprea. Unul dintre cei 
atârnaţi striga la o femeie din mulţimea de jos, îi spunea să plece, să nu-l 
vadă aşa, să se întoarcă acasă, să uite de el. În cele din urmă, Coriştii l-au 
lapidat pe rând până ce a tăcut, apoi s-au uitat urât şi au rânjit la acea 
femeie, poftind-o să încerce să-i oprească. 

Aveau în apropiere un coş plin cu pietre rotunde. Presupun că genul ăsta 
de lucru se întâmpla des. 

Nate cobori de pe motoretă şi suspină. Părea mai iritat decât îl văzusem 
până atunci, ţopăia de pe un picior pe celălalt, cu forţe reîmprospătate, 
rozându-şi unghiile. 

— Sunt în principal cei care au încălcat regulile, spuse el. Oameni care 
au pomit o bătaie, care au furat. Care au încercat, poate, să-şi regleze 
conturile fără să ceară sprijinul adjudecătorilor. Care au nesocotit o Piua. 
Cine naiba să ştie? 

Uitându-mă în sus oamenii aceia — goi puşcă, învineţiţi, legaţi de catarge 
cu cabluri ghimpate, cu gâturile îndoite, cu umerii strânşi — m-am simţit 
prea istovit, prea dezgustat ca să îmi mai irosesc energia întrebându-l pe 
Nate despre ce naiba vorbea. 

Pricepusem bine care era miezul problemei. 

— Oricine îi calcă pe nervi, am spus. 

Nate încuviinţă din cap cu o expresie tristă şi îşi trase şapca mai jos 
peste faţă. 

O mulţime şi mai mare era adunată chiar în faţa porţilor. Părea a fi un 
pichet sau o mişcare de protest, un semicerc ce dospea de indignare reţinută, 


oameni care se uitau înăuntru cu ochi mocniţi. Aveau privirile ridicate peste 
paznici plictisiţi, peste baricade şi vehicule oprite, peste clădirile părăginite 
îngrămădite aidoma unor scaieţi în jurul bazei clădirii Secretariatului 
General. În cazul acesta, procentajul de femei era şi mai mare, iar când mi- 
am lăsat simţurile să alunece în acea stare subconştientă de vânare a 
informaţiilor — folosindu-mă de orice mic detaliu din jurul meu, lăsându-mi 
creierul să le pună toate cap la cap — aproape că am simţit gustul foamei, 
durerii, disperării lor. Veniseră acolo să revendice ceva ce pierduseră. 

— Mame, zise Nate, făcându-şi de lucru cu motoreta. Au venit să-şi 
vadă copiii. 

— Au dreptul să-i viziteze? 

Nate scoase un râset scurt şi trist şi clătină din cap. 

— Nu, la naiba. Cel mai adesea doar... stau aici. O săptămână, poate 
două. Sperând să zărească ceva, să surprindă vreun semn, ce ştiu eu. Ceva 
ce să le arate că pruncii lor construiesc într-adevăr acea... „Nouă Zi de 
Mâine”. Ceva ce să le facă să se simtă mai bine, poate. Să le mai ia din 
sentimentul de vinovăţie. 

— Li se îndeplineşte vreodată dorinţa? 

— Mnu. Orice s-ar întâmpla acolo înăuntru, acolo rămâne. 

— Dar tu îi aduceai pe copii aici. Tu trebuie să fi văzut interiorul. 

Nate ridică din umeri. 

— Unele părţi. Garajul de recepţie, pompa de alimentare. Dar îţi spun 
asta... Noua Zi de Mâine cam seamănă cu Vechea Zi de Azi, şi nici vorbă 
de cete de copii fericiţi care să zburde pe-acolo, înăuntru. 

Am scrutat scena mult timp, lăsându-mă îmbibat de suferinţa femeilor. 
Nate îşi aprinse o ţigară şi se aşeză să o fumeze, întorcându-se cu spatele, cu 
o discreţie neverosimilă, de fiecare dată când câte un paznic se întâmpla să- 
şi arunce privirea în direcţia noastră. 

Dacă m-aş fi oprit să mă gândesc la asta în clipa aceea şi în locul acela, 
poate că aş fi fost surprins. Cu toată reticenţa lui, cu toată teama şi angoasa 
de-a nu fi prins de Clerici, iată-l acolo. Nu rostise nici măcar un cuvânt de 
protest când veniserăm încoace. Se apropiase fără preget de bârlogul 
dragonului şi se aşezase în faţa lui împreună cu noul său protector şi cu 
armura sa de cavaler lăsată în vine. 

Dar în clipa aceea nu mă gândeam la asta. Puteţi zice că-s tâmpit. Eu mă 
gândeam la gemetele care veneau dinspre crucifixe şi la suspinele care 
veneau dinspre mame şi la tăcerea care venea dinăuntrul complexului. 


Şi la Bella, pentru scurt timp. Mă gândeam la Bella, când de fapt ar fi 
trebuit să mă concentrez asupra misiunii. Când ar fi trebuit să mă 
concentrez asupra... 

Nu cumva să laşi garda jos, soldat. 

Nu, să trăiţi etc. etc. 

— În Londra, am spus până la urmă, obişnuiau să trimită echipe de 
Prindere. Gorile ale Clericilor. Toţi înarmaţi. Mulţi erau femei... Poate 
capetele luminate credeau că asta va uşura lucrurile. Mână de femeie, genul 
ăsta de chestii. Mulţi dintre cei care au supravieţuit Molimei oricum au 
sfârşit-o în Biserică. Atâtea emisiuni duminică de duminică... Niciodată n-a 
încetat să mă uimească, dar am văzut cum se întâmpla neîncetat. Oameni 
care renunţă la propriii copii, la naiba. O tratau ca pe-o ceremonie, futu-i. 

Nate scoase un rotocol de fum. 

— Şi eu am fost acolo. Ţi-aduci aminte? Am văzut cu ochii mei. 

— Mda. Dar i-ai văzut vreodată cum operau cu oamenii care nu cedau 
atât de uşor? Cei care... nu voiau să se lase. Care îşi ascundeau copiii. Îi 
ţineau în siguranţă. Asta ai văzut vreodată? Clericii obişnuiau să-i numească 
pe aceştia „egoişti”. Îţi vine să crezi? 

El suspină. 

— Ai văzut vreodată echipele de Prindere? am spus, simţindu-mă în 
mod ciudat supărat pe el, simțind dorinţa să insist până ce va ceda. Nu 
reuşeam să pricep de ce anume. 

El clătină din cap. 

— l-ai văzut vreodată doborând o uşă cu piciorul, sau împuşcând o 
femeie disperată în plină stradă, sau târând după ei copiii la aeroportul ăla 
afurisit şi spunându-le părinţilor că sunt morţi dacă încearcă să vină după 
ei? Ai văzut vreodată asta, Nate? Ai văzut vreodată rahaturile astea înainte 
să te aducă aici ca să-i transporţi pe plozi de colo-colo? 

El îşi feri privirea. 

Soarele coborî dincolo de linia orizontului. Cei puţin mai întreprinzători 
din mulţime începură să aprindă focuri. Tăcerea se prelungi. 

— E diferit aici, zise el după ce se scurseră minute lungi. Era... ceva în 
vocea lui. Amărăciune? Vinovăţie? Tot căcatul ăsta cu Klanurile, înţelegi? 
Asta e de aşteptat. 

— Nu înţeleg. 

— Coriştii păstrează ordinea între Klanuri. Gestionează disputele. Cu 
asta se ocupă adjurii. Şi... distribuie arme, uneori hrană, alteori apă. Şi 


drogurile. Au atâtea nerozii de astea acolo, înăuntru... înclină din cap spre 
Secretariatul General, şi din nou acel ceva din vocea lui: ... Că le ies naibii 
pe cur. 

— Şi, prin urmare, le împart Klanurilor? De ce? Doar ca răsplată 
pentru... pentru loialitatea arătată? 

— Pentru că primesc în schimb dijma. 

M-am uitat prin mulţime la hainele lor zdrenţăroase, la ecusoanele 
înnoroiate. 

— Dar aceştia nu sunt decât prădători. Nu sunt membri ai vreunui Klan. 

— Ai din nou dreptate. Dar ei trebuie să facă ce le spun şefii. Vor să 
mănânce? Vor să rămână în viaţă? Vor să nu fie proţăpiţi într-un stâlp de 
zonă liberă ca o frigăruie? Atunci e mai uşor să te laşi dus de val. Să-i 
predai pe tineri. Să crezi că vor ajunge într-un loc mai bun. Suspină din nou, 
uitându-se atent la mulţime. Dacă eşti un prădător cuminte, renunţi la 
vlăstarul tău; obţii poate o porţie în plus, poate un loc de dormit mai bun. 
Poate eşti promovat la statutul de membru cu drepturi depline mai repede ca 
de obicei. Şi dacă eşti isteţ, dacă înţelegi că aşa se ajunge sus, atunci 
singurul fel de-a proceda este să... să te convingi să crezi. Înţelegi? Să te 
convingi să crezi că aşa este corect. Sacrificiu de sine, prietene. Asta fac 
Klanurile. 

— Poţi intra acolo înăuntru? am spus, brusc obosit de toată tărăşenia, 
dorindu-mi să merg mai departe. 

El morfoli mult timp chiştocul aprins al ţigării, închise ochii, îi 
redeschise, şi spuse: 

— Pot aşa cum poate omul de zăpadă să intre în lad. Scuze. 

Am rămas peste noapte în piaţa din faţa crucilor, încălzindu-ne la focul 
aprins într-un bidon de femeile distruse, şi am mâncat hrană pentru câini. 
Am discutat despre modalităţi de-a intra în complex. 

Nate mă întreba întruna de ce. De ce naiba fac asta? De ce naiba vreau 
să mă ridic împotriva Clericilor? 

Nu i-am răspuns. Nu-i fierbea lui oala. Mă privea doar pe mine. 

Nimeni în afară de mine nu avea vreun interes. Nici Nate, nici Clericii, 
nici prădătorii aceia cu ochii lor morţi. 

Doar eu aveam. 

Bun soldat. Bun soldat. 

Doar că de fiecare dată când mă uitam la clădire sau la Nate sau la 
mamele îndurerate gândul mă ducea la Bella; şezând în barul acela 


incendiat din Heathrow, cu privirile ei triste şi expresia dârză de pe faţă. 
Apoi gârbovită peste manetele de comandă ale avionului, tremurând şi 
transpirând. Apoi moartă. 

Trasă în ţeapă în mijlocul unui avion contorsionat. 

Spre miezul nopţii, când pe Nate începea să-l lase vocea după cât îmi 
explicase starea lucrurilor, când dădeau să mi se închidă ochii şi putoarea 
nesfârşitelor ţigări mă copleşea, mi-a venit în minte un plan. 

La ora două dimineaţa — mai mult sau mai puţin — un convoi de blindate 
intră în complex. Şapte în total. Modele militare vechi, revopsite în albastru 
celest cu cercuri stacojii, placate de la roţile cu şenile şi până la acoperişul 
cu arme pe ax cu scuturi ablative şi deflectoare artizanale. 

În vehiculul din frunte, un bărbat înalt cu faţă lungă, cu o sutană 
deschisă la culoare şi cu o căciulă ciudată stătea cu braţele împletite pe 
piept, gesticulând nervos, prins într-o conversaţie aprinsă cu cineva nevăzut. 
Purta ochelari stacojii. 

Nate aproape explodă. 

— Ăla e Cy, şuieră el, cutremurându-se. Ăla-i Cy, futu-i muma... 

Bătrânul îşi acoperi faţa, ascuns la umbra mea ca un copil speriat şi 
uitându-se printre degete. 

Când autovehiculele greoaie dădură ultimul colţ, l-am zărit pentru o 
fracțiune de secundă pe tovarăşul lui Cy, ţinta nefericită a furiei acestuia. 
Am simţit că mi se încreţeşte pielea pe frunte când l-am recunoscut pe 
bărbatul musculos cu păr de un alb perfect — cu pieptul gol — ai cărui umeri 
erau brăzdaţi de cicatrice ca tresele unui sergent. 

— Mickey, am murmurat. Ăla-i tipul care ne-a văzut că intrăm în tunel. 

Nate gemu încet, sărind de pe un picior pe celălalt. 

Acel klanist avea un ochi vânăt, o expresie scârbită şi o privire 
înveninată rezervată doar pentru Cy. Părea că se ceartă şi, dacă mă pricep 
cât de cât la limbajul corpului — şi mă pricep —, Mickey era serios în 
dezavantaj. 

M-au urmărit Clericii. 

Au pus întrebări. 

Mi-au ghidat mişcările. 

Mă simţeam vag entuziasmat. Aproape o plăcere, să fii vânat, să fii 
ghicit, să fii căutat dar niciodată găsit. Exact ca în zilele de demult; pe furiş 
la adăpostul umbrelor. Să stau la loc ferit, să nu ştie nimeni de mine. Să fac 
ceea ce am fost trimis să fac, apoi să mă fac nevăzut. 


Nu cumva să laşi garda jos, soldat! 

Nu, să trăiţi etc. etc. 

Am avut nevoie de efort pentru a reprima acea dorinţă trepidantă de-a 
acţiona. Am aruncat pătura rămasă peste motoretă, încrezându-mă în 
întuneric să ascundă forma ei tulburătoare. Nu trebuia să-mi fac probleme. 
Cy era abia conştient de lucrurile dimprejur; era atât de ocupat să-şi 
muştruluiască martorul nefericit, încât nu se uita nici cu coada ochiului la 
mulţime. 

După ce se calmă, Nate propuse varianta conform căreia convoiul se 
întorcea de la aeroport. Spuse că întoarcerea acasă a lui Cy cu mâna goală 
nu-l va ajuta deloc să-şi păstreze statutul în Cler, şi era de înţeles că aducea 
un martor cu el. Dovadă a faptului că el îşi făcuse datoria. 

Nate spuse că Biserica nu era recunoscută tocmai pentru indulgenţa ei. 
Nu faţă de individul care ucisese companii întregi de Corişti, care distrusese 
avioane în stare de funcţionare şi făcuse inutilizabil unul dintre cele trei 
aeroporturi ale Clerului. 

I-am mulţumit lui Nate pentru veştile bune. 

Nu menţionă că furiosul Cardinal trebuie să fi observat şi că el nu se 
numărase în rândul morţilor. Nu menţionă că Mickey cel cu păr alb mai 
mult ca sigur raportase că un bărbat negru, în vârstă, îl însoțea pe străin pe 
şaua unei motorete când intrase în tunelul Queens Midtown. 

Nu menţionase că tocmai devenise oficial duşman al Bisericii, la fel ca 
mine, şi în plus cu patalamaua de „trădător”. 

Însă i se citea totul pe faţă şi în vocea strânsă. 

Undeva în străfundul meu — într-un loc meschin şi sadic, care nu-şi 
înţelegea bine motivațiile — îmi plăcea că era îngrijorat. 

E ceva cu el. 

O, da, încă un lucru: 

Când ultimul vehicul din convoi trecu de gardul din sârmă ghimpată, 
înainte ca paznicii să închidă la loc porţile pe rotile, un grup de femei se 
desprinse din mulţime, din umbre, şi se năpusti asupra paznicilor, plângând 
cu suspine. 

Paznicii împuşcară câteva — aproape reticenti, doar ca să arate că pot —, 
dar se străduiră să nu le ia viaţa celorlalte; le loviră cu paturile puştilor şi cu 
bastoane. Asta mai că mi se părea un act de milostenie. 

Dar la prima rază de lumină, când soarele răsări deasupra malurilor 
negre de funingine ale râului, în vârful catargelor atârnau şase corpuri noi, 


oameni care ţipau din toţi rărunchii, şi alte trei se înnegreau pe un rug în 
spatele porţilor. 

Frau numiţi Pescăruşii Roşii, deşi, în ciuda numelui, sediul lor era 
negru. F'oarte negru. Negru în acelaşi fel în care oceanul este ud. 

Întreaga structură era construită din lemn şi era aşezată pe ciment crăpat. 
Bârme tăiate din topor şi îmbinate fără pricepere, etanşeizate cu gudron şi 
ceară ca voma, acoperite cu straturi de plastic negru. În ansamblu, structura 
părea nu atât construită, cât închegată; se lăbărţa într-o baltă mare şi 
lucioasă ca o grămadă de bălegar uscat. 

Aşa cum prevăzuse Nate, limitele din spate ale perimetrului erau o 
junglă de sârmă ghimpată, capcane de avertizare şi groteşti jaloane 
teritoriale cu schelete descărnate înfipte în vârf. Era aproape ruşinos de uşor 
să pătrunzi înăuntru. 

Totul se afla aproape de mijlocul Central Park, dispus într-o parte a ceea 
ce odinioară fusese peluza mare şi unde copacii răsuciţi se profilau în 
lumina pestriță a soarelui şi păreau să se împletească şi să devină una cu 
acea structură stranie, de parcă limitele ei ar fi fost simple convenţii. De 
parcă ar fi intenţionat să se întindă cât de departe posibil, fără ajutor din 
partea omului. 

Mi-am croit drum spre o intrare din partea cea mai tăcută, folosindu-mă 
de umbrele copacilor şi de camuflajul meu precar pentru a evita traficul care 
curgea din toate direcţiile. La sud de parc, domnia Clericilor era absolută, 
aşa încât nu mă surprinse deloc că toţi prădătorii şi klaniştii musculoşi care 
se grăbeau la treburile lor — pe cap cu pene roşii ca nişte creste — se 
îndreptau în direcţia opusă mie. Paznicul de la uşă părea cufundat adânc 
într-o stare catatonică. 

I-am tăiat gâtul dintr-o parte — înfigând cuțitul şi mişcându-l spre faţă —, 
desprinzându-mă dintre umbre înainte ca el să poată măcar opune 
rezistenţă. Am aruncat trupul pe o poliţă naturală de deasupra uşii, formată 
de răsucirea trunchiului unui copac, şi m-am furişat înăuntru ca o fantomă. 

Ador prostiile astea. 

Să umblu tiptil. Să mă strecor eteric ca un tigru nenorocit. Coridor după 
coridor, încăperi strâmte ca bârlogul unui castor traversate într-o ceaţă abia 
văzută, umbre folosite ca adăpost, folosind fiecare pas trecător pentru a îi 
masca pe ai mei. 

Era frumos. 

Pescăruşii Roşii erau cel mai mare Klan din oraş după Clericii înşişi. 


Asta era important pentru planul meu. 

Cu ani în urmă respinseseră o lovitură concertată a unei găşti de 
periferie, de mult dispărută, care îşi spunea Vecii Vecilor şi care credea că 
poate pune stăpânire pe centrul de putere al Coriştilor. De atunci, Pescăruşii 
erau supuşii preferaţi ai lui John-Paul. Aveau permisiunea să se 
răspândească prin teritorii, li se ofereau cele mai bune arme, toţi prădătorii 
de seamă şi narcoticele cele mai de soi. 

Poate că drogurile îi făceau neatenţi. Ca un păianjen invadând o 
crescătorie de iepuri, mă aflam adânc în labirintul de dormitoare, depozite 
de hrană, camere ale prădătorilor şi alambicuri înainte ca aşa-zişii „paznici” 
să devină o problemă. La o intersecţie de coridoare, Pescăruşii stăteau 
postati la intervale regulate (la fel de bine puteau să ridice o pancartă pe 
care să scrie „vă apropiaţi de ceva important”) şi, în ciuda tuturor fiorilor 
de adrenalină şi a foamei subconştiente de violenţă, am fost nevoit să am în 
vedere ceva puţin mai discret. 

Aşa că am lăsat capul în pământ şi am trecut pe lângă ei, cu o totală 
siguranţă de sine. 

Doar un alt prădător. 

Ca să ştiţi, genul ăsta de tertip funcţionează mai des decât te-ai aştepta. 
Aveţi încredere în ce vă spun. Afganistan, Peru, o dată chiar în Coreea de 
Nord... Laşi capul în pământ şi faci paşi de parcă ar fi logic să te afli acolo. 
Nu are importanţă cum arăţi, încotro te îndrepţi. 

Băgaţi de seama că nu funcţionează întotdeauna. 

Cum ar fi, de exemplu, când treci de ultimul labagiu cu pene roşii la 
scăfârlie din rând, păşeşti în peştera zăpuşitoare din inima locului aceluia 
şubred şi nu ştiu ce rahat cu ochi se pune să strige de undeva că intrarea 
dinspre sud nu este păzită. 

Şi apoi, după o fracțiune de secundă, că săracul de Crocksy are beregata 
retezată. 

Într-o astfel de situaţie, dintr-o dată toată lumea ridică arma. Dintr-o 
dată toţi se întreabă cine era tipul care tocmai a trecut. Dintr-o dată toţi sunt 
încordaţi şi strigă, şi aleargă de colo-colo, şi toată clădirea se zdruncină 
dracului de atâta gălăgie. 

Obloanele mi se închiseră în craniu. 

Creierul ancestral preluă controlul. 

Am păşit în cavernă şi-am făcut o gaură în faţa tipului care ţipa la mine. 

Nu m-am oprit. L-am auzit cum urla pe podea. Am trecut mai departe. 


Un alt tip alerga spre mine, cu pistolul strâns bine în mână, zbierând 
după ajutor. L-am înjunghiat în stomac, am ridicat cuțitul sub coastele lui. 

Calea spre sufletul unui bărbat... 

Braţul cu pistolul mi se înfipse sub umăr, deja moale, aşa că am făcut 
cârlig un deget în apărătoarea de trăgaci, lângă degetul lui, şi am lichidat 
următorul nenorocit din rând. L-am nimerit în frunte. În aer s-au împrăştiat 
nori roşii. Pene de pescăruş pârlite. 

Ceva înăuntrul meu urla de voioşie. 

Am înşfăcat pistolul, lăsându-l pe proprietarul lui să-şi verse măruntaiele 
pe pantofii mei. În aer încă fremătau ecouri. Feţe şocate şi picioare agere. 
Oprire pentru evaluarea situaţiei. 

Află totul. 

Nu lăsa nimic necercetat. 

Era o cameră de audienţe, ca o sală a tronului medievală. Cete de 
prădători şi metrese dădeau buzna afară pe celelalte ieşiri, chiuind şi 
ţopăind. Pe scările unei estrade ridicate stăteau o succesiune de locotenenţi 
şi klanişti de seamă, fiecare în culori mai ţipătoare decât celălalt. Pene, 
mărgele, piele goală cu tatuaje stacojii, măşti cu picioare de pescăruş şi 
mâini pline de Uzi, AK, macete. 

Sus de tot, un tip mare ca naiba şedea într-un scaun. Părea oarecum 
năuc. 

I-am zâmbit. 

Prima treaptă. M-am eschivat pe sub un pumn zdravăn menit să mă 
încetinească în timp ce malacii ceilalţi îşi strângeau puterile. Am folosit 
numărul împotriva lor; l-am ţinut între noi pe tâmpitul acela cu boxul pe 
mână. 

I-am spus: „Scuză-mă”. I-am înfipt cutitul între coaste (am simţit lama 
ştirbindu-se — la naiba) şi am deschis focul peste umărul lui, doborând 
huiduma cu Kalașnikov aflată cu două trepte mai sus. Apoi m-am întors şi 
am lovit cu piciorul — l-am nimerit în gât pe derbedeul din spate. M-am 
împleticit trei trepte în sus prin încâlceala de membre şi strigăte. Nimeni nu 
vrea să rişte a fi împuşcat. Prea mult trupuri îngrămădite laolaltă. 

Nimeni în afară de mine. 

Am împuşcat un tânăr lungan cu o armă de calibru 44. Probabil că 
oricum i-ar fi rupt încheietura mâinii. 

Klaniştii de rang înalt se apropiară, îndepărtându-mă de mahărul de pe 
tron, împingând şi mârâind, eliberând spaţiul pentru împuşcături. 


Eu am lăsat cuțitul să traseze traiectorii întâmplătoare, m-am rotit în 
spatele unei femei cu faţă de câine şi cu o sabie nenorocită în mână 
(amatoare!) şi am călcat pe treapta numărul patru. 

L-am împuşcat în genunchi pe cel mai mare dintre malacii plini de pene. 
Am mai irosit două gloanţe spre mâinile lui cât două jamboane când surâse 
superior la durerea din picioare şi încercă să deschidă focul cu simpaticele 
lui pistoale-mitralieră. 

Timpul se scurgea. 

Muniția se consumase toată. Târfa spinteca aerul cu sabia. 

Spaţiul se înceţoşa. 

Am schimbat tactica, alergând spre uriaşul doborât la pământ şi 
folosindu-mi elanul; l-am călcat pe umăr pentru a sări (ale naibii cascadorii 
hollywoodiene — amatoricesc! jalnic!) şi l-am împins pe pantă în jos, 
făcându-l să se rostogolească precum o minge de popice spre tinerii 
indignaţi din spatele meu. 

Strigăte satisfăcătoare de panică şi durere în vreme ce treptele se curăţau 
îndărătul meu. 

Am aterizat peste ultimul malac, ultimul paznic, mâna dreaptă a şefului. 
Scund dar iute, sprinten ca dracu”. Aterizarea fu un dezastru: am căzut 
amândoi la pământ şi ne-am încăierat pe podea cu cuţitele împreunate. Am 
simţit că un vârf de lamă îmi atinge obrazul şi mi se apropie de ochi. L-am 
ignorat. Am dat să-i ating coastele; l-am strâns încet de braţele care 
opuneau rezistenţă, forțându-l înapoi, cuțitul pătrunzând în el ca o lance, cu 
încetinitorul. 

Ridicându-mă în picioare, am călcat pe el şi am clipit pentru a scăpa de 
sângele din ochi. 

Şi acolo era şeful. Şedea. Ochindu-mă. 

Impasibil, nenorocit cu sânge rece. 

— Cine, zise el şi toţi ceilalţi rămaseră nemişcaţi şi nimeni nu voia să 
tragă în mine pentru că l-ar fi nimerit pe el, şi toţi se opriră, şi tăcerea era 
mai densă decât fusese zgomotul înainte. Dracului. Crezi că. Eşti? 

Aşa că l-am plesnit în joacă peste fruntea lată şi am strigat: 

— Piua! 

Amuzament pentru întreaga familie şi totul parte din plan. 

Piua exista de vreun an sau de patru. 

Piua era o trebuşoară din acelea pe care le-au născocit-o Clericii de 
îndată ce a fost clar că nimeni nu va ajunge vreodată suficient de mare încât 
să-i dea la o parte de pe primul loc. Piua era... o tradiţie. Un ritual, dacă 
doriţi. Un mod prin care jigodiile purtătoare de sutană puteau avea cuvântul 
decisiv în orice dispută, în orice promovare, în orice joc al puterii. 

Mai presus de orice, Piua era un mijloc de amuzament. 

După cum îmi explicase Nate, stând pe întuneric în faţa Naţiunilor 
Unite, lucrurile arătau aşa: 

— Tu eşti o găină. Toată viaţa te temi de lupi. Ce-ţi doreşti în clipa asta 
e libertatea. Să scapi de potăile alea mâncătoare de carne. Să petreci puţin 
timp fără să simţi asupra ta privirea unor carnivori nenorociţi. 

Dar ştii ce? Ce-ţi doreşti mai mult decât asta este să-ncerci să fii tu însuţi 
lup. 

Reuşeşti asta folosind Piua. 

Una peste alta, Piua reprezenta un concept relativ simplu. O dreptate 
dură, într-un fel: supraviețuirea celui mai tare cu o modificare de 
perspectivă care-l favoriza pe individul superior. Presupun că atunci când 
locuieşti într-o văgăună e musai ca regulile să fie la fel de scârboase ca toate 
celelalte lucruri... ceea ce nu-l face pe individul inferior să se simtă mai 
bine. 

Acela aş fi eu. 

Pe scurt: 

Un bărbat sau o femeie provoca pe cineva. Regulile variau în funcţie de 
natura provocării, dar în general era vorba de lovit cu pumnii, cu palmele, 
cu picioarele, de păruială, de orice. Ceva ce să te umilească în public; un 
afront la demnitatea celui provocat. El sau ea avea voie să se apere prin 
orice mijloc — ca în cazul autoapărării —, apelând până şi la — inclusiv — 
ajutorul unor inşi musculoşi cu macete, mitraliere şi pistoale Magnum. 

Hm. De parcă ar fi folosit la mare lucru. 

Dar de îndată ce provocarea era lansată, totul se oprea. Nu mai erau 
permise acte de violenţă. Dacă încălcai regulile, adjudecătorii Clericilor 
tăbărau pe tine ca lupii la stână. 

Provocantul era escortat, i se spuneau un loc şi o oră şi era lăsat să se 


pregătească în vreme ce VIP-ul îmbufnat care primise Piua începea să-şi 
strângă o echipă de vânătoare. 

Cinci oameni. Orice fel de arme, vehicule sau dispozitive doreau, adică 
tot ceea ce le cădea în mâini. 

Cinci oameni bubuind de droguri, având avantajul cunoaşterii 
teritoriului şi al lipsei oricărui scrupul. 

La ora stabilită, provocantul şi echipa de vânătoare erau aşezaţi în 
poziţie, de obicei sub privirea unei mulțimi răsunătoare. Într-o lume fără 
televiziune, aceasta era Super Cupa. 

Provocantului îi erau luate toate armele, uneltele şi obiectele tăioase. Un 
indicator electronic îi era vârât sub piele (oferit cu zâmbetul pe buze de 
prietenoşii Clerici din zonă) şi, cu toată ceremonia cuvenită, cu tot 
aplombul şi voioşia, i se spunea s-o ia dracului la fugă. 

Vânătorii erau eliberaţi cinci minute mai târziu. 

Când iniţiai o Piua, merita să ai în vedere o singură regulă: 

Dacă eşti în viaţă după două ore, ai câştigat. Tot ce-i aparținea 
pierzătorului îţi aparţine acum ţie. Putere. Privilegii. Proprietăţi. Rang. 

Aveam impresia că asta nu se întâmpla prea des. 

Şi, doar ca să aibă cine să consemneze, doar ca să facă toată drăcovenia 
şi mai minunată, era supervizată de la un capăt la celălalt de reprezentanţii — 
ia ghiciţi — Bisericii Apostolice a Zorilor Redescoperiţi. 

Cel mai inteligent lucru pe care îl făcusem eu — şi, dacă e să fiu sincer, 
doar după ce mi-a explicat Nate am înţeles de ce fusese o mişcare atât de 
deşteaptă — a fost să-mi fac o intrare spectaculoasă şi să provoc pagube 
colaterale serioase pe drum. La vremea aceea o făcusem ca pe o chestie de 
minimă rezistenţă: voiam să ajung la şef, gorilele lui erau în drum — QED. 

Dar nu. Avusesem noroc. Se dovedise că uciderea unui klanist în cursul 
firesc al vieţii aducea cu sine o imediată pedeapsă capitală de genul „O 
Doamne Fă Să Se Oprească Durerea Asta”. Această măsură voia să 
preîntâmpine ascensiunea fără efort a vânătorilor de glorie, răzvrătirea 
prădătorilor împotriva stăpânilor lor şi să descurajeze escaladarea disputelor 
interne. Şi funcţiona — de cele mai multe ori — şi singurele derogări erau 
pentru înşişi şefii de Klan. 

Ceea ce însemna că din întâmplare aranjasem lucrurile convenabil. Dacă 
învingeam la Piua, deveneam noul şef, şi ei nu mă puteau trage la 
răspundere pentru tot măcelul pe care îl provocasem pentru a ajunge acolo. 
Şi dacă, spunea Nate, pierdeam, atunci oricum nu mai conta. 


M-am încruntat. 

— Cum aşa? 

— Pentru că oricum vei fi mort. 

Ologisem, ucisesem sau scosesem din circulaţie mai mulţi dintre 
potenţialii mei vânători decât părea corect sau decent. Doborâsem cei mai 
aprigi dulăi ai şefului de Klan dintr-o singură lovitură. Îi lăsasem o gloată 
de oameni neîncercaţi în focul luptei cu care să încerce să mă prindă şi, în 
acelaşi timp, sădisem în ei o teamă dumnezeiască. Văzuseră de ce sunt în 
stare. Aveau să ezite, speram, să mă prindă singuri la colţ. 

Şi, sincer să fiu, aveam nevoie de toate avantajele posibile. 

Toate astea doar ca să intru în clădirea ONU. Speram că merita naibii tot 
efortul. 

Ne-au ţinut în aşteptare până la ora zece. Asta însemna că, după ce 
începeau lucrurile, limita de două ore avea să expire la miezul nopţii. 
Probabil că li se părea mai de efect în felul ăsta. 

Nu aveam de gând să mă plâng. Îmi rămânea restul zilei să dorm şi să 
mă pregătesc, în vreme ce ei — Pescăruşii — se agitau ca nişte găini 
decapitate, conspirând şi complotând, oblojindu-şi răniții şi scăpând de 
morţi. 

În tot cursul zilei, Nate rămase nonşalant de veghe pe când eu moţăiam 
culcuşit într-un pat de frunze uscate sub un pod pietonal, pe o cărare puţin 
bătută din parc. Se furişă o dată sau de două ori ca să discute cu cetele mici 
de prădători Pescăruşi Roşii care locuiau în bivuacurile din celelalte părţi 
ale spaţiului verde, ferindu-se de orice Cleric aflat în trecere, şi părea că 
începe să-i placă rolul strângătorului de informaţii. Îmi plăcea să cred că se 
vedea drept „Mâna Dreaptă” a duelistului, pregătindu-se pentru momentul 
fatidic al binefăcătorului său... dar, sincer, în spatele chipului radios şi al 
zâmbetului cald era al naibii de greu să deduci ce anume gândeşte, darămite 
ce noţiuni istorico-romantice îi animă spiritul. 

Bolborosea mult, abia audibil, şi începuse să transpire prea tare. 

Foarte ciudat. 

În timp ce dormeam, am visat despre semnalul de pe computerul din 
clădirea Vauxhall Cross — cuvântul sclipitor PANDORA, radiind puternic. 
Am visat-o pe Bella trasă în ţeapă, strigând la mine să nu mai fiu aşa egoist 
şi să mă gândesc, fir-ar să fie, la ceea ce mi-a spus ea. L-am visat pe Nate 
râzând şi pe John-Paul Rohare Baptiste dansând ca un descreierat, lovindu- 
se de sticla bine ştearsă pentru a ajunge la lumina orbitoare de afară. 


Lumina era roşie şi lipicioasă. 

Am mai visat pe cineva, însă chipul pe care ar fi trebuit să-l memorez cu 
ani în urmă devenise o adunătură neclară de trăsături, iar figura se dizolvă 
imediat ce m-am întins s-o apuc. 

Nate mă trezi la opt. Prinsese doi şobolani pe malul iazului stătut Turtle 
şi îi gătea fără să se plângă că făcea tot ce era mai greu, turuind nestingherit 
despre întâmplările de peste zi, aparent fără să îi pese dacă ascult sau nu. 

Ascultam. 

Spuse că întreg teritoriul vuia. Spuse că prădătorii erau isterizaţi de 
vestea celor pe care le făcusem în dimineaţa aceea şi că nimeni nu putea 
spune dacă isteria cu pricina se baza pe încântare sau pe dezgust. 

Spuse că nimeni nu auzise vreodată de vreun şef de Klan provocat la 
Piua. Spuse că deja celelalte triburi din zonă — StripLimii în est şi Globii în 
nord, la graniţa cu Harlem — fremătau de bârfe şi pariuri. Pe toată Insula 
agenţii de pariuri erau deja suprasolicitaţi, iar prădătorii din Klanuri de care 
nici nu auzise vreodată apăruseră peste tot în jurul teritoriului Pescăruşilor 
Roşii, unde se instalaseră şi murmurau pe voci joase despre „Marea Piuă”, 
sperând să asiste cât de cât la acţiune. 

Spuse că era o ştire de senzaţie. 

— Eşti, dă... 'Tuşi neconvingător şi tresări. Părea că nu se simte bine. 
Eşti sigur că vrei să faci asta? 

I-am spus că vreau, sigur că da. Cum altfel să intru în clădirea ONU? 

— Da, da... da. Tuşi din nou. Numai că, ăă... Cardinalul ăla nebun, Cy. 
A fost pe-aici în jurul prânzului. 

Vocea îi tremura. 

— Te-a văzut? 

— Crezi că aş mai fi aici să vorbesc cu tine dacă mă vedea? La naiba, 
nu! Nu m-am apropiat de el. Dacă eşti în En-lgrec de-un timp anume, începi 
să te pricepi să treci neobservat. Ca atunci... Odată am rămas cu... 

— Nate, am întrerupt digresiunea înainte să ia avânt, deranjat de 
neastâmpărul lui. Nici în toiul celor mai entuziaste deliruri verbale ale sale 
nu păruse atât de agitat. Vorbeai despre Cy. 

— Da. Sigur. A purtat o discuţie scurtă cu Scrim, atâta tot. Profund, 
prietene. Intens. 

— Cine-i Scrim? 

Nate se uită la mine ca la un prost. 

— Nenorocitul căruia i-ai dat Piua. Dulăul cel mare. 


— Corect. Am înghiontit şobolanul din foc. Prostesc nume, dar corect. 
Şi ce-a avut de spus amicul nostru Cy? 

Nate clătină din cap, rotind ochii într-un fel ciudat. 

— N-am habar. Nici în ruptul capului nu m-aş fi apropiat atât cât să trag 
cu urechea. Dar dacă vrei să-ţi spun ce bănuiesc, aş zice că e cu ochii în 
patru. Ştie că tu eşti. Adică, la naiba, nu trebuie să fii geniu pentru asta! Un 
străin zdrenţăros apare pe LaGuardia şi face ravagii într-o ceată de Corişti. 
A doua zi auzi că acelaşi individ e văzut pe o motoretă, îndreptându-se spre 
Queens. Şi-n a treia zi, unui domn Anonim nu-i ajunge să pătrundă până în 
mijlocul Pescăruşilor Roşii, dar îi mai şi lansează o provocare Măreţului 
Scrim. Crezi că Cy nu-i în stare să facă legătura? Să fim serioşi! Tipul ştie. 
Ştie că tu vei apărea la locul stabilit diseară. 

— Dar spuneai că porcăria asta e un lucru sfânt, nu? Spuneai că nimeni 
nu are voie să intervină. 

— Şi aşa şi este. Dar asta nu-l împiedică pe amicul nostru Cardinal să 
încline balanţa în favoarea lui. Clericii au colea toate jucăriile criminale din 
lume, spuse şi înclină din cap spre est, spre monolitul nevăzut al 
Secretariatului General. Îi tremurau mâinile. Au toate soiurile de... de 
chimicale care poartă un nume şi de două ori pe-atât din cele fără nume. 
Nu-mi face plăcere să-ţi spun, dar majoritatea indivizilor care joacă Piua au 
şanse mai puţine decât are un bulgăre de zăpadă în iad. Dar tu...? Împotriva 
Pescăruşilor? Şi aceştia înarmaţi de Clerici? Căca-m-aş! 

Am lăsat informaţiile acestea să se aşeze. 

— Înţeleg, am spus. 

Ora zece. Aşteptam sub bolta unor copaci cu frunze fusiforme. Lângă 
mine, apa stătută se infiltra în malul sudic al Iazului Turtle, pe marginea a 
ceea ce odinioară fusese 79th Street iar acum era o alee sufocată de moloz: 
asfaltul fusese furat demult, bucată cu bucată, pentru construirea cuibului 
părăginit al Pescăruşilor. 

Reuşisem deja să mă izolez de rumoarea mulţimii, însă forţa ei încă îmi 
stăruia în străfundul minţii, interferând cu încercările de a mă concentra. O 
oră întreagă petrecusem studiind harta şi o serie de notițe cu informaţii 
culese de Nate de la prădătorii din zonă; majoritatea erau descrieri care nu 
mă ajutau defel („şâblani buni” şi „apî-n ma’ pate curată”). Aveam o 
vagă idee încotro aveam să merg. Nu puteam să mă păcălesc că am un plan 
de atac, că sunt pregătit. În astfel de situaţii nu ai cum să fii pregătit. Poţi 
doar să o scoţi la capăt sau nu. 


M-am lăsat condus de instincte, îmbrăcând parcă o haină veche; peticită 
şi deşirată şi urât mirositoare, dar atât de comodă încât nici nu-ţi trece prin 
cap să o dai vreodată jos. 

În apropiere se turau motoare. Cei cinci Pescăruşi mă priveau încruntaţi, 
cu armele îndreptate în toate direcţiile. Patru huidume, dintre care una o 
femeie. Aceeaşi descreierată dinainte, cea cu sabia, însă ceilalţi îmi erau 
necunoscuţi. Musculoşi, înarmaţi până în dinţi, gata de joacă, identici. Toţi, 
mai puţin Măreţul Scrim. El ieşea în evidenţă; îmbrăcat într-un ţipător 
costum sport cu întăritoare de cauciuc, stătea în spatele unui jeep decapotat 
şi ţinea dispozitivul de urmărire primit de la Clerici ca pe o antenă TV de 
ultimă generaţie. 

Oriunde mă uitam vedeam doar Clerici. 

Arme ale Clericilor. Blindate ale Clericilor. Cardinalul Cy şoptindu-i 
ceva lui Scrim, cu cei patru malaci înarmaţi în spatele lui, arătând cu 
degetul şi dând indicaţii, aruncând priviri în direcţia mea pe sub pleoapele 
grele. O comunicare mută între noi, pârâind ca electricitatea statică. 

Pizda mă-sii. 

Mulțimea strigă şi mai tare. Mâini mă lovesc peste umeri, oameni ţipă şi 
râd, ceva mă înţeapă dureros în gât, sub piele. 

E.miţătorul. 

Păstrează-ţi calmul. 

Respiră. 

Eşti pregătit, soldat? 

Nu, să trăiţi. 

Foarte bine, fiule. Răspuns corect. Acum pune-te în miş... 

O rachetă de semnalizare se ridică spre cer. 

Am rupt-o la fugă. 

Copaci biciuindu-mă. Ramuri zgâriind obraji deja umflaţi şi purtând 
urmele încăierării de noaptea trecută. Picioare pistonând ca două ciocane 
pneumatice. 

E aproape o bucurie să-ţi dai drumul. Toţi cilindrii. Fără oprelişti. Să 
simţi arderile. 

Află totul. 

Nu lăsa nimic necercetat. 

Avantajele lor: viteza, cunoaşterea terenului, emițătorul din gâtul meu, 
arme din belşug şi destule droguri cât să facă o multinațională farmaceutică 
să semene cu o trusă de chimie de la o şcoală primară. 


Aşadar. Câte un lucru, pe rând. 

Abate-te din drum. Zăpăceşte.-i. 

Am ieşit de pe drum cu un salt şi am ţâşnit printre alţi copaci, 
îndreptându-mă spre pata neagră de piatră din faţă. Mergeam spre vest, 
cred, sărind peste trunchiurile jilave ale copacilor putrezi. Printre aceştia se 
profila ceva făcut de mâna omului. O cale de scăpare din haosul 
supranatural al parcului cu pădurea lui sălbatică. Prea multe umbre acolo. 
Prea multe necunoscute. 

M-am oprit o secundă să-mi destind muşchii, întinzându-mă în timp ce 
îmi trăgeam sufletul, după care am pornit iar la drum. Am urcat trepte 
năpădite de licheni şi mucegai, trecând pe lângă pâlcuri de prădători care 
sperau să vadă şi ei ceva, vociferând la umbra unei clădiri colosale. 
Sărmanii nefericiti făcură paşi în spate şi o luară la fugă după ce văzură că li 
s-a îndeplinit dorinţa, îngroziţi că-i voi înfrunta pe Pescăruşi în preajma lor. 

O a doua rachetă de semnalizare fu trasă în spatele meu — roşie ca 
sângele şi amenințătoare — şi eu m-am împleticit fără oprire prin cadrul unei 
uşi, ajungând într-un spaţiu mare şi gol. 

Îmi luă o vreme să mi se obişnuiască vederea şi, tot dibuind, ecoul 
mişcărilor mele neîndemânatice sugera că mă aflu într-o încăpere uriaşă; 
scrâşnet de cioburi de sticlă şi pietriş sub picioare. Siluete prinseră contur. 
Ochi ca nişte nasturi mă priveau. Plăcuţe de alamă şi frânghii roşii. 

Un elefant uriaş care se holba în jos la mine. Cineva îi rupsese trompa. 

... scria pe un afiş pe care l-am întrevăzut în umbre cu coada ochiului, 
graţie instinctelor mele încordate la maximum. 

Ai încredere în intuiţia ta. 

Nu gândi. Reacționează direct. 

Ai încredere în tine. 

Dă-i drumul! 

Realitatea ieşi la suprafaţă şi prinse noi forme, iar eu abia observasem că 
urc grăbit scări care mergeau în zigzag pe pereţii unui salon uriaş, trecând 
pe lângă vitrine de sticlă ticsite cu cele mai minunate trofee împăiate şi cu 
reproduceri de fosile prinse de ziduri cu şuruburi, alături de plăcuţe din 
plastic. 

În depărtare se auzea huruit de motoare, din ce în ce mai aproape, se 


auzea prin ferestre crăpate, sparte, arcuite şi medievale. Voci ridicate. 

Nenorociţii. 

La etajul al patrulea, o grămadă de conectori şi cabluri se îmbinau în 
mintea mea pentru a forma uriaşe bestii preistorice: scheletice şi comice în 
poziţiile lor răşchirate, încâlcite între stâlpi de oţel şi modele de ceară în 
culori ţipătoare. 

Dată fiind starea mea psihică, surescitat la maximum şi incapabil să 
raţionez din cauza tsunamiului de reacţii contrare, găsirea unor dinozauri la 
etajul al patrulea al unei clădiri vaste nu părea un lucru demn de interes. Pur 
şi simplu o altă adunătură de prostovani şterşi de pe faţa pământului înainte 
de vreme. 

Acolo, sus, lucrurile prădătorilor erau pretutindeni. Pături şi perne 
ascunse la repezeală între coaste urieşeşti, mormane mici de obiecte 
combustibile smulse din vitrine, făcute grămadă în colţuri pentru focul de 
mai târziu. Lângă mine, o vitrină de sticlă conţinând două şiruri de dinţi 
fosilizaţi fusese parţial distrusă: smulsă din perete, cu panourile de sticlă 
sparte. De cealaltă parte a încăperii, cineva folosise brontozaurul pe post de 
toaletă şi peste tot roiau muşte şi era plin de praf. 

De jos, din holul mare, veneau voci, strigăte şi înjurături urmate de 
liniştea evidentă a oamenilor care se străduiesc să tacă. Am aruncat precaut 
un ochi peste marginea balconului, sperând că emițătorul nu oferea citire pe 
verticală. Aşa era, forme fantomatice se mişcau în antreul umbros, 
furişându-se dintr-o ascunzătoare în alta cu grija exagerată a celor care cred 
că duşmanul este aproape. 

De-a şoarecele şi pisica. Regula numărul unu: 

Nu fi şoarecele. 

Da, să trăiţi etc. etc. 

Aşa că am luat de jos vitrina spartă cu toată precauţia din lume, m-am 
crispat la fiecare clinchet de cioburi şi am aruncat-o peste marginea 
balconului. 

Bubuitul violent prinse viaţă proprie în spaţiul acustic al casei scărilor, 
căpătând modulaţii muzicale, ca de xilofon. 

Cineva de jos reacţionă repede. Sărman neghiob. 

O rafală de mitralieră străpunse casa scărilor, asurzitor, apoi se porni o 
ploaie de sticlă. Ca o explozie de şampanie. Ca o spumă buimăcitoare. 

Spărgându-se. 

Căzând. 


Tăind. 

Sunetul fu un şoc. Un zăngănit reverberant care pătrunse peste tot şi 
făcu aerul să fremete. 

Apoi se lăsă iar tăcerea. 

Apoi strigăte care se pierdeau în icnete, în timp ce persoanele aflate sub 
vitrină se străduiau să se elibereze. Apoi din nou tăcere. 

Apoi doar gemetele supravieţuitorilor făcuţi ferfeniţă. 

Şi sunetul moale scos de mine, alergând ca apucatul. 

Mă oprisem de două ori în timp ce coboram de la expoziţia de dinozauri. 
Rațiunea, atât cât îmi rămăsese, îmi spunea că mă aflu într-un muzeu, şi 
singurul lucru pe care-l găseşti întotdeauna într-un muzeu este câte un plan 
al etajului la fiecare colţ. 

Acela a fost popasul numărul unu. 

Într-o vitrină înfăţişându-i pe indienii din Regiunea Pădurilor, în aripa 
vestică a etajului al doilea (la distanţă scurtă de scările care — ştiam bine — 
coborau la ieşirea laterală dinspre West 77th Street), m-am lăsat pe vine şi 
am sângerat. 

Acesta a fost rezultatul popasului numărul doi. 

Şiroaie vâscoase pe şira spinării, curgând pe sub betelia pantalonilor şi 
mai jos, pe spatele picioarelor. Nu conta. Eram stăpân pe situaţie. 

Nu mă grăbeam. Eram calm. Respiram bine. 

Sălbaticul raţional. 

Cred că într-un fel, undeva înăuntrul meu, mă simţeam şi indignat. Ceva 
de genul: cum îndrăznesc jigodiile astea să mă urmărească? Cum 
îndrăznesc? Cum îndrăznesc să mă depăşească numeric? 

Pe mine! 

Era un sentiment folositor. 

Într-un fel, mă simţeam acasă acolo. Să mă furişez pe coridoarele 
întunecate ale unei ambasade într-un loc exotic, aşteptând momentul să 
atac. Să stau la pândă, să fiu cu ochii în patru, să mă apropii de ţintă. 

Sau să-i las pe atacatori să vină la mine. 

De data aceasta, nemernicii veniră pregătiţi. Se apropiaseră ajutaţi de 
aparatul de urmărire cu o rapiditate admirabilă, dând colţul coridoarelor 
deschise lipiţi de perete pentru a evita ambuscadele. Le evaluam progresul 
cu o acuitate exersată: un grup de trei în faţă, apoi altul (cu pas mai moale, 
probabil femeia) stând în ariergardă. 

Doar patru. Celălalt rămăsese în antreu, zdrobit şi tăiat de sticla vitrinei. 


Nu trecuseră decât douăzeci de minute de la începutul acestui joc scârbos şi 
deja o potaie era scoasă pe tuşă. 

Aş minţi dacă aş spune că nu mă distram. 

Îi auzeam dincolo de ultima cotitură a holului sinuos. 

— Semnal puternic, murmură unul răspicat. Direct în faţă. În celălalt 
capăt de cameră. 

Un braţ apăru în umbre. 

Ceva mic zbură prin aer, sări pe podea, se rostogoli, apoi... 

Lumină şi fum şi zgomot, şi trei siluete masive ţâşniră, profitând de 
confuzia momentului. Nu le puteam vedea nici măcar armele; am simţit 
doar vibrația aerului şi am văzut coşmarul epileptic al nesfârşitelor scântei 
de foc automat şi îngâmfarea mută de pe feţele luminate ale atacatorilor. 

Stăteau atât de aproape, încât mai că-i puteam atinge şi, rog a se 
consemna, trăgeau în direcţia complet greşită. 

Am aşteptat să înainteze mai mult în cameră. Cel cu dispozitivul de 
urmărire murmura a satisfacţie, spunând că indicatorul staţiona şi că precis 
m-au nimerit. În faţa vitrinei întunecate cu irochezi — redusă acum la un 
haos de plastic spart şi ceară sfărâmată — adoptară poziţii fudule şi mai 
traseră câteva focuri în dărâmături, ca să fie siguri. 

În spatele lor, am ieşit aplecat din coliba şubredă şi comodă a tribului 
Ojibwa (nu auzisem niciodată de el) şi m-am furişat pe coridorul pustiu. 

Dezbină şi cucereşte. 

Femeia stătea cu spatele la mine, pitită într-un ungher întunecos, 
neliniştită de larma pe care camarazii ei o făceau de după colţ. Avea câte un 
mini-Uzi în fiecare mână — jucărioare compacte cu paturi pliante şi magazii 
extra-lungi — şi curbura palidă a gâtului ei era perfect vizibilă în lumina 
palidă a lunii care pătrundea pe ferestrele arcuite, ca o pârtie de schi. 
Aşteptând o avalanşă. 

Cu băgare de seamă, folosind fâşii de pânză furate de la amicii mei 
Ojibwa, am strâns în mână ciobul lung de sticlă pe care-l folosisem să-mi 
scot emițătorul electric de sub pielea de pe umăr (popasul numărul doi, 
ţineţi minte?) şi pe care îl ascunsesem printre manechinele irochezilor, 
scăpând astfel de zevzecii care mă urmăreau. 

Unii ar spune că asta înseamnă să „trişezi”. 

Nu cumva să laşi garda jos, soldat! 

Nu, să trăiţi etc. etc. 

De-a şoarecele şi pisica. Regula numărul doi: 


Până şi pisica cea mai mare vânează şoarecii unul câte unul. 

Femeia avu bunătatea să moară în tăcere şi chiar îmi încălzise mânerul 
celor două Uzi nou-nouţe. Asta înseamnă să fii grijuliu cu aproapele tău. 

O jumătate de oră mai târziu, ceilalţi începuseră deja să se simtă 
frustraţi. 

Părăsisem muzeul şi pornisem către sud, având grijă să nu-mi calc pe 
propriile urme prin parc. Toată zona aceea neiluminată era arealul lor şi cu 
cât îmi puteam oferi mai multe avantaje, cu atât mai bine. În momentul de 
faţă asta însemna să nu mă apropii de copacii schimonosiţi de lumina lunii 
şi să mă furişez pe lângă unghiurile drepte ale clădirilor din West Side. 

Am ieşit de pe 74th Street şi am găsit un bloc de locuinţe ieftine; am 
urcat pe scara de incendiu până la ultimul etaj şi am intrat cu forţa cât mai 
pe tăcute posibil. Încă nu se auzeau paşii urmăritorilor mei — şi, în definitiv, 
de ce s-ar fi auzit? Emiţătorul introdus sub pielea mea fusese singurul lor as 
din mânecă, iar acum nu mai era decât un circuit electric distrus din 
buzunarul unui manechin. Aproape că mă tenta ideea de a petrece cele două 
ore şezând acolo, tolănit pe canapeaua din apartamentul mic al cine ştie 
cărui newyorkez mort de mult. 

Dar. 

Gândeşte. Nu lăsa nimic necercetat. 

Cu siguranţă şi alţii şi-au scos emiţătoarele înainte. 

Nenorociţii precis au pregătit un Plan B. 

Dar. 

Dar dacă pun mâna pe emiţător, nu se pot oare pretinde învingători? 

„Dovada morţii”? 

Dar, dar, dar. 

Şi cea mai sâcâitoare dintre toate posibilităţile: 

Sfârşit. 

Până la miezul nopţii trebuia să mă prezint în faţa unui membru al 
Clerului. Aşa se sfârşea jocul. În felul acesta se convingeau cine a câştigat 
şi cine a pierdut. 

Îmi oferiseră o descriere superficială a locurilor pe care să le caut: 
mahalale din teritoriile neutre de la zonele de graniţă, jaloane teritoriale 
până în sud, puncte de control supravegheate de Clerici. La fiecare punct de 
pe lista citită de palidul Cardinal Cy printre dinţi încleştaţi aruncasem câte o 
privire grăbită la Nate — care se ascundea în mulţime, cu faţa umbrită de 
glugă. El clătinase doar din cap, iar şi iar. 


Clericii nu aveau de gând să uşureze lucrurile. Nu mă aşteptau ca să îmi 
strângă mâna, să mă felicite pentru performanţă. Dacă mă aşteptau în vreun 
fel, o făceau cu glonţul pe ţeavă. 

Gândeşte bine. 

Nu lăsa nimic necercetat. 

Aşa că îmi rămânea doar parcul. Înapoi de unde pornisem. Să mă prezint 
mulţimii şi nemermicului de Cardinal însuşi, acolo, sus, pe podiumul de 
lângă iazul cu testoase, unde stătea păzit de cei patru Corişti gigantici şi cu 
oribilii lui ochelari roş-rubinii pe nas, ca să demonstrez că am reuşit. 

Floare la ureche. 

Măreţul Scrim şi ai săi doi malaci rămaşi ştiau şi ei asta la fel de bine ca 
mine. Ştiau că voi ieşi dintre tufişuri şi mă voi îndrepta spre parc cu cinci 
minute înainte de miezul nopţii. Şi asta însemna că nu trebuia decât să 
aştepte. 

Căcat. 

De-a şoarecele şi pisica. Regula numărul unu. 

Aşa că am luat din apartament tot ce am găsit folositor — un plasture 
expirat pentru rana de la umăr, un pachet cu salam în vid de pe un raft, două 
cuțite ruginite de bucătărie cu teci de plastic — şi am ieşit în căutarea lor. 
Am urmat sunetul motoarelor turate. Când era posibil, am mers pe 
acoperişuri; o mâţă răpciugoasă căţărându-se în forţa braţelor, alergând pe 
alei şi urcând fantomatic pe scări de incendiu, lăsând în urmă o pleiadă de 
prădători îngroziţi, cu somnul deranjat de un monstru pornit în căutarea 
prăzii. 

I-am găsit pe Pescăruşi stând pe vine în spatele celui mai mare dintre 
vehiculele blindate, sub streaşina unei remize de pompieri. Din habitaclu se 
auzeau voci şi am coborât cu cea mai mare grijă, abandonând totul, lăsând 
ceva neevoluat şi primitiv — dar mult mai priceput la porcăria asta — să ia în 
stăpânire partea conştientă a creierului meu. 

Am coborât să-i întâlnesc. O maimuţă cu mitraliere Uzi. 

La baza clădirii, o alee se intersecta cu strada principală, şi acolo m-am 
pitit printre cărămizi, desfăcând patul uneia dintre armele mici pentru a avea 
măcar o şansă de a nimeri pe cineva. 

Îi vedeam bine, reliefaţi de clarul lunii ca nişte decupaje de carton. 

Îi auzeam. 

Pe amândoi. Doi indivizi. 

Şi unde-o fi al treilea? 


Scrim era ocupat, aplecat deasupra celui mai costeliv dintre cei doi 
luptători ai săi. Înfigea un ac hipodermic în gâtul acestuia, ţinându-l imobil 
în timp ce omul se văicărea. Dintr-o dată, m-am simţit vrăjit de spectacol şi 
era cât pe ce să uit să iau poziţia cuvenită pentru acel moment critic, pentru 
acea lovitură perfectă. 

— Idiotule! Nu te mişca. Idiotule! Scrim debita injurii fără încetare, 
strângându-şi victima de gât cu un rânjet viclean. O să ne fii de ajutor, 
băiete. O să-l găseşti pe rahatul ăla cu ochi. O să-i prinzi urma. 

Individul pirpiriu smuci din cap şi în cele din urmă se eliberă cu un 
strigăt disperat. Scrim îl privi, surâzând calm, întorcându-se pe locul 
şoferului. 

Bărbatul tremură un moment, transpiraţia îi ieşi în broboane pe frunte. 
Mi-am ţinut respiraţia, întrebându-mă ce porcării îi prescrisese doctorul 
Scrim, ce bunătăţi narcotice puseseră atotputernicii Clerici la dispoziţia 
Pescăruşilor pentru a-i ajuta să mă lichideze. 

Pirpiriul mormăi. Se încruntă. 

Apoi... 

Se schimbă. 

Se ridică în şezut. Capul lui se mişca puţin prea repede. Ţâşnea ca al 
unei păsări: dintr-o poziţie în alta fără vreo mişcare intermediară. Îi curgeau 
balele. Închise ochii. 

Eul primitiv care mă coordona icni scurt a recunoaştere. 

Pirpiriul mirosi. 

Şi îşi linse buzele. 

Scrim scoase un obiect roşu-argintiu din buzunar şi îl legănă deasupra 
nasului celuilalt. Pirpiriul înclină din cap pentru a-l adulmeca aşa cum un 
lup adulmecă în aer, după care îl atinse cu limba, şi-l frecă de obraji şi 
închise ochii. 

Scrim vârî micul obiect înapoi în buzunar. Nu trebuia să fii un geniu ca 
să-ţi dai seama despre ce era vorba. 

E.miţătorul. Emiţătorul mânjit cu sângele meu. 

M-am cutremurat fără să vreau. 

Pirpiriul surâse. Adulmecă din nou. Arătă cu degetul. 

Deschise ochii. 

Gemu. 

Se uită drept spre mine. 

Futu-i. 


Cred că deja fugeam, deşi nu-mi dădeam seama. În spatele meu 
motoarele prinseră viaţă, o voce urla „Acolo! Acolo!”, radiouri pârâiau într- 
o altă lume. 

Prin fâşâitul de electricitate statică am auzit pe cineva spunând: 

— Da. "Ţeles. L-am prins. 

După care nenorocitul de lunetist de pe acoperiş, al treilea Pescăruş, care 
aşteptase ca un pescar la locul momit, aşteptase ca psihopatul ăla prost să 
încerce să schimbe raportul de forţe, deschise focul şi-mi făcu urechea terci. 

Pe lângă mine treceau în viteză lucruri fără formă. Totul părea că 
pulsează; lumea întreagă se umfla în acelaşi ritm cu durerea din capul meu. 

Mă durea îngrozitor şi nici măcar nu avusesem timp să mă pipăi ca să 
văd cât de grav sunt rănit. Între timp lăsam să mă cuprindă panica, 
imaginându-mi ce era mai rău. 

Cred că încă auzeam bine, deşi sincer să fiu nu-mi ajungea la ureche 
nimic altceva în afara acelei pulsaţii şi a motoarelor. Neîncetat, motoarele. 
Aveam impresia că mă hăituiesc de o veşnicie, deşi probabil că trecuse abia 
o oră. Poate mai mult. M-aş fi oprit să-mi consult ceasul, dar asta era 
moarte sigură. 

Eul care gândea în locul meu — primatul instinctual pe care fusesem 
învăţat să-l descătuşez în astfel de situaţii — urla şi scâncea de durere şi se 
lupta să atingă cu degetele torentul care mi se revărsa pe gât în jos. 

Eul lăuntric — raţional, detaşat, rece, care-l ţinea sub control pe omul- 
maimuţă... El adora asta. 

O asemenea concentrare! 

O astfel de senzaţie! 

Nu cumva să laşi garda jos, soldat! 

Fugeam ca un tren cu aburi. Ca un nenorocit de iepuraş Duracell cu un 
vulcan de amfetamină îndesat în curul lui blănos. Ca o animaţie cu un 
alergător care s-a blocat în buclă pe repede-înainte. Aceleaşi mişcări 
repetate la infinit pe un fundal caleidoscopic şi cu lipăitul paşilor 
acompaniat doar de acea pulsaţie constantă. Bălţi. Macadam crăpat. 
Trotuare năpădite de buruieni. 

Ce încerc să spun e că alergam ca un robot. Fără să obosesc, fără să simt 
ceva. Am fugit până când eram sigur c-o să-mi explodeze inima şi am 
continuat să alerg, cu dinţii încleştaţi într-un zâmbet şi cu spume la gură. 

Futu-i, îmi spuneam întruna. Mă fut în toată treaba asta. 

De-a lungul aleilor înguste. Peste tomberoane de gunoi, prin troiene de 


gunoaie dezgustătoare. Colţuri bruşte. Peste garduri de sârmă şi prin pasaje 
labirintice. Vuietul maşinilor apărea şi dispărea, asurzitor la intersecţii, voci 
ridicate în sudalme. 

Respirație caldă arzându-mi plămânii. 

Blindatul nu putea ţine pasul. Încerca mereu să taie drumul, să o ia în 
faţă; farurile scânteiau, apoi se îndepărtau pe un traseu aleatoriu. Poate că ar 
fi avut un dram de noroc dacă nu eram aşa un nemernic viclean. Dacă nu m- 
aş fi răzgândit la fiecare cinci minute în ce direcţie să alerg. 

Al treilea individ avea o motocicletă. O năzdrăvănie de producţie 
japoneză care ţiuia subţire ca o libelulă, şi el nu avea probleme să se ţină de 
mine; putea să intre pe aleile prea înguste pentru un vehicul cu patru roţi. L- 
am purtat pe trasee zigzagate şi pe drumuri largi, lăsându-i pe prădătorii 
sperioşi să-l zăpăcească, ascunzându-mă după colţuri întunecoase şi luând-o 
înapoi de fiecare dată când trecea de mine. Câştigam când şi când avantaje 
de câte zece minute, ghemuit în camere neluminate împreună cu siluete 
îngrozite care gemeau îndesate în saci de dormit soioşi. Dar era priceput. Ce 
e al lui e al lui: întorcea dintr-o mişcare şi venea drept înapoi imediat ce 
„ogarul” din blindat îmi prindea mirosul, se întorcea cu farul căutându-mă 
ca o rază laser şi cauciucurile scrâşnind. 

N-aş exagera dacă aş spune — de fapt, la naiba, e evident — că mă 
săturasem de el. Motocicleta era îmbrăcată ca o ţestoasă în plăci de 
protecţie şi plexiglas antiglonţ; ricoşa în pereţi când ar fi trebuit să se 
răstoarne, trecea prin focul butoaielor pe care le răsturnam în urma mea ca 
un galion prin ceaţă. Şi da, probabil că nu mă putea împuşca prin toate acele 
scuturi; însă lucrurile erau valabile şi invers, şi de fiecare dată când 
surprindeam momentul prielnic — când atâmam pe o scară de urgenţă, când 
trăgeam cu ochiul ca Morocănosul Oscar [Personaj din celebra serie 
Muppets] dintr-un tomberon — să deschid focul cu Uziurile şi să-l umplu de 
plumbi, nu reuşeam decât să-i dau de veste unde mă aflu. 

Încerca să mă doboare cu motocicleta. Să mă epuizeze, să mă scoată la 
loc deschis. Seceri îndreptate montate pe apărătoarele de noroi din faţă ale 
motocicletei, bolţuri de rupt glezne iţindu-se ca nişte spiţe rupte la ambele 
roti. 

Se ţinea scai de mine şi se pricepea extraordinar de bine la asta. 

Aşa că iată ce am făcut până la urmă: m-am oprit din alergare. 

Am rămas la vedere. 

Am aşteptat. 


(Mi-am răpit un moment ca să mă uit la ceas. 23.13. Încă n-ai scăpat de 
greu, băiete.) 

Dădu colţul ca un glonţ înflăcărat şi se opri dintr-o dată, sprijinindu-se 
pe piciorul opus mie, aşa încât nu puteam să-l nimeresc nici măcar în 
genunchi. 

Precaut muistul. 

L-am îndemnat mental să treacă la fapte înainte să ne prindă blindatul 
din urmă. 

El râse în spatele scutului său prăfuit şi strigă: 

— Ai obosit, englezuţ? 

Am deschis focul. Mai mult ca să mă aflu în treabă. 

El făcu motocicleta să vâjâie ca toţi ţânţarii din lume ţiuind la unison, 
roţile ei se învârtiră ametitor pe caldarâm, scoțând fum, şi porni spre mine. 

Gloanţele făceau adâncituri nesemnificative în sticlă. 

Râsete. 

Spaţiul dintre noi tot mai restrâns. 

Secerile amenințătoare. 

Totul era al naibii de melodramatic. Mi-am dat ochii peste cap, am făcut 
trei paşi în spate — în jos pe scările care coborau în umbrele direct dindărătul 
meu — şi m-am întins la pământ. 

La asta nu se aştepta. 

— Ce mă...? 

Jigodia aia nenorocită zbură peste capul meu, se răsuci în aer, se lovi de 
peretele scărilor de la metrou şi cumva pur şi simplu... 

Se dezintegră. 

Fără mingi de foc orbitoare sau explozii cu mult fum. Doar un zgomot 
ca de gândac mare strivit sub un plici şi multe reziduuri. 

Când am pornit în direcţia opusă, individul gâlgâia dezarticulat — de 
parcă şi-ar fi frânt spatele sau ceva — şi probabil că ar fi trebuit să-i curm 
chinurile. 

Vezi să nu. 

Blindatul mă descoperi cincisprezece minute mai târziu. Piticania sfrijită 
şi drogată cu ceea ce-i dăduse Scrim se ţinea de acoperiş ca un surfer, lovea 
cu degetele în parbriz şi mârâia fără noimă, îndrumându-l pe şeful de Klan 
care conducea ca un apucat. Am început-o din nou cu mersul în cerc, 
intrând pe alei prea înguste pentru ei. La început am avut un sentiment 
plăcut. Le dejucam stângacele încercări de a mi-o lua înainte, dispăream în 


umbre şi mă căţăram când pe o scară de incendiu, când pe alta, mă opream 
pentru a îmi trage sufletul, încercam s-o iau înapoi spre parc. Era timpul să 
pornesc spre finiş. 

Mi-a luat destul de mult să-mi dau seama că mă mânau ca pe vite. Erau 
mai deştepţi decât crezusem. 

Am ajuns la o clădire de birouri — nimic deosebit: cărămidă roşie şi 
geamuri sparte — a cărei uşă era deschisă spre o casă a scărilor îngustă. Sătul 
până peste cap de vuietul motoarelor, am urcat primele câteva etaje fără 
probleme, oprindu-mă să vomit discret înainte de-a mă forţa să merg mai 
departe. Undeva aproape de al patrulea etaj — sau poate al cincilea — un 
prădător deosebit de mare purtând culorile Pescăruşilor încercă să mă 
lovească în cap cu un topor, ţipând la mine să nu mă apropii de nevasta lui. 

Lângă el, pe palier, era o păpuşă gonflabilă, însă nu mi se părea 
momentul oportun să-i subliniez acest lucru. I-am vârât mitraliera pe-o nară 
până ce a înţeles mesajul şi s-a dat deoparte, după care mi-am văzut mai 
departe de drum spre acoperiş, în vreme ce el îşi consola nevasta cu voce 
tare. 

Pe acoperiş, am vomitat din nou. Pulsaţia din ureche interfera cu simţul 
orientării şi nu mă ajuta când oraşul sub clar de lună se forma în creierul 
meu zbuciumat bucată cu bucată. 

Eram atât de departe de parc, înspre vest, încât vedeam bărcuţele de 
pescuit de pe râul Hudson, dincolo de încâlceala de docuri şi debarcadere 
care se întindea direct sub mine. În stânga şi dreapta se ridicau clădiri mai 
înalte — înăuntrul lor, acolo unde prădători nevinovaţi încercau să-şi vadă 
mai departe de-un simulacru de viaţă, ardeau lumini palide. 

Într-un fel era frumos. Dacă nu m-aş fi aflat la un kilometru şi jumătate 
în direcţia greşită, poate că m-aş fi oprit să admir peisajul. 

Din locul acela nu puteam sări pe niciun alt acoperiş. Nu exista vreo 
scară secundară pe care să cobor. 

Şi, dacă e să fiu sincer, îmi lipsea şi energia de a continua. Fiinţa din 
mine se făcuse ghem şi adormise, epuizată, şi mă lăsase singur. Un simplu 
om. Depăşit numeric şi tehnic. 

Prins în cursă. 

— Futu-i, am spus. Futu-i futu-i futu-i. 

Prin uşa deschisă l-am auzit pe uriaşul prădător strigând din nou — 
„Nevasta mea! Asta-i nevasta mea, fir-ar să fie!” — apoi o împuşcătură 
seacă, reducându-l la tăcere. 


Sunet de paşi pe scară în sus. 
Venise timpul confruntării finale. 


Capitolul 13 
Interludiu 


Sincer să fie, Hiawatha nu era nici pe departe atât de uluit pe când 
simţea că ar fi trebuit să fie. 

Sau mai degrabă pe cât simțea că ar fi trebuit să fie Rick. 

La început, schimbarea de nume avusese doar scop cosmetic. Un 
simplu... simbol al disponibilităţii sale de a îmbrăţişa orice fel de 
ciudățenie, de a fi ferm, de a face ce-i cereau sachemii. Să renunţe la 
atitudinea lui de tânăr amerindian smiorcăit şi supărat care încearcă să fie 
alb şi să adopte Vechile Obiceiuri, să le aibă ca pe un semn cu fierul roşu 
pe inimă care spune „Sunt în misiune”. 

Însă era doar temporar — mereu fusese aşa — şi asta era ideea. Când va 
ajunge acasă tot Rick îl va chema. 

Dacă. Dacă va ajunge acasă. 

Dar, pe de altă parte, Rick n-ar fi trecut prin ciudăţeniilor ultimelor 
două zile fără a se simţi măcar incomodat, în vreme ce el — Hiawatha sau 
cine naiba devenise — trecea peste toate cu uşurinţă. Suspinele şi sunetele, 
scurtele expediţii în înnegurate lumi de vis, împletirea realităţii cu legenda. 

În străfundul minţii, Rick zbiera despre rahaturi mistic-tribale, iar în 
partea din faţă — pe locul şoferului — Hiawatha ridica din umeri, asculta 
atent mesajele aduse de vânt, trecea un ochi critic peste algebra runică 
trasată de stele, plimba un deget prin pâraie bolborositoare şi era extrem 
de atent la aşchiile de lumină — şi la codurile pe care acestea le înglobau — 
de pe suprafaţa apei. Nu mai trebuia nici măcar să se oprească pentru a 
fuma iarbă. Avea impresia că-şi îndesase creierul printr-o deschizătură 
îngustă şi — acum, când era de cealaltă parte — putea rămâne acolo cât 
timp poftea. 

Partea cinică a minţii lui Rick îi spunea că se transformase într-un 
narcoman mare şi prost care debita inepţiile clasice ale drogaţilor fără 
minte care ajung brusc la concluzia că totul are o semnificaţie profundă şi 
că lumea întreagă rezonează la un anumit nivel metafizic profund. Dacă ar 
fi fost complet la conducere, şi nu doar un ecou palid al unei foste voci, şi- 
ar fi dat ochii peste cap. 

Pe Hiawatha îl durea în cot. 

Hiawatha hotărâse din senin că totul are o semnificaţie şi că lumea 


întreagă rezonează la un anumit nivel metafizic profund. 

Una peste alta, Rick/Hiawatha era o fiinţă cu minţile pierdute. 

Pe drum, viziunile fuseseră măcar clare. Copaci vorbitori, ceruri 
învolburate, corbi fâlfâitori, alea-alea; genul de lucruri din care mitologia 
triburilor avea din belşug. Însă acolo, la oraş, lucrurile stăteau altfel. 
Niciuna dintre legendele Haudenosaunee nu vorbea despre clădiri care se 
scuturau asemenea cailor deranjaţi de muşte, despre nori de smog 
transformându-se în feţe şi mâini, despre şobolani care ieşeau din rigole 
înfundate pentru a deveni fuioare şerpuitoare de fum, despre locuinţe care 
fac amor la lumina stelelor — balcoane împletite aidoma unor limbi 
alunecoase — şi zgârie-nori care brăzdează mari cicatrice intestinale pe 
pântecele norilor, de unde sângele şi rahatul se scurgeau sub formă de 
ploaie, despre uriaşe păsări ale furtunii care ciuguleau rănile ca nişte 
vulturi. 

Era mişto, într-un fel. 

Acul de argint din buzunarul de la spate îi şoptea. 

Fumul colorat îl adusese acolo. Ca atunci, pe drum, când îi arătase 
groapa care îl scăpase de Ram. Pe toată întinderea suburbiilor, pe 
autostrăzi ca nişte spaghete şi prin tuneluri mânjite cu graffiti, peste podul 
George Washington, apoi străbătând straniu de tăcutul West Side, fumul 
atârnase deasupra oraşului ca o rețea electrică; verde şi purpuriu, 
îngustându-se spre o singură trombă de fum halucinogen. Descoperi că-l 
vede de două ori mai bine atunci când se uita în altă parte, concentrându- 
se spre periferia câmpului vizual; ca o iluzie optică pe care creierul său 
încerca să o ascundă atunci când o privea direct. 

ÎI duse pe Broadway în jos, prin Harlem şi Morningside, locuri despre 
care auzise vorbindu-se, dar în care nu fusese niciodată. O mică parte din 
el avea impresia că ratase o ocazie; că forfotitoarele aglomerări urbane pe 
care obişnuia să le vadă la apusele emisiuni TV erau duse pe veci şi că, 
atunci când în sfârşit i se realizase visul şi se desprinsese de rădăcinile sale 
din provincie pentru a face ceea ce orice tânăr pretindea că va face — să 
plece în oraşul cel mare —, ajunsese cu cinci ani prea târziu. 

În mijlocul unui afurisit de oraş-fantomă. 

Şi acum iată-l acolo, şezând turceşte pe acoperişul unei parcări 
colosale, într-o parte necunoscută a unui oraş necunoscut, cu cerul negru 
vălurind deasupra lui ca un ocean întors cu susul în jos, cu străzile 
luminate de lună fremătând de culori curioase şi sunete ciudate, şi cu 


răsucita coloană de fum concentrându-se într-un ac de lumină deasupra 
capului său înainte să se stingă de tot. 

Făcându-l să aştepte. 

Ca întotdeauna. 

Spre miezul nopţii, auzi huruit de motoare sub el şi cobori privirea cu un 
soi de indiferenţă molatecă. Auzise cu intermitențe sunetul îndepărtat al 
rafalelor de gloanţe, dar, ţinând cont de aspectul neprimitor al oraşului, îşi 
spusese că nu era problema lui, şi nici aşa nu fusese întru totul sigur că era 
un sunet adevărat şi nu doar o altă plăsmuire a minţii sale. Dar acum, 
uitându-se peste canionul format de stradă, văzu un vehicul blindat 
mătăhălos care veni cu viteză şi opri în faţa unei clădiri scunde de birouri, 
şi ştiu nu doar că era real şi solid, dar şi că îl făcea să se cutremure şi îi 
îngheţa sângele în vene. 

Maşina fusese vopsită în dorul lelii — un roşu murdar mânjit pe ambele 
laturi — dar, de unde stătea el, această redecorare nu avea cum să ascundă 
stratul vechi de vopsea. Sub albastrul siniliu lucios al acoperişului gros 
fusese inscripţionat un „O” mare, stacojiu. 

Clericii. 

Aici. 

Hiawatha dădu fuga la motocicletă pentru a lua o armă potrivită, 
acţionând automat, scotocind printre pistoale şi puşti automate ca un 
bucătar tăind salata. Într-un final, mâna i se opri pe o puşcă — prietena 
nedespărţită pentru împuşcat ciori a vreunui fermier, fără îndoială, care 
fusese furată dintr-o locuinţă părăsită de undeva de către Ram şi acoliţii săi 
— şi se întoarse degrabă la marginea acoperişului: exact la timp să-i vadă 
pe cei doi ocupanţi ai blindatului dispărând în clădirea de birouri. 

Înjură cu voce tare. 

Şi atunci îl văzu pe bărbat. 

Bărbatul deasupra căruia fremătau limbi verzi şi purpurii de foc. 
Deasupra capului lui plutea o pasăre mare şi lupi i se strecurau printre 
picioare. În jurul ghetelor lui curgeau râuri şi ierburi se unduiau ireal. 

Avea o ureche complet sfârtecată, era plin de sânge din cap până în 
picioare, purta zdrenţe pe el şi în fiecare mână ţinea câte o mitralieră Uzi. 

„O să-l recunoşti tu”, îi spusese Tadodaho lui Rick. „O să-l recunoşti 
atunci când o să-l vezi.” 

Totul se opri. 

Bărbatul stătea pe acoperişul clădirii de birouri, vizavi şi mai jos de 


locul în care se afla Hiawatha. Părea că respiră greu, că transpiră 
abundent, că sângerează dintr-o duzină de tăieturi; dar chiar în timp ce-l 
privea Hiawatha, bărbatul păru că-şi goneşte istovirea: cu ochii închişi, cu 
chipul calm. Când îşi redeschise ochii era aproape o altă persoană, se 
mişca cu graţia unui animal de pradă, păşind în umbrele dintr-o parte a 
uşii. 

O mică parte din vechiul Rick murmură: 

— Jedi, bătrâne... 

În viziunea sa învolburată, Hiawatha urmări schimbarea bărbatului. 
Văzu cum devine ceva diferit. Un rege-puma cu blană linsă şi umbre ireale; 
o umbră primitivă; un Instinct Ambulant. Realitatea continua să se modifice 
în jurul său; îşi încetinea mişcarea, trepidând, subliniindu-şi pericolele şi 
riscurile, radiind în jurul fiecărui lucru care putea fi folosit ca armă, 
scurgându-se în colţuri întunecate ce ofereau acoperire, şerpuind în 
mărgele argintii de-a lungul potenţialelor rute de scăpare, locurilor de 
ambuscadă, punctelor oarbe... 

Hiawatha înţelese speriat că vedea lumea aşa cum o vedea străinul şi 
scutură supărat din cap, dorindu-şi să urmărească spectacolul neînvăluit 
de pâcla narcotică. 

Pe acoperişul de vizavi, cei doi malaci din blindat se înghesuiră 
deodată pe uşa casei scărilor înarmaţi până în dinţi, şi totul o luă razna. 

Străinul deveni cumva o... ceaţă. Poate că lovi uşa cu piciorul sau sări 
în faţa ei înainte să se deschidă complet. Poate că se aplecă pe sub tirul 
armelor şi se avântă asupra lor înainte ca ei să poată reacţiona. Poate îi 
atacă din plin, răsucindu-se între brațele înarmate întinse cu degetele 
încleştate pe trăgace. 

Hiawatha nu era sigur. 

Un braţ se smuci, un picior făcu o mişcare bruscă. Tipul costeliv ţipă şi 
căzu la pământ, cel mai bine făcut ridică arma... 

Hiawatha icni şi se luptă cu puşca. Îl va salva pe străin. ÎI va ţine în 
viaţă! Îl va... 

Doar că malacul era deja dezarmat. Sângera din nas. Un cuţit de 
bucătărie era înfipt până la plăsele în carnea moale a piciorului său. 

Părea mai degrabă înfuriat decât îndurerat. 

Străinul se întoarse. Se feri. Fandă. Loviturile îl potopiră pe atacatorul 
oacheş, ghete izbind cu mişcări de balet. Bătăuşul mai mic se ridicase din 
nou în picioare şi trase două gloanţe într-o direcţie greşită. Străinul se 


răsuci, lovi cu piciorul, se feri, iar mititelul se trezi înapoi pe jos, cât pe ce 
să cadă de pe acoperiş, cu pistolul tremurându-i în mână deasupra hăului. 

Hiawatha îl luă în cătare iar pe tipul masiv, simțind fluxul de 
adrenalină, disperat să facă ceva, să ia parte... Dar străinul era prea rapid. 

Nu avea nevoie de ajutor. 

Îi doborî pe cei doi tăntălăi ca un chirurg şi când aceştia se clătinau 
amândoi pe jos — dezarmaţi, dezorientaţi, lenți ca doi ghețari luptându-se 
cu focul — scoase un Uzi mic din buzunar, îl îndreptă cu minimum de 
concentrare şi le spulberă feţele, ştergându-le în acelaşi timp şi expresiile 
de surpriză de pe ele. 

Întreaga înfruntare, de la început până la sfârşit, durase în jur de cinci 
secunde. Hiawatha descoperi că încă îi avea în cătare pe malacii morţi şi 
îşi lăsă brațele încordate să se relaxeze treptat. 

— Fuuuuutu-i, şuieră el. 

Moment în care un monstru uriaş şi gol, sângerând dintr-o gaură din 
piept, sparse rămăşiţele uşii cu un satâr într-o mână şi o păpuşă gonflabilă 
dezumflată în cealaltă, cerând din toţi rărunchii răzbunare pentru moartea 
nevestei sale. 

Străinul era cu spatele la colos. Era luat prin surprindere. Pe 
nepregătite. 

Nici el nu se putea mişca atât de repede. 

Hiawatha făcu două găuri în coastele uriaşului, surâse în secret şi se 
topi în umbrele parcării înainte ca străinul să prindă de veste ce se 
întâmplase. 

Se întrebă dacă n-ar trebui să meargă la el. Să-i spună sărmanului om 
cine este. 

Ce caută el acolo. 

Ce voia de la el. 

„Încă n-a sosit timpul,” îi spuse cerul. Acul cânta în buzunarul său de 
la spate. „Încă n-a sosit timpul. ” 

Hiawatha îl urmări pe străin de la o distanţă rezonabilă. Omul părea că 
se grăbeşte; sărise în blindatul atacatorilor şi o luase aţă spre est. 
Hiawatha se feri să fie văzut, lăsând semnele prevestitoare — văpăile de foc 
purpuriu — să ghideze înaintarea Harley-ului; în sinea lui bodogănea că se 
lăsa condus de porcării hippy. 

Sentimentul general era că trişează. 

La o jumătate de oră după încăierarea de pe acoperiş, la marginea unei 


mari sălbăticii împrejmuite de blocuri, încercuite de copaci morţi şi 
mlaştini stătute — Central Park, bănuia el — abandonă motocicleta într-un 
ungher tăcut şi porni la pas pe alei. O ascunsese cât de bine putuse, însă 
toată zonă părea să forfotească de pâlcuri de oameni răpciugoşi, iar un hoţ 
cu adevărat pus pe fapte nu putea fi păcălit niciodată. Îşi cercetă 
sentimentele un moment sau două — încă nu era întru totul sigur dacă voia 
să găsească soluţii divine, raţiuni subconştiente sau simpla auto-amăgire — 
şi concluzionă că nu va mai avea nevoie de Harley. 

(Momentul decisiv pentru luarea acestei hotărâri fu când văzu un urs 
gras, alcătuit în întregime din fum, împleticindu-se pe lângă el şi fluturând 
a renunțare o labă spre vehicul. 

— Sper să ai dreptate, zise Hiawatha. Dacă ar fi gândit mai raţional, s- 
ar fi simţit puţin aiurea să se adreseze unei asemenea evidente plăsmuiri a 
imaginaţiei. Acum însă nu doar că i se părea absolut normal, ci şi mult mai 
real decât rahaturile lumeşti care se petreceau în jurul lui.) 

Îşi săltă în spate sacul cu arme pe care le luase din magazinul universal 
şi merse o dată cu mulţimea. 

Undeva în faţă, într-un crâng de copaci fusiformi, se iscă un chiot mare 
de veselie. Păru să plutească în aer. Sute de mâini aplaudând, voci râzând 
şi strigând şi un singur timbru răsunător ridicându-se deasupra celorlalte. 
Acei oameni ca nişte rozătoare păreau să graviteze spre locul acela, 
rămânând în grupuri restrânse de câte doi sau trei cât mai mult posibil, 
apoi amestecându-se în chip ciudat atunci când se întâlneau. Hiawatha 
văzu medalioane luminoase atârnate deasupra capului fiecăruia, cu lanţuri 
eterice şi mărăcini înfăşuraţi în jurul gâtului. Înţelese fără să ştie cum că 
acestea erau viziuni care desemnau apartenenţa fiecărei persoane în parte. 
Fiecare unui trib anume; ca tatuajul „castor şi cabană” de pe umărul său 
stâng, dar mult mai limpezi — simboluri nu ale legăturilor de familie, ci ale 
proprietăţii, ca nişte ecusoane de identificare cusute pe haine valoroase. 
Mişcările precaute ale oamenilor îi trădau ca fiind rivali ce îşi croiau cu 
fereală drum pe teritoriul străin, înghiontiţi doar de curiozitate, neobişnuiţi 
să se amestece printre alte triburi. 

Hiawatha începea să înțeleagă că era un lucru fără precedent. O astfel 
de mulțime; o adunare ca aceasta. Priviri pline de speranţă schimbate între 
duşmani crânceni, sclavi care aleg un nou stăpân... 

Cu ochiul minţii vedea o pătură de aur plutind deasupra parcului. 

Totul era incredibil de straniu. 


Din când în când, o femeie sau bărbat mai bine îmbrăcat — de cele mai 
multe ori în roşu, cu pene prinse în păr — arăta cu degetul şi striga 
acuzator, mârâind „Globi nenorociţi, ieşiţi din parc!” sau „permis doar 
Pescăruşilor! Permis doar prădătorilor Pescăruşi! Interzis tuturor Mickey- 
lor! Interzis tuturor Stripilor!” Strigătele lor nu-i spuneau mare lucru lui 
Hiawatha şi erau oricum ignorate aproape de toți. Până la urmă, mulţimea 
fi ocolea pur şi simplu şi ei porneau neştiuţi de nimeni spre marginea 
parcului, aruncând priviri fioroase înapoi spre sursa voioşiei generale. 

Croindu-şi drum printre copaci, lăsând chiotele să crească în jurul său, 
simțind emoția gloatelor, începu să surprindă frânturi de conversaţie. Însă 
puţinul pe care îl auzi părea în cel mai fericit caz o păsărească, şi el se 
încruntă şi merse îndărătnic mai departe printre furtuna comentariilor 
întâmplătoare. 

— ... cred că le-a zis că dacă nu-s cu el, până aici le-a fost, amice... 

— ... am şobolan proaspăt aici, şobolan proaspăt, schimb pe haine, 
schimb pe chibrituri... şobolan proaspăt... 

— ... zice că toţi sunt bineveniţi. N-am văzut niciodată aşa ceva, 
bătrâne, şi-s aici de ani... 

— ... e-un e-un e-un englezoi nenorocit? N-am auzit de niciun 


englezoi... 

— ... i-a trimis pe ceilalţi să dărâme jaloanele teritoriale... au planuri, 
zice el... 

— ... carne de iepure şi şobolan, şobolani şi iepuri, hai la ele cât îs 
calde... 


Şi aşa mai departe. 

Pe malul unui iaz de-a dreptul revoltător (care, în mintea lui Hiawatha, 
forma un chip mare şi chinuit care implora ajutor) îl găsi pe străin. Acesta 
stătea pe un podium şubred construit din buşteni şi plăci de lemn, dispus în 
faţa unei clădiri impunătoare care se întindea peste peluze ca o scursură 
însuflețită. 

Găsi de asemenea cea mai mare mulţime de oameni pe care o văzuse 
vreodată. 

În vestigiile memoriei sale — dintr-un timp de dinainte ca mintea să îi fie 
deschisă cu de-a sila prin aplicarea de aberaţii mistice şi de droguri, dintr- 
un timp încă de dinaintea marii Molime — găsi amintirea concertelor la 
care participase, a mitingurilor studenţeşti, a amplelor adunări unde toate 
diferenţele personale erau fără preget trecute cu vederea datorită reverenţei 


unanime în faţa unei singure formaţii; un singur demagog, o singură voce. 

Aşa era şi în cazul de faţă. 

Dar mult mai accentuat. 

Străinul vorbea surprinzător de blând. Avea alura cuiva neobişnuit cu 
genul acesta de atenţie; mult mai potrivit aplicării tăcute a forței în locuri 
secrete, ascunse. Hiawatha bănuia că în alte împrejurări omul ar fi trecut 
perfect neobservat. O faţă uşor de uitat, păr tuns scurt, nici înalt, nici 
scund, nici dolofan, nici sfrijit. Un simplu om cu accent pronunţat şi o 
incontestabilă ţinută britanică, ale cărui cuvinte reuşeau totuşi să reducă la 
tăcere o mulţime întreagă. 

De n-ar fi fost sângele uscat în şiroaie pe obraji, zdrenţele mânjite de pe 
trupul său — odată peticite în toate culorile posibile, acum ajunse de-un 
cenuşiu-brun uniform — şi puşca lucioasă atârnată nonşalant pe umăr, 
nimeni nu l-ar fi învrednicit cu a doua privire. 

— Unde, rosti bărbatul în tăcerea adâncă şi întunecată ca cerul de 
deasupra sa, unde Smogul Activ se scurgea din stratosferă, unde sunt 
Copiii? 

Hiawatha se cutremură. 

Nu, nu... asta e puţin spus. 

Întreaga mulţime se cutremură. 

Cum stătea acolo, impasibil la reacţia publicului ca un profesionist, 
străinul era îngrijit de un negru în vârstă îmbrăcat în cele mai ridicole 
haine pe care Hiawatha le văzuse vreodată. Totul făcea parte din spectacol, 
bănuia el; să menţii o mulţime tot mai mare de oameni într-o permanentă 
stare de prostrare. 

— Eu nu-i văd. Voi îi vedeți? Străinul se uită în jur cu dramatism. Uite. 
Uitaţi-vă la voi. Nici urmă de copil cât e locul ăsta de mare. 

Ici şi colo oameni care murmurau, însă Hiawatha nu-şi dădea seama 
dacă de furie sau de teamă. Stelele luminoase de deasupra mulţimii — 
plăsmuiri ale imaginaţiei sale, era aproape sigur de asta — deveniseră de- 
un stacojiu furios şi pulsau în ritm cu inima lui. 

— Vă spun eu unde sunt copiii, vreţi? 

Bărbatul zâmbi, aproape patern, doar că puţin prea afabil pentru a fi un 
zâmbet veritabil. 

— Copiii dorm. Dorm chiar acolo. Înclină din cap spre orizont, spre 
sud-est. Mulțimea vociferă ceva mai tare. Ca nişte îngeraşi, aşa sunt ei. 
Veniţi de pe tot cuprinsul globului, scumpii de ei. Dorm pentru a-şi 


recăpăta puterile după o zi grea de... de învăţat cu sârguinţă scripturile. Se 
pregătesc pentru lucruri măreţe. Se pregătesc să... conducă lumea într-o 
nouă eră a civilizaţiei glorioase. Aşa-i? Da, aşa este. Acolo sunt ei. 

Părea sincer. Era greu de crezut că este sarcastic, greu de crezut că 
articulează cuvinte primejdioase, însă mulţimea era dezorientată. Ce era 
asta? Revoltă sau manifestarea respectului? 

Şi atunci străinul se aplecă spre rândurile din faţă, înclină din cap aşa 
încât să se uite pe sub sprâncenele mizere, şi strigă atât de tare încât toţi 
tresăriră. 

— Bazaconii! Bazaconii sfruntate! 

Hiawatha nu ştia ce înseamnă „bazaconii”, însă prinse ideea. Toţi 
prinseră ideea. 

— Dacă sunt închişi, se răsti străinul, în... în închisoarea aia 
nenorocită, de ce nu-i vedem? De ce nu ies niciodată? Nu aţi stat niciodată 
pe gânduri ? Nu vi s-a părut niciodată ceva putred în asta? 

Undeva aproape de Hiawatha, cu două rânduri mai la stânga, o femeie 
începu să plângă. Era o reacţie descumpănitoare. Oriunde altundeva, 
oricând altcândva, s-a fi aşteptat ca mulţimea să se revolte împotriva 
nemernicului făţarnic care le trăgea un perdaf; să reacționeze cu furie la 
acuzaţii directe. 

Dar nu. Nu, mulţimea aceasta era un copil pedepsit. Un copil 
neascultător care ştia că merită să fie pedepsit. 

Străinul îşi frământă mâinile. 

— Nu v-aţi gândit vreodată... Nu v-aţi... 

Vocea i se stinse, căzută pradă frustrării. Bărbatul tăcu un moment şi 
Hiawatha se întrebă dacă nu cumva rămăsese fără vlagă, dacă nu cumva 
furia care îl măcina îşi pusese definitiv pecetea asupra lui. 

Dar: 

— Futu-i! strigă el. Futu-i — să fim serioşi! Şi dacă tâmpiţii ăia în rochii 
spun adevărul, chiar dacă fiicele şi fiii voştri sunt ascunşi acolo, să nu-mi 
spuneţi că sunteţi fericiţi. Să nu-mi spuneţi că aţi renunţat la ei cu... 
zâmbetul pe buze şi cu inima ridicând cântări de slavă. Să nu-mi spuneţi 
asta! 

Nu, nu. Aţi renunţat la ei pentru că aşa vi s-a spus să faceţi. Înţeleg asta. 
Pentru că... pentru că, dacă aţi fi refuzat, poate că ei oricum vi i-ar fi luat. 
Pentru că voi sunteţi nişte nimeni. Pentru că rahaţii din Klanuri cu... arme 
şi droguri, ei au spus că asta trebuie să faceţi voi, prădătorii. Asta vă este 


menirea. Corect? Şi poate că v-aţi spus iar şi iar că e mai bine aşa, că 
pruncii se vor duce într-un loc mai bun, într-un loc mai plin de speranţă... 
Dar, oameni buni, eu nu cred asta. Şi cred că nici voi nu credeţi asta. 

Iată adevărul, doamnelor şi domnilor. Oamenii ăştia... scursurile astea 


nenorocite... — şi aici străinul ridică un deget noduros spre un şir de 
bărbaţi care stăteau în spatele podiumului, ţinuţi în loc de prădători 
costelivi cu cuțite şi arme — ... ei v-au. 

Furat. 

Copiii. 

Tăcere. 


Tăcere densă, grea, acuzatoare. Pe scenă, ostaticii se fâţâiră agitaţi pe 
loc şi schimbară priviri între ei. Cercurile stacojii din jurul ochilor 
ascundeau teama şi primul licăr al lacrimilor. Unul dintre ei — cel mai 
sfrijit, a cărui față era contorsionată nu de teamă, ci de ură — purta 
ochelari de soare cu lentile roşii-rubinii, parcă pentru a-şi proteja ochii de 
lumina lunii. 

Robele fuseseră smulse de pe ei, armele — luate. 

Neo-Clerici căzuţi în dizgrație. 

Hiawatha mai că mârâi de bucurie să-i vadă umiliţi în acest fel. 

Şi atunci, cum se întâmplă în orice mulţime de la facerea lumii încoace, 
nelipsitul nemernic din faţă deschise gura. 

— Pentru gloria Noilor Zori! se auzi o voce subţire, un om pirpiriu în 
zdrențe murdare care țopăia întruna, arătând cu degetul spre podium. Avea 
un tatuaj stacojiu în jurul ochiului stâng şi un pistol în mâna dreaptă 
ridicată. Egoismul te trădează! ţipă el indicându-l pe străin. Slăbiciunea te 
va... 

Nu avu ocazia să tragă. O lamă fulgeră în mulțime undeva în spatele 
lui, braţe se întinseră pentru a i se încolăci în jurul gâtului şi al mâinilor, şi 
într-o clipită gloata îl înghiţi cu totul şi-l făcu să dispară. Strigătele lui 
deveniră înfundate, apoi fură reduse la tăcere. Capetele celor din mulţime 
se răsuciră la unison înapoi spre străin. 

Acesta suspină. 

— Mai sunt şi alţi zevzeci? zise el plimbându-şi privirea peste gloată ca 
un profesor care scrutează o clasă gălăgioasă. Mai sunt şi alţi nenorociti 
fără minte? Alţii care cred că pruncii lor o duc mai bine strângând o biblie 
în braţe în loc de trupul celor care le-au dat viaţă? Alţii care vor să-mi 
spună că au procedat bine? Că le place cum stau lucrurile? Că sunt de 


acord cu Klanurile şi cu crimele şi cu Piua asta de căcat? Alţii care vor să- 
mi spună că dau crezare spuselor Clericilor? 

Aproape că striga. Vocea îi era aspră. Furia i se scurgea din privire şi-i 
îmbiba cuvintele. 

— Pentru că, oameni buni, ei clădesc pentru noi toţi o zi de mâine mai 
bună. Vă amintiţi? Asta spun ei. Şi nu-i aşa că ar fi cel mai bun lucru din 
lume să-i credeţi? N-ar fi cel mai uşor să strigaţi „aleluia”? Să vă rugaţi 
noapte de noapte şi... să urmaţi turma? Să simţiţi că aţi procedat bine 
lăsându-i să vă ia copiii? N-ar fi asta culmea culmilor? 

Ba bine că nu. 

Scuipă pe jos. Inspiră adânc. 

Şi scoase un cuţit lung din buzunar. 

Mulțimea îşi tinu răsuflarea. 

— Dar să credeţi asta — sincer şi adevărat, desigur — cu toată fiinţa 
voastră, oameni buni. Asta e greu de făcut. Asta e complicat. Dar eu am să 
risc acum şi-am să spun că nu cred că sunt mulţi între noi care cred asta. 
Nu cu adevărat. Nu în adâncul fiinţei lor. Aşa că haideţi să aflăm. Haideţi 
să tranşăm problema. 

Zâmbi. 

— Haideţi să vedem câţi dintre voi îi iubesc într-adevăr pe Clerici. Să 
vedem cine e dispus să mă oprească. 

Şi se întoarse spre şirul de bărbaţi, Coriştii aceia captivi din spatele 
său, şi zâmbi. 

— Am venit aici traversând oceanul, zise el suficient de tare încât să-l 
audă toată lumea, dar stând cu faţa la ostatici. Daţi-mi voie să vă spun că a 
fost al naibii de greu. Dar am venit. Nu i-am lăsat pe amicii voştri din 
Londra să mă împiedice, cu toate că au încercat să o facă. A trebuit să ucid 
tot felul de oameni venind încoace. Şi asta doar pentru că voiam să-ţi pun o 
întrebare, colega, faţă în faţă. Foarte simplu. 

Se aplecă spre primul malac. 

— Ce am vrut să te întreb este asta: Unde sunt copiii mei, răpitori 
psihopati şi îndoctrinaţi până-n ultima bucată de căcat canceros din voi? 

Malacul se holbă la el. Malacul îl scuipă în faţă cu un soi de 
încăpățânare ca la carte. 

Aşa că străinul îi tăie gâtul. 

Dinspre mulţime se auzi un sunet. Nu tocmai o ovatie. Însă categoric nu 
un strigăt de groază. 


Bărbatul se prăbuşi la pământ, cu picioarele zvâcnindu-i şi cu sângele 
țâşnind din el, şi în ochii lui Hiawatha ceva uscat şi neplăcut se desprinse 
anevoie din cadavru pentru a se pierde în Smogul Activ împrăştiat pe cer. 

Străinul se roti cu faţa la mulţime. Nimeni nu se clinti. Nimeni nu 
respiră. 

Hiawatha vedea minciuna. Vedea pata roşie a lipsei de onestitate care 
atârna deasupra străinului, scânteind şi mieunând ca o pisică mutantă. Pe 
omul acela, pe britanicul acela de neoprit cu faţă anostă şi voce joasă, pe el 
nu-l interesau deloc prădătorii strânşi în Central Park. Nu-i păsa nici cât 
negru sub unghie de pedepsirea vinovaţilor. Îl durea în cot de dreptatea pe 
care o împărțea. 

Avea doar un plan — oricare ar fi fost acela — şi Hiawatha vedea, arzând 
puternic în ochii lui, faptul că omul acela ar face orice pentru a obţine ce-şi 
dorea. Ar minţi despre o familie răpită doar pentru a face o mulţime de 
aliaţi să empatizeze cu furia lui. Ar ucide cât de mulţi ostatici era nevoie 
pentru a le demonstra oamenilor că nu trebuie să se teamă de Corişti. 

Nu s-ar opri până nu şi-ar atinge ţinta şi, cu toate că Hiawatha nu se 
simţea în stare să admire un atare egoism indiferent, o atare manipulare 
dezinvoltă, întâmplarea făcea ca scopurile englezului şi ale sale să se 
suprapună — fie şi pentru scurt timp. 

Aşa că zâmbi şi începu să bată din palme. 

Şi întreaga mulţime preluă aplauzele. 

Mai târziu, al doilea malac avu aceeaşi soartă, cu toată că fermitatea îl 
abandonă atunci când întrebarea străinului rămase fără răspuns şi când 
cuțitul urcă fulgerător spre gâtul lui. Încercă un strigăt mut, gâlgâi, după 
care pică. 

Al cincilea din rând — sfrijitul cu ochelari groşi, a cărui aură părea să 
aibă o margine portocalie scânteietoare — le strigă ceva celor doi bătăuşi 
rămaşi. Hiawatha reţinu cuvintele „răsplată” şi „ceruri”, iar restul şi-l 
imagină. 

Malacii ţâşniră înainte, atacându-i pe prădătorii care-i ţineau sub 
ameninţarea armei, strigând şi răstindu-se în vreme ce pielea lor goală se 
unduia în tandem cu loviturile lor năprasnice. Negrul cu bandajele se 
aruncă la pământ, cu mâinile peste cap; străinul strigă — mai mult furios 
decât surprins — şi prădătorii deschiseră focul. 

Mulțimea începu să forfotească. Focurile de armă dădeau întregii 
drame aspectul animat al unei furtuni cu fulgere şi între scăpărările de 


lumină stropi de sânge apărură pe feţele din mulţime. 

Când totul se termină, când fumul armelor se risipi şi prădătorii îşi 
recăpătau cumpătul şi mulţimea era în freamăt, pe scenă zăceau patru 
malaci goi care sângerau şi nemernicul cu ochelari şi faţă de şobolan 
dispăruse; îşi croia drum cu coatele prin mulţimea scârbită, printre copaci 
şi tufişuri, strigând şi râzând fără încetare. 

Străinul înjură. Tare. 

Mulțimea înjură o dată cu el. 

Până la ora patru dimineaţa, oamenii nu mai formau o mulţime. 
Formau o armată. 

Era un clişeu fumat, dar asta nu-l făcea greşit. În timp ce Hiawatha 
privea, copleşit şi detaşat, nu-i venea în minte altă descriere decât: 

Era ca un val tsunami. 

Blindatul capturat era primul, urmat de bruma de vehicule pe care 
prădătorii le luaseră din mâinile Pescăruşilor Roşii. În calitate de nou 
conducător de facto, străinul era mai mult decât îndreptăţit să le 
rechiziţioneze pentru a-şi urmări scopurile, însă o minoritate îndărătnică a 
klaniştilor reacţionase neplăcut la ideea ieşirii de sub jugul feudal şi a 
răzvrătirii împotriva tiranilor, aşa că se baricadaseră înăuntrul bazei 
Pescăruşilor pentru a împiedica pătrunderea. 

În cele din urmă, străinul trebuise să-i ucidă cam pe toţi. 

Hiawatha nu se amestecase. Încă nu era momentul. Stătuse pe margine, 
sub ramurile mari ale arborilor vechi şi morți, şi ascultase vocile spiritelor 
care şopteau tânguitor înăuntrul lor. Când primele focuri se aprinseseră 
adânc înăuntrul bârlogului Pescăruşilor, scosese batonul de vopsea neagră 
din fundul rucsacului şi începuse să-şi facă încet semne pe faţă, murmurând 
descântece, simțind acul de argint din buzunar cum îi îngâna cristalin 
cuvintele. 

După aceea, când depozitele de armament fură deschise şi avuţia lor 
distribuită, mulţimea nu mai aşteptă zorii zilei. Era ca o cruciadă; un val 
mare de oameni mişcându-se împreună de-a lungul străzilor goale, 
sporindu-şi numărul pe măsură ce înaintau. O atracţie magnetică. 

Iar la marginea oraşului, în Hell's Kitchen, pe malul apelor întunecate 
ale East River, se văzură înaintea clădirii Naţiunilor Unite şi avansară. 

El — străinul, omul de al cărui nume nimeni nu se sinchisise să se 
intereseze — intră primul. Totul era profund medieval. Totul profund 
mitologic. Dar în vreme ce mulţimea scanda într-un singur glas şi 


vehiculele îşi turau motoarele şi paznicii dinăuntrul complexului ţipau şi 
făceau pe ei, totul părea firesc. 

Blindatul pătrunse pe porţile principale ale sediului ONU ca un harpon 
prin carnea unei balene, iar gloanţele răpăiau în pereţii lui; în urma sa 
rămâneau bucăţi de oţel şi sârmă ghimpată încâlcită. În timp ce stătea 
scoțând aburi în curtea interioară, cu noi adâncituri apărând în caroserie, 
Clericii din cuibul de apărare înțelegeau greşeala făcută. Îşi trădau 
poziţiile din întuneric cu licărul intermitent al focurilor de armă. 

Al doilea val de vehicule pătrunse în trombă, deschizând focul. Cuiburi 
din saci cu nisip fură spulberate, grenade țâşniră din lansatoare grele şi 
împrăştiară nori negri-roşiatici de funingine şi fum şi moarte. De undeva pe 
acoperişul Secretariatului General o mitralieră grea deschise focul — 
potopind mulţimea de jos cu gloanţe —, însă de la o asemenea distanţă şi pe 
un astfel de întuneric precizia ei nu era nici pe departe perfectă, iar dârele 
înfricoşătoare ale trasoarelor brăzdau grupurile de Clerici la fel cum 
brăzdau şi cetele dezlănţuite de prădători. Într-un târziu, cineva avu 
prezenţa de spirit să comande încetarea focului şi artileria tăcu. 

În unele colţuri se aprinseră focuri. Scântei se ridicau în spirală către 
cer şi ademeneau cu limbi de lumină albă mulțimile care aşteptau în umbre 
cu ochii sclipitori. Era ca o invitaţie. 

Gloata roia dinspre străzi, cu câte o armă în fiecare mână, cu câte un 
strigăt în fiecare gură, şi totul o luă razna. Focuri de armă peste explozii de 
grenade peste răcnetul oamenilor peste strigăte de moarte peste huruit de 
motoare şi icnete îngrozite ale Clericilor luaţi pe nepregătite. 

Cy îi avertizase, poate. Şi totuşi. Şi totuşi. 

Mda, gândi Hiawatha. Exact ca un val tsunami. 

Creştea şi se zbuciuma, alimentat de ani întregi de ură reprimată. Lovea 
zidurile complexului şi se învolbura violent. Vârtejuri cu Corişti izolaţi în 
mijlocul lor, strigând din toţi rărunchii în vreme ce gloata încercuia şi 
reteza şi împuşca. Spumega pe la margini; spuma sclipitoare a focului de 
armă şi clăbucul cald al craterelor de impact, împroşcând praf şi mortar şi 
sânge. 

Blindatul se făcu nevăzut într-o spectaculoasă minge de foc, cu 
rezervoarele în sfârşit străpunse, ridicându-se de la sol în fragmente 
contorsionate şi răsucindu-se leneş deasupra mulțimii; dar până atunci 
echipajul îl părăsise, iar sfârşitul lui exploziv servi doar ca diversiune 
pentru adevăratele acte de violenţă, corp la corp şi personale şi barbare. În 


colţuri întunecate, bărbaţi şi femei înfigeau lame boante în coastele celor în 
robe, se luptau unu-la-unu pentru a fi siguri că pistoalele prost întreţinute 
le fac felul asasinilor care îi terorizaseră, loveau cu răngi şi leviere în feţele 
tatuate ale secăturilor acelora pioase. 

— Unde sunt? urlau ei. Unde sunt copiii? 

Nu era cine ştie ce ca strigăt de luptă, însă avea efect. 

Hiawatha rămase în spate. O, nu din laşitate — vertijul visului rezolvase 
problema asta. Dădea ajutor atunci când putea, trăgea cu o precizie calmă 
în şirurile de Clerici atunci când ceilalţi prădători ţipau panicaţi, elimina 
soldaţi în sutană cenuşie cu o bucurie sălbatică. Avea impresia că toţi 
sachemii priveau prin ochii lui, şi râdeau şi chicoteau şi, cu fiecare nouă 
țintă căzută, îşi treceau berile de la unul la altul. Cei din Haudenosaunee, 
se putea spune fără greş, nu-i prea aveau la suflet pe Clerici. 

Dar nu, nu, acesta nu era principalul lui rol aici. Înainta cu grijă pe 
marginea câmpului de luptă, vigilent, cu simţurile ascuţite de viziune, 
căutându-l pe străin. 

— Aproape că a venit timpul... spunea vântul încins de răsuflarea 
focurilor şi a cărnii prăjite. Aproape a venit. 

Norul purpuriu străbătea mulțimea ca un fir de tors şi Hiawatha 
înțelese cu surprindere că străinul se furişase mai departe. Obţinuse ce 
voia, accesul în complexul înconjurat cu sârmă ghimpată, şi îşi lăsase în 
urmă armata ad-hoc imediat ce aceasta nu-i mai era de niciun folos. Era un 
lucru meschin şi brutal şi logic, dar funcţiona. 

Dâra ducea înăuntrul Secretariatului General. 

Hiawatha alunecă pe sânge, minunându-se în forul său interior de 
indiferența crudă a unui om care era în stare să provoace un asemenea 
haos doar cu scopul de a... de a ce? 

Păşi în clădirea cufundată în semiîntuneric şi plecă spre întâlnirea cu 
destinul său. 


Capitolul 14 


Nu puteam să nu zâmbesc. Căldura pe care o degajau focurile, mirosul 
de lucruri neplăcute pârlindu-se, izul înţepător al prafului de puşcă. 

Mda. Lasă-l în voia lui. Lasă rânjetul să răzbată la suprafaţă. Eşti atât de 
aproape. Bucură-te. O meriţi. 

Apoi sentimentul vinovăţiei. Strigăte şi sânge şi oameni disperaţi 
făcându-se bucăţi unul pe altul, şi asta doar pentru că eu le spusesem s-o 
facă. Doar pentru că trebuia să trec de nenorocitele alea de porţi. I-am 
modelat după bunul meu plac aşa cum un sculptor modelează o bucată de 
lut. 

Monstru. Manipulator. Chiar nu-ţi pasă de nimic? Nu-ţi... 

Apoi iritare din cauza sentimentului de vinovăţie. 

Pentru asta te-ai pregătit. Cu asta te OCUPI. Asta EŞTI. 

Iar şi iar şi iar. 

În mă-sa. În mă-sa cu toate. 

Nu te simţi vinovat. 

Uită-te la ce ai făcut. Bucură-te de spectacol. 

De la etajul al doilea, uitându-mă în jos prin geamurile reflectorizante 
sparte ale Secretariatului General, era un spectacol extraordinar. Abia 
vizibilă în întuneric, unduirea hoardelor putea fi uşor confundată cu un soi 
sumbru de ceaţă; purtate de colo-colo de pale antagonice de vânt, luminate 
dinăuntru de focul-sorţii şi de flăcăraie; totul ridicat la puterea a zecea şi 
însoţit de efecte sonor gen „Sunetele Războiului înregistrate de BBC”. Când 
şi când, ceva solid se desprindea din haos — un licăr de lună pe tăişul unei 
lame, o fâşie ruptă de robă albicioasă, o explozie efervescentă de fluide 
craniene. Detalii mărunte, aidoma unor tuşe de penel distincte într-un tablou 
de ansamblu. 

Nu ţineau mult. Spectacolele nebuneşti de amploare au această tendinţă 
de omogenizare. Puțin câte puţin, totul era încorporat; resorbit de 
monstruozitatea colectivă, ca o amibă însufleţită şi fremătătoare, care era 
mulţimea. 

— isuse, am murmurat fără voia mea. 

Dacă eşti prins într-o luptă la nivelul solului, ai dat de o nenorocire 
dezlânată, dezordonată, brutală. Nu ai timp să gândeşti. Nu ai timp să 
ghiceşti cum merg lucrurile. Doar acţionezi, reacţionezi, fandezi, înjunghii, 


te laşi jos, tragi. Împuşcături care vin din toate direcţiile, unghiuri 
contradictorii de distrugere, strigăte panicate şi răspunsuri instinctuale, 
gloanţe venite chiar din partea aliaţilor. 

Dar de sus... 

O, da. De sus îţi formezi o idee destul de clară a motivului pentru care 
generalii sunt nişte nemernici atât de aroganţi. A motivului pentru care 
politicienii vorbesc nu despre indivizi, ci doar despre „popor”. A motivului 
pentru care cei care iau decizii — mahării, cei bazaţi — ajung nişte jigodii 
sadice fără nici cea mai mică noţiune despre victimele colaterale. De sus, 
totul este... curat. Ordonat. Ca şi când te-ai juca de-a războiul cu nişte 
manechine extrem de costisitoare, rostogolind zarul pentru a decide mişcări, 
traiectorii, răni. 

Nimeni nu a dat vreodată cu zarul pentru a decide câte rude îndurerate 
lasă în urmă fiecare manechin mort. Cât a suferit sărmanul nebun înainte să 
fie scos de pe tabla de joc. 

E nevoie de-o minte bolnavă pentru a vedea o mulţime de oameni şi a o 
trece mental la capitolul „diversiune”. „Came de tun”. „Pierderi 
acceptabile”. 

Pledez vinovat. 

Iarăşi sentimentul ăsta de vinovăţie. 

Ceva explodă jos şi lumină întreaga scenă. Pentru o fracțiune de 
secundă, toţi fură oameni. Chipuri diferite, contorsionate de furie şi durere 
şi teamă. Indivizi aruncaţi la grămadă. Fiecare unic în felul lui. 

Doar pentru o fractiune de secundă, împovărat de vinovăţie şi empatie şi 
toate celelalte bazaconii, n-am mai fost manipulatorul cu sânge rece care 
credeam că sunt. 

Apoi lumina se stinse şi gloata se topi în umbre, iar eu am reînceput să 
mă bucur de spectacol, felicitându-mă că am reuşit să intru în Secretariatul 
General fără o zgârietură, fiind eu însumi. 

— Tu nu... ăă... Nu vrei să te duci să-i ajuţi? bodogăni Nate de undeva 
din spatele meu. Se ţinuse după mine ca un căţeluş. Acum arăta şi mai rău, 
transpirat şi fără astâmpăr. Nu aveam chef să pierd timpul întrebându-l care 
este problema. Nu când eram atât de aproape. Nu când nimic altceva nu mai 
conta. 

L-am ignorat. 

Lupta era oricum aproape încheiată. Mai erau doar câteva grupuri care 
opuneau rezistenţă. Clerici care se furişau în adăposturi improvizate pentru 


a secera prădători cu zecile, trimițând o ploaie de plumbi în ziduri 
mişcătoare de zdrenţe negre şi carne chircită. Cadavrele se adunau grămadă, 
zvâcnind şi gemând, dar veneau alţii din urmă, alţi prădători care 
reîntregeau rândurile, alte vehicule furate care goneau cu armele grele de pe 
ele scuipând gloanţe în foc continuu. 

Puțin câte puţin, Coriştii deveniră izolaţi: departe de clădiri, încercuiți de 
gloată rând pe rând, striviţi, nimiciţi. 

Niciunul nu pierea în tăcere. Şi, după ce primii câţiva care încercară să 
se predea fură făcuţi bucăţi — membre smulse, ochi scoşi, scalpuri sfâşiate şi 
coaste rupte —, ceilalţi nu se mai sinchisiră să caute mila prădătorilor. 
Văzuseră privirile din ochii lor. Surescitarea, voioşia primordială de-a fi 
angrenaţi în... în ceva. 

Instinctul de turmă. Părticica aceea ancestrală de creier care se foia 
înăuntrul craniului meu, spunând că vrea să meargă şi să se alăture fraţilor 
ei. Dar fără milă. Asta nu. 

Unul sau doi Corişti cântau imnuri în timp ce-şi descărcau mitralierele şi 
mulțimile se revărsau spre ei. Cei mai mulţi nu treceau de primul vers. 

Erau mai puţine „feţe bisericeşti” acolo decât m-aş fi aşteptat. 

Unde-s ceilalţi? 

M-am întors. În scurt timp, partea principală a spectacolului avea să se 
încheie şi prădătorii urmau să pătrundă în clădiri. Să doboare uşi în speranţa 
că-şi vor găsi copiii pierduţi, tânjind în secret să întâmpine alte grupuri de 
rezistenţă, dormitoare doldora de Corişti adormiţi, ţinte uşoare. 

N-aveau decât. 

În chip ciudat, Secretariatul General era aproape complet pustiu. Etaj 
după etaj, birourile comode dintr-o altă epocă — organizate cu toată iscusinţa 
ergonomică a preaplinului monetar, cu dungi late cenuşii şi bej şi spaţii 
aerisite şi canapele comode şi fotolii pivotante tapisate şi bla bla bla — erau 
cufundate în linişte; abandonate. Îmi aminteau, cu un sentiment ciudat de 
dor de casă, de Vauxhall Cross, baza mea din ultimii cinci ani, de unde SIS 
îşi coordonase odinioară agenţii răspândiţi în toată lumea, ţinând sub 
supraveghere evoluţia situaţiilor îngrijorătoare din străinătate, influențând 
regimurile care nu le erau pe plac, trecând neobservaţi graţie lipsei 
martiniurilor, glumelor seci, dispozitivelor oferite de un anume Q şi a unor 
fetişcane obscen de excitate. 

Mă rog, în cea mai mare parte. 

Diferenţa era că birourile din Londra aveau un aer de mister periculos 


care lipsea celor din clădirea Secretariatului General. Unghiuri mai drepte, 
poate. Umbre mai adânci. Colţuri strânse şi geamuri interioare. Em-I-$ase, 
spunea locul. Nu vă puneţi cu noi. 

Secretariatul General aducea pur şi simplu cu sediul unei corporaţii IT 
de vârf. 

Totuşi spaţiul părea cel puţin utilizat. Majoritatea etajelor spaţioase 
fuseseră temeinic răvăşite. Birouri şi canapele din anticamere folosite în 
chip de paturi improvizate, pereţi plini de graffiti experte cu tentă religioasă 
(crâmpeie din Apocalipsa lui loan în cea mai mare parte, ceea ce am 
impresia că este oarecum de rigeur în rândul descreieraţilor din cultele 
apocaliptice). Probabil că erau folosite pe post de camere de internat, 
depozite, cămări, ceva de genul ăsta. 

Toate astea duceau la următoarea întrebare: Unde erau cu toţii? 

Afară, bătălia era tot în toi, tot aprigă, însă cu greu aş fi putut crede că 
prădătorii le făcuseră felul tuturor Coriştilor de aici. Locul era enorm. 

Deci unde erau toţi? 

Eu şi Nate ne loviserăm de câţiva pricăjiţi pe scări, când intraserăm. 
Majoritatea coborau în goana mare, cu armele şi raniţele grele în spinare 
sau strânse sub braţele împovărate, şi fusesem nevoit să-i împuşc pe loc fără 
a mai aştepta să ia ei poziţia de tragere. Mi-ar fi puţin ruşine dacă m-aş 
sinchisi de asta. Nu; mai îngrijorător era motivul neaşteptatei evacuări. 
Răcanii ăia nu se grăbeau ca să se alăture apărării de la porţile exterioare 
sau ca să alcătuiască un al doilea eşalon al trupelor de şoc. Fugeau să-şi 
salveze pielea. Duceau cu ei tot ce deţineau; se împleticeau prin antreul vast 
(acum drapat în plase militare de camuflaj şi încununat cu o reprezentare 
murală a lui John-Paul) cu gândul de a o zbughi spre corpul mare al Clădirii 
Adunării Generale. 

Ceva se ducea de râpă. 

Mai puţin nici că putea să-mi pese. 

La etajul al doilea am dat peste un birou făcut ţăndări plin de clapete 
pentru telecomunicaţii şi am scotocit prin mormane de hârtii în vreme ce 
Nate a rămas de pază, continuând să ţopăie de pe un picior pe celălalt în 
felul acela nervos. Printre cartonaşe şi fişe mototolite am găsit, într-un 
târziu, o foaie îngălbenită cu interioarele din clădire. Treizeci şi nouă de 
niveluri; treizeci şi nouă de mici lumi agitate dedicate „Păcii Mondiale”. 

O rafală de gloanţe rătăcite spulberă geamurile de lângă mine. Ironic, 
într-un fel. 


„32-35”, scria pe foaie. „ADMINISTRAŢIA CERCETĂRI TEHNICO- 
ŞTIINŢIFICE”, apoi o listă a departamentelor lungă cât braţul meu şi 
interioarele telefonice ale fiecăruia în parte. Cineva încercuise un punct al 
listei cu cerneală verde, cu plictisul cuiva care s-a săturat să fie întrebat de 
acelaşi departament iar şi iar. 

Bănuiam că, spre sfârşit, când Molima transforma metropola într-un 
oraş-fantomă, telefoanele sunaseră necontenit. 

Et 34. Int 34033. Epidemiologie. 

— Aha, am zis. 

— Ai găsit ce căutai? mormăi Nate, străduindu-se să nu pară prea 
interesat. Până acum se abţinuse binişor să nu mă întrebe în ce naiba îl 
vârâsem. Îşi obținuse răsplata. Îşi obținuse protecţia şi o bucăţică de 
celebritate în calitate de însoțitor al străinului. Se descurca bine şi Clericii 
încă nu încercaseră să-i ia viaţa. 

Dar i se citea în ochi. Îl măcina curiozitatea. 

Mă întrebam dacă ar trebui să-l iau cu mine. 

Dar. 

Ceva nu-i tocmai la locul lui... 

Iarăşi senzaţia aceea de nelinişte. Ochii îi scânteiau peste chiştocul 
morfolit de ţigară, dinţii îi scăpărau cu fiecare zâmbet. Ştia să gătească bine 
friptură de şobolan. Era un bun povestitor. Arăta ca un clovn şi se comporta 
în consecinţă, iar precarele lui cunoştinţe medicale îmi salvaseră viaţa cel 
puţin de două ori. Nu putea să nu-ţi placă ceva la el, corect? 

Corect. 

Dar nu. Nu. Ceva nelalocul lui. 

Ceva pe lângă felul agitat şi asudat în care se comporta acum, ceva pe 
lângă straniul comportament pe care îl avea de ieri încoace. 

Un tentacul scurt al memoriei se descolăci. O voce marcată de oboseală 
şi de ameţeală, de respiraţia greoaie şi de un nou val de transpiratie. 

Bella. 

O cunoşteam doar de două săptămâni. Plănuisem cu ea operaţiunea de 
la aeroport şi cam atât. Făcusem provizii şi căutasem locul în care să lovim 
şi cum să intrăm şi pe cine să ţintim. Cam atât. 

Cu excepția nopţii în care ne-am făcut muci cu poşirca pe care 
supraviețuitorii o distilau în cada de baie. Am pierdut şirul conversaţiei. 

Am ajuns să ne-o tragem pe bar în pubul abandonat care ne servea de 
casă. 


Chiar şi beat turtă, chiar şi după cinci ani de celibat, chiar şi într-o 
lume din care grija şi repercusiunile dispăruseră, câtă vinovăţie! 

N-a contat până la urmă. Am adormit ghemuiţi împreună pe trapa din 
spatele barului şi, pe când mă fura somnul, m-am zăpăcit şi am sărutat-o 
încontinuu pe frunte, de parcă ar fi fost altcineva. Şi ea a început să-mi 
spună tot soiul de lucruri. Chestii de care nu întrebasem, faţă de care nu-mi 
manifestasem nici cel mai mic interes. Chestii pe care nu m-am sinchisit să 
le ascult. 

Când a încheiat, s-a întins o tăcere prelungă, după care a spus: 

— Nu contează. Nu-i problema ta. Dar eu de asta mă duc. 

Înapoi la etajul patru al clădirii Secretariatului Naţiunilor Unite, în faţa 
căreia oamenii strigau şi mureau, m-am întors spre Nate şi am spus: 

— Du-te şi ajută-i pe ceilalţi. Găseşte copiii. Caută peste tot. 

S-a uitat la mine ca la un nebun. Pe jumătate uşurat, pe jumătate terifiat. 

— Dar... Flutură din mână, căutându-şi cuvintele. De ce, bătrâne? Doar 
ţie nu-ţi pasă. Doar nu te aştepţi că ei să găsească ceva. Ce-i dintr-o dată 
cu... 

Nu contează, spusese ea, transpirată şi cu mizeria de pe faţă curgându-i 
în şiroaie. Nu-i problema ta. 

M-am pierdut cu firea. Doar puţin. 

— În morţii mă-sii, Nate! Tu numa”... Tu.. 

Holbă ochii. Mi-am ferit privirea. 

Am inspirat. 

— Tu... tu numa” du-te să-i ajuţi, bine? Te rog? Eu urc mai departe. Ar 
putea fi periculos. Tu numa” dă-le o mână de ajutor. 

Afară, o minge de foc linse marginile clădirii şi făcu să explodeze restul 
ferestrelor, lăsând să intre strigătele. Nate icni. 

Am pornit pe scări în sus. 

De la etajul treizeci şi trei nici măcar nu vedeam luptele care se 
desfăşurau afară. La înălţimea aceea, geamurile din sticlă verde erau toate 
intacte şi nu puteam să mă uit spre baza turnului fără să mă lovesc cu capul 
în ele. 

Când am ajuns transpiram abundent. Semn rău. De când Molima ne 
lăsase fără curent electric, lifturile reprezentau visul erotic al oricărui 
supravieţuitor. Judecând după lipsa conservelor goale şi a saltelelor de 
dormit, foarte puţini malaci ai Clerului se osteniseră să urce atâtea scări. 
Până şi pereţii erau în mare parte curaţi, fără acele graffiti bezmetice, iar 


orice încercare de jaf părea să se fi limitat la câteva mese răsturnate şi la 
răvăşirea lucrurilor în căutarea celor folositoare. Dacă e să fiu sincer, pe 
când urcam scările întreţineam în sinea mea bănuiala că mai devreme sau 
mai târziu voi întâlni etaj după etaj de copii, îngrămădiţi în paturi mici, 
studiind biblii produse în masă şi recitând lecţiile din ziua aceea ca nişte 
acoliţi mici şi cuminţi. 

Cuvintele Bellei. 

„Nu-i problema ta.” 

Ciudat lucru să convingi o mulţime că ceva este o minciună în vreme ce 
tu însuţi bănuieşti că ar putea foarte bine să fie adevărat. Cred că adânc în 
sinea mea — poate — mă aşteptam puţin ca prădătorii să-şi găsească 
odoarele. În spatele dezinteresului atent întreţinut, în spatele concentrării 
solide asupra ţelurilor mele (Nu cumva să laşi garda jos, soldat!) credinţa 
aceasta pândea acolo ca o infimă dovadă a umanităţii mele. 

Privirea din ochii femeilor, stând în faţa porţilor noaptea trecută. 

Felul în care Malice îşi adormea copilul legănându-l în mijlocul forfotei 
din Târgul de Vehicule, ştiind că peste patru ani mititelul îi va fi luat. 

Încordarea din vocea Bellei. 

Oare era chiar aşa puţin probabil să-i găsească? 

De ce voiau Clericii copiii, dacă nu pentru proiectul lor măreț de 
modelare a viitorului? De ce să-i aducă pe micuţi cu avionul de peste mări 
şi ţări, din toată lumea largă, dacă nu pentru a-i antrena întru Domnul, 
pentru a le împuia capetele cu bazaconii legate de destin? Doar nu 
conduceau cine ştie ce fabrică ilegală de pantofi sport şi nu produceau în 
serie plăcinte din carne de copil... 

Nu. Copiii trebuiau să fie acolo, pe undeva, în interiorul complexului, 
ascunşi. 

Dar nu aici. Nici ţipenie. Doar lumina palidă a lunii prin geamurile cu 
sticlă groasă, un haos de mese şi fişete răsturnate, şi tăcere nesfârşită. 

Am început să caut. 

O dată sau de două ori am auzit voci pe casa scărilor, am văzut lanterne 
tresărind în semiîntuneric, cercuri de lumină puternică plimbându-se peste 
pereţi şi geamuri. Am încremenit de fiecare dată, ducând mâna după M16, 
convins că mă urmăriseră. Că ştiau ce caut. 

După care paşii se îndepărtau — în sus — şi se pierdeau în tăcerea 
nesfârşită. Mă întrebam semi-curios ce anume se afla pe acoperiş şi era atât 
de-al naibii de important, după care îmi vâram capul în alt vraf de dosare şi 


uitam de asta cu totul. 

L-am găsit patruzeci de minute mai târziu. 

Pitit într-un sertar cromat (încuiat, dar din fericire nu antiglonţ), introdus 
între separatoare verde-crud, ca un lucru complet nesemnificativ, aruncat la 
întâmplare între dosare burduşite marcate PAL-, PAM-, PAO-, PAP-; era un 
lucru subţirel, cu nimic ieşit din comun. Un raport îngălbenit în care erau 
listate alocări de fonduri, resurse, niveluri de clasificare, căi diplomatice, 
amplasamente şi personal. 

A trebuit să stau jos. 

Să inspir adânc. 

Să mă uit în altă parte. Peste peisajul întunecat, la peticul acela palid- 
luminos dinspre est, care promitea — până la urmă — un nou soare. 

După aceea am întors ochii la dosar şi am recitit titlul: 


PROIECTUL PANDORA 


M-a făcut să mă cutremur, lucru cam greu de recunoscut când ţi-ai 
petrecut mare parte din viaţa de adult ucigând oameni în secret. 

Am frunzărit foile dinăuntru ca un posedat, cu degete nesigure, scăpând 
pe jos documente nefolositoare şi fotografii prinse cu agrafe de birou. Totul 
părea că i se întâmplă unei alte persoane. 

Am găsit numele care mă interesa aproape de capăt. 

Statistici importante. Origini. Numere de cod. Locul noii misiuni. 

Pe verso era prinsă o poză. 

M-am uitat ţintă la ea vreme de douăzeci de minute. 

Soarele urcă mai mult pe cer. 

Apoi, dintr-o dată, eram gata de plecare, îndesam hârtiile în buzunare şi 
dădeam să mă ridic, mă împotriveam fiorilor, îmi aruncam ochii peste 
pozele scăpate pe jos, mă opream să-mi iau arma şi... 

Căcat. 

Era acolo. Se uita la mine. Surprins într-o poză alb-negru, cu un deceniu 
sau două mai tânăr, fercheş în uniformă de paradă şi trese de sergent, 
surâzând spre cameră cu o intensitate făţamică. 

JOHN P. MILLER. 

Lipsindu-i doar o înaltă mitră albă, o sutană de aceeaşi culoare şi vorbe 
de preamărire a Domnului pe buze. 

John-Paul Rohare Baptiste. 


De ce mama dracului figura el în dosar? Ce naiba căuta el ac... 

Clic-clac. 

Acesta e un sunet pe care l-am auzit de multe ori. Acesta e un sunet pe 
care îl cunosc bine şi pe care, în majoritatea cazurilor, eu însumi l-am 
produs. 

Acesta este sunetul produs de armarea unui pistol semiautomat în 
imediata apropiere a capului cuiva. 

Capul era al meu. Pistolul era al Cardinalului Cy. 

— Futu-i, am spus. 

— Da, zise el. 

Nu ne-am mişcat. 

— Cum m-ai găsit? 

— Pe când urcam. Am auzit o împuşcătură. Am venit tiptil. 

Când am tras în fişet. Fir-ar. 

Aceeaşi voce stranie. Frânturi de idei rostite repezit, bâlbâit, pe un ton 
puțin prea ascuţit pentru a nu fi deranjant. 

— Ne-ai cam alergat, nu? Domnul Problemă. Ne-ai făcut tot felul de 
necazuri. 

— Ce-i pe acoperiş? am întrebat. Trăgeam de timp, dar asta nu conta. 
Acum nu mai avea de ce să mă ţină în viaţă. Se dădea doar în spectacol. Era 
doar curios. Doar se juca cu mine. 

— Nu te priveşte, zise el. Ce cauţi aici? Ce te-a determinat să intri în 
povestea asta? 

— E treaba mea, am răspuns imperturbabil. 

Mă lovi cu pumnul în rinichi, chicotind oribil. În cădere, m-am 
comportat cum trebuie: am strigat şi m-am împleticit şi am ridicat mâna 
pentru a mă apăra de el, lăsând fotografia lui John-Paul să cadă alene şi... 

... şi, profitând de zăpăceala momentului, am strecurat cealaltă mână în 
buzunar după Uzi şi... 

... şi arma mi se lipi iar de ţeastă, doar că de data asta stăteam în 
genunchi. 

— Futu-i. 

— Mâinile. Să le văd. Pe cap. 

Chicoti din nou. Nu era sănătos la cap. 

Am făcut ce-mi ceruse. Uziul căzu pe jos cu un zdrăngănit, lângă 
fotografia lui John-Paul. Am bănuit că aruncase o privire spre poză din 
spatele impenetrabililor ochelari roşii. 


— E cine cred eu? 

— Da. 

— Pare tânăr. 

— Da. 

— De ce eşti aici? 

— Caut ceva? 

— Ce? 

— Informaţii. 

— Ce informaţii? 

— Chiar vrei să ştii? 

— Ce informaţii? Futu-i! Ce informaţii ? 

Vârful ţevii mă împinse în tâmplă. 

Am suspinat. 

Încordat. 

— Mă interesează o echipă de cercetare susţinută în secret de ONU şi 
trimisă să afle... 

Şi am acţionat. Întotdeauna la mijlocul propoziției. Întotdeauna pe 
neaşteptate. 

M-am întors. Am lovit cu braţele în ţeava pistolului. L-am aruncat într-o 
parte. 

A reuşit să tragă un glonţ — furios şi zgomotos şi şocant în acea tăcere — 
şi flacăra prafului de puşcă dispăru în direcţia greşită. M-am ridicat înfuriat 
în picioare şi am început să mă lupt cu el pentru arma dintre noi, iar el... o 
futu-i o futu-i o futu-i... 

El râdea. 

Era mai puternic decât mine. 

Pistolul se ridică încet ca răsăritul de afară, ca un „O” perfect negru care 
se deschidea să mă înghită, şi eu am împins şi m-am zbătut şi am dat tot ce 
aveam în mine şi... 

Nu cumva să laşi garda jos, soldat! 

Nu, să trăiţi etc. etc. 

... şi tot nu era suficient. 

Am încolăcit un picior pe după genunchiul lui. Ne-am trântit amândoi pe 
podea. Ne-am rostogolit. Icnind, salivând, scuipând, transpirând. Avea 
muşchii gâtului încordaţi ca nişte odgoane, însă tot nu se oprea din râs, 
nenorocitul, tot chicotea de parcă ar fi avut pitici la mansardă. 

Luă o mână de pe pistol şi preţ de o secundă am crezut că am învins. 


Mi-am dublat eforturile. Mi-am concentrat toată forţa în încercarea de a-i 
rupe încheietura mâinii. 

Dar nu ajută la nimic, şi el continua să râdă şi tot era mai puternic decât 
mine. 

Având parcă tot timpul din lume, el ridică puşca mea cu mâna liberă — 
strângând vârful ţevii în pumnul gras — şi mă lovi peste cap atât de tare încât 
îmi clănţăniră dinţii, buzele mi se răciră, în faţa ochilor se făcu dintr-o dată 
lumină, după care se lăsă din nou semiîntunericul acela îngrozitor, iar 
sunetul care îmi ajunse la urechi mi se zbătu înăuntrul craniului gol ca un 
ecou nesfârşit. 

Continua să râdă. Stătea deasupra mea cu arma în mână. 

Continua să râdă în pauzele de vorbire, după ce îmi spunea că mă va 
împuşca în rotule şi că-l va lăsa pe Abate să-şi facă mendrele cu mine. Mă 
scuipă pe frunte. O ploaie călduţă. 

Continua să râdă când îndreptă pistolul spre mine şi inspiră adânc. 

Continua să râdă când silueta neclară care i se furişa în spate deja de 
treizeci de secunde — înaltă şi întunecată, cu haine în dungi şi petice albastre 
şi roşii — îl lovi peste încheietura mâinii, ignorând rateul spasmodic al 
pistolului, şi îi înfipse un cuţit de vânătoare atât de tare în ţeastă, încât 
pătrunse cu un cranţ şi rămase acolo. 

Şi atunci se opri din râs, căcatul naibii. 

Şi acela a fost aproximativ momentul în care mi-am pierdut cunoştinţa şi 
am alunecat, lovindu-mă cu capul de pardoseală. 

De undeva, sunet de motoare. Motoare mari. Motoare multe. 

Oameni care strigau („Pleacă! les! Opriţi-i!”), arme care răpăiau ca nişte 
ciocănitori într-o pădure îndepărtată şi două voci care se certau. 

— Ce dracu făceai? 

— Tu vezi-ţi de ale tale, prietene! Cine dracu” eşti, totuşi? 

— Ce-i în rucsac? Hei! Hei, cu tine vorbesc! 

— Lasă-mă în pace, Tonto! [Personaj fictiv, ajutorul de origine 
amerindiană al Călăreţului Singuratic în celebra serie western creată de 
americanii George W. Tredle şi Fran Striker] 

— Cum mi-ai sp... 

Şi aşa mai departe. 

O, şi o pulsaţie neplăcută a unui ceva motorizat, pierzându-se treptat în 
tăcere. 

... VTUDVrupvrupvrup. .. 


Nici nu m-am sinchisit să deschid ochii. Prea multă bătaie de cap. 

— Am avut un copil, spuse ea. Asta-i tot. 

Presupun că era frumoasă, într-un sens larg al cuvântului. Deşirată, dar 
nu din topor. Nu era genul meu, dar puteam să înțeleg de ce era 
atrăgătoare. Cu broboane mici de transpiraţie reflectând lumina focului pe 
sânişorii fermi şi cu picioarele petrecute cumva pe sub ale mele, oricărui 
bărbat i-ar fi părut atrăgătoare. 

Partida de sex fusese... în regulă. Bunicică. 

Puțin împiedicată, poate. Fără suflet, doar trup, însă... da. Bunicică. 

— Au luat-o anul trecut. Tocmai împlinise cinci ani. M-am ascuns luni 
la rând, niciodată în acelaşi loc. Până la urmă un nenorocit dintr-un oraş 
de provincie m-a vândut pe un flacon de metamfetamină şi o cămaşă nouă. 
Când am fost din nou în stare să umblu, l-am luat la şuturi până ce l-am 
lăsat fără dinţi. 

Mi-am lipit nasul de părul ei. Mirosea a praf şi a umezeală şi a femeie. 

Oho, câtă vinovăţie... 

— Ai avut noroc că nu te-au omorât, am spus. Clericii. Nu-i prea au la 
inimă pe cei care se sustrag de la dijmă. 

— Naa, făcu ea şi ridică din umeri la pieptul meu. De ce să-şi piardă 
vremea? O femeie în plus lăsată în viaţă, o maşină de făcut copii în plus 
care să livreze alţi habotnici cu creierul spălat. 

Apoi linişte. Era genul de femeie care respiră adânc şi nu se agita la fel 
de tare ca... 

Ca alţi oameni. 

— Cine a fost tatăl? am întrebat, încercând să par interesat. De fapt, 
sentimentul de vinovăţie mă măcina, îmi rodea creierul influenţat de sex şi 
înjuram rachiul de urzică (sau ce naiba fusese) pe care îl băusem toată 
noaptea. 

Nu că nu m-ar fi interesat ce avea ea de spus. Doar că auzisem povestea 
— sau una asemănătoare — deja de o sută de ori. Doar că aveam grijile 
mele. 

La naiba, cinci ani de la Molimă şi lumea era încă stăpânită de egoism 
de doi bani. 

— Nimeni, spuse ea, dar vocea o contrazicea. Un tip... ca oricare altul. 

— Înainte de Molimă, aşa-i? 

— Da. Cam cu un an. Un nenorocit. Suspină şi se culcuşi în spate până 
când se lipi cu fundul de vintrele mele şi se înfăşură cu pătura pe care o 


găsiserăm. La început, părea că ştie totul. Un tip deştept, capabil. Cunoştea 
pe toată lumea. 

Ai sentimentul că eşti în siguranţă cu cineva de felul aceasta. Înţelegi? 
Adică, lisuse... Aveam doar... cât? Douăzeci şi unu de ani? Trăiam pe 
străzi. Răsfăţată până peste cap în copilărie. Ponei, piscine, jeepuri, tot ce- 
ti vine în gând. De unde şi lecţiile de zbor. Dar m-am plictisit şi de asta. Ca 
de orice altceva. 

Începea deja să mă fure somnul. Ştiu, ştiu. Sunt de rahat. 

— Am făcut doar doi ani de facultă, zise ea, adunându-şi elan pentru 
toată povestea vieţii ei, fir-ar să fie. Am întâmpinat un mic... obstacol. M- 
am autoexaminat. Atâţia bani, mijloace. Poate m-am lăsat puţin prea tare 
purtată de spiritul studenţiei, dacă e să fiu sinceră. Pur şi simplu am... dat 
în spate. M-am făcut nevăzută. Am ajuns pe străzi, să mă descurc singură. 
Aşa l-am întâlnit pe Claystone. 

— El e tatăl? 

— Da. Şi-apoi a venit copilul. Ş-şi... ce-i al lui e-al lui, înţelegi... mi-a 
rămas alături. Din când în când aducea o brumă de bani. Ştia de la cine să 
ceară, de la cine să obţină favoruri. Era vârât în te miri ce. Ne-am luat o 
locuinţă mică, fără să ne întrebe nimeni nimic — o familie cum scrie la 
carte. Am încercat şi să ne curăţăm. Să ne lăsăm de droguri, 'țelegi? 

Mi-am răsucit pe deget buclele de lângă urechea ei, apoi mi-am dat 
seama ce fac şi m-am oprit. Toate aceste mici trădări, toate lucruşoarele 
acestea vinovate. 

Dacă a observat, n-a arătat-o. 

— Apoi Molima. 

— A murit? am întrebat. 

Ea râse cu durere. 

— Nu. Nu a murit. A mai Stat cu noi o vreme. Atât cât s-o vadă pe 
micuța Shayla împlinind un an. Se ducea zilnic după mânare şi haine, se 
întorcea... când şi când. 

Apoi, într-o zi pur şi simplu nu s-a mai întors deloc. A lăsat un bilet. 
„Nu pot face faţă responsabilităţii.” Nenorocitul. 

Din nou tăcere. 

— Jalnic clişeu, aşa-i? zise ea. 

Eu am tresărit şi m-am trezit, dându-mi seama că moţăisem. 

— Poftim? 

— Mamă singură, jelanie fără margini. 


— Mda. Poate. Deşi lucrurile se complică puţin când nu poţi da fuga la 
supermarketul din zonă după scutece. 

— Exact. În orice caz, zise ea şi ridică iar din umeri, am supravieţuit. 
Eu şi Shayla. 

— Şi Claystone? 

— Pff! L-am mai văzut de departe o dată sau de două ori. Auzeam 
întruna vorbindu-se de el. Toţi îl cunoşteau pe Claystone. Mai devreme sau 
mai târziu avea să lucreze pentru toţi. Avea talentul de... de a găsi 
rezolvarea cea mai convenabilă. De exemplu... dacă situaţia devenea grea, 
el ştia un loc unde totul era mai comod. Medaliat cu aur la dusul unei vieţi 
uşoare. 

Vocea ei era plină de amărăciune. 

— Dar n-a venit niciodată să mă caute. A dispărut până la urmă. Putea 
să se fi şi înecat din partea mea. Nici nu-mi pasă. 

Nenorocitul. Nenorocitul! Frumos din partea lui. 

Undeva dincolo de geamurile sparte ale pubului o vulpe o zbughi cu 
strigătul ei ciudat ca un plânset de copil. Bella se cutremură. 

— Ştii cum e când toată lumea ta se concentrează asupra unui singur 
lucru? 

M-am încruntat, neplăcându-mi acest gând. 

— Da, am spus. Da, presupun că ştiu. 

— Şi-apoi, într-o zi, vin şase oameni în robe şi ţi-l iau şi, ca să pună 
capac, te cotonogesc de sună apa în tine, şi-ţi vâră chestii în gură, şi-ţi 
spun să fii cuminte şi să faci ce ţi se spune, apoi o şterg în noapte. Şi atunci 
auzi lucrul acela — acel... acel centru al universului tău — cum e urcat într- 
un avion şi trimis la dracu-n praznic în Țara Yankeilor. 

Şi-atunci, prietene? Ce faci atunci? 

Nu i-am răspuns. 

Am zăcut aşa mult timp şi ştiam după respiraţia ei că nu doarme. 

În cele din urmă a murmurat: 

— Nu contează. Nu-i problema ta. Dar eu de asta mă duc. 

Eu dormeam deja şi am auzit astea la granița unui vis. 

M-am trezit şi puţin a lipsit să fac pe mine. 

Cam la treizeci de centimetri de ochii mei era o faţă; nas coroiat şi 
ascuţit ca muchia unui paloş, gură cu colţurile buzelor trase în jos, pierdute 
pe o bărbie pronunţată într-o reţea de riduri. Părul — lung, de-un negru 
perfect — era prins în sus cu fâşii roşii şi galbene de bandă PVC, aşa încât 


stătea drept ca un turn ce se revărsa în toate părţile şi mă ţinea prizonier. 

De la linia părului până la partea de jos a orbitelor, omul era negru. Nu 
negru ca unul din Caraibe, ci negru ca cerneala din jurul ochilor negri care 
scânteiau în peticul lor de umbră. Dar mai jos de ochi — cu faţa brăzdată de 
o linie orizontală dreaptă pe la puntea nasului şi de la fiecare pomete colţos 
în jos — pielea omului era de un roşu-arămiu. Arăta ca un sălbatic. Arăta 
înfiorător. 

Arăta ca un zeu antic al războiului (sau, mai degrabă, aşa cum bănuiam 
eu că trebuie să arate un zeu antic al războiului, cum nu întâlnisem vreodată 
unul) şi, în momentele neclare ale semitreziei, cu tot capul pulsând din 
cauza durerii ascuţite de la scalp, mi-am amintit figurile de ceară din 
vitrinele-dioramă din muzeu şi m-am întrebat dacă nu cumva una dintre ele 
venise după mine să mă pedepsească pentru că o folosisem ca mijloc de 
diversiune. 

Singurul detaliu care nu se potrivea înfăţişării preistorice a figurii 
aceleia încruntate era costumaţia de motociclist, piele din cap până-n 
picioare, în albastru, negru, roşu şi alb. 

— S-a trezit, anunţă efigia, ridicându-se în picioare şi îndepărtându-se 
de mine. La distanţă nu mai părea a fi cea mai înfiorătoare fiinţă pe care o 
văzusem vreodată şi deveni un tânăr vopsit pe faţă. Mi-am relaxat 
sfincterul. 

— Ce? Tu ce? 

O voce familiară. Am simţit că surâd, bucuros de acea notă de 
familiaritate din mijlocul tuturor acelor stranietăţi. Nate apăru la graniţa 
câmpului meu vizual ca un om posedat, împingându-l pe băiat în lături şi 
aplecându-se pentru a mă împunge cu degetele. Nu mai transpira şi nici nu 
mai tremura; o transformare completă care îi adusese un rânjet larg pe buze 
şi care îl făcea să bolborosească în barbă. 

— Au, am exclamat când mă atinse cu degetele lui zbârcite la tâmplă. 
Mă împunse din nou. 

— Un miracol, spuse şi rânji cu ţigara agăţată de buza inferioară. Asta 
este. Un miracol dat naibii. Nenorocitul ăla era cât pe ce să te spintece. 

Se hlizi pe sub mustață. 

M-am ridicat încet, împotrivindu-mă la fiecare secundă pornirii de a 
vomita. Aveam impresia că mă lovise un meteorit în cap — sau poate un 
elefant în galop — şi, judecând după cât de uscati îmi simţeam obrajii, 
probabil că eram stropit cu sânge. Punând asta cap la cap cu rămăşiţele 


bandajate ale urechii, tăieturile şi cicatricele de pe obraji şi frunte, rănile 
dureroase — oblojite pe apucate — de la braţul stâng, umărul drept şi ceafă, 
îmi închipuiam că încep să arăt la fel de peticit ca propria-mi haină. Într-una 
dintre zilele astea, am decis, era musai să găsesc un duş funcţional. 

M-am opintit în picioare, am pierdut lupta cu urechea internă dătătoare 
de vertij şi am vomitat entuziast. Mi-era atât de foame, încât m-am gândit să 
cer cuiva o lingură. 

Nate mă privi cu atenţie, de parcă s-ar fi aşteptat să cad lat dintr-o clipă 
în alta. Pupilele lui păreau mai mari ca de obicei, acaparaseră din spaţiul 
albului puternic al ochilor. Ținea o cutie roşie de plastic — asemănătoare cu 
cutia unei bormaşini — de parcă ar fi fost un colac de salvare. De unde 
făcuse rost de ea şi ce naiba era reprezentau întrebări pe care n-am mai 
apucat să le rostesc cu voce tare. Locurile din jurul meu prinseră încet 
contur şi simţurile îşi reveniră în drepturi. 

Sunetul predominant era cel de motoare. 

Eram înapoi la Târgul de Vehicule. Păream a fi în acelaşi cort mic şi 
peticit în care făcusem cunoştinţă cu Malice. Prin găurile franjurate auzeam 
vociferările mulţimii şi vedeam mişcările plutitoare ale licitantului care îşi 
striga şuvoiul nesfârşit de oferte fără noimă. Mirosul cărnii gătite se 
împletea cu vălătucii grei de noxe, cu chiotele şi certurile pariorilor. Toate 
făceau să mă doară capul, dacă asta era posibil, şi mai tare decât mă durea 
deja. 

— Te-am adus aici cu o maşină! sări Nate vesel, executând un mic dans. 
Era în mod clar drogat cu ceva. Am împrumutat-o, da, sigur. Clerici futuţi, 
heh! 

— Ce... ce s-a întâmplat? am îngăimat, crispându-mă la auzul propriei 
mele voci. Ce s-a întâmplat cu preoţii? 

— Au şters-o dracului! Nate se aşeză dintr-o dată cu picioarele 
încrucişate şi încuviinţă din cap repede, ca o aripă în zbor. Camioane 
ascunse. Au zbughit-o toţi deodată. I-ai speriat tu! Oraşul e liber! 

După care se lăsă pe peretele cortului fără veste şi, zâmbind plin de sine, 
pur şi simplu... trase obloanele. Saliva puţin. 

Drogat la maxim. 

Hmm. 

Tânărul îmbrăcat în piele stătea aproape, sprijinit de un stâlp înalt de 
lemn, cu braţele împreunate; urmărea totul fără să se mişte. M-am surprins 
căutând din priviri arcul şi tolba cu săgeți de peste umărul lui — m-am urât 


pentru asta — şi am ridicat ochii înapoi spre ai lui pentru a-mi masca gestul. 

Nu-şi clinti nici măcar un muşchi. 

— Tu m-ai salvat, hă? am făcut, amintindu-mi figura roş-albastră din 
spatele lui Cy, cuțitul pătrunzându-i Cardinalului în craniu. 

El ridică din umeri. 

— Meritai să fii salvat. 

Nate făcu t-t-t încet în spatele meu, apoi chicoti din nou. 

Am întins o mână nesigură spre băiat, care o luă cu o privire bănuitoare 
şi o strânse cu fermitate. 

— Hiawatha, spuse el. 

Am încuviinţat din cap. 

— Încântat. Vrei să-mi spui, Hiawatha, ce făceai la etajul treizeci şi trei 
al unei clădiri disputate şi înţesate de preoţi nebuni? 

El surâse. Într-un fel. Nu cred că era prea mult umor în surâsul acela. 

— Te salvam, răspunse el. 

Îhi. 

Moment în care intră Malice. Diferită. 

Părea mai mare, pentru început. Îmi trebui ceva timp ca să-mi dau seama 
că era blindată pe sub hainele negre. Umerii îi erau protejaţi cu apărătoare 
de jucător de fotbal american, avea genunchiere şi cotiere de skateboarder şi 
o vestă anti-lovituri de cuţit uriaşă care o făcea să semene cu un samurai. 
Arme de foc şi cuțite se iţeau din curele şi cureluşe pe fiecare suprafaţă 
posibilă — şi aici era vorba şi de coşuleţul copilului, pe care încă îl avea în 
spate ca pe o înotătoare dorsală de delfin. 

Arăta ca un hocheist prea mândru de sine ca să poarte şi cască de 
protecţie. 

Ah, şi cineva o snopise rău de tot în bătaie. 

— Încă eşti în viaţă, deci, zise ea fără a se deranja măcar să mă 
privească în ochi. Părea dezamăgită. Aruncă pe jos o geantă pătrăţoasă care 
scoase un zdrăngănit metalic. 

— Ăă. Mda. Da, se pare. Am încercat să nu mă mai uit la faţa ei plină de 
vânătăi. Ce s-a întâmplat? 

Ea scormoni temeinic în două lăzi din apropiere, apoi se opri pentru a 
mă săgeta cu privirea. 

— Au venit Clericii, asta s-a întâmplat, retardatule. Eşti un tip popular. 

Probabil că trebuia să-mi dau seama. Încă dinainte de Piua şi de asediu 
şi de toate celelalte, când Cy adusese cu el la ONU marea căpetenie Mickey 


care povestea de un englezoi psihopat călare pe o motoretă. Nu trebuie să le 
fi luat mult Coriştilor să ajungă până la 'Târgul de Vehicule. 

Mă întrebam dacă Malice le spusese ceva important. 

— Scuze, am zis. 

— Lasă. Suntem gata de drum când eşti şi tu. 

— Poftim? 

— Suntem încărcaţi şi pe picior de plecare. Aşteptăm porunca ta, 
maiestate. Şi plata, desigur. 

— Scuze, dar... nu înţeleg... 

— V-am spus, bolborosi Nate. Nu v-am spus? Lăsaţi-l să se trezească, 
am spus! Aşteptaţi naibii! Lăsaţi-l să hotărască el singur! 

Malice îl ignoră. Arătă cu degetul mare spre Hiawatha. 

— Ultimul mohican aici de faţă zice că-i trebuie un mijloc de transport. 
Pe distanţă lungă. Cu protecţie serioasă. Cu orice preţ. 

Hiawatha se uita la mine. 

— Dar... 

— Nord-vest, zise Malice. Asta mi-a zis el. Vrei să zici că mi-a irosit 
naibii timpul? 

Femeia nu părea să aibă chef de jocuri. 

Am dibuit în buzunar şi am simţit bucata mototolită de hârtie pe care o 
luasem din Secretariat cu LOCUL NOII MISIUNI şi cu fotografia 
neîndoită. Exact unde le lăsasem, nederanjate. 

M-am uitat spre Hiawatha. 

— De unde ştiai? am întrebat, confuz. Ce... cum... cum ai ştiut? 

— Am ghicit, zise el, după care se întoarse spre Malice, arătând cu 
degetul spre geanta pe care aceasta o adusese cu ea. Aia e a mea. 

— Şi? 

— Mi-au confiscat-o la uşă. 

— Şi acum ţi-am adus-o înapoi, Tonto. Nu te face verde la fa... 

— Nu, vreau să zic... vreau să zic că o puteţi ţine. Oricum e pentru voi. 

Se duse spre ea cu paşi legănaţi şi desfăcu şireturile genţii, scoțând la 
iveală zeci şi zeci de arme lucioase — puşti de vânătoare, pistoale, automate, 
semiautomate, chestii ţepoase ciudate pe care nu le recunoşteam şi 
revolvere antice — care se rostogoliră în ţărână. 

— Cred că astea vor acoperi costul de închiriere, spuse el, spărgând 
tăcerea. 

Malice rămase cu gura căscată. 


Inferno ne aştepta afară. 


Capitolul 15 


Veni şi puştiul. 

Chiar înainte să plecăm am făcut o încercare cam fără tragere de inimă 
de a o convinge pe Malice să nu ne însoţească. Peste huruitul motoarelor 
maşinilor de pompieri (mult modificate, mă informă un omuleţ transpirat pe 
nume Spuggsy, ca „să toarcă precum un leu cu steroizi la bord şi să 
gonească precum o maimuţă cu o rachetă înfiptă-n cur”) am făcut apel la 
simţul ei de răspundere, i-am reamintit că luăm Inferno-ul în loc de alt 
vehicul ultrarapid pentru că am putea da uşor de belele şi-n cele din urmă 
am încercat marea cu degetul spunându-i că prichindelul ne va ţine noaptea 
treji. 

Jalnice încercări. 

Malice doar se uită urât, se scărpină absent la buza pe care i-o spărseseră 
malacii Clericilor — ca pentru a-mi reaminti a cui este vina şi cine, prin 
urmare, nu avea dreptul să propună ceva —, apoi se întoarse la încărcat 
cartuşiere în bena camionului. Aproape că mă aşteptasem să o văd vag 
recunoscătoare — se putea spune că datorită mie fuseseră Clericii alungaţi 
din oraş —, dar era clar că fie refuza să creadă veştile care veneau din 
Manhattan, fie era campioană la purtat pică. Mă ignoră aproape complet 
după aceea. 

Plodul, ţin să precizez, nu a scos nici măcar un sunet. 

La zece minute după ce am ieşit din Târgul de Vehicule, în vreme ce 
începusem să mă obişnuiesc cu zidul solid de zgomot scos de motor, 
mitraliorul pirpiriu care-şi spunea Tora — o femeie care vorbea repede, flirta 
cu tot ce apuca şi era nebună ca un viezure încolţit — se apropie de urechea 
mea şi şopii: 

— Şi-a mai lăsat o dată copilul în urmă. Asta-i tot. O misiune de 
închiriere ca asta. Un cretin care încerca să ajungă la Miami, am uitat de ce. 
S-a gândit că vom întâlni nişte dementi pe drum — mai ales după explozia 
din DE, la naiba —, aşa că a făcut pe mama responsabilă şi l-a lăsat în urmă. 
Nici în ruptul capului n-ar aduna Clericii dijma dinăuntrul Târgului. 

— Şi? 

— Şi de asta are doar un copil, nu doi. Şi de asta nu-i place deloc Clerul. 

Ah. 

Totuşi. Lăsând tensiunile la o parte, lăsând lipsa de confort cauzată de 


înghesuială şi năduşeală la o parte, lăsând larma motorului la o parte, asta 
însemna să călătoreşti cu stil. Inferno trecea prin New York ca un spărgător 
de gheaţă; impunător şi magnific, emanând doar mesaje de ameninţare şi 
declaraţii de invincibilitate. Arme dispuse la loc vizibil, promițând moarte 
instantanee. 

Mă surprindeam întruna dorindu-mi să pot ieşi ca să arunc o privire; să 
stau pe stradă ca toţi prădătorii şi klaniştii gură-cască care se burzuluiau şi 
se ascundeau în faţa maşinii care înainta aidoma unui tatu nuclear. Ne-am 
croit drum în linişte, traversând sinuosul pod Triborough — de pe stâlpii lui 
de susţinerea vopseaua se cojea şi era acoperit de sute de pescăruşi care 
ciuguleau şi se certau pentru o oaie moartă care atârna cu capul în jos dintr- 
un motiv care ne scăpa — şi ocolind Bronxul pe Autostrada 87, contemplând 
solemn o sălbăticie pustie ce părea încremenită în timp. Maşini oprite 
laolaltă în ambuteiaje criogenice, umbre scheletice blocate în ele. 

Din când în când treceam pe lângă jaloane teritoriale — sau rămăşiţele lor 
— şi pe lângă ţipătoare picturi murale care înfăţişau războaiele găştilor din 
zonă: liste lungi de nume, cu cei care fuseseră cuceriţi tăiaţi de pe ele. La un 
moment dat, neînțelegerile sângeroase luaseră sfârşit şi un suflet bun 
adăugase câte un cerc stacojiu la capătul fiecărei liste în parte; asta 
proclama fără drept de apel adevărații conducători, indiferent de ce Klanuri 
de republică bananieră aveau voie să guverneze în locul lor. De fiecare dată 
când treceam pe lângă astfel de însemne de proprietate, în habitaclul maşinii 
se pornea o rundă nouă de scuipături, înjurături şi exclamaţii. 

În cursul acelor prime ore, cam asta era tot ceea ce trecea drept 
conversaţie între noi. 

Eram opt cu toţii, nepunând la socoteală pruncul. Malice conducea în 
general; coşul de nuiele era agăţat într-un hamaşament special pe peretele 
cabinei, lângă ea. Chiar şi în oraş, unde era obligată să meargă încet pentru 
a ocoli epavele maşinilor şi gropile din macadam, îmi dădeam seama că nu 
avea de gând să-şi menajeze pasagerii. Accelera acolo unde orice persoană 
întreagă la cap ar fi frânat, vira vehiculul în unghiuri bruşte pe după 
străvechile dube cu geamurile smulse din rame şi caroseriile complet arse 
ale forțelor de intervenţie rapidă, şi de fiecare dată când căscam ochii 
îngrozit de nesăbuinţa ei vedeam că surâde sălbatic. 

Minunat. 

Nu se lovi de nimic şi restul echipei sale păreau întru totul în largul lor. 
În cele din urmă am încetat să mă mai uit înainte şi am decis să admir 


peisajul tocmai când în dreapta noastră se vedea Stadionul Yankee. Distrus 
în bună parte — doar un amalgam de spaghete negre în mijlocul unei parcări 
desfundate — însă privitorul atent putea să observe bucăţi din coada unei 
aeronave atârnând peste marginea pereţilor incendiaţi. M-am întrebat ce se 
întâmplase, apoi am hotărât că e mai bine să nu ştiu. 

Cineva vopsise „APĂ NU SE FACE” în catran negru pe o bucată de 
parcare lungă de cincizeci de metri. M-am întrebat dacă s-ar putea citi din 
spaţiu. 

Alături de Malice, în cabină, şedea şi Spuggsy. Ei bine, stătea tolănit, în 
orice caz. Lenevea. 

Bălea. 

Spuggsy, din ce văzusem eu, nu era un mecanic prea strălucit. Sigur, 
avea darul de a rezolva cele mai neplăcute probleme tehnice, însă nu 
puteam să nu remarc că metoda sa preferată de lucru era lovirea lucrurilor 
cu cheia tubulară până când acestea începeau să scoată sunete normale. Era 
scund şi durduliu, chel ca-n palmă şi şedea acolo frunzărind reviste porno 
cu o expresie de inegalabilă plictiseală. Singurul semn de excitare era 
copioasa scurgere salivară pe faţa-i puhavă, însă, dat fiind că de asta suferea 
şi când nu frunzărea Carnagiu anal, Dominare umedă sau cum naiba se 
chemau revistele alea, nu însemna mare lucru. Când vorbea o făcea cu o 
bună dispoziţie nedisimulată — ca un şcolar neastâmpărat care a descoperit 
hardcore-ul german înainte să descopere concursurile de mâncat muci — şi 
m-am surprins că-mi place de el şi că, în egală măsură, vreau să-l 
deparazitez. 

Şoseaua ce traversa Bronxul se pierdu într-o porţiune de drum spart — cu 
asfaltul băşicat de parcă ar fi fost pârjolit —, după care Houstonul rămase 
mai jos de noi, vast şi vălurit şi aproape curat. Podul George Washington se 
ridica la fel de solid şi de neclintit ca oricând, de parcă toată tărăşenia asta 
cu „Sfârşitul Omenirii” ar fi fost o toană pasageră care pe el nu-l impresiona 
şi nici nu-l preocupa. Doi prădători se spânzuraseră de balustrada de pe o 
parte (îmi place să cred că fusese un tragic pact al morţii între iubiţi aduşi la 
disperare de această meschină lume nouă... însă la fel de bine putea să fi 
fost un pariu la beţie) şi, când am trecut pe acolo, alţi câţiva încercau să-i 
tragă în jos. Trăgeau de ei puţin prea tare, la drept vorbind, cu cuțite şi bețe 
de frigărui în mână, şi un tip obez aţâţa un foc într-o vatră improvizată, 
alungând pescăruşii cu mâna ca pe o concurenţă nedorită, ceea ce şi erau. 

Tora îşi menţinu poziţia la armele pe pivoţi până când am trecut de ei. 


— Canibali nenorociţi, scuipă ea. 

Tora era cam ciudată. Spunea că la origine era japoneză — faţă în formă 
de inimă şi păr negru (vopsit albastru-închis la vârfuri), cu colţurile ochilor 
uşor alungite şi un nas ca un nasture — şi era una dintre cele mai paradoxale 
femei pe care le cunoscusem vreodată. Nu tocmai frumoasă, dar ştia cum să 
se mişte, avea o atitudine greu de crezut şi ştia să flirteze ca nimeni 
altcineva. Însă totul era anapoda, de parcă ştiai cumva că este o fiinţă 
defectă, cu psihicul praf şi că tot ceea ce făcea era doar o faţadă care să lase 
impresia că e umană. Se folosea de atracţia sexuală ca de un berbec de asalt. 
Ca pe un act de agresiune. Avea braţele acoperite — de la încheietură la umăr 
— de cicatrice mici şi subţiri, acolo unde se tăiase singură, şi stătea în 
baldachinul legănător de deasupra capetelor noastre — ieşită pe jumătate 
afară pentru a manevra armele — cântând un cântecel frumos şi făcându-şi 
semne noi pe răbojul pielii. Mai târziu, am întrebat-o despre asta. Ea a 
ridicat din umeri şi a spus: 

— De ce te scarpini atunci când te mănâncă? 

— Ca să mă simt mai bine. 

— Îhî. 

N-am aflat niciodată ce păţise de fapt — la naiba, poate că aşa se născuse 
—, dar trauma se vedea de fiecare dată când te privea, sau îţi vorbea, sau 
zâmbea. Ceva ca şi cum... în spatele vălului, în spatele făţărniciei jucăuşe şi 
al limbajului corporal subliniat de decolteu făcea ochi dulci scalpelului 
aceluia şi se întreba cât de adânc va trebuie să taie pentru a scăpa de toate 
mâncărimile. 

Am intrat în New Jersey valvârtej; Malice era fericită că reuşise în 
sfârşit să accelereze la maximum. Fort Lee, Leonia; nume pe indicatoare 
strâmbe care treceau pe lângă noi parcă desprinse de realitate. Simple ecouri 
ale unor lucruri care odinioară poate însemnaseră ceva, însă acum... Nimic. 
Schelete la marginea drumului — perfect descărnate — şi epave explodate 
împrăştiate care încotro, forţându-ne să încetinim. Autostrada I-80, nume de 
localităţi trecând pe lângă noi în viteză. 

Hackensack. 

Saddlebrook. 

Elmwood Park. 

La un moment dat, Malice observă ceva înainte şi îi şopti ceva de 
neînțeles lui Spuggsy, care pufni şi îşi aruncă revistele din braţe, apoi se 
întoarse către noi, înghiontindu-i pe Nike şi Moto care moţăiau în saci de 


dormit şi spunându-i Torei să fie pe poziţie. Inferno se aplecă tare pe o 
parte; depăşire. 

Era ciudat să vezi alt vehicul pe drumul deschis, dar şi mai ciudat era să 
vezi unul atât de... normal. Mă aşteptam la convoaie de maşini cu flăcări 
pictate pe ele, bolizi de curse şi... o, ştiu şi eu. Buldozere pe bază de 
fuziune nucleară, poate. Catapulte aruncătoare de cranii. Ceva puţin mai... 
extrem. 

Era puţin ireal să treci pe lângă un tir cu remorcă pe care scria Cheesy 
Snax. 

De pe acoperiş se iţeau câteva capete — şi arme îndreptate către noi, 
pentru orice eventualitate — şi am zărit găuri pătrate în pereţii ruginiţi ai 
remorcii prin care se întrevedeau bucăţi de carne neacoperită şi ochi mijiţi. 

— Salahori, îmi spuse Tora, legănându-se în hamaşamentul ei. Klanuri 
din provincie. Prădătorii care lucrează pământul în schimburi şi fac naveta 
încontinuu. 

— Periculoşi? 

— Pentru noi? Pfff! 

Şi totuşi, şi totuşi... Trecând pe lângă ei, am simţit tensiunea, iar Moto îi 
fixă cu privirea — prin hubloul pătrat de deasupra armei din spate — minute 
lungi după aceea. 

Moto şi Nike erau două fiinţe reţinute, în mare parte. Cel dintâi era un 
tânăr bine-făcut, cu păr uimitor de alb şi o faţă aproape perfectă. Mă 
gândeam că înainte de Molimă poate fusese fotomodel în reclame la 
parfumuri sau escortă masculină, şi arăta pur şi simplu anapoda — nelalocul 
lui, cumva — în Inferno, în mijlocul nostru, nişte jerpeliţi ca vai de lume. De 
fapt, tăiaţi asta: arăta aproape nelalocul lui. Singura lui concesie făcută 
haosului şi urâţeniei o afişa cu mândrie pe obraz. O nenorocire, carne 
sfârtecată şi vindecată în fuioare roşiatice, astfel încât buza şi ochiul lui erau 
aproape unite. Fusese lovit cu sârmă ghimpată, îmi spusese Spuggsy cu un 
rânjet indecent. 'Ţinut la pământ de o ceată de bătăuşi şi lovit temeinic... cu 
afecţiune, aproape, de către Nike. Nu-mi spusese din ce motiv. 

Oraşele treceau pe lângă noi. Smogul Activ cobori, ascunse 
acoperişurile în zare şi bulevardele mărginite de copaci, apoi urcă iarăşi. 

Denville. 

Roxybury. 

Netlong. 

Dealuri şi drumuri desfundate, soarele slab, Inferno înaintând zgomotos. 


Cicatricea de pe obrazul lui Moto... mă gândeam că este un soi de semn 
cu fierul roşu. Aşa acum o căpetenie de trib îşi poate desfigura soaţa pentru 
a descuraja orice gând de adulter. Poate fusese pedepsit. Vreo fărădelege 
trecută sub tăcere, vreo răzbunare din gelozie. La naiba, cine poate şti? La 
ce fel de oameni sunt în lume în zilele astea, poate Nike o făcuse pentru a 
înfrumuseţa chipul băiatului potrivit gusturilor sale anormale. 

În orice caz, era o urmă — o semnătură — lăsată de Nike, care spunea 
răspicat: 

Al meu. 

Tot drumul, Moto nu vorbi mai nimic cu altcineva în afară de Nike, iar 
când totuşi vorbea o făcea încet şi cu deferenţă, şi cu faţa întoarsă pe o 
parte, aşa încât nu-i vedeai decât cicatricea. Părea destul de fericit. Amândoi 
păreau destul de fericiţi. 

Iubire, nu? 

Nike, pe de altă parte, era înalt şi uscăţiv, cam bătrâior, aş spune, şi un 
gentleman perfect în toate cele. Încuviinţa din cap şi surâdea, schimba 
amabilităţi, îngâna cântece porcoase în duel cu Nate. Spre capătul primei 
zile, când Malice făcu schimb cu Spuggsy ca să tragă un pui de somn, Nike 
schimbă impresii cu mine despre starea în care era Londra. Îmi spuse că 
înainte era profesor — istoria Americii — şi că avea ca hobby colecţionarea 
machetelor de avioane. 

Totul în privinţa lui degaja calm, rațiune, inteligenţă, politeţe şi decenţă. 

Apoi îţi cădeau ochii asupra feţei distruse a lui Moto, care se uita la 
bătrân ca un câine devotat, şi cădeai pe gânduri. 

Am oprit să mâncăm ceva pe autostradă, înainte de o localitate pe nume 
Knowlton. Nate găti, chicotind şi dansând enervant. În preţul de închiriere 
al maşinii erau incluse şi o grămadă de provizii şi printre conserve şi 
şobolani se numărau şi trei pui şi o veritabilă franzelă de pâine proaspăt 
coaptă. Dacă există orgasm papilo-gustativ înseamnă că asta am avut eu. 

Am stat toţi lângă foc — în linişte —, mai puţin Tora, care rămase pe 
acoperişul maşinii, atentă la drum, şi cel care îşi spunea Hiawatha, care se 
aşeză cu picioarele încrucişate la o oarecare distanţă de noi. Părea că 
meditează, că intră în comuniune cu cine ştie ce necunoscută forţă 
superioară, însă cu adevărat fuma o ţigară enormă şi se uita pierdut spre cer, 
încuviinţând şi scuturând din cap la intervale inegale. Încă nu eram sigur ce 
hram purta. 

Mai devreme, când îmi epuizasem toate întrebările şi răspunsurile lui 


enigmatice de rahat începuseră să mă zgârie pe creier, mă plictisisem şi-l 
întrebasem de unde avea iarba. 

El zâmbise misterios şi spusese că nu era o simplă „iarbă”. 

Cretinul. 

— Sigur că da, am spus cu o doză mică de infatuare, există lucruri mai 
importante de cultivat? 

— Da, a spus el. Cultivăm şi de acelea. 

După asta l-am lăsat în plata Domnului. 

Cam pe atunci ajunse şi Malice la concluzia că s-a săturat să stea 
îmbufnată şi se aşeză lângă mine, acum doar puţin încruntată. Îmi oferi o 
ploscă cu apă. 

— Mersi. 

— Prietenul tău, spuse ea încet, astfel încât doar eu să o aud. Înclină din 
cap spre Nate, care îşi curăța zgârciuri dintre dinţi şi scormonea în rucsacul 
roşu pe care nu-l scăpase din ochi de când plecaserăm din Târgul de 
Vehicule. 

— Ce-i cu el? 

— E-n regulă? 

M-am încruntat şi am aruncat o nouă privire spre el, căutând vreun semn 
că n-ar fi în regulă. Îmi trecu prin gând că în toată brambureala de la 
începutul călătoriei ăsteia ciudate abia vorbisem cu el. În mod categoric nu-l 
întrebasem dacă e sigur că vrea să vină cu noi. Pur şi simplu... venise. 

— Pare în regulă, am spus. 

— Vreau să zic... e de încredere? 

M-am oprit din mestecat şi m-am uitat la ea. Mă furnica pielea. 

Nu ştiu de ce n-am spus imediat: „sigur că este”. Nu ştiu de ce nu i-am 
spus că îmi salvase viaţa de câteva ori de când îl cunoscusem, că nu-mi 
ceruse pentru asta decât nişte prezervative şi o cutie cu hrană de câini, şi că- 
| păştea pericolul din partea nenorociţilor de Clerici mai mult decât mă 
păştea pe mine. Nu ştiu. 

— De ce întrebi? am spus, intrigat fără voia mea. Oare şi ea-l avea? 
Sentimentul acela. Senzaţia de... 

Nelalocul lui... 

— Pentru că nenorocitu” s-a-nfruptat din căcatul pe care-l are în 
rucsacul ăla şi nu dă semne că ar vrea să se oprească. 

M-am scărpinat la barbă, căutând să înţeleg. 

— Asta e o problemă? 


(De fapt, asta era o problemă. Erau două probleme. Prima era că nu 
băgasem de seamă. Nu fusesem atent. Prea ocupat să ţin ochii la drum, să-i 
supraveghez pe ceilalţi din grup. Lăsasem garda jos. 

A doua era următoarea: De unde naiba făcuse rost de el? Al naibii bătrân 
viclean.) 

— Nu, spuse ea, mişcând hamaşamentul de pe umeri. Nu, presupun că 
nu. Doar că se tot uită la copilaşul meu. Tot timpul. Tot timpul. 

I-am spus să nu-şi facă griji. 

Autostrada 1-80. 

După aceea n-a mai durat mult până să ajungem în Pennsylvania. 
Semăna foarte tare cu New Jersey. 

Oraşe. Nu mai eram atent. Lăsam numele să zboare; un vehicul 
mătăhălos cu o mie de nume care folosea cheeseburgeri în chip de 
combustibil şi grăsime lipectomică în loc de pneuri. 

Imaginaţia mea o ia razna când sunt plictisit şi, mamă, ce plictisit eram! 

Stroud. 

Kidder. 

Black Cross. 

Pe câmpii, hardughii improbabile se zgâlţâiau şi scoteau fum şi aburi; 
hibrizi realizaţi dintr-o sută de combine supravegheați de cete de localnici 
năpăstuiţi. La un moment dat, o ceată de tipi pe motociclete ne depăşi, fără 
a încetini măcar să se uite urât spre noi. Purtau jachete argintii ciudate şi 
meloane aşezate fercheş pe cap. Goneau pe Harley-uri cu părul fluturând în 
urma lor. De fiecare motocicletă erau legate cranii care zdrăngăneau pe 
şosea aidoma unor cutii de conservă legate de limuzina unor proaspăt 
însurăţei şi pe portbagajele lor erau săltate o mulţime de arme. 

Tora îi tinu în cătare până ce ajunseră la orizont. 

Hiawatha, care nu se clintise din colţ de când urcaserăm la bord decât ca 
să-şi ruleze şi să-şi fumeze joint-urile, răsuci capul pentru a-i însoţi cu 
privirea. Mă întrebam ce vede. Mă întrebam de unde ştiuse că erau acolo, 
când el nu stătea deloc în apropierea vreunui geam. 

Sincer să fiu, mă întrebam multe în legătură cu băiatul acela. 

Spunea că vine dintr-un loc care odată se numea Fort Wayne. Spunea că, 
la drept vorbind, era aproape de oraş; pe câmpiile vălurile din Ohio, unde 
membrii Haudenosaunee se întâlneau o dată pe an, toţi membrii ramurilor 
lui reunindu-se pentru a face planuri şi trocuri şi pentru a discuta. 

Folosea cuvinte lungi pe care nu le auzisem niciodată şi pe care nu le 


înţelegeam. Tot timpul. 

Vorbea cu o cadență naturală care era la fel de descumpănitoare cum era 
şi hipnotică. Ca o mamă care citeşte o poezioară pentru copii sau un poet 
care declamă o poeziei scrisă în pentametru. 

Dar şi ca un evanghelist. Ca o mantra. 

Cel mai ciudat era că, din când în când, apărea câte o crăpătură în ceea 
ce spunea. O simplă fisură mică, un licăr a ceva de dincolo de cuvinte. Când 
eşti în pielea mea observi chestiile de genul ăsta. 

I se schimba vocea, clipea din ochi. O secundă sau două era un simplu 
copil; confuz şi implicat în ceva prea mare pentru înțelegerea sa, care nu-şi 
credea propriile poveşti mai mult decât le credeam eu şi care se comporta 
întocmai ca un tinerel speriat ajuns în compania unor nemernici fără 
seamăn. Prea mult testosteron pentru propria-i sănătate, prea multă 
nesiguranţă pentru propria-i bunăstare. 

În acele scurte momente îmi mergea la inimă. 

Spunea că cineva pe nume „Iadodaho” hotărâse că traseul meu şi al lui 
erau... ei bine, el folosise cuvântul „suprapuse”. Mie mi se părea prea 
ciudat. Nu auzisem vreodată de tipul acela şi el deja ştia încotro mă 
îndreptam, prin ce zonă voi trece, împotriva cui mă voi ridica. 

Hiawatha spuse: 

— Totul a făcut văzut. Totul a fost visat. 

Bazaconii enigmatice. 

Ascultaţi: Eu cred că trebuie să te mişti repede, să profiţi de ocazii, să te 
concentrezi asupra pasului următor şi să duci treaba la bun sfârşit. Cred că 
oricine mă incomodează e mort. Cred în propria mea abilitate de a face faţă 
cu succes oricărei situaţii şi de a-i face felul oricărui nerod care încearcă să- 
mi pună piedică. 

Eu cred în: 

Nu cumva să laşi garda jos, soldat! 

Eu cred în: 

Află totul. 

Nu lăsa nimic necercetat. 

Nu cred însă în păsările tunetului şi în misiuni divine şi în voci aduse de 
vânt şi în desene pe cer, adică genul de lucruri despre care vorbea/pe care le 
recita Hiawatha imediat după ce-şi fuma câte un joint. La intrarea într-un 
oraş numit Mifflin, când după-masa era pe sfârşite, Malice şi-a pierdut 
cumpătul şi a strigat la el să nu-i mai ucidă copilul cu fumul lui canceros. El 


a zâmbit, a ridicat din umeri şi a clipit o dată sau de două ori la copil, de 
parcă ar fi fost pe cale să riposteze cu ceva aproape înţelept. 

În schimb, a părut oarecum... trist. 

— Da, a spus băiatul-nesigur-din-viaţa-reală pierdut în spatele tuturor 
acelor bazaconii misticoide. Mda. 

S-a urcat să fumeze pe acoperiş după aceea, şi de fiecare dată când 
pleca, Nate îl însoțea cu privirea, murmurând şi dându-şi ochii peste cap, 
gemând de plăcere. 

O dată sau de două ori l-am surprins injectându-se — aşezat în colţul 
întunecat din spate, acolo unde odată fusese locul pompei. Hei, mi-am spus, 
atâta timp cât e fericit... 

Şi totuşi. Şi totuşi. 

Lamar. 

Boggs. 

Lawrence. 

Pine Creek. 

Nume de localităţi din ce în ce mai greu de citit cu fiecare kilometru 
care trecea. Într-un târziu, soarele alunecă aidoma unei balegi vechi după 
pâcla de la orizont şi până şi indicatoarele rutiere — decorate din abundență 
cu graffiti, trupuri atârnate şi corbi înfometați — dispărură în oceanul de 
întuneric pe care îl brăzdau farurile maşinii. La un moment imprecis, 
şerpuind printre epavele unui ambuteiaj vechi, Spuggsy declară că drumul 
este „mai plin de rahaţi ca peretele unui azil de nebuni” şi refuză să meargă 
mai departe până la prima rază de lumină a zilei. 

Am tras pe dreapta şi am mâncat din nou în tăcere. 

În faţă, pe dealuri, şi de ambele părţi, pe câmpie, se vedeau licăre de 
lumină aidoma unor licurici mici. Familii, poate. Canibali, psihopati oameni 
ai munţilor, mutanţi bolnavi în moarte cerebrală sau cine mai ştie ce altceva. 
Dar cel mai probabil doar familii — oameni normal sau aproape normali — 
care încercau să se încălzească rămânând aproape. 

Sărmani nerozi. 

Am ros din şobolan şi nu m-am gândit la asta. 

Undeva în apropiere, Nate cânta în barbă un cântec şi râdea după fiecare 
vers. Praf şi pulbere, mangă. Ar fi fost haios — ar fi fost duios — dacă n-ar fi 
ridicat privirea din când în când, absolut întâmplător, şi nu s-ar fi uitat la 
copilul lui Malice. Acum vedeam şi eu. O mică aluzie de... ce? Intensitate, 
asta îi apărea pe chip în acele momente. 


M-am cutremurat din nou. 

Echipa dormea în schimburi. Doi de santinelă tot timpul. Malice se oferi 
să rămână singură în ultimul schimb şi eu m-am oferit să-i ţin companie. Ea 
ridică din umeri, parcă spunând: 

Fă cum te taie capul, tâmpitule. Tu-ţi pierzi orele de somn. 

Am visat pescăruşi îmbrăcaţi în robe, joint-uri mari cât un om alergând 
dintr-o parte în cealaltă a podului George Washington pe picioruşe dolofane 
şi o rană mare în inima New Yorkului, din care se scurgea o ceaţă catifelată 
de Smog Activ, roşie ca sângele, şi urca spre cer, unde se separa în colosale 
globule sangvine care plutea şi se unduiau aidoma unor norişori dintr-o 
lampă cu efect de lavă. 

Am visat-o pe Bella spunând: 

„Nu contează. Nu-i problema ta. Dar eu de asta mă duc.” 

Apoi se răsuci în braţele mele, îmi adresă o privire dezinteresată şi 
plictisită şi mă înghionti în coaste. 

— Hei, făcu ea. Hei, Peticitule... 

Malice, trezindu-mă pentru schimbul de santinelă. Am încercat să-mi 
ascund erecţia. 

— Deci. 

— Deci. 

— Despre ce-i vorba în povestea asta? 

M-am scărpinat la urechea sfârtecată prin bandajul murdar. 

— La care poveste te referi, mai exact? 

Ea dădu din cap în întuneric. 

— Drumul spre vest. Autostrada 80. Lacul Erie. Ce se află acolo, 
peticitule? 

Am zâmbit. 

— Probabil nimic. 

Ea se gândi la asta un moment. 

— E mult de mers până acolo. Multă bătaie de cap pentru „probabil 
nimic”. 

Am rămas aşa, fără a spune vreo vorbă, un minut sau două, ascultând 
liniştea asurzitoare a lumii. Nu era o noapte tocmai friguroasă, însă era 
ceva... înfiorat, da, la întunericul acela atât de adânc. Ca şi când ai trăi în 
ulei. 

Mda, aveam fiecare câte o armă. Şi mda, ne puteam furişa înăuntru şi 
într-o secundă sau două să începem să folosim artileria grea a Torei. Şi 


totuşi eram minusculi. Eram nimicuri. Erau stelele şi cerul şi drumul şi 
dealurile, şi nimic altceva, şi noi eram doar nişte paraziți. Nişte purici 
nenorociţi pe spinarea unui elefant. 

V-am spus deja că mă fură visarea când sunt plictisit. 

— Bine, i-am zis lui Malice, simțind dintr-o dată dorinţa de a vorbi şi 
reţinându-i privirea. Cale lungă de mers. Ai dreptate. Te deranjează dacă te 
întreb ceva? 

Ea ridică din umeri. 

— S-ar putea să te enerveze. 

— Şi asta te-ar împiedica să mă întrebi? 

— Probabil că nu. 

— Atunci întreabă. 

Am mişcat arma în mână, privind — fără folos — în noaptea din jur. 
Undeva, departe, foarte departe, mi se păruse că aud motoare, un huruit surd 
care se stinse aproape imediat şi mă făcu să mă îndoiesc de propriile-mi 
simţuri. 

— Să spunem că ai vrea ceva, am rostit. Să spuneam că... că ai avut 
odată lucrul acesta. Dar l-ai pierdut. Şi-l vrei înapoi. 

Ea îngustă ochii — foarte puţin. Mă întrebam dacă ştia că Tora îmi 
spusese de celălalt copil ai ei şi dacă mi-ar spulbera creierii pentru că 
scormoneam trecutul. Nu părea genul de om căruia să-i placă discuţiile 
detaliate despre tragediile personale de mult trecute sub pecetea tăcerii. 

Cunosc sentimentul. 

— Să spunem, acceptă ea pe un ton rece. 

— Bine. Acum să spunem că afli că există o şansă. Lucrul acesta, să-l 
recapeţi, înseamnă... Înseamnă totul pe lume. Ar îndrepta totul. E important 
— şi, la naiba... nu doar pentru tine. Pentru toată lumea. 

Ea nu se clinti. Am continuat să vorbesc, străduindu-mă să nu tresar 
când o pasăre îşi luă zborul de pe o creangă în întuneric, cârâind puternic. 

— Din câte ştii tu, s-a dus. Pentru totdeauna. Şi da, e de căcat, şi ai da 
orice să nu fie aşa, dar nu poţi da timpul înapoi. Eşti o persoană realistă. O 
închizi în tine, o pui deoparte, mergi mai departe. Te străduieşti. 

I-o citeam în ochi şi în clipa aceea de tăcere am fost atât de identici, 
încât aş fi putut întinde mâna şi s-o ating şi să-mi simt propriile degete pe 
propriu-mi braţ. 

Tăcerea se adânci puţin. 

Am privit-o fix. 


— Iar acum, din senin, există o şansă. Una într-un milion. Sfidează orice 
logică, din câte ştii tu. Nu ai motive să o crezi, n-ai motive să te preocupe. 
Şi totuşi... 

În orice eventualitate. 

Ea înghiţi cu buzele strânse. 

— Cât de departe, am încheiat, te-ai duce? 

Maxilarul ei se mişcă înainte şi înapoi o dată sau de două ori. 

— Departe de tot, şopti ea. 

Am încuviinţat din cap. 

Am stat amândoi. 

Am aşteptat amândoi. 

Am zâmbit. 

— Ar trebui să te duci înăuntru, am spus. 

Ea a căscat ochii. 

— Poftim? 

— Ar trebui să te duci înăuntru. 

Am scos cuțitul de la curea şi i-am dat ei arma. 

— Şi de ce naiba să fac asta? 

— Pentru că se apropie doi bărbaţi din două direcţii diferite şi aici 
suntem ţinte uşoare. 

Am văzut-o făcând ochii mari în pofida întunericului. Neîncredere, 
poate. Surpriză. 

— Au venit pe motociclete până cam la un kilometru de aici. Probabil 
sunt din grupul care ne-a depăşit astăzi. Ascultă. 

— Dar nu au... 

— Ascultă. O rămurică. Şi încă o pasăre. Ai naibii amatori. 

Ea se uita incredulă. 

— Nu-ţi face griji, am spus şi am zâmbit din nou pentru că nu mă 
puteam abţine şi nimic nu m-ar fi făcut să mă răzgândesc. N-o să dureze 
mult. 

Şi m-am furişat pe după maşină, pe cimentul drumului, tăcut ca o 
panteră, şi am intrat în umbre cu o bucurie sălbatică. 

Nu cumva să laşi garda jos, soldat! 

Îşi arăta colții. Ardea. 

Nu, să trăiţi etc. etc. 

Când m-am întors, Hiawatha şedea pe acoperiş, aştepta, făcându-şi de 
lucru cu ceva mic şi argintiu. 


— I-ai rezolvat? întrebă el. 

Am şters sângele de pe cuţit şi l-am privit. 

Lăsam să se reîntoarcă umanitatea în mine. Încet. 

Cu reţinere. 

Prima regulă a luptei pe ascuns. Antrenament avansat, anul trei: 

Nu te teme de prădătorul din întuneric. 

Fii tu acela. 

— Te văd, spuse Hiawatha colocvial. Cum se cuvine, adică. Cu tot... 
antrenamentul acela. Cu toate schimbările. Eşti un lup, domnule englez. Ştii 
asta? În mintea ta. Ai fost transformat într-un lup. 

Adrenalina era încă puternică. Inima continua să galopeze. Bestia era 
încă aproape de suprafaţă. 

Am scuipat pe jos. Nu mai puteam îndura alte bazaconii misticoide. 

Hiawatha zâmbi şi nu spuse nimic. 

— Cine erau? am întrebat, nederanjându-mă să par impresionat sau 
speriat sau orice altceva în afară de plictisit. Mâinile îmi tremurau de 
dorinţa de-a face rău şi iar rău, iar idiotul ăla mic cu muci la nas mă călca pe 
bătături. 

— Colecţionari, răspunse el după o pauză. 

— Şi ăştia ce sunt? 

— Sunt... vreau să spun... Se opri şi se încruntă, şi l-am văzut din nou 
ieşind la suprafaţă pe puştiul speriat care se zbătea în cămaşa de forţă a 
ştiinţei absolute. Apoi dispăru. 

— Sunt cercetaşi, spuse pe vocea cu inflexiuni psalmodice. Oameni ai 
banilor şi ai durerii. Gunoaie de mercenari. Grupuri de agresori 
necredincioşi, neloiali, trimişi înaintea zeului crucificat şi a hoardei sale în 
sutane să... 

— Termină cu porcăriile, bine? Spune-mi doar cine sunt. 

EI clipi. 

Şi încet, copilăresc, zâmbi. 

— Jigodii, zise. 

— Jigodii. Aha. Şi ce vor jigodiile astea? 

El ridică din umeri. 

— Îi trimit Clericii, cel mai des. Sau cel puţin aşa îşi fac rost de una-alta. 
Negoţ cu Clericii. Ei... umblă hai-hui. Afară din oraşe. Găsesc lucruri 
pentru care Biserica ar scoate banul. 

— Ce fel de lucruri? 


— Cum ar fi armele. Mâncarea. Şi... cel mai des... cel mai des copii. Îşi 
feri privirea. Strângea din dinţi. 

— Copii. 

— Da. Nu sunt Klanuri pe aici, vezi? Nu-s prădători loiali care să le 
preda odraslele lor. Doar Clericii şi nenorociţii pe care îi plătesc şi care iau 
tot ce poftesc. Despre asta... despre asta-i vorba. Faptul că te afli aici. 

— Nu te înţeleg. 

— Ştiu. Dar mă vei înţelege. 

Am pufnit şi am clătinat din cap, prea ostenit ca să insist. 

— Fie. Dar asta nu ne spune ce vor de la noi. 

— Nu... Dar au venit din spate, de pe drum. Dinspre oraş, probabil. 

— Şi? 

Şi atunci băiatul dispăru şi Hiawatha cel nesuferit se întoarse, zâmbind 
şi holbându-se şi dându-şi ochii peste cap. 

— Şi poate că omul ăsta sfânt, John-Paul ăsta, scofâlcitul ăsta... Poate 
că el ştie încotro te îndrepţi. Poate că a trimis vorbă să fii oprit din drum. 

— De unde naiba să ştie el? 

Mi-am amintit dosarul personal. Numele. Fotografia. 

Cy, uitându-se peste umărul meu. 

Hiawatha ignoră întrebarea şi se uită pierdut în noapte. 

— Mâine, spuse el. Vom afla restul mâine. I-au trimis pe ăştia doi să ne 
facă felul pe întuneric. Explozivi, am dreptate? 

Am mormăit, netezindu-mi buzunarele hainei. Fuseseră patru batoane de 
C4 asupra fiecărui cadavru, prevăzute cu nişte sofisticate detonatoare de la 
distanţă. Mă servisem cu ele după ce nenorociţii ăia graşi încetaseră să mai 
tremure şi să sângereze şi să încerce să strige cu traheile sfâşiate. 

— Deci, dacă avem noroc, ceilalţi nu vor şti că am supravieţuit. 

Hiawatha surâse şi încuviinţă din cap. 

N-am avut noroc. 


Capitolul 16 


În zori intram în Ohio, iar ei ne aşteptau. 

Lângă un oraş îngrămădit pe marginea autostrăzii numit Hubbard se afla 
popasul Lumea Camioanelor, ca un suvenir strident dintr-un timp demult 
apus. Lumea Camioanelor era exact ceea ce indica numele. 

Erau douăzeci şi ceva de vehicule. Hardughii veritabile, aidoma unor 
balene construite pentru a merge pe şosea; stăteau tolănite în faţa unei 
spelunci părăginite şi a unei foste spălătorii pentru camioane. Şi nu erau 
bestiile acelea mizerabile pe care le vedeam în Marea Britanie, ci monştri. 
Adevăraţi mamuţi cu motoare puternice şi ţevi de eşapament răsucite, boturi 
cromate şi corpuri vopsite în culori ţipătoare. Şi da, fuseseră umplute de 
graffiti şi sparte — ce nu căpătase acest tratament? —, însă erau totuşi o 
splendoare pentru ochi, aliniate aşa. Ca nişte căpcăuni în hibernare, 
aşteptând semnalul de trezire. 

Încă mă uitam la ele pe geam când Malice apăsă frânele. 

Încă mă uitam când Hiawatha — care stătea cu ochii închişi — strigă: 

— Futu-i! Futu-i, ne aştea... 

Încă mă uitam când Tora — binecuvântate-i fie reflexele — deschise focul 
cu Mk19-le şi totul o luă razna. 

Colecţionarii nu erau proşti. Cei doi băieţi nu se întorseseră până în zori. 
Aşa că îşi luaseră măsuri de precauţie — lucru la mintea cocoşului, de fapt — 
şi prima fusese să blocheze drumul. 

Când terminaseră, Lumea Camioanelor reprezenta o baricadă uriaşă pe 
roţi. Întinseseră camioanele de-a curmezişul autostrăzii, balenele acelea cu 
motor, două şiruri de câte trei, nelăsând pic de loc pentru ca Inferno să se 
strecoare şi pic de speranţă de străpungere a baricadei. 

Iar Colecţionarii — golani îmbrăcaţi în piele, cu păr tapat şi ochelari de 
soare cândva costisitori, în jachete argintii peticite şi franjurate, cu meloane 
formând un şir lung ca de sâni, întinşi pe motociclete asemenea unor 
tăntălăi din clasa de mijloc care vizionaseră de prea multe ori Easy Rider — 
Colecţionarii roiau peste tot. 

Cu o zi în urmă, când ceata aceea mică ne depăşise, erau poate şase sau 
şapte cu toţii. Înarmaţi uşor. Mai mult impresie artistică. 

Acum erau cel puţin douăzeci, şi când Inferno frână scrâşnind din roţi şi 
Malice vâri maneta în marşarier, înjurând în acelaşi timp cu inventivitate, 


parbrizul explodă înspre înăuntru ca o băşină metafizică, cioburi zburară 
prin aer, gloanţe răpăiră ca o tobă în peretele tulumbei de pompieri şi totul 
se cutremură. 

Motociclete. Motoare turate în toate direcţiile. Bombe fumigene şi 
poluare sonoră. Voci care chiuiau şi ţipau, apropiindu-se. Cineva cu o 
afurisită de combină stereo din care se auzea Metallica la viteză dublă. 

Bum-bum, Mk19-le. 

Bum-bum, apoi — departe — bufnetul aspru al unei detonări, asfalt 
împroşcat şi fum revărsându-se. Un motociclist se făcu bucăţi, ridicat în aer 
şi aruncat în lături de o minge de foc, iar Tora ţipă ca o psihopată vesel, 
împrăştiind gloanţe cu automatele în timp ce găsea o nouă ţintă pentru 
aruncătorul de grenade. 

Nike şi Moto deschiseră focul, ceea ce însemna că nenorociţii ne 
înconjuraseră. Lucruri grele loviră pereţii celulei noastre mici şi întunecate, 
şi m-am văzut sfâşiat între frustrarea de a nu vedea nimic în spate şi 
înfruntarea situaţiei neplăcute prin geamurile din faţă. Inferno se răsucea şi 
sărea pe drum, o întoarcere de trei sute şaizeci de grade într-o furtună 
năprasnică, şi fiecare privire ameţită pe care o aruncam pe geam spre 
peisajul în continuă mişcare era un spectacol de cauciuc ars, cioburi de 
sticlă, focuri de arme şi feţe rânjite cu prea mulţi cercei. Nate începu să 
strige — drogatul naibii probabil că nici nu-şi dăduse seama ce se întâmpla — 
şi, afară, Tora găsi altă ţintă. O nouă ploaie zguduitoare de scântei şi oţel, şi 
un strigăt pierdut în tunetul asurzitor. 

Dar nu era de ajuns, nu era de ajuns, nu era de ajuns... 

Un cauciuc explodă. 

Inferno se înclină pe o parte, se zgâlţâi. Malice strigă. Din tumult se auzi 
un huruit mai gros şi Spuggsy ţipă ca un copil — „Nu! O, nu, nu! Nu!” — 
uitându-se cu ochii larg deschişi pe geam. 

Apoi fu pur şi simplu făcut... 

Pastă. 

Era o altă huidumă de maşină — deşi nu m-am prins de asta decât după 
ce lumea a încetat să se mai învârtă şi Inferno s-a oprit iar în loc. Profitaseră 
de ocazie când ne îndepărtaserăm încet de blocadă, porniseră cel mai 
apropiat tir şi intraseră cu el direct în cabina noastră, dintr-un unghi ascuţit 
care făcu trailerul să rămână înfipt în botul Inferno-ului — şoferul chicotea 
descreierat printre cioburi de sticlă şi dinţi însângeraţi, cu maşina făcută zob 
şi cu radiatorul aburind în cabina noastră —, însă îşi făcuse treaba. Spuggsy 


fusese strivit, abia-i mai rămăsese timp să strige, şi când forţa impactului ne 
împinse pe asfalt el deveni o momâie cu membrele în unghiuri imposibile şi 
oase moi; capul i se bălăbănea, craniul îi era strivit şi printre cioburile de 
parbriz fluturau inutil reviste porno. 

Şi apoi paşi. Bubuituri grele pe acoperiş. Colecţionarii care săreau de pe 
cabina tirului pe acoperişul Inferno-ului. Unul sări pe capotă, cu automatul 
negru şi lucios pregătit să umple interiorul cu plumbi, însă Malice îl 
împuşcă calmă în frunte şi-l privi cum dispare din câmpul vizual. 

Nu era destul. Nu era destul. 

Copilul începu să plângă. 

Moto şi Nike trăgeau încontinuu acum, se auzeau strigăte şi urlete 
împletite cu bufnete şi tropăit de bocanci pe acoperiş, şi harnaşamentul 
Torei se rotea iar şi iar ca o balerină beată, împrăştiind grenade şi gloanţe 
spre toate ţintele posibile. Şi ea striga, o voce piţigăiată uşor de desluşit 
peste larmă — „Prea mulţi! Prea mulţi!” — şi la distanţă de o lume Malice se 
lupta să repornească maşina al cărei motor tuşea neputincios. 

— Am dat de dracu”, zise ea încet, calmând copilul în mica ei lume 
matemă. 

— În mă-ta! ţipă Tora. În măăăă-ta! 

Bum-bum, bum-bum. 

Motociclete explodând. Oameni strigând. 

Nu conta. 

Feţe zgâindu-se la geamuri, bastoane lovindu-se de sticla ranforsată. M- 
am aplecat pe geam şi am golit ultimul încărcător al mini-Uziului în 
rezervoarele unui Harley roşu-murdar, râzând pe sub nas când călăreţul lui 
fu făcut bucăţi, când tovarăşii lui fură împroşcaţi cu benzină aprinsă, când 
motocicleta lui se transformă într-o bombă cu şrapnel. 

Dar nu era destul. 

Apoi Tora pur şi simplu dispăru. Se făcu nevăzută în sus prin punctul ei 
de observare circular, lovind din picioare, strigând şi scuipând şi cerând 
ajutor. Vocea ei se îndepărtă de maşină, deveni ecoul unui strigăt purtat de 
aerul îmbâcsit de fum. 

Şi atunci ei se năpustiră. 

Trei la număr. Cu veste antiglont pe sub jachete, cu măşti de hochei pe 
figuri. Câte un cuţit şi un pistol fiecare. Trupe de şoc. 

Respingerea detaşamentelor de asalt. Ucide-l întâi pe ultimul. 

Antrenament avansat, anul doi. 


El e cel mai bun. Trimite în faţă carnea de tun. Răcanii neputincioşi. 

El vine ultimul, aşteaptă să fii stors de puteri. 

Aşa că pe el îl ucizi primul. 

Bine gândit. Dar Inferno nu punea la dispoziţie mult spaţiu şi când 
nemernicul numărul trei coborî pe chepeng eu eram ocupat până peste cap 
cu primii noi. 

Sălbatic din nou. Reacţionam fără să gândesc. 

„Ai fost transformat într-un lup...” 

Ei, dacă e lup, lup să fie, ce mama naibii. 

L-am ucis pe Numărul 1 destul de repede. Am tras o singură dată — 
aveam din nou M16-le —, dar nenorocitului luat prin surprindere i se căscă o 
gaură în frunte şi o alta în obraz, îi zbură mandibula şi ne împroşcă pe toţi, 
aşa că m-am gândit că şi Malice intrase în jos, peste umărul meu. 

Al doilea individ a avut mai mult noroc. S-a folosit de colegul lui pentru 
a se apăra, l-a ţinut chiar sus ca pe un scut uman — cu mâna pe tivul blugilor 
— şi, cuprins de panică, a tras trei gloanţe în picioarele lui Nike, care atârna 
de montura armei de sus, înainte să mă apropii şi să-l împuşc prin gâtul 
amicului lui. Până şi atunci se lăsă greu, zbătându-se, încercând să-mi ia 
capul în cătare în vreme ce sângele îi ţâşnea din gât şi urla ca un apucat. A 
trebuit să-i sfarm creierii de muchiile dure de fier ale monturii de armă de 
sus şi el se holbă la mine — cu ochi arzători, acuzatori, scuipând şi făcând 
spume la gură — tot timpul. 

De undeva se iscă un sunet puternic. Ca o... o armată de hiene, toate 
râzând deodată. N-am avut timp să mă gândesc la asta, n-am avut timp să 
încerc să localizez sunetul, n-am avut timp să observ — decât într-un sens 
instinctiv — că afară focurile de armă încetaseră... 

Al treilea individ care sări în habitaclul nostru strâmt, cel pe care ar fi 
trebuit să-l ucid primul, urla ca din gură de şarpe. 

Ne ignoră pe toţi. 

Îşi aruncă arma din mână cu dispreţ. 

Şi se avântă spre Hiawatha cu un țipăt inuman. 

— L-laaaa-i u-u-uciiiis pe Sliiiip! mârâi el cu cutitul deasupra ochiului 
băiatului, luptându-se şi gemând şi rostogolindu-se. Te omor, în măăă-ta! 
Dincolo de vizeta căştii faţa lui era un câmp de răni cangrenate, porţiuni 
jupuite de piele, pustule însângerate de la bărbie până la frunte, iar nasul era 
un terci mânjit. 

Hiawatha bolborosea fără sens, cu ochii larg căscaţi, cu lacrimi pe 


obraji, cu ambele mâini strânse pe plăselele cuţitului, chirăind „Scuze” şi 
„Te rog” şi „ODoamneNuMăOmoit”. Din nou uman. Un băiat speriat şi 
singur care se pişa pe el şi... 

Şi am lipit vârful puştii de capul bărbatului, simţindu-mă brusc perfect 
calm, şi am spus: 

— Hei. 

Se uită la mine. L-am împuşcat în ochi. Cu asta, basta. 

Şi atunci totul se cufundă în linişte. Sau, cel puţin, se făcu mai linişte. 
Atât cât era posibil în timp ce Hiawatha se smiorcăia că vrea la mama lui, 
Nike ţipa şi se tânguia, copilaşul lui Malice urla ca o pisică pe moarte şi mie 
îmi bubuia inima în urechi. 

Dar nu se mai auzeau focuri de armă. Nu se mai auzeau motoare de 
motocicletă. Nu se mai auzeau explozii de grenade sau camioane huruind 
spre noi. 

M-am uitat pe geam — prin înnebunitoarea pânză de păianjen a 
crăpăturilor din sticla rămasă — şi am văzut de ce. 

— Ffffutu-i, făcu Malice. 

Colecţionarii fuseseră puşi pe fugă. Ştiam cum se simţiseră. 

Era o armată. Sute şi sute de bărbaţi şi femei. 

Arme. 

Motociclete. Maşini. Cai. 

Păreau cam supăraţi. 

Sfinţia Sa John-Paul Rohare Baptiste închise ochii şi se masă la tâmple. 

În capul său se deschidea larg o poartă ferecată. De fiecare dată când 
avea câteva clipe libere. De fiecare dată când nimic nu-i distrăgea atenţia — 
nimic la care să se uite, nimeni cu care să discute, nimic la care să se 
gândească — era ca şi când... ca şi când ar fi păşit într-un bazar mare, plin 
de exponate dureroase pe care atunci le vedea prima dată. 

Sau... mai rău, ca un labirint. Da. Asta era. Amintirile nu se revărsau 
de-a dreptul, nu tocmai. Trebuia să intre şi să exploreze, să le depisteze, să 
le caute. Temător, dibuind cu fereală în colţuri întunecoase. 

Niciodată sigur de ce va găsi. 

Ştiuse întotdeauna că existaseră comori îngropate. Simţise întotdeauna, 
instinctual, că din cine ştie ce motiv mintea lui se izolase de el, îi refuzase 
accesul. În sinea lui, numea asta un dar din „Ceruri”. O purificare menită 
doar să-l înfigă ferm în ziua de azi şi cea de mâine. Să nu se concentreze 
niciodată asupra lui „atunci”. Să nu se uite niciodată îndărăt. Era ca şi 


când tot ceea ce existase în relaţie cu el cu mai mult de cinci ani înainte 
fusese pârjolit de-un uriaş incendiu. Era încredinţat că Dumnezeu îi 
retezase trecutul deoarece el nu mai era o creatură a istoriei. Lui i se 
încredințase un rol de-o divinitate prescientă. Să modeleze lumea pentru 
noii zori. 

La ce-i folosea un trecut personal pentru asta? 

Iar acum treaba astălaltă. 

— Hmm. 

Totul era înfiorător de confuz. 

John-Paul Rohare Baptiste îşi amintea cum era să fie ceva ce nu mai 
fusese de foarte, foarte mult timp, şi asta îi dădea o durere de cap ce 
depăşea starea de durere aproape de nesuportat cu care îşi petrecuse mare 
parte din viaţă. Acel „ceva ” pe care şi-l amintea puţin câte puţin arăta aşa: 

Normalitate. 

Maşina se cutremură — doar o altă groapă, probabil, sau în cel mai rău 
caz o maşină împinsă în lături de convoiul sinuos — şi el netezi în poală 
foile mototolite de hârtie. Bănuia că era posibil să fie o coincidenţă... 
Gunoiul acela de englez, distrugătorul care fusese cât pe ce să pună cruce 
Bisericii Apostolice a Zorilor Redescoperiţi, scormonind prin dosare 
vechi... O coincidenţă că se întâmplase să găsească... asta... 

Asta. 

Foaia asta de hârtie. Fişa aceasta mototolită, cu fotografia ataşată şi 
incluzând detalii personale, legături de familie, lista funcţiilor ocupate, 
recomandări şi citaţii. 

Unul dintre Cardinali i-o adusese. Găsită într-un fişet anodin dintr-o 
parte părăsită a Secretariatului General. 

O dată cu ea îi fusese raportată şi o întâmplare, îşi amintea — ceva 
despre o încăierare, despre moartea cuiva? Nu-şi aducea aminte bine. 
Acum oricum nu părea important. În comparaţie cu dosarul acela, nimic nu 
părea important. 

John-Paul frunzări paginile şi îşi umezi buzele uscate. 

Numele adevărat, cel puţin, şi-l ştiuse întotdeauna. Asta nu-l şocase. 
La... la început, când intrase în oraş dinspre vest, singur şi confuz, animat 
doar de certitudinea propriei lui divinităţi şi a cerinţelor exacte ale 
corpului său pentru a o păstra, chiar şi atunci îl ştiuse. Avea certificatul de 
naştere cu el, nu? Sau... Sau poate că îl falsificase? Poate că... 

În orice caz. 


În orice caz, nu conta. Ştiuse că era John P. Miller, ştiuse adânc în 
străfundul minţii lui. Doar că nu-i păsase — până acum. Nu voise să-şi 
amintească de unde venise numele, cine fusese, ce făcuse, cum fusese ca 
persoană înainte să devină mai mult decât o simplă persoană; înainte să 
devină John-Paul Rohare Baptiste, Abate al celei mai mari instituţii 
existente pe lume în ziua de azi, arhitect al Civilizației Zilei de Mâine. 

Într-un fel indirect. 

Un alt grup de însoțitori în robe pe motociclete goni pe lângă limuzină 
prin stânga. Şoferul păstra o tăcere plictisitoare — probabil era năucit de 
onoarea ce i se făcuse, sărman nebun — şi John-Paul descoperi că-şi 
doreşte din suflet să schimbe o vorbă sau să aibă parte de o cât de mică 
schimbare a rutinei. Poate ceva interesant la care să se uite în locul 
dealurilor blânde şi al drumurilor şi mai blânde care duceau la dracu-n 
praznic. Ceva, orice care să-i ia mintea de la foaia de hârtie. 

Dar nu. 

Sergent John P. Miller. Ofiţer de legătură NATO. 

Însărcinat 4332/GGfT/332-09941 

PROIECTUL PANDORA 

Semăna mult cu vizionarea unui film. Ca pornitul unui proiector care îl 
afundă pe privitor imediat într-o canonadă de scene, cadre, impresii, 
amintiri. Singura diferenţă era că totul se petrecea în spatele pleoapelor 
sale. 

Îşi reaminti totul şi pentru a cincizecea oară se împotrivi pornirii de-a 
vomita. În scurt timp va trebui să-i ceară şoferului să oprească, să-i strângă 
pe Acoliţi, să pregătească anafura. 

Erau multe informaţii de asimilat. 

Şi încă la vârsta lui. În momentul acesta din viaţa lui. În starea de 
sănătate în care era. O, nu se mai terminau încercările pe care trebuia să le 
treacă ? 

Murmură o rugăciune şi încercă să-şi alunge starea de greață. 

Îşi văzuse imperiul zdruncinat din temelii. Îşi văzuse fortăreaţa invadată 
de eretici şi mizerabili, oraşul lui perfect structurat smuls din strânsoarea 
lui şi — o, mai rău ca orice — legătura sa cu lumea interzisă. Marea antenă 
satelit de pe malul East River, marile studiouri şi cabine de transmisie pe 
care copiii săi loiali le încropiseră în clădirile Adunării Generale. 
Mijloacele de a se adresa lumii. 

Mijloacele de a ajunge la oameni. 


De a propovădui Cuvântul cel Bun. 

Toate luate. Distruse, făcute bucăţi, călcate în picioare de ignoranţa şi 
ura celor care nu puteau spera să înţeleagă Planul său Divin; cei care erau 
conduşi de Omul Simplu. De Străin. De... 

De Diavol, în mă-sa. 

John-Paul murmură o a doua rugăciune, şocat de brutalitatea 
propriilor sale gânduri. Poate că însă nu conta. Poate... Mm. Poate că 
redeşteptarea trecutului său nu era o simplă coincidenţă, ci voința 
Domnului însuşi? 

Da. Da, asta era. 

Tribul său fusese înfrânt, însă nu distrus. Casa îi fusese luată. 

Ce moment mai bun există să-ţi aminteşti un alt loc? Un loc mai bun. 
Un loc ascuns, unde odinioară slujise o autoritate mult mai modestă decât 
Domnul. Un loc ce dispunea de propriile-i mijloace de comunicare. Cu 
dispozitive de apărare şi beneficiind de avantajul izolării. 

Un loc unde s-o ia de la capăt şi unde să-şi recapete puterile. 

Se surprinse că strânge din dinţi. 

Şi dacă, în cursul acestui Sfânt Exod spre noi pământuri şi noi viitoruri, 
avea să dea din întâmplare peste nemernicul acela aducător de probleme, 
peste labagiul ăla de englezoi, dacă avea să se întâmple asta — iar 
Colecţionarii fuseseră trimişi înainte să se asigure că aşa se va şi 
întâmpla... 

Atunci bine. 

Bine. Oricare ar fi vrerea Domnului, desigur, dar... Da. Mm. 

Dacă. Dacă-l vor întâlni... 

Va avea loc o răfuială. 

Hiawatha era din nou real. Încovrigat pe jos, respirând uşor, 
împotrivindu-se lacrimilor şi durerii. Colecţionarul mort stătea adunat lângă 
el şi din ţeastă i se scurgeau creierii. 

Aşa trebuie să fi fost sărmanul copil înainte. Înainte să pornească în 
căutarea mea, înainte să ajungă într-un oraş în care nu mai fusese niciodată, 
cu capul împuiat de bazaconii, însărcinat cu o misiune pe care încă nu o 
înţelegeam. 

Era ca şi cum treaba cu psihopatul şi cuțitul — tipul cu faţa spulberată — 
ar fi fost ultima picătură, şi oricare era strania personalitate după care se 
ascunsese în ultimele câteva zile, inhalând-o cu fiecare fum dulce mirositor 
tras din joint, acum dispăruse complet. 


Slavă Cerului, futu-i. 

În tăcerea ce căzuse brusc după luptă, în vreme ce ne priveam între noi 
şi ne pipăiam în căutare de răni şi cicatrice, ţinând sub supraveghere în 
acelaşi timp hoarda strânsă lângă maşină, din ce în ce mai îngrijoraţi, 
Hiawatha se şterse la ochi şi începu să râdă. 

Ne-am holbat toţi la el. Până şi Nike, prăbuşit la podea şi îngrijit de 
Moto (care era clar că nu se aşteptase să fie vreodată el cel care oferă 
îngrijiri), ridică ochii şocat, ignorându-şi durerea. Până şi Nate, ghemuit şi 
drogat la maximum, căscă ochii şi bolborosi ceva în barbă. 

Hiawatha aruncă o privire pe geam şi rânji la ceata de siluete tăcute de 
acolo. Doar stăteau şi se uitau. Zâmbi ca şi când şi-ar fi biruit constiparea şi 
ar fi scos pe fund un lingou de aur, apoi scotoci în geantă după drogul pe 
care-l tot fumase şi-l azvârli cu o satisfacţie nedisimulată pe gaura prin care 
fusese luată Tora. 

De parcă de aici înainte nu i-ar mai fi trebuit. 

— Suntem acasă, zise el. Futu-i, suntem acasă. 

— Dar. Ăă. Hiawa... 

— Rick, zise el strângându-mi mâna cu căldură. Numele meu este Rick. 
Acum totul va fi bine. Vino. 

Se căţără afară prin locul trăgătorului. Am aruncat o privire grăitoare 
spre Malice şi am verificat încărcătorul M16-lui. După care l-am urmat. 

— Ai grijă! chicoti Nate, dându-şi ochii peste cap. Indianu-i... indianu-i 
un risc pe picioare. 

Drogat nenorocit. 

Hiawatha sărise deja de pe maşină şi se îndepărta la pas. Am dat să-l 
urmez, apoi m-am oprit. 

Pe acoperişul Inferno-ului era un om. 

Nu ştiu de când stătea acolo. Nu auzisem sunete de paşi de când o 
şterseseră Colecţionarii şi nu părea genul care să se poată furişa cu uşurinţă. 
Vântul i se juca prin păr şi prin mărgelele de sub urechi şi prin penele de pe 
umeri. 

Lucru întrucâtva ciudat. 

Pentru că. 

(ce mama dracului se întâmplă?) 

Pentru că nu sufla deloc vântul. 

Cerul surâse. 

— Bun venit, rosti el. Şi faţa i se mişcă într-un fel de neînțeles pentru 


mine. Pielea de lângă ochii lui era un deşert roşu care se unduia cu o 
răbdare monumentală şi ochii absorbeau universul, iar roba bogat decorată 
pe care o purta, strânsă ca aripile unui liliac, îmi dansa în ochi. 

Mesaje în falduri. 

Zâmbetul de la colţurile buzelor lui. 

Aparatul... 

Aparatul de emisie-recepţie care-i ieşea de sub mantie. 

Ce? 

Zbârnâia. 

Bărbatul se uită în altă parte o secundă. 

— Rrr... lo? se auzi din difuzor. 

Apariţia aceea dinaintea mea, zeul acela antic al câmpurilor şi preriilor, 
omul acela magnific cu piele pergamentoasă şi spirale negre şi albe peste 
puntea nasului, cu un mare totem din pene întins pe umeri şi un ciomag 
lung de luptă în mână, omul acela îşi mută greutatea de pe un picior pe 
celălalt şi spuse: 

—Ăă, 

— Rrr... u-i vorbeşte cu mine, muist nenorocit... rrr... spus, a ajuns 
acolo?... lo?... rrr... furisit mâncarea-i aproape... 

Bărbatul îşi dădu ochii peste cap şi suspină. 

— Haide, zise el, întorcându-se cu o mişcare alene din mână, 
transformat brusc dintr-o îngrozitoare Zeitate Telurică într-un boşorog într- 
un costum ciudat. Hai să bem o bere înainte ca hoaştelor ălora să li se urce 
sângele la cap. 

Haudeno... Haudanosavw... Haw... o, futu-i, irochezii nu erau deloc aşa 
cum mă aşteptam să fie. 

Ascultaţi: eu sunt englez. Singurul contact pe care l-am avut cu triburile 
indigene a fost în timpul unei excursii şcolare la un sat din Epoca Pietrei şi 
printr-o droaie de filme cu John Wayne. Dacă îmi cereţi părerea, vă pot 
spune că amerindienii locuiesc în wigwamuri, spun de multe ori „howgh” şi 
au nume gen Doi Dihori Se Fut. Ştiu, ştiu. E josnic, stereotipic şi de-a 
dreptul impardonabil. Dar ăsta sunt eu. 

Totuşi eram dispus să fiu educat, ştiţi? În vreme ce tăcuţii indieni ne 
urcau în maşini şi rulote, cârpăcindu-l pe Moto cât se pricepeau mai bine, şi 
roiau în jurul Inferno-ului, eram pregătit să mi se deschidă ochii. Rick — 
Hiawatha sau cine o fi fost — flecărea întruna despre „noii” irochezi. Despre 
cum, în cruda lume de după Molimă, Vechile Obiceiuri funcționau cel mai 


bine. Spunea că oamenii care veniseră după noi dăduseră uitării porcăria 
aceea numită „societate” şi se întorseseră la pământ. Se întorseseră la 
principiile de bază. 

Ciudat era că, spunând acestea, părea puţin întristat. 

Rick îmi spuse că era o mişcare populară. Se vedea de la o poştă că 
jumătate dintre indienii din jurul nostru — îmbrăcaţi cu precădere în 
pantaloni recuperaţi cine ştie de unde, jachete de piele sau pulovere de lână, 
toţi cu mărgele şi cranii de şoarece şi tatuaje complicate pe tigve şi feţe — 
erau mai albi ca spuma laptelui. Era ciudat să-i vezi aşa. Stânjenitor, într-un 
fel; ca a fi văzut în public alături de un turist dezlănţuit pe care nu-l 
deranjează să se oprească pentru a face câte o poză la fiecare cinci secunde 
şi care poartă un tricou nostim pe care scrie ceva de genul: 


AM VENIT ÎN LONDRA ŞI M-AM ALES 
DOAR CU O VENERICĂ URÂTĂ 


Însă păreau atât de convinşi în timp ce îşi fumau ţigările şi îşi strângeau 
armele în mână şi se comportau atât frumos cu noi, încât m-am reţinut de la 
a râde de ei. Nu era uşor. 

Ideea e că eram gata să mă las... impresionat. Vrăjit de ispita acestui stil 
de viaţă atavic. Mă aşteptam la grupuri nomade, uriaşe focuri tribale, 
cabane comode făcute din buşteni şi pământ. 

O, căcat... recunosc: mă aşteptam la un spectacol. 

În schimb am avut parte de treizeci de căruţe cu coviltir, câteva rulote, 
douăzeci de camionete şi o casă din aceea mobilă din prefabricate, ca o 
cabană elveţiană ieftină, pe platforma unui tir. Era să mi se taie răsuflarea. 
Stăteau toate într-un cerc aproximativ în jurul casei, pe malul unui lac de 
acumulare cu apă aparent curată, la umbra unui uriaş pod care ducea 
autostrada pe celălalt mal. 

Bătrânul care mă întâmpinase şi care se prezentase pe când urcam în 
maşina care ne aştepta drept un „sachem” pe nume Robert Slowbear, îmi 
surprinse privirea de vagă dezamăgire. Păru să se burzuluiască. 

— E doar o bază mobilă, zise el defensiv. Nu-i ceva stabil. Şi noi 
suntem departe de casă, străine. 

— Da? 

Se lăsă pe spate şi zâmbi. 

— Ar trebui să vezi locuinţele, englezule. Câmpii cu recolte mănoase. 


Turme de porci prin toate pădurile. Oameni care sosesc zi de zi... 

Hiawatha bolborosi în barbă. 

— Rulote cât vezi cu ochii... 

Slowbear îi aruncă o privire care spunea „tacă-ţi gura, copile”. 

— Locuiţi toţi în aceeaşi zonă? am întrebat, intrigat de imaginea unui 
parc de rulote lăbărţat în mijlocul statului Indiana. 

Sachemul clătină din cap. 

— Nu, nu... Haudenosaunee este o... o confederație, nu un stat. Aşezări 
cu libertate de mişcare. De cele mai multe ori stau pe loc... oamenii fac 
agricultură, cresc animale, pescuiesc... Alţii sunt sezonieri. Ne reunim din 
când în când. Ne aducem veşti. Schimbăm poveşti şi lecţii. 

— Petrecem... murmură Rick puţin mai entuziast. 

Slowbear îl ignoră. 

— Mijloacele de trai variază, străinule. Asta e ideea mea. Are 
importanţă dacă un om doarme acoperit cu o blană de animal sau cu o... o 
pilotă? Într-o cabană de lemn sau într-o... ha... într-o rulotă TrekMaster 
3000? Modul de procurare a lucrurilor nu le ştirbeşte din valoare. 
Obiceiurile sunt cele care contează. Consiliile. Familiile. Credinţele. 

Am simţit că mi se încleştează puţin pumnii. 

— Ce credinţe? 

Îmi întâlni privirea şi am rămas în contact vizual mult timp, fără a mă 
simţi câtuşi de puţin ameninţat sau în inferioritate. Era o senzaţie 
extraordinară. 

— Gândeşte-te, zise el, făcând o pauză pentru a sorbi dintr-o ploscă ceva 
ce mirosea a bere. Ce este neschimbat? 

Îmi dădu plosca. Avea gust bunicel. 

— Cum adică? am spus, ştergându-mi spuma de pe buză. 

— Molima asta. Apocalipsa asta. Spune-i cum vrei. Ce a afectat ea? 

Nu aveam chef să mă joc de-a ghicitelea. 

— Ha! Lumea întreagă. 

M-am încruntat. 

— Animalelor le pasă? întrebă el. A murit cumva vreo căprioară? Sau 
ciorile din copaci? A devenit pământul sterp sau a încetat să mai plouă? 
Pământului i-a păsat? 

— Presupun că nu. Dacă nu pui la socoteală cazul minor al radioacti... 

— Nu-l pun. 

— Mă gândeam eu. 


— Ideea e asta: de ce să cauţi ajutorul vreunui... Dumnezeu din ceruri? 
Al unui idiot crucificat născut dintr-o muritoare de rând. Depărtă braţele şi 
gesticulă spre câmpii şi dealuri, spre apa scânteietoare a lacului şi spre cerul 
fără niciun nor. Asta nu este oare suficient? 

Am cugetat puţin la asta. Era un discurs simpatic. Tentant, chiar, şi 
totuşi... 

— Mie tot mi se pare că vorbeşti despre o segregare pe criteriul 
credinţei, am spus. Nu crezi, ieşi din joc. 

Nu păru ofensat. 

— Trebuie să înţelegi, spuse el zâmbind. Nu sarcinile pe care le 
îndeplineşte un om îi definesc personalitatea. Acelea ţin doar de 
supravieţuire. Acelea ţin doar de trăit. Ci acele lucruri care-i cântă în inimă 
în timp ce-şi duce sarcinile la bun sfârşit. 

Cu colţul ochiului l-am surprins pe Rick dându-şi ochii peste cap. 

— Şi ce cântă în inimile acestor oameni? am întrebat doar puțin 
cârcotaş, gesticulând în jurul meu spre indienii cu piele albă, cu bere la 
bord, cu arme lucioase şi camionete hodorogite. 

Slowbear surâse vag şi nu se grăbi să-mi ofere un răspuns. 

— Libertatea, zise ea. 

Am căscat ochii la el. Am deschis gura să spun ceva. Am mai cugetat o 
vreme la asta. Apoi am spus: 

— Doar un alt fel de-a spune „nu mai ai nimic de pierdut”... 

Am parcurs restul drumului în tăcere. 

L-au dus pe Moto să fie îngrijit şi pe ceilalţi i-au aşezat să mănânce şi să 
bea. Came de porc, pâine, legume proaspăt culese, supe groase şi boluri de 
lemn cu un fel de terci şi whisky. Am tras dornic cu ochiul la toate acestea 
în timp ce Slowbear mă ducea în altă parte. Nate încercă să vină cu noi, 
tremurând din cauza efectelor drogului, dar doi indivizi masivi cu măşti 
albastre înfricoşătoare pe figură îi spuseră politicos să-şi pună burta la cale 
şi-l îndreptară spre focul de tabără. 

Mi-am pus în gând să schimb o vorbă cu el. Arăta ca un schelet 
ambulant şi trecusem prin prea multe nebunii în ultima vreme ca să apuc să 
aflu ce lua. 

De unde făcuse rost de droguri. 

Ce naiba făcea... 

Uriaşa casă mobilă era mult mai impresionată pe dinăuntru decât pe 
dinafară. Cineva dărâmase majoritatea pereţilor despărțitori şi acoperise 


podeaua cu un amalgam de covoare persane ieftine, piei de animale, haine 
de blană şi un maldăr mare de resturi de preş. Parcă ai fi călcat pe cea mai 
mare cârpăceală din lume, care reuşea să dea clădirii un aer teluric, brun- 
roşcat; aspectul era stricat însă de pereţii din plăci aglomerate. Fiecare placă 
era acoperită de graffiti atât de complicate, cu combinaţii învolburate de 
text, desene iconice şi mâzgăleli copilăreşti, încât fiecare componentă în 
parte înceta să mai aibă vreun sens separat şi devenea doar o parte a 
întregului. O pată de limbaj aruncată la întâmplare, o bucată de cultură. 

Am descoperit că iar mă lăsam purtat de fantezie şi am observat vălul 
gros de fum din aer şi mirosul dulce-acrişor de ceva ce nu era tocmai tutun. 

Aha. 

Era ciudat. Parcă păşisem pe uşa acestui kitschism suburban spălăcit şi 
intrasem într-un magic bârlog de castor. O peşteră străveche sau un bivuac 
făcut din piele de animal. Pur şi simplu se întâmpla să aibă cu câteva 
unghiuri drepte mai mult decât te-ai fi aşteptat. 

Slowbear rămase în uşă şi mă îndemnă să intru. 

— Pe cine caut? am întrebat, iritat de aura de mister. 

— Pe şef, rânji el şi închise uşa. 

La capătul holului am ajuns într-o cameră mare, unde geamurile erau 
bătute în scânduri şi tavanul înalt se pierdea în spatele unor piei lăsate şi a 
unor forme ciudate. Frânghii înnodate şi pânze vopsite, un craniu de vacă 
trist şi un vultur împăiat care se rotea pe o sfoară legată de grinzile 
acoperişului. Sub el şedea un bărbat foarte bătrân aplecat peste un foc 
electric, îmbrăcat într-o cămaşă în carouri peste care avea o vestă maro. 
Părul îi era aproape alb şi îl ţinea legat la spate într-o coadă argintie care-i 
lăsa faţa neacoperită, magnific luminată din jos de foc. Fiecare linie de pe 
chip era o fisură pe suprafaţa unui mare ghețar; rumen, dar cumva totuşi 
glacial, de parcă ar fi radiat bătrâneţe şi o fermitate cruntă, de neoprit. 

Nu încăpea nici umbră de îndoială că omul acela era la conducere, în 
toate sensurile cuvântului, şi, în ciuda lipsei de costume bătătoare la ochi şi 
de simboluri ţipătoare, a trebuit să mă împotrivesc propriei mele dorinţe de 
a pleca fruntea în pământ. 

Fuma o pipă cioplită în forma unui urs totemic. Părea o ieftinătură. 

— Te rog, spuse el şi flutură din mână spre un scaun scund aşezat în faţa 
lui. Am făcut o mişcare spre el, fără a gândi, apoi am pregetat. Oi fi eu 
superficial, însă amintirea mâncării care se pregătea afară şi gaura din 
stomac se dovediră mai puternice decât mă aşteptam. 


— Nu vreau să jignesc, am spus, dar discuţia asta o să ţină mult? Mai 
am puţin şi leşin aici. 

Şi atunci am simţit mirosul. 

Bogat. Sălbatic. Merita să faci moarte de om pentru el. 

Arome de legume amestecate cu fumul scos de pipa bătrânului, totul 
pătruns de inconfundabilul miros al cărnii gătite. Am înţeles cu o strângere 
de stomac că încăperea dădea — printr-o arcadă din colţ — într-o bucătărie şi 
am surprins înăuntru umbra unei mişcări, iar un val proaspăt de aburi şi fum 
mi-a inundat simţurile. 

Aproape salivam. 

— Vine imediat, spuse bătrânul zâmbitor. Avea o voce blândă şi vorbea 
cu pronunția grijulie a cuiva pentru care engleza e a doua limbă. 

M-am aşezat. 

— Cine eşti? 

— Tadodaho, răspunse el. Tu ai spune... Căpetenie. Peste toţi membrii 
Haudenosaunee. Peste consiliul de sachemi. 

— Şi de ce m-ai adus aici, căpetenie? 

Pufăi din pipă, lăsând vălătuci albi să se ridice spre tavan cu acea 
lentoare curioasă a nămolului care se lasă pe fundul apei, însă în sens 
invers; ridicându-se la suprafaţă, ridicându-se spre... 

Bazaconii abstracte. 

Lasă aberaţiile. 

— Te afli aici pentru discuta cu cea mai înaltă autoritate din interiorul 
măreţei noastre confederaţii. Bătrânul zâmbi, răsucind pipa pe degetele lui 
bătrâne şi agile. Membrii Haudenosaunee te-au aşteptat. 

— Ştiai că voi veni? 

— Da. 

— L-ai trimis pe puştiul acela să mă aducă. 

— Da. 

— De unde a ştiut unde să mă caute? 

El întinse pipa. 

— O întrebare mai bună este aceasta: de unde a ştiut cum să te caute? 

Am ţuguiat buzele. M-am uitat la pipă timp îndelungat, apoi am clătinat 
încet din cap. 

— Nu, mersi. 

Minte limpede. 

Află totul. 


Nu lăsa nimic necercetat. 

Dacă refuzul meu constituia în cultura lor o insultă impardonabilă sau 
ştiu eu ce altceva, bătrânul nu trădă niciun semn; ridică din umeri bonom şi 
continuă să fumeze singur. 

Într-un târziu, când nu mai puteam suporta tăcerea şi dorinţa de a da 
buzna în bucătăria aceea şi a mă dezlănţui îmi scurtcircuita muşchii, el 
suspină printre norişori şi spuse: 

— Sângele meu nu este ca al tău. 

— Poftim? 

— Sânge, englezule. Grupe de sânge. Presupun că tu eşti normal? Grupa 
„O”. Rh negativ. Da? 

Era de-a dreptul ciudat, vă spun; să mă aflu acolo, în cabana aia 
călduroasă, alături de-un veritabil vrăjitor tribal înfiorător, să-l ascult cum 
vorbeşte despre patologie. Ca un brontozaur cu un MP3 player. 

— Păi... am zis puţin prea sarcastic. După cum vezi, practic sunt viu... 

— Mm. 

— Atunci, evident că am O-negativ... Ce dracu e as...? 

— Eu, pe de altă parte, nu am. 

Rămase cu ochii la mine. Faţa îi era imobilă. Şi în ochii lui, la naiba, 
vedeam bine, ştiam pur şi simplu: 

Nu mintea. 

— Nu ai...? Nu înţe... 

— Nici noi. Nu complet. Îţi spun asta pentru că te va ajuta să înţelegi de 
ce te-am adus aici. Ştim că ai scopuri proprii. Planuri. Speranţa noastră este 
că ale noastre s-ar putea pentru scurt timp... suprapune cu ale tale. 

Am înghiţit în sec. Brusc îmi simţeam gura uscată. 

— Spune-mi mai mult. Despre... despre cum se face că eşti încă în 
viaţă. 

— Nu pot. Nu înţeleg lucrurile astea. Ce ştiu este că dintre toţi oamenii 
mei dinainte de Molimă — adevărații mei oameni, străine, prin naştere şi 
sânge — mai puţin de o jumătate au pierit. Indiferent de grupa sangvină. 

Asta sperăm că este o veste bună pentru tine. 

Asta sperăm că-ţi va da şi ţie speranţă. 

Ştie. 

Bătrân nemernic, ştie ce caut... 

Dar dacă are dreptate. Dacă spune adevărul, atunci n-ar putea însemna 


... nici să nu te GÂNDEŞTI la asta! Nici să nu îndrăzneşti să speri... 

... Că există o şansă? 

Că n-am venit aici degeaba? 

Probabil că păream lovit de trăsnet. Stăteam acolo cu minţile aiurea. 
Tadodaho avu suficient tact încât să nu spună nimic, privindu-mă în faţă, şi 
când cinci doamne bătrâne apărură ca prin magie în cadrul uşii de la 
bucătărie, fiecare ţinând în mână un bol de lemn, fiecare bol mirosind ca şi 
când ar fi conţinut preparate extrase direct din ediţia angelică a cărţii de 
bucate Masterchef, nici atunci neastâmpărul meu de-a mă pune la masă nu 
mi-a putut întrerupe cu totul şirul gândurilor. 

Unii oameni. Unii oameni au supravieţuit, oameni care n-ar fi putut 
supravieţui. 

Uită-te la oamenii aceştia. 

Uită-te la nemernicul de John-Paul. 

Am început să mănânc ca un posedat, încuviinţând recunoscător din cap 
spre fiecare femeie în parte când acestea îmi aduseră vânat, cartofi dulci, 
fasole, pâine... În ceața gândurilor mele — încetinite de surprindere şi fum — 
am băgat de seamă că ultima dintre femei purta haine curgătoare de un roşu 
deosebit de aprins şi că avea un microfon mic prins la rever. Am mijit ochii, 
încercând să-mi amintesc ce semnificaţie avea asta, dar n-am izbutit. Mă 
gândeam că grupul va ieşi pe nesimţite din cameră, aşa cum intrase, însă 
femeile se strânseră într-un ciorchine de feţe zâmbitoare şi piele ridată în 
spatele lui Tadodaho, şi rămaseră acolo privindu-mă intens. 

— Oamenii Bisericii, zise bătrânul în timp ce mă urmărea cum mănânc, 
sunt interesaţi şi ei de supraviețuirea noastră. 

M-am încruntat, mi-am şters sosul de pe bărbie. 

— De ce? 

— Nu ştim. Ştim doar că îşi trimit Colecţionarii zilnic pe la noi. În 
număr mare. Cu arme şi motociclete şi cabluri. Vin zi de zi, zi de zi ne fură 
din oameni. 

— Vă iau copiii? 

— Nu mai au ce copii să ia, străinule. Şi-au... lărgit aria de interes. 
Oricine e irochez prin naştere. Orice piele roşie. Oricine a supravieţuit 
Molimei şi n-ar fi trebuit s-o facă. 

Ne distrug puţin câte puţin, englezule. Şi noi am vrea să ne ajuţi. 

M-am oprit din mâncat. Nu mă aşteptam să ajungă atât de repede la 
concluzie şi mi se părea că toţi ochii din cameră mă sfredeleau. 


Mai rău, ochii se mişcau. Se agitau. Am scuturat din cap pentru a scăpa 
de această senzaţie. 

— Şi... de asta m-aţi adus aici? am murmurat, încercând să-mi păstrez 
concentrarea. Să vă ajut să-i înfrângeţi pe nenorociti? 

Încăperea părea să aibă mai puţine unghiuri drepte. Tapetul deveni pereţi 
de stâncă. Aburul din bucătărie era un râu subteran care se rostogolea prin 
peşteri jilave. 

— Scuze, am spus zdruncinat. Duşmanii mei nu sunt Clericii. Mi-au stat 
în drum, am luat ce-mi trebuia. Sfârşit. 

Undeva, la un milion de kilometri distanţă, am simţit bolul căzându-mi 
din mâini şi vărsându-mi-se peste picioare. Am simţit încăperea mişcându- 
se în lateral. Am simţit pieile care atârnau din tavan legănându-se. 

— Înţelegem, spuse 'Tadodaho. Ştim. Şi nu ne crede atât de nesăbuiţi, 
încât să încercăm să te convingem de contrariu. Eşti un om încăpățânat, 
străinule. Am ştiut asta de la început. 

— Atunci... isş... atunci de ce... ads... aici...? 

Mi se împleticea limba. 

Nu era a bună. 

Ceva în mâncare. 

Drogat. 

Panică. 

— Ţi-am spus, am auzit vocea bărbatului de foarte, foarte departe. Te 
afli aici pentru a vorbi cu cea mai înaltă Autoritate din interiorul Măreţei 
noastre Confederații. 

— Da”... Da... 

Fiecare cuvânt era o luptă. Fiecare o silabă o bestie care-mi scăpa pe 
gură şi fugea prin aer, lăsând în urma ei dâre de foc purpuriu şi verde. 

— Da” am di... am discutat dejjj... 

Undeva în amalgamul simţurilor mele, faţa lui Tadodaho prinse contur. 

— Nu eu. Zâmbi. Nu eu. 

Şi apoi cinci forme — cinci chipuri de femei care se unduiau ca pământul 
arat şi pe care mişunau puzderie de stele şi licurici — se îngrămădiră în jurul 
meu, îşi vârâră degetele moi sub pielea minţii mele şi mă traseră în hăul 
trecutului. 

Se uită la mine, dar poate că acum nu pot face mare lucru în privinţa 
asta. 

Sunt în fiecare detaliu. Cusururi, în principal. Ca atunci când îţi 
aminteşti ceva atât de clar, încât recunoşti fiecare linie, fiecare formă, 
fiecare rezonanţă... 

... şi apoi ridici ochii aşteptându-te să vezi cerul cenuşiu al Londrei şi în 
schimb vezi o faţă aplecată peste tine. 

... şi apoi scuturi sângele de pe un cuţit, sau termini de vomitat cu forţa 
furiei tale, şi picăturile căzute pe podea alcătuiesc ochi, şi se holbează 
drept la tine. 

Aceste amintiri sunt pline de furie şi violență şi stranietate. Iar chestia 
cu stranietatea e că întotdeauna este loc de mai multă. 

Lucrurile continuă să se schimbe. Timpul continuă să facă salturi. Aud 
un vuiet în urechi de parcă aş fi sub apă, dar nu sunt speriat. Se uită la 
mine — indiencele alea zbârcite —, dar ce dacă? Îmi şi vorbesc, iar vocile lor 
sunt frumoase, şi poate că eu le răspund sau poate că nu, dar în orice caz: 
ele sunt aici cu mine. Îmi spionează trecutul. 

Înapoi la început. 

Înapoi în Londra. 

După ce am primit semnalul în camera de comunicaţii din vechea 
clădire MI6 de la Vauxhall Cross, unde mă prostituasem ani întregi pentru 
SIS, am hăcuit bine câţiva oameni. Clerici. Nu-mi amintesc câţi. Eram prea 
concentrat. 

Văzuserăm cu toţii avioanele. Fiecare om-şobolan care se târa prin 
mizeria londoneză ştia că erau acolo. Vopsite în albastru, însemnate cu 
„O”-ul roşu al Bisericii, decolând şi aterizând. De ce? Cine ştie. Cui îi 
pasă. 

M-am dus la Heathrow. Mintea mea era un ac. Prea furios ca să 
vorbesc. Prea concentrat ca să cuget. 

PANDORA 

PANDORA 

PANDORA 

Ca o mantra, înţelegeţi ? 

Nimic nu mă putea opri. Aş fi tras în ţeapă orice fiinţă îndrăznea să-mi 


taie calea. 

Şi am aşteptat. Am tăiat şi am spintecat în noapte. Am retezat gâturi. Am 
retezat degete. Am făcut robe cenuşii să se înroşească. 

Nu pentru că-i uram pe Clerici. 

Nu pentru că ar fi avut de-a face cu ceva. 

Ci din simplul motiv că erau la îndemână. Şi aveau ceva ce-mi trebuia. 

Mi-au trebuit trei zile de tortură ca să ajung la un Cleric nemernic cu 
destulă putere ierarhică ca să merite să fie luat ostatic. Cred — ştiu — că 
pentru puţin timp n-am mai fost eu însumi. Am lăsat partea animalică să 
preia controlul prea mult. Am lăsat instinctele furiei să iasă cutiuţa lor. 

A fost o perioadă stranie. 

Am avut grijă ca totul să pară semnificativ, totul să pară un pas în 
direcţia bună şi, Dumnezeule mare şi tare, m-am simţit bine. I-am făcut pe 
toţi cei peste care am dat să pară răspunzători, le-am pus totul în cârcă, am 
amestecat furia cu puterea de concentrare, exact cum fusesem învăţat la 
antrenament. 

Am dus totul la nivel personal. 

Deci asta am făcut atunci, la început: am intrat ţanţoş şi îndrăzneţ în 
aeroport ţinând un preot de rahat sub cuţit, spunându-le tuturor nerozilor 
înarmaţi care se apropiau de mine să se dea în spate că altfel îi va stropi 
sângele. 

Iar tipul cu pricina, ostaticul ăla, mahărul ăla umflat în pene sau ce-o fi 
fost, el s-a lăsat în jos aşa încât cuțitul i s-a afundat în gât... şi a smucit 
capul. 

Hârşt-harşt-hârşt. 

Credinţă. Asta-i. Evident, drept vorbind. Nu lua niciodată prizonier un 
netot pregătit să moară în numele credinţei lui. 

Aşa că praful s-a ales de isteaţa mea încercare de-a deturna un avion de 
unul singur, ceea ce era tot ce voiam de la jigodiile alea sadice, răpitorii 
ăia de copii. Praful s-a ales de elanul meu, praful s-a ales de furia mea, 
praful s-a ales de sentimentul progresului, de pornirea mea lipsită de 
inerție. Măgăoaia s-a oprit brusc. 

A trebuit să mă repliez, să mă ascund, să regândesc totul. 

Am ajuns astfel la una sau două concluzii: de unul singur nu aveam să 
reuşesc. Concentrarea nu era suficientă. 

Aşa a intrat în scenă Bella. 

Am găsit-o aşteptând în faţa aeroportului, doar stând acolo şi uitându- 


se în gol. De parcă ar fi fost în stare de şoc, numai că părea să fie în aşa de 
ani de zile. Urmărind fiecare avion, bolborosind în sinea ei. Aşteptând să se 
întâmple ceva. 

Şi s-a întâmplat să apar eu. 

Salt înainte în timp. 

Bella spunându-mi că ştie să piloteze. 

Studierea planului aeroportului. 

Pregătirea. Înarmarea. 

Noaptea în care ne-am îmbătat şi ne-am pus-o, şi n-am simţit altceva în 
afară de vinovăţie, şi am lăsat jos garda preţ de cinci secunde şi am 
descoperit — sfinte Doamne — că totuşi eram încă om. 

Spunându-mi că nu-mi pasă de povestea ei. Ascultând-o, totuşi. 

Îi luaseră copilul. 

Luaseră o mie de copii. Săptămânal, alt transport. Peste ocean. La 
nemernicul ăla scheletic de Abate de la TV Către o viaţă mai bună, sau una 
mai rea, sau cine ştie către ce, doar că era CĂTRE ceva. 

Speriaţi. Plângând. Nu-i aşa că poţi să ţi-i imaginezi? 

(Feţele din nori se uită şi aprobă, şi spun ba da, ne imaginăm, şi-şi şterg 
lacrimile şi-mi spun să merg mai departe.) 

Şi apoi Bella, spunând: 

„Nu contează. Nu-i problema ta. Dar eu de asta mă duc.” 

Şi apoi vine momentul şi acţionăm, şi ne furişăm în aeroport, şi 
înaintăm ucigând în stânga şi-n dreapta, şi strângem arme şi furăm 
droguri, după care sprintăm pe pistă, şi se deschide focul asupra noastră, şi 
simt durere la umăr, şi Bella mă trage pe scări în sus, după care... 

După care plecăm. Pornim spre State. 

Şi atunci a început povestea. 

Şi Bella a murit în foc şi durere şi haos. 

Şi Nate şi oraşul şi bla bla bla. 

„Nu contează”, mi-a spus Bella, când stăteam îmbrăţişaţi pe întuneric. 
„Nu-i problema ta.” 

După toate câte a făcut pentru mine. După ce m-a dus cu avionul şi a 
murit pentru mine. După ce mi-a redat umanitatea şi mi-a întărit 
speranţele. 

„Nu-i problema ta.” 

Şi toţi ceilalţi. Oamenii din Londra care făceau troc şi mă hrăneau, şi 
care mă salutau zilnic, şi cărora nu le păsa dacă le răspundeam la salut. 


Prădătorii din New York, care au murit şi au plâns şi m-au urmat, în ciuda 
minciunilor mele, în gura iadului. Irochezii care şi-au trimis micuțul sol 
speriat să vegheze asupra mea şi care apoi m-au salvat ei înşişi pe drum. 

Toţi. Copii furaţi. Lacrimi demult secate. Morți pe dinăuntru, dar încă 
pregătiţi să ajute. Încă pregătiţi să vadă speranţa unei zile de mâine mai 
bune. Încă pregătiţi să zâmbească şi să gândească la ce e mai bine, şi să 
facă ceva bun. 

Şi iată-mă pe mine. lată-mă pe mine urmărindu-mi propriul ţel şi dând 
uitării tot restul. La naiba cu lumea. La naiba cu toţi nenorociţii de oameni 
din ea. Ignoră-i. Lasă-te în voia sorții. Fii egoist, de ce nu? 

N-au nicio legătură cu mine. 

„Nu-i problema ta” spusese ea. 

Ei, căcat. 

Era timpul să fac să fie problema mea. 

Erau pe drum. Aşa spunea Tadodaho. 

(Sau, mai degrabă, aşa spuneau femeile-căpetenie, care şuşoteau şi 
suspinau în colţuri întunecate, apoi îi ziceau căpeteniei ce să spună şi ce să 
facă. Era acelaşi lucru.) 

Nu m-am sinchisit să-i întreb de unde ştiau. Iscoade, puncte de 
observare, intuiţie divină, nu aveam habar. Şi nici nu-mi păsa. Tocmai 
încheiasem un tur leneş al bazaconiilor psihedelice din propria-mi minte, iar 
dacă cel mai straniu lucru care mă întâmpina la întoarcere era afirmaţia 
fermă că Clericii sunt pe drum, încoace, en-masse, atunci — sincer — asta era 
o liniştitoare dovadă a normalităţii. 

Veneau pe urmele mele, bănuiam. Scăpaserăm de Colecţionarii lor duşi 
cu pluta, dar asta nu conta. Baza lor din New York fusese cucerită şi ei 
dăduseră năvală încoace după mine. De ce? 

Din răzbunare? 

Poate. Însă părea un efort mult prea mare doar pentru a-l snopi pe tipul 
care-i zdruncinase. Deci din ce alt motiv? Doar dacă... 

Doar dacă nu se duceau în acelaşi loc ca şi mine. 

— Care e planul? zise Nate câteva ore mai târziu, când în sfârşit nu mi 
se mai învârtea capul din cauza asaltului greu de halucinaţii şi amintiri 
sinestezice. Ne aflam tot lângă foc, între căruţe, şi urmăream venirea serii, 
doar noi doi. Nike era întins într-o căruţă, dormea buştean, iar Moto refuza 
să plece de la căpătâiul lui. Tora... Corpul Torei fusese găsit aproape de 
locul unde Colecţionarii ne interceptaseră. N-am vrut să întreb în ce stare 


era. Malice supraveghease o incinerare tăcută în afara taberei şi m-am 
gândit că ar fi nepoliticos din partea mea să mă autoinvit. Ea nu spusese 
nimic, însă i se citea o acuzaţie nerostită în ochi atunci când se îndepărtase: 

Tu ne-ai adus aici. 

E vina ta. 

Mi-am spus că doar îmi imaginam asta. Mi-am spus că erau mercenari 
care cunoşteau pericolele, şi era puţin cam târziu să se plângă acum de 
riscuri, când doi erau deja morţi şi unul schilodit rău. 

Asta nu m-a ajutat. 

Aşadar. Eu şi Nate. La căldură şi cu burţile puse la cale (eu, de fapt, încă 
înfulecam a doua porţie din fiecare fel pentru a compensa ceea ce vărsasem 
din prima porţie). Şi iarăşi bătrânului nemernic îi atârna falca, obrajii îi erau 
încordaţi într-un zâmbet-rictus, pupilele — dilatate atât cât să-i întoarcă ochii 
pe dos. 

— Care-i planul care-i planul care-i plaaanul? zise el, chicotind şi 
clătinându-se ca şi când ar fi dansat pe-un ritm neauzit. Mai ai vreo ţigară? 
Îmi trebe o ţigară? Trebeţigarătrebeţigară? 

M-am oprit din mestecat. M-am uitat la el şi am clătinat din cap. 

Bănuiam... o, drăcia dracului! Bănuiam că acum e-un moment la fel de 
bun ca oricând. 

Am pus bolul jos. 

— Uită-te la tine, am zis. Nate. Serios. Uită-te la tine. 

— Eh? 

— Eşti muci. Eşti cu minţile aiurea, amice. 

Îi luă puţin să reacționeze şi chipul i se nărui ca un munte scobit pe 
dinăuntru. 

— Ba nu-s! strigă mult prea tare, ridicându-se în picioare şi arătând cu 
degetul. În mama mă-sii, ba nu-s! 

Eu doar l-am privit plictisit. Până la urmă s-a aşezat la loc. 

— Am avut o înţelegere, am spus încet, sorbind din berea de casă. El 
reacţionă pripit, de parcă nu s-ar fi putut controla. 

— Mda? Da, şi? 

— Şi te-am plătit cu bunuri de valoare şi ţi-am apărat viaţa. Corect? Erai 
în rahat până la gât după aeroport. 

— Ştiu asta! Am spus cumva că nu ştiu? Să te fut, om... 

— Şi nu trebuia în schimb decât să faci pe doctorul. 

Mi-am luat iarăşi bolul şi am vârât câţiva cartofi în gură cu lingura. 


Aveau gust bun. Am ignorat ochii daţi peste cap şi tăcerea îndurerată a 
bătrânului. 

— Şi... asta am făăăăcut! scheună el ca un căţeluş lovit cu piciorul. Nu? 
Nu? M-am descurcat bine! Te-am cârpit iar şi iar. Ştii asta, ştii asta, ştii 
asta! 

L-am fixat cu privirea. 

— Mda. Şi Nike e într-o rulotă cu picioarele făcute terci şi tu n-ai ridicat 
un deget să-l ajuţi. 

Buzele lui Nate se mişcară. Căuta cuvinte. 

— Dar... S-stai aşa, el... dar... 

— Dar el nu face parte din învoială? Asta e? 

— Nu! Nu, doar că... am crezut că... că indienii ăştia se vor ocupa şi... 

— Halal doctor, Nate. 

După asta, am rămas tăcuţi mult timp; întunericul se întindea în jurul 
nostru, focul ridica tăciuni spre cer. 

— Secretariatul General, am spus într-un târziu. 

— C... Ce? 

Am suspinat, clătinând din cap. 

— O, nimic. Mă gândeam doar. Mica noastră întelegere. Totdeauna mi 
s-a părut ceva în neregulă cu ea. 

— Dar... nu înţeleg. Ce e...? 

— Tu nu păreai să te alegi cu mare lucru de pe urma ei, asta vreau să 
spun. Sincer să fiu, mă întrebam ce te făcea să rămâi alături de mine. Acum 
ştiu. 

Păru imediat furios, iar o puternică notă de sarcasm îi marca vocea. 

— O, ştii. Ştii, aşa-i? Ce dracu ştii tu? O să născoceşti ceva şi-o să spui 
că ştii, apoi poţi să mă pupi în... 

— Secretariatul General. Te-am trimis la parter. Ţi-am spus să te duci 
să-i ajuţi pe ceilalţi să-i găsească pe copii. 

Ochii lui se îngustară. Scoase bărbia în faţă. 

— Ş-şi? 

— Şi numai atunci ai fi putut găsi căcatul ăla. Am arătat spre rucsacul 
de lângă genunchii lui, deloc surprins să-i văd degetele strânse bine pe 
mânerul lui. L-ai furat de la Corişti, aşa-i? 

Aproape că explodă, strângând geanta la piept când se ridică şi ţipă 
irațional şi stânjenitor: 

— Ce dracu-i greşit la asta? mârâi el. Ce dracu-i greşit la astaaa? Spui, 


spui că n-am voie să fur de la cretinii ăia? 

— Sigur că nu. Spun doar să nu furi căcaturi care fac din tine un 
nesuferit. Stai jos. 

— Du-te-n mă... 

— Sau să nu furi căcaturi care vor pune pe urmele tale o armată de 
cretini. Stai jos, Nate. 

— Nu de asta vi... 

— Sau şi mai bine, să nu furi căcaturi când eşti un fost narcoman. 

Linişte. 

El se aşeză. 

— Să-ţi spun ce cred eu, am rostit, simțind tăişul cuvintelor mele, dar 
nepăsându-mi. Chipul Bellei plutea în spatele pleoapelor mele şi, din cine 
ştie ce motiv, asta mă înfuria. Cred că tu nu te-ai lăsat niciodată. 

— Ce? 

— În Londra. Spuneai că ai locuit acolo. Ai spus că te-ai lăsat, îţi 
aminteşti”? 

Nu scoase o vorbă. 

— Cred că spuneai adevărul doar pe jumătate, colega. Cred că de fapt ai 
rămas fără provizii. Greu ca naiba să găseşti heroină după Molimă. Privi în 
jos, iar lumina focului se reflecta în ochii săi. Şi atunci au apărut Clericii şi 
ţi-au spus că te pot rezolva ei, îţi fac ei rost de ce-ţi trebuie. Că nu e nevoie 
decât să te duci în State şi să ai grijă de nişte copilaşi pe drum... 

— Asta... nu aşa a fost... 

— Şi vreo doi ani totul a fost roz. Probabil că nici nu ti-au dat heroină, 
aşa-i? Ci o chestie nouă, pentru armată. Am dreptate? Şi mai bună ca 
heroina. Cu efect dublu. Apoi vine un englez tâmpit şi strică toate 
socotelile, şi înainte să te dumireşti eşti din nou pe uscat. Corect? Am 
dreptate? 

Se uita doar în foc, cu privirea în jos. Nu avea ce să spună. Nu avea ce 
să nege. 

Am observat o pată pe pantalonii lui şi m-am întrebat dacă îşi dăduse 
măcar seama că a făcut pe el. 

Înghiţi şi ridică ochii spre mine. 

— Eu... eu doar... 

— De ce să rămâi cu mine? O, futu-i, toate căcaturile alea despre cum îţi 
apăr eu viaţa, bla-bla. O clipă n-am crezut în ele, colega. Dar apoi am ajuns 
la Secretariatul General şi bum, ai obţinut exact ce te interesa. Geanta aia 


mare de acolo. Şi stau şi mă gândesc... Ăla era un loc mare de tot. Cum ai 
reuşit s-o găseşti? Decât dacă ştiai unde să cauţi... 


— I-lisuse... 
— Şi asta mă face să mă întreb de unde ştiai că la Secretariatul General 
vom merge. 


Îl trădară ochii. Până la urmă. 

Se dezlipiră de la faţa mea. O fracțiune de secundă, nu mai mult. Fugiră 
spre rucsacul verde care-mi atârna pe umăr. 

Mi-a căzut fisa. 

— Harta... am spus, mustrându-mă. Futu-i. Sigur că da. Sigur. 

Am ştiut întotdeauna că-mi scotocise prin rucsac atunci, la început, când 
zăceam întins pe pista de aterizare. Bănuisem că râvnea după alcool, după 
Extaz... 

Dar nu. Pe el îl interesa doar harta. Harta oraşului New York pe care 
sediul ONU era încercuit cu roşu. 

— Aşa ai aflat unde mergeam... Corect? Şi ţi-ai spus... Ei bine... Poate 
că pur şi simplu... vei veni cu mine? 

Am ridicat ochii. 

El s-a holbat. 

— Nici măcar n-ai avut curajul să-mi spui adevărul, Nate. 

Nu că mi-ar fi păsat, nici dacă ar fi fost sincer. 

Nu îmi păsa nici acum. Mă durea în cot de ce-şi făcea singur. 

Pur şi simplu nu-mi place să greşesc. 

El deschise şi închise gura ca un peşte. 

— Parazit ce eşti, am spus. 

M-am ridicat şi am plecat. 

M-am dus să mă plimb. 

Am aruncat o privire în jur. Am găsit-o pe Malice şi m-am aşezat să 
discutăm şi să desenăm hărţi în nisip. Să facem planuri. Dacă era supărată 
din cauza poveştii cu Inferno şi ceilalţi, nu lăsa să se vadă. 

În jurul miezului nopţii m-am dus după Robert Slowbear şi el m-a dus la 
Tadodaho. Am refuzat politicos oferta de a mânca sau a bea ceva. 

În jurul orei patru tabăra se mută, toată deodată, de cealaltă parte a 
podului care traversa lacul sinuos, iar la şase eram până la subsuori în apă 
rece. 

La ora şapte eram pregătiţi. 

Nu ne-au făcut să aşteptăm. 


Lacul de acumulare Meander era o fâşie şerpuitoare de apă ce despărţea 
Youngstown de oceanul verde al câmpiilor dimprejur. Pe harta lui Tadodaho 
— o chestie veche şi laminată, demult îngălbenită şi roasă — lacul făcea 
evident parte dintr-un lanţ, legat prin pâraie şi şanţuri, care cobora la sud hăt 
de la lacul Erie. Nu era un curs de apă prea lung, bănuiam. Lung de poate 
opt sau nouă kilometri, de la un capăt la celălalt. Nu ti-ar fi luat mult să-l 
ocoleşti, dacă n-ai fi avut încotro, însă perfect la el era asta: 

Autostrada 80, venind direct de la New York, traversa lacul fix prin 
centru, pe un singur pod expus, vulnerabil şi superb de îngust. 

Dacă a existat vreodată un loc de ambuscadă mai bun, aş fi vrut sa-l văd. 

Ca să se ştie, undeva — adânc în miezul putred al minţii mele — strigam şi 
mă înjuram, fluturând dojenitor un deget imaginar la adresa acestei 
nesăbuite trageri de timp. 

Nu-i problema ta, îmi tot strigam. Concentrează-te asupra misiunii! 

Iar răspunsul, replica mea chibzuită la acest aparent imbatabil argument, 
suna cam aşa: Du-te-n mă-ta. 

Clericii ieşiră din Smogul Activ de la orizont în zori şi sunetul de 
motoare ajunse la noi cu mult înainte să-i vedem. Aerul se încărcă electric. 

Mai erau trei poduri — două drumuri mai mici, la un kilometru şi 
jumătate de o parte şi cealaltă, care traversau apa în punctul cel mai îngust, 
şi un pod mai mare departe spre sud, unde autostrada Ohio cotea spre nord, 
fără vreo cale de acces uşoară sau rampe de intrare. Asta puteam trece cu 
vederea, cel puţin. 

Cam atunci când am auzit motoarele, membrii Haudenosaunee 
dispărură. Toţi, până la ultimul, se făcură nevăzuţi fără o vorbă. Incredibil 
lucru. 

Vehiculele fură conduse rapid spre vest şi parcate sub pâlcuri de copaci 
şi în porţiuni unde drumul cobora. Motocicletele fură lăsate pe o parte şi 
acoperite cu iarbă şi frunze. Bărbaţi şi femei trăgând după ei arme incredibil 
de mari se lăsară pe vine de-o parte şi cealaltă a podului din mijloc şi pur şi 
simplu... 

... dispărură. 

Într-un moment era o armată, sute de oameni vânjoşi dispuşi în linişte pe 
malul lacului, uitându-se fix în ceaţă. Apoi: nimic. 

Ei bine. 

Aproape nimic. 

Inferno-ul fusese tras în mijlocul drumului de partea noastră a podului. 


Oferea o privelişte tristă, contorsionat şi instabil, înclinat pe o parte cu 
acoperişul cabinei sfâşiat şi cu lateralele îngrozitor de îndoite. Dar armele 
încă functionau, o, da, şi aproape de maşină, de ambele părţi, stăteau două 
rulote irocheze care blocau drumul şi ţineau maşina pe roţi. 

Părea cea mai jalnică baricadă din lume. 

Rick — Hiawatha sau cum îşi mai spunea — se oferise să manevreze 
Inferno-ul. Făcuse asta scoțând bărbia în faţă a sfidare, cu mândria unuia 
prea tânăr ca să ştie ce e bine pentru el, încercând să dovedească ceva; să-şi 
dovedească sieşi, probabil. Dacă ar fi fost după mine i-aş fi spus că nu mai 
facă pe machoul şi să lase asta în seama cuiva mai capabil. 

— Bun, spusese 'Tadodaho. Bun. 

Tânărul deschise focul la tanc. 

Aşezat jos, la umbra podului, acoperit de-o reţea rară de crenguţe şi 
mărăcini, vedeam totul perfect. Malice rânjea fără reţinere în stânga mea şi 
chiar şi Nike — în spatele nostru, încorsetat într-un amalgam de atele şi 
cârje, cu Moto care-l ocrotea matern fără un cuvânt — chicoti în barbă. De 
vină pentru asta puteau fi doar analgezicele totuşi. 

Motocicletele avansară primele. 

Şi fură doborâte ca nişte piese de domino. 

Avangarda; trimişi înaintea unui convoi mult mai mare care abia se 
vedea la marginea Smogului Activ; corsari ai Clerului cu căşti albe şi robe 
închise la culoare, unii pe motociclete militare cu ataş în care stăteau idioţi 
cu Uzi în mână, alţii gonind înainte pe motociclete de viteză revopsite în gri 
şi alb. 

Rick îi doborî unul câte unul. 

Geografia drumului îi aduna de la sine, ca o pâlnie, strângându-le 
rândurile, grupându-i ca pe popice. Când ajunseră la începutul podului, de 
partea cealaltă fură întâmpinați de un val — un zid — de plumb şi foc şi 
şrapnel. Ar fi trebuit să fie mai atenţi. Ar fi trebuit să cerceteze din timp 
terenul şi să nu se grăbească, dar nu. Atac direct. Încă accelerau când 
artileria se concentră asupra lor şi lumea se cutremură. 

Tunet şi fum şi flăcări, şi doi motociclişti alunecând în cauciuc încins şi 
crom scrâşnitor, şi piele ruptă şi sânge pe drum, şi următorii idioţi sărind din 
şa când se loviră de camarazii lor căzuţi la pământ, şi atunci — doar atunci — 
acţionară frâna şi lucrurile încetiniră. 

Moment în care era mult prea târziu. 

Puştiul ţintea doar vag. Scotea capul precaut prin turela Inferno-ului, 


întorcea mitralierele mari fixate acolo spre capătul podului şi apăsa cât de 
multe trăgace putea. 

A fost ca... 

Un foc de tabără. Sau o sărbătoare de Patru Iulie, depinde. 

Sau poate doar o zonă de război. 

Aruncătorul Mk19 azvârlea grenade: ţâşneau, explodau, ridicau flăcări, 
apoi fum; un snop de mitraliere vomita cartuşe goale şi trasoare furioase; 
praf şi asfalt se ridicau în aer; bucăţi de piatră cădeau; motociclete pâlpâiau 
în halouri de scântei, după care se dizolvau — pur şi simplu dispăreau — în 
spatele unor mingi mari de foc. Întregul pod se scutura o dată cu fiecare 
explozie de grenadă şi dincolo de toată această larmă se auzea vocea 
piţigăiată a lui Rick, strigând şi râzând. 

Pe marginea podului, prin cortine de fum încins şi flăcări care izvorau 
din trupuri spulberate şi motociclete dezmembrate, umbre amorfe ale unor 
lucruri mai mari ieşeau din Smogul Activ. Lângă mine, lui Malice îi căzu 
faţa. Restul convoiului, probabil. 

Dacă Rick observase, nu-i păsa. Aruncătorul Mk19 îşi scuipă şi ultima 
grenadă, apoi ţeava continuă să i se rotească inutil, însă restul arsenalului îşi 
văzu mai departe de treabă. Înălţau cortine de praf şi scântei pe celălalt mal, 
parcă sfidând ceata de motociclete care se retrăseseră acolo şi invitându-o 
să vină să ia o bucată... 

Nimeni nu părea dornic să onoreze invitaţia. 

Forma aceea mai mare începea să capete contur; geamuri drepte şi sticlă 
ranforsată, vopsea albastru-deschis care sfida orice idee de camuflare. Am 
recunoscut botul pătrăţos al unui vehicul blindat — vreun TAB sau altceva, 
plin de scuturi ablative şi dispozitive cu senzori — şi mi-am aruncat ochii 
rapid spre arma din spate. Tun cu foc automat. 25 mm, poate 30. Oricum nu 
prea conta dacă ar fi tras în maşina de pompieri cu armură făcută din fier 
gofrat, sincer vă spun. 

Motocicletele ţâşniră în ambele direcţii, eliberând un coridor. Gloanţele 
lui Rick răpăiau fără folos în caroseria blindatului şi, după o secundă sau 
două, reduse armele la tăcere, nesigur, lăsând fumul să se risipească de 
cealaltă parte a podului. 

Toată lumea îşi ţinea răsuflarea. 

Tunul automat deschise focul. 

Şi focul fu mare. 

Undeva, adânc în maldărul de amănunte care mi se îndesaseră în cap de- 


a lungul anilor, am recunoscut sunetul. Rafala furioasă, ecoul sec al 
proiectilelor de mare calibru pocnind — imprimându-se — în Inferno. 

M242 Bushmaster. Tun cu lanţ calibru 22mm, 200 de focuri pe minut. 
Probabil smuls de pe un tanc Bradley şi instalat în grabă în spatele 
blindatului ăluia mic. Vehiculul se cutremura şi se dădea în spate sub efectul 
reculului, roţile rupeau din pământ, dar nu conta. Nu avea nici ce mai mică 
importanţă. 

Inferno-ul era pur şi simplu sfâşiat. Proiectilele nu-i îndoiau pereţii, ci îi 
sfârtecau. Metal rupt ca o pânză ieftină, panouri ce se cojeau în fâşii 
răsucite, răni de ieşire demne de-o traumă craniană prin care ţâşnea o 
materie organică formată din şrapnel şi cenuşă în partea din spate a 
baricadei. 

Era o chestiune de timp până să explodeze rezervoarele. 

Şi atunci Rick o rupse la fugă, făcând slalom printre gheizere de foc şi 
praf, cu pantalonii de piele rupţi şi însângeraţi la glezne, acolo unde îl 
nimeriseră bucăţi de ciment, şi trăgătorul roti tunul după el — explozii 
răsunătoare care sfărâmau macadamul, apropiindu-se tot mai tare de el... 

... şi Rick dispăru, sărind cu un țipăt peste marginea podului, pierzându- 
se în apele de jos. Trăgătorul se întoarse asupra primei lui ţinte cu o hotărâre 
de neclintit care parcă spunea „al naibii să fiu dacă n-o să mă distrez” şi în 
sfârşit — făcând aerul să vibreze ca notele unei chitare bas — găsi 
rezervoarele. 

Inferno-ul încercă să-şi ia zborul. Un jet gros de flăcări negre sări din 
pântecele lui, îi făcu fundul ţăndări, îl ridică într-un nimb de fragmente 
fâlfâitoare şi-l trânti înapoi la pământ, pe-o rână, unde rămase arzând întețit. 

— Pentru asta ţi se reţine garanţia, şopti Malice. 

Eu am zâmbit superior. 

De dincolo de lac se auziră chiote de veselie, întrerupte şi înăbuşite de 
ceaţă, dar puternice. Ample. Întinse. Acolo, în ceaţă, aşteptând să iasă la 
iveală, erau o grămadă de oameni. 

Şi-atunci au pornit la atac. TAB-ul blindat s-a dat la o parte, făcând loc 
unui colos greoi care odinioară poate că fusese cabina unui camion, dar care 
acum — datorită sudurilor atente, a plăcilor de armare şi a unei uriaşe cupe 
de buldozer — arăta mai mult ca un dragon medieval cu gura deschisă. 

Irochezii rămaseră ascunşi. 

În spatele uriaşului tir veneau altele asemenea. Blindate doldora de 
arme, TAB-uri deschizătoare de drum, vehicule civile transformate, vopsite 


în culorile Clerului şi distorsionate de arme, ţepi, berbeci. Se revărsară din 
Smogul Activ ca un val de zoaie, ca o armadă ieşind din ceața de pe mare; 
siluete înveşmântate în robe peste tot, cu armele în mână. În spatele lor 
veneau transportoarele. Camioane mari, blindate dar neînarmate. Autobuze 
cu arcurile puternic comprimate, cu siluete înghesuite în spatele geamurilor 
cu plasă. Limuzine argintii şi jeepuri cu steguleţe albastru cu stacojiu 
fâlfâind ca într-o coloană prezidenţială. 

Atunci am înţeles de ce rezistenţa fusese atât de slabă la clădirea 
Secretariatului General. De ce rămăseseră atât de puţin Clerici să apere 
porţile şi de ce atât de mulţi fugeau spre celelalte părţi ale complexului când 
noi pătrundeam în pâlcuri. 

Ştiau că venim. Anunţul făcut din timp de Cy, spioni pe fiecare stradă. 
Ştiau că putem năvăli peste ei în pofida sistemelor lor solide de apărare, aşa 
că se alăturaseră unui demult pregătit convoi şi luaseră singura cale ce le 
rămânea deschisă: 

Exodul. 

lar acum erau aici. Toți. 

Am înţeles pe dată de ce mă adusese Tadodaho acolo. De ce era atât de 
important pentru el acest moment. Şi pentru Rick şi pentru restul tribului. Şi 
mai mult de atât: pentru prădătorii din marile oraşe, pentru oamenii de 
acasă, din Londra, pentru Bella — dacă ea ar fi fost acolo să vadă... 

Pentru mine. 

Ocazia de-a reteza capetele Hidrei, dacă vreţi. Nu era treaba mea, nu 
avea nicio legătură cu mine, nu era problema mea, şi totuşi. Era ceva ce 
trebuia să fac. 

Irochezii rămaseră ascunşi. 

Mamutul cu cupă de buldozer se apropie de epava arzătoare a Inferno- 
ului, pregătindu-se să o împingă din drum împreună cu rulotele de lângă ea. 
M-am întrebat cât de mare estimaseră Clericii că era forţa acestei blocade; 
speram sincer ca răspunsul să fie „nu destul de mare”. 

Aparatul de emisie-recepţie din buzunarul meu şuieră. 

— ... TIT... podul de la nor... 

— Te ascult, am şoptit cu ochii la convoiul care înainta precaut. 

— ... înaintaşi aici... traversează acum. Zece motociclete, două 
blindate... 

Interveni o altă voce — inflexiunile molcome ale lui Slowbear: 

— ... fel aici. Podul de la sud. Au trimis şi un camion... 


— Rămâneţi pe poziţii, am spus, simțind că-mi creşte nivelul 
adrenalinei, imaginându-mi cele două grupuri în ceaţă, câte unul pe fiecare 
dintre podurile mai mici, venind pe ocolite pentru a ne ataca pe flancuri. 
Am văzut surâsul superior de pe feţele lor, i-am văzut hlizindu-se, 
crezându-se atât de isteţi, bolborosind aiureli despre clasica manevră prin 
învăluire, atacuri surpriză, bla-bla-bla. 

Am dus mâna în celălalt buzunar şi i-am înmânat o cutiuţă neagră lui 
Malice, indicându-i butonul de deasupra. 

— Ai onoarea, am spus. 

Mi se părea corect aşa. 

Ea zâmbi, plecă fruntea cu o graţie făţamică şi apăsă butonul. 

Cupa de buldozer din faţa şi de deasupra noastră lovi lateralul Inferno- 
ului şi scrâşni a protest. 

După care nu mai fu atracţia principală. 

Întâi se văzu lumina. Evident. Din ambele direcţii deodată; un pâlpâit 
brusc în alb şi galben, pulsând peste nesfârşitul Smog Activ ca o rachetă de 
semnalizare rătăcită printre nori, apoi căpătând mai multă putere când prima 
fulgerare a exploziei făcu loc unei perechi de mingi de foc dansatoare; câte 
una de fiecare parte, uriaşi monştri pirotehnici care urcară în aer şi dispărură 
în ceaţă. 

Apoi sunetul. Aproape perfect sincronizat; două tunete care se 
rostogoliră, reverberară şi fuzionară în strania ceaţă, devenind un singur 
răcnet subacvatic. 

Şi apoi strigăte. Chiar şi la distanţa aceea, chiar şi despărțiți de apă şi 
ceaţă, ţipetelor celor schilodiţi şi gemetele celor muribunzi. Fantomatice. 
Insuportabile. 

Colecţionarii îşi lăsaseră în urmă explozivul plastic C4 şi micul 
detonator atunci când încercaseră să ne ucidă. Ar fi fost nepoliticos să le 
irosim. 

— Rrr... podul de la nor... I-am fript... le-am făcut felu’... podul e 
dărâmat, podul e dărâmat! 

— ... owbear aici, la fel şi la sud. Uu-ra! Nu văd de fum încă, dar nu se 
mai apropie... 

Cupa de buldozer împinse Inferno-ul ca pe-un obstacol nesemnificativ, 
strivindu-l de latura rulotei din apropiere. Şoferul nu era atent. Bănuiam că 
se uita şocat la înfiorătoarea lumină care plutea în aer în ambele părţi, în 
depărtare, sau că striga în aparatul de emisie-recepţie, sau că se întreba doar 


ce dracu” se întâmplă. 

Neatent, în orice caz. Altfel ar fi observat cablurile. Cabluri de oţel 
legate de balustradele din ambele părţi ale podului, fiecare întins bine, 
trecând prin geamurile sparte ale rulotelor. 

Fiecare ţinând în suspensie, în habitaclurile goale, o galerie de borcane. 

Fiecare conţinând o grenadă ofensivă cu cuiul scos şi cu declanşatorul 
apăsat de pereţii borcanului. 

Cazarma Fort Wayne, îmi spusese Slowbear în cursul nopţii. Unul dintre 
puţinele depozite de muniţie care nu căzuse în mâinile Clericilor. Naiba să 
le ia de arcuri şi săgeți. Indienii mei se înarmau de-adevăratelea. 

Prima rulotă se mişcă. Se lovi de cealaltă de parcă erau două bile. 

De ambele părţi ale podului cablurile se detensionară. Un sunet slab de 
sticlă spartă umplu aerul şi poate că-mi imaginam sau poate că dintr-o dată 
puteam citi gânduri, dar jur pe Dumnezeu că l-am auzit pe şoferul 
hardughiei ăleia murmurând: 

— Odo, căcat. 

Trecură o secundă sau două, încă se mai auzeau ecourile exploziilor de 
C4, după care: 

— Gândiţi-vă la Bagdad. Gândiţi-vă la Hiroşima. Gândiţi-vă la 
exploziile solare, futu-i. 

A fost mare şi luminoasă şi am simţit căldura în ascunzătoarea mea. 
Fragmente de şrapnel transformând aerul în sârmă ghimpată, oameni făcând 
salturi mortale din turele la apogeul exploziei, carnea alunecând de pe oase, 
degete încleştându-se în gol. Camionul blindat se ridică pe spate, cu botul 
drept în sus, apoi se prăbuşi învăluit în praf şi moarte peste vehiculele din 
urmă, săltând într-un fel imposibil pentru un lucru atât de mare. Şoferul şi 
trăgătorii urlară şi muriră deodată, sfârtecaţi; funingine şi fum negru se lăsa 
peste pod şi asfaltul se căsca acolo unde avusese loc explozia. Rulotele 
dispăruseră. Corpul sfârtecat al Inferno-ului dispăruse. Rămăseseră doar 
reprezentări de artă modernă. 

Şi, în sfârşit, irochezii ieşiră din ascunzători cu strigăte de soprană- 
banshee [Banshee — spirit feminim dn folclorul galic, ale cărei strigăte 
tânguitoare se crede că prevestesc o moarte în familie], şi se dezlănţuiră. 

Ar fi fost un masacru. Îi încercuiserăm complet. Erau expuşi pe pod, nu 
puteau primi întăriri repede. Aveam mitraliere şi grenade şi tunuri cu foc 
automat. Aveam două mortiere vechi şi ruginite care îşi găsiră ţinta după 
două proiectile eşuate în apă (până atunci Rick urcase deja, gâfâind, pe mal, 


aşa că nu era niciun pericol) şi o ladă cu rachete anti-tanc cu care toţi 
membrii Haudenosaunee ţineau să se joace. 

Mai presus de orice aveam de partea noastră surpriza şi oamenii bine 
camuflaţi care se foloseau de fum şi de umbre şi de răbdare. Aruncam atât 
de mult plumb şi foc asupra nevolnicilor ălora, încât nici nu-şi dădură 
seama cât de mult ne foloseam de cuțite, cât de tare îi înjunghiam la 
îmbulzeală în spaţiile asfixiante dintre vehiculele strânse grămadă. 

Eu ştiu. Eu eram acolo. Eu participam. 

Ar fi fost un masacru. Începuse bine. Vehiculele irochezilor veniră în 
trombă, motocicletele urcară pe pod pentru a împrăştia groază şi moarte, 
blindatele şi camioanele explodau ca nişte bule de flăcări la fiecare foc 
şuierător de mortieră şi — o, Doamne, da — te simţeai bine. Eu şi Malice cu 
pistoale şi cuțite, mergând de-a buşilea peste capote şi pe sub cisterne, 
aruncând grenade pe geamuri deschise în timp ce şoferii strigau şi cereau 
îngroziţi întăriri, după care ne furişam departe şi aşteptam bum-ul... 

Ce vremuri minunate! 

Bine, şi convoiul era din ce în ce mai mare. Din ce în ce mai multe 
camioane ieşeau din ceaţă, încercau să ofere întăriri, încercau să facă 
manevre în haos. Bine, nemernicii erau mult mai mulţi decât ne aşteptam, 
aveau mai multe arme şi mulţi dintre psihopaţii aceia îşi recăpătau controlul 
şi răspundeau la foc. Bine, ar fi fost sângeros. Dar îi prinsesem. l-am fi 
putut înfrânge. 

Şi atunci aparatul meu de emisie-recepţie şuieră şi totul se schimbă. Eu 
şi Malice stăteam pitiţi în spatele roţilor uriaşe ale unui utilaj de tasat, 
aşteptând ca labagiul din cabină să se oprească din torpilat capătul nostru de 
pod destul cât să urcăm la el şi să-i spulberăm creierii, când vocea lui 
Slowbear răzbătu prin furtuna de sunete; minusculă şi încordată. 

— ... aici? O, căcat... o, căcat... Aici Slowbear! Eşti acolo? 

— Da, sunt. Ce e? 

Ceva ciupi roata de cauciuc de lângă mine şi făcu întregul utilaj să 
trepideze. Malice se crispă. 

— Camionul! La naiba... la naiba... tu-i... camionul de pe podul de la 
sud! 

— L-am nimerit, aşa-i? 

— Da! Futu-i, da, nu asta-i, ci... 

— Slowbear? 

— ... pline cu copii! M-ai auzit? 


Malice făcu ochii mari. 

— ... mioanele sunt pline cu copii! 

Ar fi fost un masacru. 

Ne-am întors şi am alergat spre tabăra noastră fără alt cuvânt şi, pe când 
ne avântam optimişti printre tiruri de armă, am zărit o secundă ochii lui 
Malice, şi lacrimile care licăreau în ei. Îşi lăsase copilul cu femeile- 
căpetenie, în siguranţă, dar... nu trebuia să fii geniu ca să înţelegi la ce se 
gândea. 

În definitiv, ea însăşi apăsase pe buton. 

Un sunet ciudat îmi umplu capul. Ca un motor, dar mai vag; filtrat de 
ceaţă şi de focul de arme, distorsionat de strigătele şi urletele din jur. M-am 
întrebat dacă rana de la ureche nu era mai gravă decât crezusem, apoi am 
clătinat din cap şi mi-am alungat grijile. Ce puteam oricum să fac în privinţa 
asta? Am zărit taluzul din faţa podului unde-i lăsasem pe Nike şi Moto, şi 
împreună cu Malice m-am căţărat pe mal în sus, uitând complet de sunet, 
concentrându-mă să rămân în viaţă. 

... VTUDVrupVrupvrupvrup... 

Nike şi Moto stăteau ghemuiţi alături de cinci irochezi cu lansatoare pe 
umeri. Şi Nate era acolo, privea, se ţinea deoparte şi părea fără astâmpăr. L- 
am ignorat şi m-a ignorat şi el pe mine, uitându-se teatral direct în sus, spre 
Smogul Activ turbulent. Luptele păreau să se înrăutăţească. Explozii 
sporadice de foc pe marginea malului, ratând ţinta dar totuşi mai aproape de 
ea, şi înainte să apuc să mă dumiresc cum putea cineva să ne ţină urma, la 
aşa distanţă, la aşa înălţime, ne-am aruncat la pământ. Rick stătea mai jos de 
grenadieri; apa se scurgea de pe el şi încerca să-şi tragă sufletul în timp ce 
scotea din ladă grenadele anti-tanc. 

— "Ţintiţi spre camioane... spunea el, neputându-şi alunga din ochi 
licărul de mascul inundat de testosteron. Îşi jucase rolul. Îi ademenise pe 
nemernici în capcană. Nu era de mirare că părea mai în vârstă. 

Nike se ridica deja în poziţie de şezut, cu capul deasupra buzei de 
pământ, cu lansatorul pe umăr, când Malice îşi adună forţele şi strigă: 

— Nu! Stai! Nu trage! 

Bărbatul întoarse capul spre ea, încruntat. 

— Dar ce... 

Această ezitare aproape îl costă viaţa. O rafală lovi pământul lângă faţa 
sa, lipsind câţiva centimetri să-i ciuruiască tigva. Înjură cu voce tare şi se 
lăsă tras de gravitație înapoi la adăpost, smucit în jos şi de noi, ceilalţi, 


strigând şi icnind. După ce l-am adus înapoi pe fundul ascunzătorii, Moto se 
aruncă lângă el şi-l apucă îngrozit de braţ. 

— În mă-sa, spuse Nike cu ochii larg căscaţi. Ai... mă-sa. Ai văzut aia? 

Şi atunci tigva chiar îi fu ciuruită. 

Într-o clipită m-am trezit acoperit tot de el. Sânge şi bucăţi de creier în 
ochi, aşchii de os înțepându-mi pielea expusă a feţei. Corpul lui se lăsă 
moale, fumegând, şi alături de el Moto mişca mut din gură, de parcă nimic 
nu avea sens, de parcă totul se întunecase. 

Cum? striga creierul meu. Cum poate cineva...? 

Suntem la adăpost, în mă-sa! 

Afară, în ceaţă, sunetul acela din nou. O pulsaţie violentă de libelulă, 
străbătută de un scâşnet mecanic. 

... VTUDVrupvrupvrup. .. 

Faţa lui Moto devenise perfect imobilă. 

Luă lansatorul de rachete. Malice se agăţă de braţul lui, încercând să-l 
tragă jos şi el o lovi — tare — în obraz. Expresia nu i se schimbă. Ea căzu; el 
se întoarse. Se ridică deasupra malului. Ochi. 

Şi atunci totul se făcu alb şi negru, iar eu mi-am dat seama cu un soi de 
nesiguranţă ameţită că fie racheta dăduse rateu, fie cineva trăsese în 
lansator, iar acum — uite — zburam şi părul îmi era în flăcări şi totul mă 
durea. 

Am aterizat şi am zăcut acolo fără să mă mişc. Mă uitam drept în sus, 
înconjurat din toate părţile de foc şi fum şi haos. M-am întrebat dacă mai 
era cineva în viaţă. 

... vrupvrupvrupvrupvrup... 

Smogul Activ se învolbura. Vălurea. Fierbea. 

Şi în sfârşit am recunoscut sunetul. În sfârşit m-am dumirit cum 
putuseră nemernicii să-l împuşte pe Nike, m-am dumirit cum de putuseră să 
tragă la ţintă în mine şi Malice de când ne furişaserăm sus. Cum 
distruseseră lansatorul lui Moto înainte ca el să apese măcar trăgaciul, şi ne 
aruncaseră pe toţi în aer. 

De ce se uita Nate drept spre cer. 

Frau lumini deasupra mea. Rachete care cădeau în toate direcţiile. 
Irochezi care strigau, vehicule care explodau. O armă cu lunetă răpăind din 
cer. Pac-pac-pac. 

Şi când durerea din coaste îmi explodă în spatele ochilor, iar eu am 
inspirat cu toate forţele pentru a trage cât de puţin aer în piept, ultimul meu 


gând a fost: 
Nu mi-a spus nimeni că jigodiile astea au elicoptere... 


Capitolul 18 


Rick îşi putea mişca braţele. În linii mari. 

Până atunci nu fusese niciodată într-un elicopter. Mare noutate. Bănuia 
că îl treziseră vibraţiile. În copilărie îşi dorise mult să urce într-unul, însă 
niciodată nu-şi imaginase că evenimentul se va întâmpla în felul acesta. 
Întins pe o podea cu grilaj, în chinuri, simțind ceva lipicios, probabil vomă, 
pe obraz, ştiind mult prea bine că lângă el stau trei Clerici nenorociţi cu 
arme ruseşti de mare calibru îndreptate spre capul său. 

Deschisese ochii cu un moment în urmă. Încă regreta asta. 

Lăsaseră uşile de debarcare deschise. Îl întinseseră aproape de una 
dintre acestea, aşa încât primul lucru pe care îl văzuse fusese priveliştea 
câmpiilor înverzite şi-a dealurilor inegale trecând pe sub el. 

Foarte, foarte, foarte jos. 

Mda. Mare noutate, futu-i. 

Sincer, nici nu ştia dacă este cu adevărat treaz sau nu. Chiar şi cu ochii 
din nou închişi, în faţa lui continuau să danseze lumini ciudate, senzaţii 
stranii îi străbăteau braţul drept şi de fiecare dată când încerca să se 
concentreze la ceva, la orice, lumea se făcea gri şi înţepătoare. În cele din 
urmă ajunse la concluzia că trebuia să fi suferit o comoţie cerebrală. Poate 
avea leziuni pe creier. Poate era pe moarte. 

Orice era posibil. 

Se întoarse cu gândul la bătălia de pe pod şi încercă să înţeleagă ce se 
întâmplase. Îşi amintea că sărise în lac. Că înotase spre un loc sigur. Că 
găsise o grup mic de luptători Haudenosaunee — toţi din familii diferite, 
niciunul cunoscut lui — şi se împleticise către ei cu gândul să le ceară ajutor 
ca să îşi oblojească picioarele rănite. Îşi amintea felul în care se uitaseră la 
el — îl priviseră admirativ — şi în loc să se asigure degrabă că este teafăr şi 
nevătămat şi să-l mângâie pe cap, arătaseră spre grenadele anti-tanc şi-l 
întrebaseră: 

Ce să facem? 

Cu două săptămâni în urmă s-ar fi ferit de nemernicii ăia mânjiţi cu 
vopsea de război, cu haine caraghioase şi ceremonii ţicnite, cu capetele 
împuiate de filosofia autoîntreţinerii, adepţii „Marilor Spirite”, ai „Iniţierii 
Telurice ” şi ai „Dansurilor Duhurilor” şi bla-bla-bla, iar acum iată ce era: 
conducătorul lor. 


Ce chestie, îşi spusese. 

Haide să-i conduc. 

Îşi amintea că le spusese ce să facă. Îşi amintea mâncărimea din dosul 
minţii, exact cum simţise în NY pe când era Hiawatha, doar că acum el era 
la cârmă, iar vocea aceea bătrână, înţeleaptă, ciudată devenise un ecou pe 
care îl putea accepta sau ignora după bunul lui plac. Cum era mai bine. 

Îşi amintea pâlpâitul şters, verde şi purpuriu, al focului la marginea 
subconştientului său, şi că se întorsese într-o clipită pentru a-l vedea pe 
Străin sărind cât colo în aer, urmat îndeaproape de puicuţa aia neagră şi 
sexy, şi pe tipul ăla bătrân, Nike, făcându-se bucăţi, şi pe puştiul cu faţa 
plină de cicatrice luând-o razna şi întinzându-se după el şi... 

Şi apoi ceva legat de lumină şi foc, şi durere. 

Şi apoi confuze imagini înceţoşate cu oameni mulţi strigând şi cu 
oameni mulţi murind, şi bărbaţi în gri şi alb râzând şi chiuind, şi 
psalmodiind în cor în vreme ce armele răpăiau. Şi un aparat de emisie- 
recepţie din care se auzea hârşâit că au sfeclit-o cu toţii, că s-au dus toţi pe 
Copcă, şi comanda de retragere generală, după care vuietul de rotoare. 

Şi cam asta a fost tot. 

Rick bănuia că fusese aruncat în aer. La naiba, chiar aşa se simţea. Se 
întreba cum de mai era totuşi în viaţă şi de ce jigodiile astea în sutane îl 
duceau cine ştie unde, în loc să-l... strivească pur şi simplu. Simţea că ar 
trebui să fie mai speriat decât era, dar în adăpostul sufocant al craniului 
său Hiawatha şedea şi cânta cântece ciudate la instrumente şi mai ciudate, 
şi totul era bine. Nu-l durea nimic, decât în sens fizic. 

Ceea ce într-un fel pur şi simplu... nu mai avea importanţă acum. 

Rick riscă să deschidă iar ochii, de data aceasta întorcând capul pe o 
parte cu o mişcare bruscă, ameţitoare, ignorând o comandă bombănită 
venită de undeva de departe, ceva ce putea să fi fost „nu te mişca, 
prostovane”. 

Da, da. Cum zici tu. 

Nu era singur. Alte trei forme, legate fedeleş şi îngrămădite una în alta, 
erau întinse lângă el. Ţinu capul jos, concentrându-se să vadă la mică 
distanţă prin norii de pâclă cenuşie. 

Tot ce întrezărea la figura întinsă direct lângă el era o pereche de ghete. 
Înnoroiate şi însângerate, legate peste pantaloni rupti şi tivul unei haine 
jerpelite. Licărind înflăcărat. 

Străinul. 


Dincolo de el era Malice. Rămăsese fără faţă. Pielea îi era arsă, 
carbonizată, părul pârlit pe porţiuni mari, însângerate, pe tot scalpul. Dacă 
era încă în viaţă, nu dădea niciun semn în direcţia asta. Avea un ochi 
deschis. Nu clipea. Se uita ţintă la el. 

Lângă ea erau picioarele lui Nate. Tenişi roşii incredibili în care erau 
îndesaţi pantaloni militari legaţi cu o singură buclă de sârmă. Nu putea să 
vadă dincolo de corpul ars al lui Malice pentru a verifica dacă bătrânul 
narcoman era viu sau mort. 

Toţi trei stăteau întinşi pe burtă ca şi el, cu braţele răsucite la şale, unde 
erau prinse cu perechi de cătuşe negre. Rick încercă să şi le mişte şi nu-l 
surprinse să simtă un nou val tsunami de durere agonică (la un milion de 
kilometri distanţă, nu avea rost să-l preocupe asta) la încheietura mâinii 
stângi. Păreau legate, sigur, însă era ceva lejer la aranjamentul acela, un 
soi de viscozitate uscată, lipicioasă, în locul durității. 

Ciudat. 

Înclină capul cât de mult putu pentru a se uita spre propriile-i picioare; 
legate fedeleş, ca ale celorlalți. Alături, Străinul se uita la el. Era viu deci, 
avea ochii deschişi şi fălcile încleştate. Fra plin de sânge pe faţă şi era greu 
să-ți dai seama cât era al lui. Se priviră intens reciproc un moment sau 
două, apoi ochii Străinului coborâră spre spatele lui Rick. 

După care urcară la loc. 

— Nu mai ai o mână, şopti el. 

— Tacă-ţi dracului gura! strigă un Cleric, călcându-l tare pe cap şi 
strivindu-i obrazul zdrelit de grilaj. Rick nici nu observă, ocupat cum era 
să-şi cerceteze corpul cu o senzaţie morbidă de certitudine. 

Străinul avea dreptate. Mâna lui stângă. Mâna stângă lipsea. 

Ei, drăcie. 

Părea ca îi legaseră ciotul, poate. Cârpe şi bandaje, strânse bine, ţinând 
arterele închise. Apoi îi trântiseră cătuşele pe deasupra şi-l lăsaseră aşa, 
aşteptându-se poate să moară din cauza pierderii de sânge sau pur şi 
simplu nepăsându-le. 

Îşi putea mişca încheietura. Putea să o desprindă de sângele uscat, 
lipicios, şi să o scoată din cătuşă. Şi dacă putea face asta însemna că 
cealaltă mână — nu, singura lui mână — va avea libertate de mişcare. 

Hiawatha cânta un cântec nou. Vântul care îl lovea peste ceafă, venit 
din hăul acela care se căsca sub el, îi răvăşea părul lung şi-i şoptea lucruri 
ciudate în ureche. Ceva despre... despre un dar? 


Se mişcă puţin, încercând să afle dacă-i mai lipsea vreo parte 
interesantă a corpului. Înainte să-şi piardă cunoştinţa din cauza exploziei, 
buzunarele hainelor lui de piele erau pline ochi cu muniţie şi arme, dar 
acum nu mai simţea decât o droaie de vânătăi şi ceva minuscul — ascuţit, 
dar înfăşurat — în buzunarul de la spate. 

Vântul chicoti. 

Darul, îi spuse. Ţi-aminteşti ? 

Şi atunci ştiu ce să facă. 

Sărmanul copil. 

E în stare de şoc, mi-am spus. A fost aruncat în aer. S-a trezit atârnând 
deasupra unui abis, înconjurat de malaci fanatici şi, pe deasupra, îi mai 
lipseşte şi o mână. 

La naiba, şi eu aş fi în stare de şoc. 

Afară, verdele neclar al pământului începu să devină negru de funingine. 
Un miros înţepător — ca de benzină care arde — umplu elicopterul şi 
deasupra mea cei trei Corişti murmurară între ei, apropiindu-se încet de uşa 
deschisă pentru a se uita în jos. 

Tabăra Haudenosaunee, bănuiam, ridicată departe de zona de război de 
la pod. Nu vedeam dincolo de margine ce anume îi făcea să se minuneze, 
dar îmi puteam închipui. Furgonete înnegrite şi căruţe cu coviltir arse. 
Strania casă mobilă a lui Tadodaho năruindu-se în scrum şi fum. Ce altceva 
putea să fie? 

Fuseserăm înfrânți în stil mare; noi, idioţii curajoşi cu ambuscada şi 
revolta noastră. Măcelăriţi şi decimaţi pentru îndrăzneala noastră. Luaţi 
prizonieri. Duşi cine ştie unde. 

Fumul deveni mai gros. Am hotărât să nu mă uit. 

În mod evident asta hotărâse şi Rick. Acum, că paznicii erau atenţi în 
altă parte, braţele lui începură să se mişte încet; scoase cu băgare de seamă 
ciotul umflat al încheieturii stângi din cătuşe şi, după ce o eliberă, mâna 
dreaptă i se apropie — puţin câte puţin — de buzunarul pantalonilor. 

Oare ce o fi având acolo? m-am întrebat. Ce le scăpase idioţilor când îl 
percheziţionaseră? Ce viclean plan de evadare ticluia? 

— Dumnezeule atotputernic, mormăi unul dintre Corişti, jumătate 
smerit, jumătate înjurând, holbându-se către pământ, de unde acum venea şi 
mai mult fum negru. Lumina dănţuitoare a flăcărilor îi lumina faţa de jos, 
oferindu-le lui şi camarazilor lui un aspect bizar, diavolesc. Mi-am imaginat 
femeile-căpetenie strigând cuprinse de flăcări. Pe Tadodaho tuşind în fumul 


gros. Copilul lui Malice, lăsat în grijea lor, începând — pentru scurt timp — să 
zbiere. 

Rick scoase din buzunar o cârpă împăturită. O manipulă cu degete 
grijulii, desfăcând-o milimetru cu milimetru. Pânza căzu cu o lentoare 
halucinantă şi eu am descoperit că-mi ţineam răsuflarea; îmi doream cu 
disperare să văd ce pitise acolo. 

Îmi tresări inima. 

Era un ac de argint. Lung şi ascuţit, puţin mai gros decât un ac 
hipodermic, uşor îndoit după cât stătuse în buzunarul lui. Nu prea semăna 
cu arma de distrugere în masă pe care mi-o imaginasem. 

Cândva, la un moment dat — undeva în Orientul Mijlociu, îmi aduc 
aminte, în timpul serviciului —, am dat şi eu de belele şi m-am văzut în faţa 
unui cuţitar fără alt mijloc de apărare decât o furculiţă de masă. Nu râdeţi. 
Căcaturi de astea se întâmplă. 

Ţin să se noteze că tipul mi-a perforat plămânul drept înainte să fiu 
destul de aproape ca să-l pot înţepa în ochi — şi asta fără dezavantajul de-a fi 
plin de vânătăi şi cu toţi muşchii bine frăgeziţi. Fără să fiu supravegheat de 
nişte maniaci înarmaţi. Fără cătuşe. Fără să-mi lipsească o mână, mama mă- 
sii de treabă. 

Baftă, puştiule. 

Palmând acul, Rick se uita iar la mine. 

— Scuze, şopti. Apoi: Ai încredere în mine. 

După care începu să se mişte. Dintr-o dată, pe neaşteptate, se săltă de jos 
şi îmi sări în spate, flexându-şi picioarele pentru a se arunca pe mine. 

— Englezoi futut de doi bani! se răsti el. Jigodie împuţită! Ai spus că-i 
opreşti! Ai spus că ne salvezi! 

— Ce? am şuierat. Dar... 

— Te omor, labagiule! Uite ce-ai făcut! Ai spus că-i opreşti! Mori odată, 
în morţii mă-tii! 

Şi-apoi era lipit de mine şi gura lui era lângă gâtul meu şi o Doamne 
Dumnezeule mă muşca. Încerca să-mi sfâşie naibii gâtul. Am strigat din toţi 
bojocii — mai mult confuz decât altceva — şi am încercat să mă scutur pentru 
a scăpa de el. Paznicii reacționară lent, întorcându-se de la uşă într-un cor 
de înjurături şi exclamaţii, aruncând priviri îngrozite peste umărul meu spre 
peretele despărțitor dinspre carlinga elicopterului. 

De unde — rece şi forţată, ca o pânză de păianjen din pilitură de fier — se 
auzea o voce. 


— Ce, spuse aceasta. Mama dracului. Se întâmplă? 

Dinţii lui Rick se afundară şi mai tare, dar într-o porţiune abstractă a 
creierului meu — care nu ţipa că vrea răspunsuri pentru situaţia aceasta 
absurdă — ajunsesem la concluzia că deja m-ar fi putut ucide dacă ar fi vrut. 
Nici măcar nu muşca atât de tare. 

Paznicii îl apucară şi încercară să-l ia de pe mine. 

Şi între noi, în umbrele secrete ale încăierării, ceva ascuţit şi mic se 
înfipse în carnea fesei mele drepte, se îngropă acolo şi rămase nemişcat. 

Ce na...? 

Şi atunci Rick fu tras într-o parte, cu sângele ţâşnind din mâna retezată 
prin bandajele în dezordine. Paznicii se ţineau de balustrade şi mânere, 
strângându-l bine, cu faţa la deţinătorul acelei voci aspre şi reci. 

— Domnule? zise unul. 

— Ţineţi-l, şfichiui vocea. Aproape am recunoscut-o. Era mai tăioasă ca 
înainte, mai încordată, de parcă ar fi trecut prin filtrul traumei şi urii. 

Nu era posibil să fie... 

Dar era. Omul veni lângă mine cu paşi graţioşi în pofida mişcărilor 
elicopterului şi se lăsă pe vine pentru a se uita direct la faţa lui Rick. 

Băiatul zâmbi. 

— Trebuia să împing mai tare, hă? zise el. 

Cardinalul Cy rânji ca o hienă. 

Cuţitul era încă înfipt în capul său. Din spate, vedeam unghiul lui oribil, 
plăselele decorate cu comprese antiseptice şi ghemotoace înfiorătoare de 
bandaje. Fusese înfipt adânc. Suficient de adânc pentru a-i afecta creierul. 

Nu părea totuşi să-l fi oprit din drum. 

Puse o mână — aproape tandru — pe obrazul lui Rick. 

— Bătrânul spune... bătrânul spune. Să-i aducem toţi scandalagiii. Cei 
responsabili pentru tot. Tămbălăul ăsta. Îi place să facă ordine cu mâna lui. 
"țelegi? 

Rick îl scuipă pe ochelarii roşii. 

— Mm, zâmbi Cy, mişcând din degetul arătător. Mmm. Numai, numai, 
numai. Că pe tine nu te-a văzut niciodată, aşa-i? Nici măcar nu ştie. Deci. 
Poate că eşti o pacoste prea mare, eh? Nu crezi? Poate ar trebui să fac eu 
ordine. Cu mâna mea. 

Răsuci faţa lui Rick pe o parte, iar mâna i se afundă adânc în obrajii şi 
fruntea băiatului, apăsându-l în jos şi forțându-l să se uite la golul de sub 
elicopter. 


Eu am păstrat tăcerea. Mă gândeam la strania durere pe care o simţeam 
în fund — acul de argint, bănuiam — şi eram atent. Aşteptam ca faţa lui Rick 
să fie contorsionată de groază la vederea rămăşiţelor tribului său mistuite de 
flăcări. 

Mai mult nici nu mă puteam înşela. 

— Lacul Erie, spuse Cy. Ştii ce am auzit? Era... Atâtea căcaturi au fost 
aduse de ape, încât aproape îl puteai traversa cu piciorul. În unii ani, lua foc 
la suprafaţă. Crezi asta? 

Împinse capul lui Rick şi mai tare, forțându-l să iasă din elicopter. În 
jurul lui se învolbura fumul. Doar paznicii care îl ţineau de mâini îl 
împiedicau să cadă. 

— Sigur... ziua de zi, tot soiu’. Căcaturi se revarsă. Țiței de la alea... 
rafinăriile mari din nord. Toate părăsite. Gaze, moloz, cherestea. Tot ce vrei. 
Şi amice... Nu mai e nimeni să stingă focurile alea. 

Ei, bătrânul. Când omoară un tip, o face într-un singur fel. Dar eu? Eu 
sunt înţelegător. Am milă. Aşa că eu... Îţi dau de ales. Cum mori. 

Trei opţiuni. Numărul unu. Te îneci. Numărul doi. Arzi. Şi numărul trei. 
Cazi din înaltul cerului. 

Cardinalul puse mâna pe pieptul lui Rick. 

— Te hotărăşti în zbor. Hā? zise el. 

Rick spuse ceva într-o limbă pe care nu o înțelegeam. Chipul i se 
schimbă. 

Se netezi. 

Şi apoi a zâmbit spre mine, iar eu am strigat ceva dezarticulat, şi Cy a 
împins, şi băiatul a dispărut. 

Jos, oau! 

Jos, păsări ale tunetului planau pe curenţi vijelioşi de aer. Se tânguiau 
şi chiuiau în timp ce el cădea, şi se îngrămădeau să-l prindă. 

Şi copacii cântau şi vântul murmura, şi departe bivolii îngăimau 
saluturi tâmpe, şi el se aşeză uşor ca o pană pe cel mai mare corb-de-foc. 
Corbul râdea şi iar râdea, şi râdea şi el, şi în ochii păsării erau fulgere, şi 
pe când se înălța deasupra lacurilor în flăcări Rick-Hiawatha simţi ceva 
neclar şi iluzoriu continuând să cadă, desprinzându-se de el: ceva greu şi 
stângaci şi solid, ceva ce nu-i mai trebuia. 

Pasărea tunetului se ţinu un moment după un elicopter vopsit ţipător, 
apoi viră şi intră în fum, îndreptându-se spre sunetele câmpiilor. 

Aici se va sfârşi. Asta deja înţelesesem. 


Nu i-aş spune intuiţie sau presentiment. l-aş spune realitate. Aş spune: 
N-am cum să scap de aici decât mort sau victorios. 

Aş spune: Ştiu când să ies din cursă. 

Se va sfârşi pe limba aceea verde cu maro de pământ, sufocat de cortine 
de fum ce ascundeau orizontul şi negau existenţa continentului. Se va sfârşi, 
de bine sau de rău — probabil de rău — în mijlocul unui lac mâlos care ardea 
cu veselie pe porţiuni întregi, lăsând în urma mea un şir de oameni morţi, un 
cardinal psihopat cu un cuţit înfipt în creier care îmi purta pică şi o durere 
intermitentă în fesa dreaptă. 

Bravo, bine lucrat. 

Mă legaseră cu lanţuri de inscripţia unui monument. O placă marmorată 
şi pe jumătate crăpată acolo unde o maşinuţă de golf intrase în ea (şi tot 
acolo rămăsese, contorsionată şi ruginită în iarba înaltă), aceasta era 
singurul lucru care îmi ţinea companie în vreme ce lumea se învârtea veselă 
în jurul meu, şi o citisem deja de multe ori. 

Anunta că în anul 1813 un individ pe nume Oliver Hazard Perry snopise 
în bătaie o flotă întreagă de nave cu pavilion britanic pe lacul Erie. 
Parafrazez. A fost o încleştare minoră, una peste alta, însă a avut un efect 
puternic care a făcut ca, un an mai târziu, tratativele de pace să fie în plină 
desfăşurare. În cele din urmă, un geniu pustiu hotărâse că un monument în 
cinstea tipului de la cârmă era exact ce le trebuia, şi fusese nevoie doar de o 
sută de ani pentru strângerea banilor. Acesta era considerat un triumf al 
perseverenţei omeneşti şi nu o jalnică dovadă de ineficienţă. 

Inscripţia era evident menită să-i lumineze pe toţi vizitatori suficient de 
ghinionişti încât să se trezească abandonaţi pe insula South Bass şi era 
gamisită bine cu informaţii interesante privitoare la construirea deja 
amintitului monument. Oricând altcândva m-aş fi aşteptat să văd turişti 
graşi strânşi grămadă în jurul lui, scoțând exclamaţii de mirare şi făcând 
poze. 

Însă astăzi doar eu mă puteam bucura de acea abundență de informaţii. 
În schimb în jur roiau zeci de Corişti înarmaţi — bărbaţi şi femei deopotrivă 
— care se împrăştiau pe toată coaja aceea de pământ pentru a-i converti pe 
localnici de la barbarele lor convingeri necreştineşti la... 

. ei bine, moarte, probabil. Întâmplător, încă nu găsiseră pe nimeni, 
deşi continuaseră să spargă cu entuziasm optimist fiecare uşă umflată de 
umezeală şi fiecare verandă a caselor de vacanţă. Între timp, eu fusesem 
lăsat înlănţuit aici cu Nate — care încă nu vorbea — ca să urmăresc cele două 


elicoptere ale Clerului cum aduc oameni de pe mal. Era plictisitor. Era 
plictisitor şi era subliniat de probabilitatea propriei mele morţi iminente, 
ceea ce înrăutăţea şi mai tare lucrurile. Era ca şi când nenorociţii aceia mi-ar 
fi făcut o gaură în stomac, mi-ar fi spus să mă împac cu creatorul divin, mi- 
ar fi lipit pistolul la tâmplă şi mi-ar fi sugerat să îmi găsesc ocupaţie pentru 
o vreme. 

Când mă târâseră jos din elicopter îl întrebasem pe Cy ce se întâmplase 
cu ceilalţi membri Haudenosaunee. Rânjise batjocoritor şi ignorase 
întrebarea. Nu ştiam dacă asta era bine sau rău. Nu ştiam dacă îmi păsa. 

Monumentul în sine, ţin să se ştie, era în apropiere. Am ridicat ochii spre 
el pentru a cincisprezecea oară, sperând în van să văd ceva interesant. 
Asemenea multor monumente militare, era practic un penis uriaş, inteligent 
deghizat sub forma unei coloane dorice de o sută de metri înălţime cu o 
„urnă” (unsprezece tone, fascinant) de bronz în locul gonadelor, construit, 
din câte se pare, pentru a inculca lecţiile păcii internaţionale prin valorile 
arbitrării şi dezarmării. 

Lucru ciudat, deoarece mie mi se părea mai degrabă că fusese construit 
pentru a inculca lecţiile supremaţiei internaţionale, în special prin afirmaţia 
implicită: Scula mea e mai mare decât a ta. 

În apropiere se auzi o sirenă de ceaţă şi am urmărit cu un slab licăr de 
interes cum vechiul şi şubredul feribot pe care îl găsiseră abandonat la Port 
Clinton făcea al treilea drum spre noi, de data aceasta aducând două 
camioane albastre şi un autobuz şcolar, fără îndoială ticsite cu copii speriaţi 
în robe albe. Nate se foi lângă mine, amintindu-şi de inofensiva funcţie pe 
care o îndeplinise vreme de doi ani înainte să înceapă toată brambureala 
asta cu prăbuşirea unui avion şi cu... 

Nu. Nu, stai aşa. 

„Inofensivă” pe mă-sa. Ducea copii la o închisoare. Sau mai rău. Şi el o 
ştia. 

Nu mă hotărâsem încă ce simţeam faţă de Nate. 

M-am sprijinit cu spatele de stâlpul plăcii comemorative şi am suspinat. 

Povestea era următoarea: Clericii invadaseră o insulă anonimă din 
mijlocul unui lac cuprins de flăcări şi tocmai transferau întreaga lor avuţie 
de idioţi, cretini, militari şi neofiţi. Nu mă întrebaţi de ce. Nu mă întrebaţi 
ce se aşteptau să găsească aici sau cu ce îi ajuta asta la făurirea unui nou 
viitor. Nu ştiam. 

Ştiam doar că locul acesta, insula aceasta, haznaua asta mică şi 


plictisitoare era locul în care mă străduisem să ajung. 

Foaia aceea de hârtie din dosarul de la Secretariatul General, vă amintiţi. 
Fotografia. 

LOCUL NOII MISIUNI, spunea. 

BAZA ONU SAFFRON. INSULA SOUTH BASS, OHIO. 

Pe harta turistică de care mă legaseră nu se menţiona nimic de vreo bază 
ONU. Ar fi fost prea uşor, presupun. 

Am suspinat din nou. 

La baza coloanei părea să se desfăşoare o activitate intensă. De unde mă 
aflam nu vedeam bine, dar părea că multe siluete fluturau din multe mâini, 
indicau şi încuviinţau cu înflăcărare. 

Cu ei era cineva într-un scaun cu rotile şi am băgat de seamă că din când 
în când mâinile mulţimii încremeneau, capetele coborau o dată cu privirile 
în pământ, după care un val nou de încuviinţări şi foşneli şi plecăciuni, ca 
răspuns la cine ştie ce spusese persoana din scaun. 

John-Paul, deci. 

Grupul surescitat dispăru după coloana mare de piatră şi am aşteptat să-i 
văd apărând pe cealaltă parte, bucuros să văd ceva puţin diferit. Nu 
reapărură. Dispăruseră. 

— Hm, am spus în barbă. Nate aruncă o privire scurtă spre mine, 
aşteptându-se parcă să-i spun ceva. 

Eu m-am uitat în altă parte. 

Mă durea fundul. Mai precis, mă durea fesa acolo unde fusese înfipt un 
ac mic de argint şi, la intervale regulate, simţeam un strop proaspăt de sânge 
curgându-mi pe spatele piciorului. La fiecare mişcare mă înţepa, ca şi când 
îmi intra tot mai adânc în muşchi, şi de fiecare dată când se întâmpla asta 
gândul îmi zbura la Rick. 

Căzând prin fum spre moarte cu zâmbetul pe buze. 

Şi asta mă ducea cu gândul la Malice. 

Aruncată cu nepăsare peste marginea digului pe care aterizase 
elicopterul când unul dintre Coriştii din echipaj se sinchisise să-i spună lui 
Cy că i se părea că femeia crăpase în timpul zborului. 

Şi asta mă ducea cu gândul la Bella. 

Şi asta mă ducea cu gândul la... la altceva. 

Şi asta mă ducea cu gândul la tot soiul de prostii, ceea ce făcea gaura din 
stomac să mă ardă, şi dinţii să se încleşteze, şi ochii să mă înţepe, şi... 

Aţi prins ideea. 


Aşa că nu m-am mai gândit la durerea de la fund şi am ignorat vocea 
care mormăia — ba nu, tipa — în craniul meu: 

Să nu cumva să laşi garda jos, soldat! 

Plicticos, plicticos, plicticos. 

Feribotul andocă. Camioanele coborâră. Cineva strigă la altcineva. 

Pescăruşii zburau în cerc pe curenţi de aer ascendenți, plini de fum. La o 
sută cincizeci de kilometri către sud şi est, o grămadă de irochezi morţi 
înţepeneau în bătaia soarelui. 

Elicopterul porni înapoi peste lac. Undeva, în depărtare, se auzi o rafală 
scurtă de împuşcături. Probabil că malacii găsiseră totuşi unul sau doi 
localnici. Elicopterul îşi schimbă direcţia şi dispăru în fum. 

Timpul continuă să treacă. 

Fundul continuă să mă doară. 

În capul meu, Rick continuă să cadă în gol, zâmbind. 

Malice continuă să se scufunde şi să ardă sub apă. 

Spuggsy strivit, Tora târâtă şi sfârtecată de animale umane, Moto 
împuşcat. 

Bella urlând şi zbătându-se ca o păpuşă fără oase înăuntrul avio... 

— Crezi că o să ne omoare? 

Nate se uita la mine. Era ceva... rugător în ochii lui. Ceva ce răzbătu 
prin tot haosul, prin toată furia cauzată de felul în care se folosise de mine, 
în care mă însoţise ca să-şi găsească droguri, în care mă minţise. Ceva ce- 
mi şoptea parşiv în ureche: 

Dar tu nu te-ai folosit de el? 

— Da, am spus, nu tocmai dur. Probabil. 

M-am uitat înapoi la monument. Era ceva demn de admirat, bănuiam. 
Nu se mişca, nu se schimba: doar stătea acolo, sfidând vântul, un falus de 
granit care viola cer... 

— Uau! făcu Nate. 

Monumentul se mişcase. 

Sus, vârful uriaşei bazilici răsturnate se crăpă, scrâşni a protest, apoi se 
deschise. 

— Asta da, am murmurat. 

Semăna cu un boboc care înfloreşte. Petale ocupându-şi locul, pistoane 
neunse scrâşnind înăuntrul rocii. Neştiind prea bine când anume se 
schimbase din ceva în altceva, dintr-o dată nu mai aveam înaintea ochilor 
un falus enorm. 


Ci o afurisită antenă de emisie prin satelit. 
Şi-atunci Cy se înfiinţă în faţa mea, rânjind. 
— E timpul să mergem, zise el pe un ton aspru. 

Cu fiecare nouă cameră, o nouă avalanşă de amintiri. O nouă 
distrugătoare, mortală (minunată) explozie de imagini şi mirosuri şi sunete, 
ieşind la suprafaţă din trecut, ca un lichid turnat într-o matriţă pătrunzând 
treptat în cele mai adânci striaţii. 

Sau ca praful suflat de pe o comoară ascunsă. 

Ca albeaţa dizolvându-se de pe ochi. 

Sfintia Sa Abatele John-Paul Rohare Baptiste îşi lăsa lacheii să-l 
împingă în linişte prin uriaşul dispozitiv secret de sub Insula South Bass, şi 
simțea cum amintirile i se întorceau tiptil, una câte una. Prindeau viteză cu 
cât pătrundea mai adânc, cu fiecare nou nivel, cu fiecare nou şir de pereţi 
de ciment, cu fiecare nouă lustră palidă care pâlpâia şi se aprindea când 
detecta mişcare. 

Până când, într-un final, îşi aminti totul — de parcă s-ar fi întâmplat 
doar ieri. 

Sosise acolo, pe insulă, cu cinci ani în urmă: furios şi scârbit. Era sub 
nivelul lui, credea. Un om cu experienţa lui — cu trecutul lui — trimis să ţină 
sub supraveghere o mână de ratati. 

Sergent John P. Miller, stătea scris pe formularul de trimitere în 
misiune. Ofiţer de legătură NATO. 

Ar fi trebuit să scrie „dădaca mă-sii”. 

Însă dispozitivul fusese o surpriză plăcută. Ascuns sub monument, sub 
presupusele cripte ale victimelor din bătălia de la lacul Erie — de fapt pline 
ochi cu generatoare şi cabluri de alimentare de la panourile solare —, cu 
liftul scârţâitor sau pe scări abrupte. Mereu se auzea pic-pic-picul 
condensului. 

O, atât de emoţionat. O, atât de impresionant. Aproape reuşea să 
compenseze dezonoarea care i se făcuse. 

Aici şi acum, în prezent, asistenții îl împingeau pe lângă uşi însemnate 
cu LAB/1, LAB#2, LAB#3... 

Nu-i plăcea să folosească scaunul — lăsa o impresie greşită —, dar fusese 
un drum istovitor din oraş şi nu mai era la fel de sprinten ca de obicei. Avea 
patruzeci şi nouă de ani. Arăta de aproximativ şaptezeci. 

Asta însemna să duci anafilaxia pe picioare. Dureri constante. 

Asta însemna să duci SIDA pe picioare şi să iei nenumărate pastile 


administrate de doctori ai Clerului care s-ar fi văzut cu testiculele rupte şi 
vârâte în gură dacă suflau o vorba cuiva. 

Asta însemna să faci trei injecții cu anticoagulant zilnic şi cu soluţii 
antihistaminice de trei ori pe săptămână. 

Asta însemna Virusul AB care-i rodea celulele sangvine în fiecare 
secundă, zădărnicit doar de comuniunea cu divinitatea. 

Asta însemna să duci o viaţă de restricţii. 

Locul acesta fusese buncăr nuclear la un moment dat. Aşa îi spuseseră 
superiorii. Obiectiv guvernamental de grad doi sau trei, alternativă la 
încăperile prezidenţiale de sub Washington şi New York. Un loc sigur din 
care să conduci o ţară iradiată. Un loc comod unde un guvern decimat să 
bea apă curată şi să ţină discursuri publice liniştitoare. 

Întreaga structură fusese transformată la repezeală conform cerinţelor 
unei echipe ONU. Dormitoarele şi depozitele de arme fuseseră golite şi zile 
la rând fuseseră aduse aparate stranii. Proiectul Pandora, aşa îl numiseră. 
O încercare la nivel internaţional de oprire a virusului în primele lui faze 
de dezvoltare. 

Cu voce tare, pe când scaunul cu rotile înainta scârţâind pe rampă în 
jos spre al treilea nivel subteran, bolborosi: 

— Când tot răul iese la lumină, mai este totuşi... un licăr... de 
speranţă... 

Cutia Pandorei. 

Asistentul lui şef probabil că îl auzise. Un bărbat efeminat pe nume 
Marcus, bun doar la împins scaunul şi la pupat în fund, îi aruncă lui John- 
Paul o privire îngrijorată şi se lăsă pe vine pentru a i se adresa pe un ton 
neintenţionat condescendent. John-Paul aproba ignoranţa şi ineficienţa. 
Soldaţii erau în regulă; cardinalii şi unităţile lor slujeau un scop, însă nu te 
puteai încrede în ei. Erau prea încântați de ideile lor. Prea concentrați. 

— Sfinţia Voastră? întrebă tânărul cu blândeţe. Aţi spus ceva? 

— Mm? Nu, nu... răspunse el şi închise ochii, lăsându-se absorbit din 
nou de amintiri, bucurându-se de îngrijorarea de pe faţa tânărului. Totul e 
bine, Marcus. 

Îşi amintea că se întrebase pe atunci de ce trimiseseră echipa aici. De ce 
nu la un laborator universitar din New York? De ce nu în mod oficial? 

Şi atunci începuseră revoltele. Ascultaseră ştirile zi de zi înainte de a 
începe lucrul, strânşi toţi în sala comună. Revolte şi acţiuni ale poliţiei şi 
greve sindicale, şi închideri în lanţ de ambasade. 


Apoi războiul diplomatic. 

Apoi zvonurile despre schimbările în DEFCON [1]. — DEFCON — 
Defense Readiness Condition, indică starea de alertă a armatei SUA, de la 
DEFCON 5 pentru condiţii normale până la DEFCON 1, starea de alertă 
maximă. — 

Apoi impasurile şi alarmele false şi discuţiile înflăcărate izvorâte din 
teama reală de Armaghedon, şi cât ai zice peşte toată lumea trăia într-un 
film apocaliptic prost, iar sergentul John P. Miller începu să fie de-a dreptul 
recunoscător pentru că superiorii îl trimiseseră adânc sub pământ. 

Chiar şi atunci era plictisit de moarte. Progresele înregistrate de echipa 
sa erau atât de lente! 

Nu — corecție: progresele înregistrate de echipă erau inexistente. Doar 
că le lua o veşnicie să înţeleagă cât sunt de neputincioşi. 

Lumea de afară se dusese naibii, fără speranţă de întoarcere, iar 
înăuntru... înăuntru se auzeau clinchet de eprubete şi bâzâit de 
microscoape şi oameni contrariaţi în halate albe făceau însemnări 
dezlânate. Mulţi aveau familii. Mulţi păreau bolnavi. 

Scaunul cu rotile trecea pe lângă alte şi alte camere; acum făceau 
circuitul celui de-al cincilea nivel. COMUNICAŢII, RESURSE -— scria pe 
uşi —, ARHIVĂ, STUDIO, TEHNIC... 

Locul era enorm. Îşi amintea că gândise şi asta, cu atâţia ani în urmă. 
Mult prea mare pentru o echipă de cercetare. Se instalaseră în colţuri mici 
şi îşi văzuseră de treabă şi, neavând altceva de făcut decât să completeze 
rapoarte a căror concluzie era „PROGRES ZERO”, începuse să 
hoinărească, să exploreze, să scormonească zonele întunecate. 

Un centru de comandă abandonat, cu monitoare inerte şi pupitre de 
comandă deconectate. 

O centrală de purificare a apei. 

O duzină de depozite însemnate cu NEALTERABIL. Toate goale. 

Şi centrul de comunicaţii. Şi cabina de emisie. 

Şi studioul prezidenţial de adresare către naţiune. Pereţi acoperiţi cu 
pluş roşu şi albastru. Drapele elegante. Camere TV acoperite cu huse de 
plastic şi de cauciuc. 

Asta era. Asta îl făcuse să revină aici, acum. Străfulgerarea din trecut — 
dosarele acelea găsite la Secretariatul General pe care i le arătase 
Cardinalul Cy chiar în timp ce doctorii îşi frământau mâinile în faţa 
craniului său înjunghiat — îi amintise de locul acesta, de resursele lui, de 


camerele de filmare şi de aparatura de emisie şi de măsurile de siguranță. 

Şi în vreme ce convoiul se îndepărta de sediul ONU cucerit — pierduţi, 
fără viitor, disperaţi — dosarul acela mototolit vechi de atâţia ani fusese ca 
un mesaj divin. Un semn. În clipa aceea neasemuită ştiuse, clar şi fără 
preget, unde să îşi mute Clerul pentru a fi în siguranță. 

Era perfect. O insulă cu propria ei pistă de aterizare. Uşor de apărat. 
Un sediu perfect sigur pentru mai-marii sectei. Spaţiu de cazare suficient 
pentru soldaţi şi adepţi. Vaste săli sub pământ unde se putea întreprinde 
orice în taină şi tăcere. Aeroporturi la o aruncătură de băț în Cleveland, 
Toledo, Detroit... 

Şi studioul. Mai bine nu se putea. 

La jumătatea holului principal al celui de-al cincilea nivel 
subpământean aştepta un preot înveşmântat ciudat. Purta nu sutană, ci 
salopetă — pătată cu ulei şi cu buzunarele îngreunate de unelte —, dar în 
semn de respect faţă de afilierea sa spirituală îmbrăcămintea era de un gri 
deschis cu un cerc stacojiu pe piept, şi acelaşi desen îl avea tatuat în jurul 
ochiului stâng. 

Marcus flutură mâna spre el şi încuviinţă din cap în chip de prezentare. 

— Inginerul-şef Maclusky, Sfinţia Voastră. 

— Mm. Da? Da? 

Omul făcu o plecăciune care exprima în acelaşi timp respect, pioşenie şi 
groază nemărginită. John-Paul îşi opri un zâmbet afectat. 

— Studioul e în perfectă stare de funcţionare, Sfintia Voastră. Camerele 
de filmat funcţionează perfect. Surprinzător, sincer să fiu, dar pe de altă 
parte au construit căcatul ăsta ca să dureze şi presupun că nu putem fi 
surpr... 

Omul se opri. Căscă imediat ochii, dându-şi seama ce spusese. 

— Ăă... Iertaţi-mi cuvintele vulgare, Sfinţia Voastră, n-nu e... 

— Zi mai departe, copile. 

— P-păi, ăă. 

— Camerele de filmat. 

— Da, da, păi... poate că nu sunt atât de avansate cum ne-am obişnuit, 
dar... 

— Asta nu contează. Putem găsi unele noi mai târziu. Atâta vreme cât 
putem transmite. 

— Da, da. O nouă plecăciune mică, crispată. Antena trebuie puţin 
reglată — dar nu e o problemă. Va fi funcţională când spuneţi. 


— Bine. Foarte bine. O oră. 

Omul căscă iar ochii. 

În mod evident nu îşi închipuise că expresia „când spuneţi” putea 
însemna „imediat”. 

— O or...! D-dar... 

— E o problemă cu asta? 

— D-dar... ăă, nu. Nu, Sfinţia Voastră, nu. Bănuiam doar că vreţi să 
aşteptaţi ziua de duminică. D-de unde va şti lumea că emitem? 

John-Paul îl învrednici pe om cu o privire care-i dădea de înţeles că 
bănuielile lui nu fac nici cât o ceapă degerată, apoi zâmbi subţire, 
prietenesc. 

Îi plăcea să descumpănească oamenii. 

— Aha, făcu el. Lumea nu este prima mea grijă, copilul meu. Membrii 
Celulelor trebuie să ştie că ne-am mutat. Londra, Paris, Moscova, 
Beijing... Toate aceste mini-biserici care ne trimit benevol Neofiţi Divini la 
LaGuardia. Ce vor face, mă întreb, când vor ajunge acolo? 

Omul îngrozit clătină din cap. Lăcrima. 

— Nu, nu. Avem nevoie de un mesaj de asigurare. Doar să... îi anunţăm 
unde suntem. Încotro să vină. O emisie permanentă. În buclă. Trag nădejde 
că poţi face asta! 

— P-păi, da, aş spune că asta es... 

— Bine. O oră, atunci. Sunt încredinţat că pe atunci mă voi simţi mai în 
puteri. 

Scaunul cu rotile plecă mai departe scârțâind, lăsându-l pe tehnician în 
urmă. John-Paul fredona în barbă. 

La capătul altui coridor, după câteva colţuri drepte, se afla o ultimă uşă. 
Era însemnată cu AREST. Zâmbetul i se ofili. Ajunsese. 

Acolo începuse totul. Era logic, bănuia. Un buncăr nuclear în care 
încăpeau zeci de personalităţi şi familiile lor, aruncaţi la grămadă pe o 
perioadă lungă de timp. Era inevitabil, probabil, ca atmosfera să se 
încingă. Să aibă loc scăpări. Deci era o măsură inteligentă de precauţie să 
pregăteşti un loc în care scandalagiii să se răcorească. Unde să-i fereşti de 
pericole. 

Un alt asistent deschise uşa cu un aer enervant de natural şi John-Paul 
simţi fiori reci în tot corpul. Oare ei nu ştiau? Oare ei nu înțelegeau? Acolo. 

Acolo începuse. 

Cu cinci ani în urmă, acolo se întâmplase. 


Cercetările. Pătrunderea virusului. Primele simptome. Descoperirea 
direcţiei — imunitatea celor cu grupa sangvină O-negativ, antigenele 
revelându-şi secretele — şi transmisia către ONU pentru a da vestea. Apoi 
cei mai norocoşi izolându-se, speriaţi de furia celor aflaţi pe moarte. Locul 
trebuia să fie ermetic. Cum pătrunsese boala? Cine era de vină? 

Preţ de scurt timp, locul devenise... iadul pe pământ. 

Erau Spaţii goale în amintirile sale. Ceva aducând puţin cu nebunia 
pusese stăpânire pe buncăr pentru o vreme. Dar acolo, în camera aceea, el 
îl lăsase pe Dumnezeu să-i atingă sângele, şi îşi lăsase amintirile să se 
autodevoreze, şi lăsase neprihănirea să-i curețe sufletul păcătos; şi apoi n-a 
mai fost nimic... absolut nimic... până când a ieşit împleticit din ceaţă şi a 
păşit pe străzile din New York, îmbrăţişându-şi destinul. 

Era o senzaţie ciudată; reîntoarcere. 

ÎI împinseră în cămăruţa aceea stearpă, păşiră oficial în lături şi-l 
lăsară să vadă. 

Prizonierii. 

Zâmbi. Zâmbi cu un licăr infect de voioşie la vederea acelor tâmpiţi, a 
acelor arhi-diavoli, despuiaţi de haine şi umiliţi, bătuţi şi capturați. Se uită 
țintă cu un rânjet arogant la organele lor genitale expuse şi la vânătăile 
care le împodobeau trupurile. Pufni şi zâmbi şi chicoti în barbă. Era plin de 
sine şi trufaş şi făţarnic, şi cel mai bine era... că nu-i păsa de asta. 

— Lăsaţi-ne, le spuse ajutoarelor. Aşteptaţi afară. Să-l caute cineva pe 
Cardinalul Cy. Cred că va vrea să asiste. 

Preoţii ştiau că nu era bine să se împotrivească, aşa că plecară 
deodată, un grup de falduri gri şi albe. John-Paul îl strigă pe Marcus când 
acesta ajunse în prag. 

— D-da, Sfinţia Voastră? 

— Pregăteşte aparatele, Marcus. Întoarce-te degrabă. 

— C... camerele? 

— Nu, Marcus. Celelalte aparate. 

— 0... O, d-da. Desigur. 

Tânărul înghiţi în sec. 

— Unde aţi vrea să... à... 

— Aici, Marcus. Chiar aici. Voi... intra în comuniune... cu Domnul 
înainte să emitem. Voi înfăptui miracolul, cred. Oamenii trebuie să vadă că 
toate sunt aşa cum au fost rânduite. 

— Am înţeles, Sfinţia Voastră. 


— Ocupă-te de asta. 

— D-da, ăă... întârzie el, mutându-şi stânjenit greutatea de pe un picior 
pe celălalt. 

— Ce mai este? 

— Ăă... comuniunea. Vreţi să aduc un... un neofit? 

John-Paul se uită la el un moment sau două, apoi zâmbi larg. 

— Nu, răspunse el. Nu, Marcus. Prietenii mei aici de faţă sunt tot ce am 
nevoie. 

Şi le zâmbi prizonierilor, iar Marcus o şterse grăbit pe uşa care se trânti 
puternic în urma lui. 

Şi atunci rămaseră trei. 

Sfintia Sa Abatele John-Paul Rohare Baptiste se întoarse cu faţa la cei 
doi nenorociţi învineţiţi care-i provocaseră atâtea neplăceri şi spuse: 

— Binecuvântaţi sunt copiii. 

— Ce-ai spus? m-am răstit. 

El zâmbi. 

Fundul, ţin să se consemneze, continua să mă doară. 

Camera de arest era un cub anost cu o celulă prevăzută cu gratii care 
ocupa cei trei pereţi fără uşă. În loc să ne arunce, pe mine şi pe Nate, în 
celulă — o, nu, asta ne-ar fi permis un confort prea mare, cum ar fi să stăm 
naibii jos —, Cy şi malacii lui ne încătuşaseră cu mâinile la spate de gratii, 
apoi se delectaseră să ne despoaie de haine şi să ne acopere din cap până în 
picioare cu o pudră antiseptică urât mirositoare. Drept urmare, stăteam 
acolo goi puşcă, puţind ca două scrumbii putrede, neputând nici să ne 
întoarcem, nici să şedem şi nici să stăm pe vine fără să ne dislocăm umerii, 
iar acum aveam în faţă un spectator neverosimil în persoana unei jigodii 
bătrâne trântite într-un scaun cu rotile, cu o pălărie uriaşă pe cap. 

Pe primul loc în topul personal al momentelor incredibile tocmai 
ajunsese o scenă nouă. 

— Copiii, repetă el cu un licăr în ochii umezi. Binecuvântaţi, 
binecuvântaţi, binecuvântaţi. Mm. Da. 

Tresări şi chicoti. 

Am schimbat în tăcere o privire cu Nate. Orice duşmănie nerostită ar fi 
existat între noi, situaţia asta o ştersese. Am întors privirea la mumia aceea 
şi mi-am ales cuvintele cu grijă. 

— Tu, am rostit, eşti bolnav la cap. 

Nate gemu încet. Pentru a cincea oară făcu o încercare de-a ajunge cu 


piciorul la geanta roşie de pe podea, aceea pe care o ţinuse permanent cu el 
de la raidul asupra Secretariatului General încoace. Cy o aşezase atent lângă 
hainele noastre, cu un rânjet vesel, având grijă să fie puţin mai departe de 
locul în care putea Nate să ajungă. 

Uitându-mă în lumina aceea la tovarăşul meu dezbrăcat de hainele sale 
haioase, vedeam înţepăturile de ac, venele secătuite, vânătăile care îi 
împodobeau tot corpul. Transpira. Intra iar în sevraj. 

John-Paul Rohare Baptiste nici nu se uita la el. Şedea chiar în faţa mea 
şi tresărea ciudat pe un ritm neauzit. Avea ochi, cum se spune, doar pentru 
mine. 

— Au spus că profeţii sunt nebuni, zise el încet, de parcă ar fi vorbit cu 
sine însuşi. Au spus că apostolii sunt descreieraţi. 

Am clătinat din cap şi mi-am ferit privirea, mai mult dezamăgit decât 
altceva. Atâta durere, atâta vărsare de sânge, atâta luptă: totul din pricina 
unui cimpanzeu incontinent într-un scaun cu rotile scârţâitor. 

— Ştiau ei ce ştiau, am spus. 

Primul şoc era fragilitatea lui. La televizor, în timpul emisiunilor acelora 
sâcâitoare, părea bătrân, sigur că da. Părea bătrân şi calm şi poate puţin 
ramolit, ca un bătrânel prietenos care s-a bucurat din plin de o viaţă 
aventuroasă şi încă puţin pe deasupra. Părea genul de boşorog care adoarme 
la jumătatea telenovelei lui preferate, dar care începe să strige şi să facă pe 
nebunul atunci când se aduce vorba de „Războiul acela”. 

Părea, cu alte cuvinte, un bătrân care mai avea încă mult de trăit. 

În carne şi oase, în camera aceea rece de arest, sub tuburi cu neon care 
pâlpâiau puţin prea repede ca să observi, era un zombie machiat în grabă 
dintr-un film studenţesc de categorie B. Piele atât de subţire încât i se 
vedeau venele, palme atât de zbârcite încât arătau ca două mâini de schelet 
scufundate în plastic topit. Avea ochii atât de afundaţi în cap încât orbitele 
semănau cu nişte conuri vulcanice, gata să scuipe la suprafaţă puroi şi 
urdori. 

Frumoasă imagine. 

Văzut atât de aproape, în lumina aceea, fără avantajul machiajului, nu 
era bătrân. Era bolnav. 

Îmi aminteam fotografia pe care o văzusem în clădirea Secretariatului 
General. Sergentul de Stat Major NATO, şezând cu o expresie de seriozitate 
tăcută, uitându-se drept la obiectiv. Patruzeci, patruzeci şi cinci de ani, 
aranjat, sobru. 


Omul din faţa mea nu îmbătrânise. Ce se schimbase la el nu avea 
legătură cu bătrâneţea. Era mai simplu de atât. 

Pur şi simplu... se ofilise. 

Observă că-l studiam. 

— Domnul a avut grijă de mine, zise el de parcă mi-ar fi putut citi 
gândurile. Duse mâna în jos şi scoase un tub lung din plastic dintr-un 
buzunar lateral al scaunului. Domnul mi-a arătat Calea. 

— Domnul s-a căcat în creierul tău, i-am spus. 

Al doilea şoc era zâmbetul lui. 

Nu era prietenesc. Nu era pur. Nu era expresia fericită a seninătăţii 
extreme care radia în lumina reflectoarelor din studio în fiecare duminică în 
timpul transmisiunilor săptămânale. Era incontestabil: 

Al naibii de malefic. 

— Domnul mi-a dat viaţă peste moarte. A curăţit lumea aruncând asupra 
ei molimă şi foc, şi i-a şters de pe faţa pământului pe cei care-i purtau 
semnul, şi eu singur — singurul cu sânge necurat — am fost cruțat de mâna 
lui. Domnul s-a îndurat de mine, englezule, iar în ceasul meu cel mai de 
cumpănă — când arhi-Satana [Trimitere, prin opoziţie, la Marele Arhitect al 
Universului care este Dumnezeu conform ideologiei francmasonice] mi-a 
bătut la uşă — m-a ajutat să nu cad în ispită. 

— Arhi-Satana? 

— Arhi-Satana. 

— Ăsta aş fi eu? 

El zâmbi din nou. Zâmbi şi dincolo de discursul evlavios, dincolo de 
vorbele lui mirosind a pucioasă, cred că am intuit... 

(da, sunt sigur de asta) 

... prezenţa unui om raţional. Un om raţional care ştia adevărul. 

Un om raţional care nu era totuşi atât de dus cu pluta. 

Ci doar un mincinos desăvârşit. 

— Ce se întâmplă cu copiii? am întrebat brusc epuizat. Mă durea tot 
corpul. Mă durea capul. Nimic nu era schimbat. Nu mai putea să-mi pese de 
absolut nimic din toate astea. De călătoria mea, de ţelurile pe care le 
adoptasem pe traseu ca un orfelinat ambulant, de toată nerozia asta 
incomensurabilă care devenise misiunea mea de doi bani. 

Nu cumva să laşi garda jos, soldat! 

Antrenament. Serviciul Secret de Informaţii. MI6. Sergenţi de instrucţie 
urlând din toţi bojocii, distrugând judecata normală, alimentând adâncurile 


sufletului fiecărui răcan în parte cu rezerve de ură, cu energie animalică, 
vârându-le în străfundul minţii ferocitatea lupului care pândeşte în întuneric. 

— Copiii? zise John-Paul. O! O, da. O, înţeleg... 

Nu cumva să laşi garda jos, soldat! 

Bla, bla, futu-i blablaul mă-sii. 

Nu-i problema ta, spusese Bella şi eu o credeam. 

— Asta e, nu-i aşa? râse pe înfundate omul şi scaunul cu rotile scârţâi. 
Potrivi cu grijă un obturator pe tubul de cauciuc şi îşi trase mâneca în sus. O 
canulă de plastic era înfiptă adânc în vena de la îndoitura cotului. De asta ai 
făcut totul. De asta ai venit să pui mâna pe mine. 

Părea mulţumit de sine. 

M-am încruntat. 

— Poftim? 

— Un băieţel, aşa-i? Sau o fetiţă? Hmm? i-am... Ţi-am furat cumva 
un odor? Vreo târfuliță blonduţă, ei? Vreun ţânc murdar care se scobea în 
nas? 

Ai bătut atâta drum, aşa-i, englezule? Ai bătut atâta amar de drum ca să- 
ţi iei înapoi plodul? 

Încet, strâmbând din buze, potrivi tubul pe capătul canulei şi împinse. 

— Crezi că tu eşti primul, aşa-i? Primul tătic îmbufnat care vine să-şi 
recupereze plodul? 

Înţelegeam modul în care îi funcţiona creierul. Era logic, bănuiesc. Avea 
noimă. Era aceeaşi minciună pe care le-o spusesem prădătorilor din Central 
Park; aceeaşi idee a pierderii dureroase împrumutată de la Bella şi Malice şi 
de la toţi ceilalţi care se predaseră sau îşi părăsiseră sau îşi cedaseră propriii 
copii. 

Era cel mai raţional motiv pentru ca cineva — cineva ca mine — să facă 
tot ceea ce făcusem. 

Să calce peste mormane de cadavre. Să traverseze oceane. Să se ia în 
coarne cu măreaţa Biserică. 

Era atât de greşit, încât era nostim. 

— Nu, am spus. Eu nu am copii. N-am avut niciodată. 

Sprâncenele bătrânului se uniră. Încetă să mai meşterească la tubul de 
cauciuc, îl lăsă să-i atârne moale în mâini. 

— Atunci... dar... Atunci, de ce? De ce ai venit după mine? 

Am râs şi recunosc că trebuie să sunat ca un nebun. Şi pentru mine 
imbecilitatea era prea greu de suportat. Aroganţa. Târâtoarea aia bătrână şi 


scofâlcită, bucata aia de piele uscată. 

Credea că bătusem atâta drum pentru el. Credea că treaba asta dintre 
mine şi el era ceva personal. 

— Nu după tine am venit, am spus printre râsetele care deveneau mai 
apăsate şi mai grele cu fiecare respiraţie, până când ochii mi se înceţoşară 
de lacrimi şi abia mai puteam să văd. Scârbă bătrână şi neghioabă, nu după 
tine am venii. 

Am spus: 

Ascultă. 

Numele ei era Jasmine Tomas. 

Era... era mai frumoasă ca o lună nouă care se reflectă într-o mare 
perfect calmă. Era atât de frumoasă, încât scoteam tot timpul pe gură 
dulcegării de astea de film vechi şi nu mă simţeam câtuşi de puţin ruşinat. 
Avea pielea şi părul de culoarea cafelei — prima ca aceea cu frişcă, al 
doilea ca aceea fără — şi rotunjimi perfecte. Când râdea, râdea prea tare şi 
oamenii întorceau privirea, dar întotdeauna zâmbeau, pentru că râsul ei 
era într-un fel... contagios. Se molipseau toţi imediat. 

Aveam păreri diferite în aproape orice privinţă, dar asta într-un fel 
straniu. Ca şi când am fi gândit la fel, dar ne plăcea să nu fim de acord 
asupra detaliilor. Ha. Culoarea hârtiei de ambalaj. Muzica nouă. 
Preţiozitatea artei. Nu puteam începe o discuţie fără să ne contrăm. Era 
minunat. 

Ne iubeam atât de tare, încât asta mă speria de moarte. 

Atunci un asistent intră cu paşi târşâiţi în cameră, fără niciun zgomot. 
Nu spuse nimic. Împingea înaintea lui o măsuţă medicală pe care se afla un 
aparat mic de oţel cu panou frontal de sticlă şi multe tuburi care atârnau sub 
el. L-am ignorat. Am continuat să vorbesc. 

Cu o săptămână înainte ca Jasmine Tomas să se mute cu mine, mi-a 
spus să arunc toate fotografiile pe care i le făcusem. Şase ani de fotografii. 
A spus... a spus că după ce vom locui împreună toate pozele trebuie să fie 
cu amândoi sau cu niciunul. 

Spunea des genul ăsta de lucruri. 

Pe Jasmine Tomas o puteai confunda uşor cu o ființă romantică. Te 
puteai lăsa uşor păcălit de ce spunea, de gesturile pe care le făcea. şi, 
tocmai când credeai că ai dibuit-o, se întorcea cu o sută optzeci de grade, 
sau spunea o glumă scârboasă, sau se întorcea de la serviciu şi povestea 
despre scalpele şi infecţii. Odată i-am pregătit o tocană. Adică, futu-i mama 


ei de treabă... slujba mea era să călătoresc peste mări şi ţări şi să ucid în 
stânga şi-n dreapta. Nu să gătesc. Totuşi, a ieşit destul de bună, să ştii. 
Brânză, praz, tot ce vrei. 

Aşa că am luat capacul de pe oală când a venit — purta rochia violet cu 
albastru şi cerceii pe care i-i făcusem cadou de ziua ei — şi o, Doamne, cât 
o doream, şi totul era de-a dreptul perfect, şi primul lucru pe care l-a spus a 
fost: 

Arată exact ca un picior cangrenat pe dinăuntru. 

Şi apoi a râs prea tare, ca o apucată, şi am râs şi eu. Nu m-am putut 
abţine. 

Asistentul luă capătul tubului pe care John-Paul şi-l potrivise la braţ. Îl 
introduse expert într-o duză din lateralul aparatului de oţel şi se întoarse 
către mine. Îmi evită privirea. 

Mă durea fundul. Vorbeam fără oprire. 

Scoase un ac dintr-un ambalaj de plastic şi se apropie de mine. 

Când am întâlnit-o prima oară pe Jasmine Tomas, ţin să amintesc, ţinea 
lecţii despre pericolele biologice unui grup de labagii cu exces de 
testosteron. Făcea parte din antrenament. Făcea parte dintr-o echipă 
guvernamentală de cercetare, nu ştiu bine care — oricum, avea după nume 
mai multe litere decât un episod din Păpuşile Muppets — şi fusese trimisă cu 
însărcinare specială la MOD pentru a sta în faţa unei săli întregi de cretini 
care majoritatea timpului se holbau la sânii ei în loc să studieze 
prezentările pe care le adusese. Aşadar... câţiva dintre cretinii aceia l-au 
provocat pe alt cretin să pună o întrebare stânjenitoare despre pericolul 
contractării de boli venerice în timpul misiunilor în teren, iar ea a fost pe 
fază. I-a spus că-i va examina zonele afectate după curs, atâta vreme cât 
promite că n-o va mânji cu puroi, apoi a continuat să vorbească ignorând 
râsetele. 

Eu eram cretinul în cauză. M-am dus să-mi cer scuze după curs. A 
reacţionat bine. 

O săptămână mai târziu am luat cina împreună, apoi am băut cafea, 
apoi am avut parte de cea mai bună partidă de sex din viaţa mea. 

Trei ani mai târziu eu continuam să omor oameni în numele 
„Guvernului Majestății Sale Divine”, doar că acum aşteptam cu nerăbdare 
weekendul, ca orice om normal plictisit de serviciul lui. 

Jasmine Tomas era weekendul meu. 

Canula era în braţul meu, undeva. Conectată la tubul care era conectat la 


aparat. Nu puteam să văd în spate. 

Fundul continua să mă doară. 

Asistentul apăsă un comutator cu un zâmbet cucernic adresat stăpânului 
său, apoi se întoarse cu spatele la mine, butonând aparatul. 

Iar tubul — o, în morţii mă-sii, în sfârşit înțelegeam — tubul care ducea de 
la mine la aparat şi apoi la John-Paul se umplu cu sânge ca un termometru 
lung; mercur roşu urcând cu viteză. 

Îmi simţeam braţul cald şi rece în acelaşi timp. O senzaţie de 
furnicătură. Înţepături mici care se întindeau în tot corpul. Şi o, Doamne, 
futu-i Paştele mă-sii, am priceput, am priceput, nenorocit scofâlcit ce eşti, şi 
mi s-a făcut rău şi m-am simţit slăbit şi gata să leşin, dar am continuat să 
vorbesc, pentru că doar atât puteam să fac. 

Am spus: 

Ascultă. 

N-am fost niciodată croit, înţelegi, pentru a fi romantic. Nu ştiam bine 
cum se procedează, presupun. Dar nici ea nu era, aşa că ne potriveam ca 
două picături de apă. Ne certam şi ne împungeam şi ne linguşeam şi 
mergeam mai departe aşa aiurea cum poate părea. Niciodată fericiţi mult 
timp, dar nici trişti vreodată mult timp. Ducă-se dracului „ca-n poveşti”. 
Ducă-se dracului „perfecțiunea întruchipată ”. Ne iubeam în felul nostru şi 
asta ne ajungea. 

Aşa că ea s-a hotărât să se mute cu mine. l-am făcut propunerea, ea a 
acceptat-o. Ideea e că era lucra toată ziua, iar eu eram... plecat din ţară. 
Călătorii de afaceri. Abonat la zborurile cu avionul, bla-bla. Aşa că ne-am 
făcut socoteală că vom fi mai mult împreună dacă împărţim acelaşi 
domiciliu. Dacă suntem sub acelaşi acoperiş. Nu mai era nevoie să ne 
programăm întâlnirile de fiecare dată. 

Apoi au început îmbolnăvirile. Ţi-aduci aminte? Chiar la începutul 
începutului, când era doar... ceva nou. Nimic îngrijorător. Am fost trimis în 
Orient să... Ei bine, nu contează unde şi de ce. M-am întors şi Jasmine 
Tomas trebuia să se mute la mine săptămâna aceea, şi n-am primit decât un 
SMS afurisit în care îmi spunea că trebuie să amânăm. 

Fusese trimisă în altă parte. Nu putea spune unde. Nu putea spune de 
ce. 

Aşa că am aşteptat. 

Şi lumea s-a prăbuşit în jurul meu. 

John-Paul mă privea intens. 


În timp ce sângele ieşea din mine şi intra în el ca într-un ţânţar lacom, 
aducându-i culoare şi căldură în obrajii smochiniţi, nu făcea decât să mă 
privească intens şi să asculte. Din când în când gemea ca un bărbat în focul 
pasiunii şi mă îngreţoşa să mă gândesc la el îndesat până la rădăcină în 
cineva, grohăind ca un porc. 

Mă îngreţoşa în multe feluri. 

Lumea pâlpâia în jurul meu. Nimic nu avea nuanţa potrivită. Din fiecare 
colţ se scurgeau valuri de cenușiu şi mă ustura pe interiorul braţelor. Ochii 
mi se mişcau nesiguri în orbite. Fundul mă durea. 

Mi-am mişcat degetele la spate, convins acum că asistentul era prea 
ocupat cu aparatul pentru a se întoarce spre mine. Am lucrat cu toată viteza 
şi concentrarea de care eram în stare, în vreme ce lipsa de sânge mă 
prăbuşea către uitare. 

Am continuat să vorbesc. Am continuat îndârjit să vorbesc. 

Asta era tot ce puteam face ca să mă ţin la suprafaţă. Ca să rămân treaz. 
Ca să rămân în viaţă. 

Am spus: 

Am făcut nişte săpături. Am tras nişte sfori la SIS; am aflat cu ce scop 
fusese trimisă. Chiar şi unde fusese trimisă. 

Mandat ONU. Asta-i tot ce am aflat. Trimisă spre o destinaţie secretă ca 
parte dintr-o echipă internaţională de cercetare. Cu misiunea de-a găsi leac 
pentru Virusul AB. 

„Proiectul Pandora”, aşa era denumit. 

John-Paul ridică privirea. 

Şi gemu încet. 

Degetele mele se mişcau la spate. 

Fundul nu mă mai durea. 

Sângele îmi curgea pe mâini. 

Am spus: 

Ascultă. 

Toţi au murit. 

Jasmine Tomas, care iubea ca în filmele vechi... N-am mai primit nicio 
veste de la ea. Asta vreme de cinci ani. 

Oamenii mureau şi zăceau pe străzi, ambulanţele goneau de colo-colo, 
lumea şi-a scos matele pe cur şi-a rămas acolo ca Elvis aşezat pe tron, 
murind puţin câte puţin. 

M-am întors la Vauxhall Cross. I-am studiat dosarul. Grupa sangvină 


AB+. 

Ca şi moartă. 

John-Paul nu mai asculta. Sau cel puţin nu lăsa să se vadă asta. 

Flutura din pleoape şi buzele i se răsuciră într-un zâmbet, şi am văzut 
cum îşi recăpăta puterile, cum sângele meu îl readucea la viaţă, 
transformându-l iar în omul din fotografie, omul de la televizor, sfântul 
calm şi iubitor. 

Intra în comuniune cu Dumnezeu prin intermediul sângelui meu. 

Grupa O, Rh negativ. Bun de transfuzat oricui, mai mult sau mai puţin. 
Nu tocmai bun pentru el, nu tocmai recomandat. Risc de şoc anafilactic 
dacă transfuzia se realiza prea repede, şi totuşi, şi totuşi... 

Degetele mele se răsuceau. 

Corpul meu secătuia. Mintea începea să mi se înceţoşeze. 

Ceva scoase un clic uşor în spatele meu. 

Am spus: 

Vreme de cinci ani nu am existat. 

Eram doar... în viaţă. 

Şi atunci, într-o zi, aparatele din camera de comunicaţii SIS au prins 
viaţă, şi parola corectă a fost introdusă, şi monitoarele s-au aprins, şi într- 
un flux de schimb de informaţii un singur cuvânt se repeta: 

„PANDORA. ” 

Şi o voce a spus: 

„Eşti... Eşti acolo?” 

Şansele erau aproape nule. Poate era o coincidenţă. Poate era o 
întâmplare. 

Trebuia să fie moartă. Ştiam asta. 

Dar... 

Dar ascultă la mine, lipitoare nenorocită. Ascultă la mine, pentru că tu 
eşti încă în viaţă deşi ar trebui să fii mort, aşa că nimic în lumea asta mare 
— mă auzi? — nimic, nimeni, nicio reptilă bătrână sau vreo adunătură de 
nerozi psihotici nu mă va împiedica să aflu. 

Aşa că iată-mă aici. 

Şi John-Paul Rohare Baptiste zâmbi de parcă l-ar fi ajuns sensul 
cuvintelor mele, şi ochii nu îi mai erau afundaţi în orbite, şi buzele îi erau 
roşii, şi spuse: 

— Mm, da. Da. lată-te. Şi... hah... Şi poate că totuşi nu eşti arhi- 
Satana. Poate că n-ai venit să pui mâna pe mine, eh? Poate că ţi-am stat 


doar în cale? Asta e, cred. Dar nu contează, pricepi? Nu. Nu, nu contează. 
Pentru că uite, eşti aici, şi aici vei muri. 

Şi eu am zâmbit înfruntându-mi slăbiciunea. Înfruntându-mi ameţeala. 
Înfruntându-mi vâjâitul din urechi. 

— Nu va fi la fel de perfect ca un copil, îşi spuse el sieşi cu ochii 
închişi,  vrăjit. (Copiii înseamnă perfecțiune. Comuniunea este... 
perfectiunea întruchipată. Da. Mm. 

Deschise ochii. 

Se uită țintă la mine. 

— Dar îmi vei ajunge. Pentru astăzi. E şi logic. După câte probleme mi- 
ai făcut, domnule. E logic să faci o donare. 

Am zâmbit şi am lăsat cătuşele să pice la picioarele mele, şi acul pe care 
îl avusesem înfipt în fund căzu cristalin din încuietoare — încuietoarea pe 
care mă ajutase să o deschid — pe podea. 

Şi John-Paul Rohare Baptiste deschidea gura să se împotrivească, să 
strige după ajutor, să tipe ca un copilaş îngrozit, însă asta nu l-ar fi ajutat cu 
nimic, pentru că pumnul meu deja luase contact cu faţa lui şi dinţii îi erau 
sfărâmaţi, şi eu mă mişcam deja în faţă şi-l loveam cu capul pe asistent, 
spărgându-i nasul, şi acesta se prăbuşea imediat fără un scâncet, iar eu mă 
întorceam înapoi spre nemernicul acela bătrân cu pumnul gol şi plin de 
sânge, şi de data aceasta nu mă opream până când era întins la podea, tăcut, 
zăcând în propriu-i sânge. 

Ba nu, corecție: 

Zăcând în sângele meu. 

Şi atunci mi-am smuls tuburile din braţ şi mi-am vomitat tot stomacul. 

Când Cy dădu buzna înăuntru cincisprezece minute mai târziu, lucrurile 
stăteau puţin altfel. 

Pentru început, eu nu mai eram despuiat. 

— M-aţi chemat, Sfin...? începu el. 

Şi se opri. 

Am încercat să-mi imaginez cum vedea el lucrurile în acel moment de 
gheaţă când am încremenit toţi şi ne-am săgetat cu privirea. Dar nu-l 
cunoşteam şi puteam doar bănui ce făcea creierul lui în astfel de momente. 

Oare se fixase asupra sângelui? Categoric, era destul în jur: bălți mari 
vâscoase, deja coagulate, acolo unde mâinile nesigure ale lui Nate 
încercaseră să împungă artera asistentului inconştient cu tubul de transfuzie. 
Până la urmă, a treia încercare fusese cu noroc. 

Sau poate că ochii lui Cy, ascunşi în spatele acelor ochelari prosteşti, se 
duseseră direct la Stăpânul său? Marele Abate John-Paul, răşchirat pe podea 
cu dinţii sparţi, scâncind în vreme ce-şi revenea încet în simţiri. 

După ce-l eliberasem pe Nate, în timp ce se împleticea în picioare şi se 
tânguia şi tuşea, bătrânul narcoman îmi spusese că-mi trebuie sânge — 
repede. Am zis că vreau să-l iau de la Abate — să iau înapoi ce-mi furase. 
Aşa mi se părea corect. 

Dar nu, nu şi nu. Cu ochii nefocalizaţi, Nate clătinase din cap, trepidând 
de sevraj, spunându-mă că nu. Bătrânul avea altă grupă de sânge. 

— 'Ţ-aminteşti... ţ-aminteşti emisiunea teve? îngăimă el. Ţ-aminteşti de 
aglutinare? Cheaguri. Grupa greşită. O singură cale. 

Aşa că schimbase tuburile şi-mi dăduse sânge în schimb de la asistentul 
cel tânăr. Mi-ar fi părut rău, dar nu aveam energie pentru asta. Şi mă durea 
în cot. 

Aşa că John-Paul încă zăcea unde-l lăsasem, se mişca încet, se foia în 
sânge. Oare asta văzuse Cy când păşise înăuntru? 

Sau pe mine? Poate că asta era. Fascinaţie imediată. Nenorocitul ăla de 
englez care făcuse praf aeroportul, care îi lichidase oamenii, care îl păcălise 
în New York, care aproape îl executase după Piua, care condusese armata 
ce-i alungase gaşca din bază, care îl distrăsese în timp ce o piele roşie 
veritabilă se furişa în spatele lui şi îl înjunghia în ţeastă, şi care îl snopise în 
bătaie pe bătrânul scofâlcit pe care el îl venera. 


Presupun că nu-l puteam învinovăţi fiindcă era puţintel cu capsa pusă. 

Oare la asta se concentrase atunci când intrase valvârtej? Asupra mea, 
stând în mijlocul camerei, arătând şi simţindu-mă ca şi când aş fi murit, 
dorindu-mi doar să trag genunchii la piept şi să dorm un an întreg, să-mi las 
corpul să se adapteze. 

Nu. 

Cum era de aşteptat, zevzecul scoase arma la mine din clipa în care 
apăru — mai repede decât am putut să văd eu, dar nu era prea convins. Nu 
avea să tragă. 

Nu. Când păşi în cameră, Cy se uita de fapt la asta: 

Geanta lui Nate. 

— A! făcu el. Hm. 

— U-ucide... ucide-i... mormăi Abatele de pe podea, îndoit de mijloc. 
Uite ce... au făcut... 

— Da, Sfinţia Voastră, spuse Cy pe o voce plată, fără a se uita măcar în 
jos. leşiţi acum, domnule. Mă ocup eu de asta. 

Şi astfel Abatele John-Paul Rohare Baptiste, conducătorul spiritual al 
Bisericii Apostolice a Zorilor Redescoperiţi, întoarse spatele arhi-Satanei şi 
plecă târându-se în mâini şi genunchi, lăsând în urma lui o dâră de sânge. 
Uşa se închise după el. 

Şi atunci am rămas doar eu, Nate şi Cy. Şi o armă. 

Şi Bella spunând: 

Nu-i problema ta. 

— Fi bine, zise Cardinalul. 

Nate era distrus. Transpira cu găleata. Efortul de-a sta agăţat acolo de 
zăbrelele celulei, apoi de-a gândi limpede atât cât să îmi facă transfuzie de 
la asistentul pirpiriu trebuie să-l fi secătuit de puteri. Abia se ţinea în 
picioare, iar pe faţă avea un machiaj de muci şi lacrimi şi vomă. Mă 
întrebam cât trecuse de la ultima lui doză. Cu siguranţă dinainte de bătălia 
de la pod. Mă întrebam totuşi ce soi de drog de doi bani îşi injectase. 

— Cioroiu” pare sfârşit, zise Cy rânjind. 

Nate se clătină pe picioare. 

— Te... tre’? numa”... numa”... 

Clipi, încercând să se concentreze. 

— Medicamentu” meu. 

Se întâmplară multe deodată. 

Nate se aruncă spre geanta roşie cu braţele întinse, hârâind din 


străfundul fiinţei lui. Cy se mişcă mai repede, schimbând direcţia armei 
pentru a-l face să se oprească. Nate avu prezenţa de spirit să rămână pe loc. 
lar eu am profitat de ocazie. 

M-am năpustit. 

Cu pumnii ridicaţi. Imposibil să se întoarcă şi să tra... 

(futu-i, da” rapid e) 

Ţeava pistolului îmi era lipită de frunte. Cy zâmbea. 

— Acum, zise el. Dă-te numai în spate. Dă-te în spate. 

Nu m-am clintit. 

— Englezoiule. Englezoiule, tu m-auzi? 

Mi-am mişcat falca în gol. 

— Te aud. 

— Dă-te în spate. Sau cioroiu” o mierleşte. 

— Nu eu? 

— Naa. Nu tu. Tu nu de glonţ o să pieri. Numa” dacă nu-mi dai de ales. 

Nu m-am mişcat. Nu-mi păsa. 

N-are decât să-i facă felul lui Nate. 

(Dar...) 

Fără „dar”. 

(Dar mi-a salvat via...) 

Fără scuze. Cunoşti regulile. 

Nu rămâne dator cuiva cu nimic. 

Nu cumva să laşi garda jos, soldat! 

(Nu, să trăiţi etc. etc.) 

N-are decât să tragă. 

N-are decât să încerce. 

Cum mişcă arma, al meu e. 

Cy spuse: 

— Să nu spui. Că nu te-am avertizat. 

Şi-apoi Nate era la podea, şi detunătura armei plutea în aer, la fel şi 
mirosul de praf de puşcă şi şocul momentului, şi pistolul era înapoi la 
fruntea mea — cald, pârlindu-mi pielea — înainte să mă înclin măcar în faţă. 

Prea rapid ca să-l văd. 

Tipul ăsta, am conchis, nu e om. 

Nate strigă. Piciorul lui era un dezastru. Oase ieşeau în unghiuri frânte 
dintr-un tenis roşu sfârtecat, sângele ţâşnea şi-n aer se ridica miros de pânză 
arsă. 


— În spate, repetă Cy, tot cu rânjetul pe buze. În spate. Sau urmează. 
Faţa lui. 

M-am dat în spate. Strigătele lui Nate se transformară în gemete, apoi se 
pierdură în scâncete. Cy ţinu arma îndreptată spre mine şi păşi în lateral pe 
după balta tot mai mare de pe jos. Se lăsă pe vine lângă geanta aceea grea. 
Ţeava pistolului nu se clinti un milimetru. Mânerul pumnalului îi ieşea din 
cap ca un mădular de cauciuc şi eu mi-am muşcat limba ca să nu spun vreo 
glumă proastă. 

— N-am avut timp, zise el, surâzând ca o pisică Cheshire, să-mi iau 
porţia cu mine. La Secretariat. La naiba, englezoiule... De-ai fi văzut câte 
erau. Aduse din toate părţile. Colecţionarii le colectează. Prădătorii le dau la 
schimb. Aveam chiar şi o echipă de cercetători. Le fabricau. Tipuri noi. Le 
amestecau ca nişte artişti, în muma lor. 

— Droguri? am spus. Cuvântul părea... naiv. 

— Cea mai bună monedă. Se linse pe buze şi scotoci în geantă, fără a se 
uita măcar. Cu excepţia lui Dumnezeu. He-he. Cu excepţia copiilor. 

Scoase o seringă sigilată. Smulse cu dinţii capacul de plastic al acului şi- 
] scuipă. 

Pistolul rămase nemişcat. 

— Le-am folosit cum trebuie. Le-am distribuit. O parte Klanurilor, o 
parte peste ocean. Ca să ştie cine-i şeful. Pricepi? Răsplată pentru băieţii 
buni. Dulciuri pentru masele de ignoranţi. He-he. Mană cerească. [inut 
întotdeauna ce era mai bun pentru noi. 

Începea să mă enerveze sintaxa lui idioată. 

— Asta până când masele de ignoranţi s-au revoltat şi v-au făcut curul 
arşice, vrei să spui? 

— Mnu, zise el clătinând din cap. Până să ni le fure cioroiu” ăsta. 

Îl lovi pe Nate în piciorul distrus, stârnind o nouă rundă de strigăte 
agonice. 

Apoi duse seringa la gât, continuând să se uite drept la mine, înfipse 
acul şi apăsă pistonul. Se încordă din tot corpul şi muşchii îi ieşiră în relief. 

— Ce este? am întrebat cu o fascinaţie morbidă în timp ce urmăream 
cum lichidul dispărea în el. 

El îşi dezveli dinţii. 

Şuieră ca un boiler sub presiune. 

Apoi gemu. 

După aceea smulse acul cu un chicot feciorelnic şi azvârli seringa în 


lături, lăsând-o să se spargă pe podea. 

— Cine dracu ştie? zise pe o voce dintr-o dată calmă, mişcându-se cu o 
fluiditate stranie. Se îndreptă de spate şi îşi scoase ochelarii, ignorând 
firicelul de sânge de la gât. Am renunţat să citesc etichete cu ani în urmă. 

Avea ochii aproape roşii. Atât de injectaţi încât erau bulbucaţi, cu 
capilarele umflate, cu pupilele dilatate înghițind irişii negri aflaţi în mijlocul 
acelui stacojiu nebunesc, înflăcărat. 

Îmi trebui un moment sau două ca să-mi găsesc vocea. 

— Mă bucur să văd că nu au efecte secundare, amice. 

El chicoti şi făcu cu ochiul. Părea dureros. 

— Şi acum... zise el, mişcându-se încet. Îţi aminteşti de Secretariatul 
General? Îţi aminteşti înainte să vină indianul ăla borât? 

— Ce-i cu asta? 

El rânji. Şi atunci, cu grijă, permiţându-mi să văd ce face pas cu pas, 
vâri pistolul într-un toc de sub robă şi îşi pocni degetele. 

— Să... reluăm. Hm. Să reluăm de unde ne-am întrerupt? 

Primul atac a fost aproape prea rapid pentru a-l vedea. Poate că eram 
încă ametit. 

Poate că eram doar lent. 

Nu avea importanţă, la drept vorbind. Ştiam că va fanda înainte să facă 
vreo mişcare şi eram pregătit atunci când el se aplecă spre stânga-dreapta- 
stânga — confuz şi de efect — după care lovi cu piciorul spre tibiile mele. 

Făcea pe viteazul, dar juca murdar. Încerca să-mi rupă gleznele, 
arogantul mă-sii; asta sau să mă împingă în spate, să mă ţină în defensivă, 
să mă prindă lângă zid. 

Cea mai bună formă de apărare este... 

Am păşit în faţă, pătrunzând pe sub garda lui. Am profitat de forţa 
avântului aplicând un croşeu dreapta şi m-am lăsat într-un genunchi — 
lăsându-i pumnii să lovească inutil deasupra capului meu. Am deschis 
palma stângă şi am împins-o înainte cu un rictus uşor. 

Nu se poate descrie ce se întâmplă când loveşti pe cineva cât poţi de tare 
în boaşe. E ceva... e ceva între un scrâşnet şi un plescăit. E ca tare-şi-moale 
laolaltă şi-ţi vine greu s-o faci fără să te crispezi din compasiune. 

Ce am făcut eu însă a fost să înşfac. 

Adevăr: e posibil să omori un bărbat în felul ăsta. 

Trebuie să fi stat aşa o secundă sau două. Senzaţia aceea de calm după 
un potop de pumni şi picioare prea iuți pentru a le riposta într-un fel 


inteligent. Pur şi simplu reacţionezi. Pur şi simplu te laşi dus de val. 

Am aşteptat să se facă ghem. 

Şi am aşteptat. 

Şi am ridicat privirea. 

El clipi din ochi, apoi râse. 

După care pumnul lui lovi cu încetinitorul şi obrazul meu se transformă 
în lumină albă, şi m-am trezit pe spate, şi lumea revenea bucată cu bucată. 

El păşi în spate şi îşi scutură braţele, ca un atlet care se încălzeşte. De 
parcă n-ar fi avut o pată mare de sânge pe robă în jurul vintrelor. 

— Runda a doua, chicoti el cu toţi muşchii în trepidaţii. Când eşti 
pregătit, englezoiule. 

Futu-i. 

M-am ridicat cu băgare de seamă, exagerându-mi ameţeala. Jucând-o ca 
un actor. M-am clătinat pe picioare, făcându-i semn să se apropie cu 
bravada nesigură unui amator. Încercam să dau dovadă de isteţime... Era 
mai iute şi mai puternic şi mai rău, dar dacă era la fel de tăntălău pe cum 
arăta poate reuşeam... 

Acum. 

Se năpusti asupra mea din nou. Aşteptându-se să fie uşor; un cot azvârlit 
spre obrazul meu din întoarcere, un picior trasând jos arcul de cerc. Am 
apucat cotul în ambele mâini şi am răsucit, lăsând ca propria greutate să-l 
dezechilibreze, aplecându-mă o dată cu el aşa încât svingul se consumă fără 
efect. I-am cărat de-a dreptul pumni, l-am izbit cu încheieturile degetelor în 
obraji şi buze, ştiind că asta nu ajuta la nimic dar savurând totuşi fiecare 
lovitură. Când ateriză la pământ, m-am aşezat cu braţele pe pieptul lui, 
făcându-i plămânii să se golească de aer şi simţindu-i coastele cum pârâie, 
apoi trântindu-i ambii pumni în stomac. 

Tare. 

Încercam să-i provoc tâmpitului o hemoragie internă. Să-l privez de 
oxigen. Aplicam loviturile temeinic, conştiincios. Nu o încăierare, ci o 
amputare, nu o bătaie, ci o nenorocită de disecţie. 'Tuşi sânge şi încercă să se 
ridice, trăgând avid aer, dar eu i-am spart nasul cu zâmbetul pe buze şi am 
continuat să-l lovesc, călare pe el; l-am frăgezit până ce-mi simţeam 
degetele rupte şi braţele mă dureau de la încheietură la umăr. 

Utilizare inteligentă a forţei. 

Da. 

Da, jigodie împuţită. 


Violenţă controlată. 

Trosc! 

Trosc! 

Pentru Rick. Pentru Malice şi ceilalţi. Pentru Bella, căcat cu ochi. 

Da. 

Pentru Jasmine. 

L-am făcut bucăţi, puţin câte puţin, şi niciun neurochirurg n-a fost 
vreodată la fel de precis ca mine în acele glorioase momente de vio... 

Plac! 

Pumnii mei se opriră. 

Cy zâmbi, arătându-şi dinţii mânjiţi cu salivă însângerată, mă apucă de 
mâini în plin avânt de parcă ar fi prins două mingi de tenis, apoi se ridică în 
şezut dintr-o singură mişcare continuă şi-mi arse una peste puntea nasului. 
Ceva plesni. 

Adevăr: E posibil să omori oameni şi în felul ăsta. 

Am căzut pe spate. Un pumn aplicat în ochi mă ajută la asta. Ceva cald 
ţâşni în toate părţile de pe buzele şi bărbia mea. 

Şi am zăcut acolo gâfâind în timp ce el se trase de sub mine şi se săltă în 
picioare fără a părea că-l doare ceva, scuipând sângele din gură şi 
curăţându-şi nările pe rând, suflând din ele un amestec de muci şi sânge. 
Roti capul ca şi când ar fi dormit într-o poziţie incomodă; sări pe loc o dată 
sau de două ori, apoi îmi adresă un zâmbet larg, luminos. 

— Să-i dăm drumu”, spuse. 

Futu-i. 

Îmi luă mult timp să mă culeg de pe jos. Fiecare centimetru un munte. 
Fiecare mişcare o consolare a înfrângerii. 

Nu puteam să câştig. Arătarea aceea nici măcar nu mai era fiinţă umană. 
Cu venele pline de drogurile iadului, nimic n-ar fi avut efect. Luptă 
inteligentă. Precizie şi agilitate. Ducă-se. Ducă-se dracului toate. 

Văzusem oameni care luaseră PEP. Văzusem oameni luând-o rău pe 
arătură după ce luaseră nenorocirea aia de Yaba, metamfetamină cu cafeină. 
Douăzeci de gloanţe, organe importante distruse. Nu conta. Îi ia corpului 
mai mult să-şi dea seama că e mort decât îţi ia să-l ucizi pe cel care te ucide. 

Cy era şi mai şi. 

Cy încasa lovitura şi apoi zâmbea mieros. Nu se pripea. Nu căuta să-mi 
facă felul înainte să înceapă să simtă durerea. El pur şi simplu... 

Savura clipa. 


Deci ce s-a întâmplat a fost că m-a părăsit mintea. 

Pregătirea de luptă fremăta undeva în adânc, se întindea ca un calmar 
uriaş ce se desprinde din întuneric. O reprimasem prea mult timp. O 
lăsasem să se dezvolte în beznă. 

Puse stăpânire pe mine şi izgoni toate lucrurile nesemnificative, toate 
acele inutile extremităţi cognitive. Mă acutiza chiar în timp ce mă abrutiza. 

Instructorii de la SIS ar fi fost mândri. 

Bravo, soldăţel. Bravo, ucigaş mic. Bravo, roboţel. 

Lupul ieşi din umbră, şi ochii lui luminau în semiîntuneric, şi eu am 
încetat să mai gândesc. M-am lăsat cotropit de instincte. 

Nu cumva să laşi garda jos, soldat! 

Nu, să trăiţi etc. etc. 

Şi de data asta când se năpusti asupra mea eu deja îl loveam, iar când 
încercă să riposteze eu îi înfigeam genunchiul în pântece, iar când mârâi şi 
se roti şi lovi cu piciorul eu l-am lăsat, şi am savurat durerea de la şold 
deoarece asta însemna că eram aproape, şi înfometat, şi l-am pocnit atât de 
tare în ureche, încât mi-a plesnit pielea la încheietura degetelor. 

M-am aruncat peste el la pământ. 

I-am trântit o gheată în bărbie. 

I-am scos ochiul cu degetul. 

L-am apucat de maxilar când a deschis gura şi am tras în jos atât de tare, 
încât ceva a pornit şi s-a rupt. 

L-am înşfăcat de gât şi am strâns pumnul până i-a plesnit pielea şi 
fuioarele muşchilor de dedesubt mi se mişcau în palmă. 

Pumni lovindu-mă grămadă peste faţă. 

De parcă-mi păsa. 

Şi mi-am încleştat degetele pe jugulara lui — însângerată şi alunecoasă şi 
scrâşnitoare — şi am strâns. 

Ochiul îi ieşi din orbită şi sângeră. El gâlgâi. 

Şi atunci m-am trezit cu pistolul în faţă. 

Lupul bătu în retragere. 

Buzele lui Cy se contorsionară într-un fel de zâmbet. 

Am suspinat. 

— Ai spus fără gloanţe. Nu pentru mine. 

— M... are-n... cot... m-ai... con... strâns... 

Degetul i se încordă pe trăgaci. 

Şi atunci, cu colţul ochiului, am văzut o mână neagră întinzându-se de 


nicăieri, apucând mânerul ca un falus care ieşea din ţeasta lui Cy şi 
trăgându-l. 

Scoase un sunet ca un dop de şampanie. 

Muri zbătându-se şi din craniu i se scurse ceva păstos, iar Nate — 
tremurând pe podea cu cuțitul în mână, cu piciorul încă împroşcând sânge — 
rânji cu tot şiragul lui de dinţi albi şi spuse: 

— Mi... Mi-eşti dator vândut. 

Era ciudat. 

Să fi bătut atâta drum pentru un poate... 

Să fi luptat şi ucis şi spintecat... la naiba, cale de jumătate din lumea 
asta nenorocită, încurajat de o transmisie radio precară şi de ideea 
improbabilă că cineva care ar trebui să fie mort nu este mort. 

Să fi făcut pe dracu-n patru, să fi crăpat toţi boii care-mi stăteau în cale, 
deoarece: 

Dacă John-Paul a reuşit, poate a reuşit şi Jasmine... 

Ajunsesem departe. Urmărind la fiecare pas vocea din capul meu, 
ascultându-i ordinele. Îmi spusese să nu las garda jos şi eu n-o lăsasem. Îmi 
spusese să aflu tot şi eu aflasem. Îmi spusese să nu las nimic necercetat şi eu 
cercetasem. Cu toate că mă adusese într-o stare de rahat, făcusem naibii ce 
mi se spusese. 

Aşa-i? 

Mă durea capul şi lumea se învârtea în jurul meu. Am chicotit. 

Vocea, vocea. Asta era. La urmă, când a venit timpul să aflu nişte 
lucruri, să închei conturile, vocea mi-a spus să nu-mi pierd concentrarea, să 
duc treaba la capăt. Mi-a spus: 

Nu-i problema ta. 

Mă întrebam dacă făcusem ceea ce trebuia când luasem seringa din 
geanta lui Nate. Făcea ca lumea să fie... diferită. 

Am chicotit din nou. 

Stăteam în faţa unei camere de la al cincilea nivel subpământean al 
buncărului ONU de pe Insula South Bass şi tremuram, încercând să mă 
concentrez. Undeva, lucrurile erau în plină desfăşurare. Oameni care 
alergau, voci ridicate, zgomot de paşi şi arme. În clipa de faţă, nimeni nu-mi 
acorda multă atenţie, ceea ce era o reconfortantă schimbare de situaţie. Mai 
devreme, când ieşeam împleticit din camera de arest cu ochii înlăcrimaţi şi 
capul învârtindu-mi-se, doi paznici avuseseră noroc şi observaseră petele 
roşii de pe roba pe care o purtam. O furasem de la asistentul căzut la podea, 


al cărui sânge îmi curgea acum prin vene. Cine ştie de ce, mi se părea 
elegantă. Ca şi când... indiferent dacă petele de sânge proveneau de la el 
sau de la mine, tot dracul ăla era. 

Ha-ha. 

Oare asta trebuia să fie nostim > 

(Cei doi paznici care observaseră sângele nu erau de această părere. Am 
încercat să le explic cât de răbdător am putut — nici nu m-am încurcat tare — 
dar ei continuau să-mi spună că sunt drogat şi să mă întrebe cine naiba sunt 
şi să mă înghiontească cu degetele. În scurt timp, n-a mai fost distractiv. Îmi 
place să cred că i-am lăsat — aproape — în viaţă, deşi sincer să fiu nu pot 
spune că am fost blând cu ei.) 

Ideea era că aveam libertate de mişcare. lar acum stăteam în faţa unei 
uşi de la cel mai de jos nivel al complexului, şi mă uitam nedumerit la 
plăcuţa de identificare. 


COMUNICAŢII 


De acolo pornise. Transmisiunea. Cuvântul PANDORA. Vocea. De 
acolo îl trimisese ea. Aproape că simţeam asta în gustul aerului. Aproape că 
puteam întinde mâna şi s-o culeg din aer, aproape îmi aminteam toate 
senzațiile vinovate pe care mi le răpise trecerea timpului. Mirosul părului ei. 
Înclinarea nasului ei. Nuanţa exactă a ochilor ei. 

Mi le aminteam pe toate. Mai mult sau mai puţin. Însă amintirile sunt ca 
regretele, dăinuie şi te bântuie, însă evoluează în timp. Îşi pierd vârsta. Se 
idealizează. 

Mă întrebam într-un fel hazliu-abstract dacă măcar o voi recunoaşte 
când o voi revedea. Apoi creierul îmi reaminti că era moartă — trebuia să 
fie. Era de cinci ani. 

Idiotule, spunea. 

Atâta drum pentru nimic. 

Fără să-mi dau măcar seama pusesem mâna pe clanţă şi acum o apăsam. 
Şi la asta se reducea de fapt totul. În camera aceea urma să aflu. Fusese 
acolo? Într-adevăr ea îmi trimisese mesajul? 

Mă simţeam ca un pelerin care nu se aşteptase nicio clipă să ajungă la 
locul lui sfânt. 

Mi-am relaxat mâna pe clanţă şi am făcut un pas în spate. Aerul era plin 
de lumină. Halucinaţiile îmi întorceau creierul cu susul în jos; stranii 


inversări sinestezice făceau să confund sunetele cu gusturile, tonurile 
muzicale cu senzațiile fizice, emoţiile cu culorile. 

Mirosurile cu lumina. 

În camera de arest, seringa pe care o luasem din geanta lui Nate era 
inscripționată cu MIROS. 

Mi-am amintit o perioadă ce părea îndepărtată în timp, şi o urmărire pe 
străzile oraşului, şi un om uriaş în roşu injectând alt om cu... Ei bine. Cu 
ceva care-i luase puţin din umanitate. Care îi ascuţise simţurile. Mi-am 
amintit că la momentul respectiv fusesem extrem de impresionat. 

lar acum uite-mă aici. Un lup în adevăratul sens al cuvântului. 

Şi m-am întors cu spatele la Camera de Comunicaţii cu nasul în aer şi 
am pornit pe urmele unei dâre de lumină-duhnitoare instabile ca lumina 
unui tub cu neon, şi poate că asta nu făcea parte din misiunea mea, şi poate 
că nimănui altcuiva nu-i păsa în afară de mie... 

... dar unele lucruri e musai să fie duse la capăt, fie că e treaba ta să faci 
asta, fie că nu. 

Jasmine putea să aştepte. 

Doar aşteptase deja cinci ani. 

L-am găsit pe John-Paul Rohare Baptiste într-o cameră drapată în catifea 
roşie şi albastră, cu steaguri întinse în spatele lui. Țara pe care acestea o 
reprezentau era moartă. 

Fusese uşor să dau de urma lui, străbătând tuneluri şi coridoare sinuoase, 
cu lumini pâlpâind înaintea şi în spatele meu, adulmecând aerul. 

Purta mirosul meu. 

Sângele meu îi fremăta în vene. 

Când am păşit repede înăuntru, pe o uşă pe care stătea scris: 


STUDIO 


el vorbea: 

— ... aşa... aşa că lansez acest mesaj în... în buclă... 

Se clătina nesigur pe picioare. Desfigurat — curăţat de urmele de sânge, 
dar evident învineţit —, cu ochii saşii. Se ţinea în picioare sprijinindu-se de 
stativul unei camere TV vechi, uitându-se drept în obiectiv. Becul roşu era 
aprins. 

— ... am... am întâmpinat nişte probleme. Se... se vede pe faţa mea, 
bănuiesc. Dar... a-aleluia! Am triumfat, fiii şi fiicele mele. Dreptatea lui 


Dumnezeu a... a biruit. Am fost supuşi la grele încercări şi am învins... 
ispita neştiinţei. Am supravieţuit marelui nostru Exod şi... făcând asta am 
găsit Tărâmul Făgăduinţei noastre. Copiii mei... am fost găsiţi demni de 
glorie. 

Nu era nimeni în spatele camerei. Nimeni în spatele panoului de sticlă, 
în cabina de control din lateral. Se făcuseră toţi nevăzuţi. Asta de când 
venisem eu să-mi prezint salutările. 

Camera fusese extrem de bine izolată fonic. John-Paul nici nu 
observase. 

Nu-l asculta nimeni. Nimeni în afară de mine — şi de restul lumii. 

Ce mai rămăsese din ea. 

— Vă transmit acest mesaj pentru a vă spune să nu intraţi în panică. Ne- 
am mutat, după cum a fost porunca Domnului. Dar misiunea noastră 
rămâne de neclintit. Am clădit un viitor mai luminos. Am deschis ochii 
copiilor! Amin. Mm. A-min. 

Îşi dădu ochii peste cap şi îi închise; intra în comuniune cu divinitatea. 
Faţa lui scofâlcită se strâmbă într-un zâmbet perfect. 

— Aşa... aşa că vă spun tuturor: continuaţi să-mi trimiteţi arhitecţii 
viitorului. Continuaţi să-mi aduceţi fiii şi fiicele voastre. Aduceţi-i la 
Cleveland, şi la 'Toledo, iar noi le vom dezvălui paradisul pe care îl clădim 
aici. 

Îi vom adopta şi-i vom ajuta să crească şi... ş-şi... ah... 

Vocea i se întrerupse. Flutură din pleoape. 

Am împins acul de argint puţin mai tare în pielea fragilă a gâtului său. 
Nici nu mă auzise când mă apropiasem de el. Nu ştiuse că eram în spatele 
lui, stând la pândă ca un liliac uriaş, până când bucăţica aceea de metal nu-l 
înţepase în gât. Acul pe care mi-l dăduse Rick. Îngropat în propria-mi carne. 

John-Paul gâlgâi. 

Becul roşu continua să ardă. 

— Ci... cine... cine-i acolo? spuse el, neîndrăznind să se mişte. 

— Sunt Duhul Sfânt, am spus. Misterioase sunt căile mele. 

— T-tu! Ai... ai comite acest păcat în faţa Lumii? Ţi-ţi-ai arăta răul din 
tine? 

M-am aplecat până aproape de urechea lui, cu simţurile ascuţite de drog, 
simțind gustul fricii lui. Savurând-o. 

— Îl arăt dacă-l arăţi şi tu, am spus. 

— Ce... ce vrei să... sp...? 


— Copiii, Abate. Erai pe cale să ne vorbeşti despre copii. Despre cum îi 
„ajutaţi să crească”. La asta ai rămas. Ce-ar fi... să ne vorbeşti despre asta? 

— D-dar... Dar eu... 

— Ei, ei. Lumea te priveşte, Sfinţia Ta. Am apăsat acul mai tare. Să nu 
ne împiedicăm în amănunte. 

Aşa că le spuse. 

Le spuse cum supravieţuise. Se poticni şi plânse şi-i curseră mucii în 
timp ce vorbi, şi înfăşură totul într-o aură de sfinţenie. Nu conta. Impresia 
pe care o lăsa era tot aceea a unui om disperat care încearcă să facă din 
rahat bici. 

Nu era vorba de crimă, spunea, era Atingerea lui Dumnezeu. Era sânge, 
era divinitatea însăşi. 

Ascultaţi: poate că oamenii sunt puţin miopi când vine vorba de 
miracole. Şi da, poate că simţul practic al fiinţei umane are în mijloc o 
gaură în care ideea divinității şi-a făcut culcuş şi stă la cald. Poate că 
enervanta credulitate a omenirii nu te poate lăsa rece, dar vă spun un lucru: 

Nu poţi întinde mult coarda. 

Cred că mesajul a fost recepționat. 

Cred că ce auzeau ei, acolo, afară, adunaţi în jurul televizoarelor 
săptămâni la rând în vreme ce mesajul se relua la infinit, nu era un profet 
divin care propovăduieşte speranţa şi puritatea... 

Cred că auzeau un monstru mizerabil care explica pe îndelete şi 
politicos cum furase sângele a o mie de copilaşi, cum convinsese o lume 
întreagă de perfecțiunea sa, cum adunase acoliţii în jurul lui pentru a-l sluji, 
totul doar pentru a-l feri de virusul care îl lăsa fără zile. 

Le spuse că nu există „semne”. Nici îngeri care îşi revarsă bunătatea 
peste pământ. Nimic. Doar oameni cu o anumită grupă de sânge. Întregi 
grupuri etnice, cu trăsături genetice pe care el nici nu le înţelegea şi de care 
nici nu-i păsa, dar care nu aveau nicio legătură cu mânia divină. 

Le spuse că virusul era doar atât: un virus. Predictibil. Biologic. Ucidea 
anumiţi oameni şi pe alţii îi lăsa în viaţă. Pe cei cu O-negativ. Amerindienii. 
Est-asiaticii. Aborigenii australieni. Le spuse că ştia asta deoarece se aflase 
alături de grupul care făcuse descoperirea. Văzuseră ce ucidea virusul şi ce 
cruța, şi eşuaseră lamentabil în găsirea unui mijloc de a-l opri. Se 
ascunseseră acolo jos, în buncăr, până când virusul ajunsese şi la ei, şi a 
urmat o perioadă de haos şi... şi lucruri pe care nu şi le amintea, după 
care... 


După care el a renăscut drept John-Paul cel Sfânt. 

Furând sânge pentru a astâmpăra virusul. 'Transfuzii complete cu O- 
negativ pentru a înlocui seva cu care Molima se hrănea zi de zi. Injecţii cu 
plasmă de la irochezii captivi, pentru a-şi clădi pe dinăuntru acea armură 
genetică pe care aceştia o deţineau. 

Le spuse totul. Apoi vocea lui tăcu şi faţa îi căzu, şi le spuse apoi că 
pruncii erau mai buni decât adulţii. 

Mai puri, spuse el. 

Mai perfecţi. Ca şi cum ai bea sângele unui înger. 

Mai frumoşi. 

ŞI... 

Şi când erau slăbiţi din pricina lipsei de sânge, spuse el, când Lumina lui 
Dumnezeu era în ei... 

Copiii nu spuneau „nu” nici unui lucru... 

Continuă în felul acesta, iar când termină l-am mângâiat pe cap ca 
pentru a-i spune că s-a descurcat bine, am împins acul de argint în jugulara 
lui aşa încât sângele s-a scurs din el ca aerul dintr-un balon, iar când a căzut 
la pământ l-am călcat pe cap şi a făcut un sunet ca de cărăbuş stropşit sub 
talpă. 

Şi am auzit coruri de îngeri cântând, şi am văzut raze puternice de 
lumină, şi am simţit privirea blândă a divinității care mă asigura că am 
procedat bine. Dar, sigur că da, halucinam la greu, aşa că am ignorat 
spectacolul acela prostesc şi mi-am spus că, într-un fel sau altul, am făcut ca 
lumea să fie un loc puţin mai bun. 

„Arhitecţi ai zilei de mâine”, spusese John-Paul. 

Hm. 

Uneori arhitecţii trebuie să dărâme înainte să poată clădi. 


Capitolul 21 


Cum era de aşteptat, izbucniseră revoltele. Lucrurile se mişcau prea 
repede acum, se precipitau spre un hău întunecat înainte ca cineva să se 
poată pregăti măcar de cădere. Mă întrebam de ce. Mă întrebam ce se 
petrecea. Mă întrebam de ce nu putea să-mi pese deloc. 

Mirosuri diferite se împleteau şi se despărţeau în aerul din buncăr; o 
hartă tridimensională în încăperile halucinogene din mintea mea care 
documenta teama şi panica şi confuzia. Oameni în robe alergau pe 
coridoare, urcau în grabă scări încurcate şi stăteau la rând câte cinci în faţa 
lifturilor cavernoase. De undeva de sus, departe, de la primul sau al doilea 
nivel subpământean, se auzeau strigăte. Toţi păreau că mă ignoră. 

Drogul mă făcea să chicotesc. Sau poate asta simţeam, pur şi simplu. Nu 
ştiu. 

Cu simţurile ascuţite la maximum -— întregul meu corp fremăta într-un 
ritm intern, de parcă un fluture de fier dădea din aripi în pieptul meu — totul 
era greu de îndurat. Zgomotele şi mirosurile şi imaginile. În cele din urmă, 
am încetat să mai fiu atent, m-am întors şi pur şi simplu... am plecat. 

M-am trezit, într-un târziu, iarăşi în faţa camerei de comunicaţii şi m-am 
prăbuşit la podea de cealaltă parte a coridorului. Doar uitându-mă în gol. 
Lăsându-mi mintea să hoinărească. 

Să [i fost ea aici odată? 

Să fi... să fi murit? 

Unde erau cadavrele? 

Am petrecut un timp culegându-mi bucăţi de creier şi fragmente de os 
de pe ghete. 

Drogul mă afecta într-un fel ciudat. Nu doar că-mi scurtcircuita 
simţurile şi îmi supraîncărca creierul, dar îmi şi iscodea părţi din minte, 
făcea ceva subtil şi neplăcut. Ceva care, într-un fel, avea legătură cu lupul. 
Ceva care îmi penetra straturile superioare — acele inutile pojghiţe de 
civilizaţie şi rațiune — şi se culcuşea mai jos, în „Creierul Bătrân”, între 
crâmpeiele de neîncredere şi paranoia din subconștient. 

Ceva mă rodea. Ceva ce mă rodea de mult, mult timp... Ceva ce 
băgasem de seamă şi trecusem cu vederea, sau ignorasem fără grijă. Ceva 
care se străduise să-mi reţină atenţia, amorf şi tăcut; începând să pună 
lucrurile cap la cap clipă de clipă, pentru a-mi transmite un mesaj complet. 


Pentru a îmi arăta ceva. 

Avea legătură cu Bella, cred. Cu ceva ce spusese ea. 

Nu contează. Nu-i proble... 

Nu, nu asta. Asta se rezolvase acum. Făcusem să fie problema mea. 
Pentru ea şi Rick, şi pentru echipajul de pe Inferno, şi pentru prădători şi 
cetăţeni şi klanişti nechibzuiţi şi pentru toată lumea, făcusem să fie 
problema mea. Un veritabil mic erou. Dar nu asta era. 

Mă furnica creierul. 

Ce altceva? 

Ce altceva spusese după ce ne regulaserăm în pubul de lângă Heathrow, 
pe când stăteam întinşi pe jos şi eu îmi treceam degetele prin părul ei 
gândindu-mă la altcineva? La Jasmine a mea. Gândindu-mă la Jasmine şi 
simţindu-mă vinovat şi murdar şi meschin, şi neascultând măcar ce spunea 
sărmana fată, sărmana Bella. 

Mai încolo pe coridor un Corist grăbit şontâcăia spre mine, cu gluga pe 
Cap, cu o geantă roşie aruncată peste umăr, sprijinindu-se într-o măsuţă 
chirurgicală. Ştiam că este Nate fără să întorc privirea. Drogul îl făcea să 
miroasă a sudoare şi teamă şi chimicale. 

Şi a vinovăţie. 

Cum? 

— T-tu eşti? zise el. Ce faci? Tre” să ieşim de aici. 

M-am uitat în gol la uşa camerei de comunicaţii. Oare acum eram 
pregătit pentru asta? 

Instinctul îmi spunea că ăsta trebuia să fie ultimul lucru pe care îl 
făceam. Că trebuia să fie ultimul mister rezolvat. Că mai întâi trebuia să 
rezolv toate celelalte lucruri. 

Fii atent, băiete. 

Nu lăsa să-ţi scape ceva. 

Află tot. Cercetează tot. 

— Mă gândeam doar, am spus. 

— Da? Păi... păi, gândeşte din mers, bătrâne. A luat-o totu” razna. 

Se aplecă în faţă şi flutură agitat din mână spre ceilalţi malaci, cu faţa 
îngropată în faldurile robei. Nu l-am întrebat de unde o avea. 

— Ei spun... ei spun că Abatele-i mort. Ştii ceva de asta? 

Am ridicat din umeri. 

— Ei spun că-s bărci pe lac. Merg de colo-colo. Spun că un elicopter a 
fost doborât. Spun că-s... Hau... Howdenoh... 


— Irochezii? am rostit aproape dezinteresat. 

— Da! Cum naiba au reuşit asta? 

Am ridicat iar din umeri. Bravo lor. Nu putea să fi fost dificil, bănuiam. 
Era imposibil să invadeze insula, însă era uşor să supravegheze pe ascuns 
lacul. Să se furişeze, să arunce în aer un camion sau două, să doboare 
elicopterul de la distanţă. Nu era mare scofală dacă erau destui oameni. 

M-am întrebat câţi supravieţuiseră luptei de la pod. Câţi scăpaseră 
fiindcă Cy şi tăntălăii lui fuseseră ocupati să ne prindă pe mine şi Nate. 

M-am întrebat dacă nu cumva 'Tadodaho plănuise asta de la bun început. 

Cine să ştie? 

Cui să-i pese? 

Mi-am imaginat copilul lui Malice gâgâind pe malul opus, ascultând 
sunetul exploziilor. 

Mie îmi păsa. 

Ce enervant! 

Nate încercă să mă ridice în picioare. L-am împins în lături. 

— Haide! răbufni el cu ochii ieşiţi din orbite. A-acum e momentul! 
Poate... poate reuşim să scăpăm nevăzuţi. Hă? Cu tot haosul ăsta, înţelegi? 
E specialitatea ta! Cu asta te ocupi, prietene! Tre’... tre” să ne purtăm de 
grijă reciproc! 

I-am tradus vorbele în gând. Era aproape jalnic. 

Trebuie să îmi porţi de grijă! [i-am salvat viaţa! Protejează-mă! 
Protejează-mă! 

Trase iar de mine, uitându-se de-a lungul coridorului. 

— Nici nu mă gândesc ca Nathaniel C. Waterstone să moară azi aici... 

Şi asta era. 

M-am uitat ţintă la el. Se opintea să se dezbrace de robă, să-şi scoată 
peticul din buzunar pentru a-şi acoperi tatuajul, bolborosind în barbă. 

— Nate? am spus. 

— Hă? 

— Ce... De la ce vine inițiala „C”? 

El se opri cu roba în jurul gâtului şi mă privi prostit, de parcă eram 
nebun. 

— Poftim? 

— Iniţiala „C”. 

— Ce naiba vre... Îşi dădu ochii peste cap şi clătină din cap, de parcă s- 
ar fi hotărât să-mi facă pe plac ca să mă convingă să plec mai repede cu el. 


Vine de la Cassius. De ce vrei să ştii asta? 

— Cum ar fi... Cassius Clay? 

— Eroul lui tata. De la el s-a inspirat. 

Piesele se îmbinară. 

Trebuia să fi înţeles înainte. 

Gata cu misterele. Gata cu scuzele. 

Şi în cele din urmă vocea firavă a Bellei în mintea mea, repetând iar şi 
iar nu-i problema ta, nu-i problema ta, vocea aceea primi un răspuns din 
partea lupului ai cărui ochi sticleau în beznă. 

Problemă rezolvată, spuse acesta. 

— Nate. 

— Hă? 

— Trebuie să stăm de vorbă, Nate. 

— La naiba, prietene — nu poate să aştepte? Tre’ să... 

— Ţi-aminteşti când ţi-am spus că eşti un parazit? 

Bărbatul tăcu, apoi încuviinţă şi flutură din mână a nepăsare. 

— Da. Da, mi-amintesc. Las-o baltă, prietene. Era un... moment 
tensionat. Nu-i nevoie de scu... 

— Nu voiam să mă scuz, Nate. 

— C... ce? O! 

— Aveam dreptate. Asta eşti. Eşti într-adevăr un parazit. 

Vocea mea era rece. N-o puteam schimba pentru nimic în lume. Eram pe 
pilot automat. 

Nu-i problema ta, spuse Bella. Am făcut-o cu blândeţe să tacă şi am 
ridicat ochii spre Nate. 

Gura lui forma cuvinte, încerca să găsească ceva de spus. Clericii urlau 
în apropiere. 

— U-uite. Morţii mă-sii! Eu... Ascultă, ai ceva de spus, bine. Bi-ne. 
Spune după ce scăpăm de aici, hă? Altfel murim amândoi cât ai... 

Am scos pistolul lui Cy. El căscă ochii. Părea furios. 

— Ce... ce dracu”, bătrâne? Ţi-ai ieşit naibii din minţi? Ţi-am salvat 
viaţa, englezoiule! 'Ţi-am salvat viaţa de... nu ştiu câte ori! Fir-ar să fie, am 
fost împuşcat în picior, bătrâne. Nu îndrepta aia spre mi... 

— Nate. 

— Nu îndre... 

— Nate. Ascultă. 

El ascultă. 


— Te pricepi la favoruri, Nate. Te pricepi să găseşti oameni care să-ţi 
poarte de grijă. 

— Fi, stai aş... 

— Nu. Taci din gură. Am armat pistolul. A sunat ca un genunchi care 
pocneşte. Mi-ai spus că, în anii optzeci, ai fost în Anglia, aşa-i? Că ai fost 
dus acolo de iubita aia a ta? Că ai dus o viaţă de lord, bla-bla. O partidă 
profitabilă. Bun. 

— Uite, asta nu-l... 

— Apoi i-ai tras-o prietenei ei şi ai dat-o în bară. 

El suspină. Cobort privirea în pământ. 

— Ai hoinărit pe străzi. Te-ai agăţat de oameni. Da? Ai făcut minimul 
necesar să te faci folositor. Ți s-a purtat de grijă. 

Refuza să mă privească în ochi. 

— La fel ca mai târziu. Ai spus-o cu gura ta. Au apărut Clericii, ţi-au 
oferit o slujbă. Toate bune şi frumoase, noi cu drag muncim. Şi cui să-i pese 
dacă slujba implica transportarea unor copii pentru a fi secătuiţi de sânge? 
Hă? Cui să-i pese? Tu pur şi simplu te prefăceai că nu ştii. 

Expresia din ochii lui îmi spunea că ştiuse. 

— O, şi mai era şi heroina. Ai uitat să pomeneşti de asta. Mi-ai spus că 
te-ai lăsat de ea în Londra. Şi poate că ai şi făcut-o. Pentru o vreme. 
Probabil că a apărut o ocazie prea bună, nu? Când jigodiile alea în sutane au 
apărut aducând cu ei atâta heroină numai bună de băgat în vene? Efort 
minim, recompensă maximă. O viaţă uşoară. 

— Uite. Nu... nu e aşa... 

— La fel a fost şi când am apărut eu. La naiba, Nate, nu te uita aşa la 
mine. Ştiu bine. Ai văzut un englez dus cu pluta, înflăcărat nevoie mare — 
cui să-i pese din ce cauză? — şi ţi-ai dat seama că el poate să aibă grijă să n- 
o mierleşti, el poate să te ducă înapoi la sursă, şi că tu în schimb nu trebuie 
decât să-l cârpăceşti la nevoie sau să aştepţi să dea ortul popii. 

— Nu mă lua cu asta, şuieră el cu furie nedisimulată în voce. Nu te 
comporta ca şi când m-aş fi folosit de tine. Şi tu ai făcut la fel! I-ai minţit pe 
toţi prădătorii ăia. Aveai un ţel, la fel ca mine, şi te-ai folosit de nenorociţii 
dia ca să ţi-l atingi. 

— Asta-i adevărat, Nate. Mulţumesc pentru asta. Am zâmbit, simțind un 
junghi rece de furie în stomac. Nici eu nu sunt mai breaz. 

El încuviinţă. De parcă ar fi marcat un punct. 

— Şi atunci? 


— Numai că, Nate, ideea e... Responsabilităţi. 

— Poftim? 

— Cu toţii avem. Nu ne ajută întotdeauna, dar ele există. Crezi că pe 
mine mă durea undeva dacă John-Paul trăia sau murea? Nu avea nicio 
legătură cu mine. Doar că s-a amestecat în treaba asta. Dar îţi spun ceva, 
Nate: am terminat-o. Prea mulţi oameni au murit pe parcurs ca să nu fie aşa. 
Miza e prea mare. 

— La subiect, englezoiule. 

— La subiect. Am deschis gura. Am suspinat adânc. Am văzut faţa 
Bellei. Numele subiectului, Nate, era Shayla. 

Į se opri respiraţia. 

Ridică ochii. 

— C-cum... cum ai... 

— Avea, cât? un an? când ai dat bir cu fugiţii. La naiba, ai lăsat chiar şi 
un bilet... „Nu pot face faţă responsabilităţii”, a spus Bella. Rar moment de 
sinceritate, Nate. 

— Tu... o cunoşti pe B-bella...? 

— Te-ai agăţat şi de ea, aşa-i? O tânără frumoasă ca o zână, dintr-o 
familie bogată. Vreau să zic... tu îşi duceai traiul pe străzi, nu aveai un 
acoperiş deasupra capului, şi ai întâlnit fetişcana asta credulă. Ce ocazie!... 

— T-tu... să taci naibii din gură... 

— Ai făcut-o să te iubească, aşa-i? Te-ai folosit de banii ei. Ai convins-o 
să se apuce de droguri şi încă în stil mare. Apoi, când dezavantajele au fost 
mai multe decât avantajele, când a apărut şi un copil în peisaj, ţi-ai luat 
picioarele la spinare. Direct în braţele Coriştilor, care aşteptau cu slujba 
aceea. Direct în State. Am nimerit-o? 

Acum mă săgeta cu privirea. Se gândea dacă să fugă sau să-mi tragă un 
pumn. 

— Malice se întreba întruna, am spus, de ce te uitai neîncetat la copilul 
ei. Sentimentul de vinovăţie, am dreptate? 

Pistolul era greu în mâna mea. Am suspinat. 

— Bella m-a ajutat să vin aici, am zis pe o voce mai încordată decât mă 
aşteptam. Aveam un nod în gât care urca şi tot urca. Acum e moartă. 

— De cât timp ştii cine sunt? întrebă Nate pe un ton jos. 

— Cred... M-am încruntat, scrutându-mi gândurile. Cred că de la 
început. Heh! Poate că totuşi sunt ca tine, Nate. Poate am ignorat asta 
pentru că-mi erai de folos. Şi doar acum, stând aici, am înţeles totul. 


„Claystone”, aşa îţi spunea Bella. Nathaniel Cassius „Clay” Waterstone. 
Ce mică e lumea! 

— Ce mică e lumea! îngână el, aproape şoptit. Apoi: Cum e... Cum e 
fetiţa? 

Am strâns din dinţi. 

— Tocmai asta e, Nate. La asta mă refeream cu responsabilităţile. Vezi 
tu, fetiţa aceea, micuța Shayla... a împlinit cinci ani anul trecut. 

Nate făcu ochii mari. Ştia ce urmează. 

— l-au violat mămica şi pe ea au târât-o, plângând, la un aeroport de la 
ieşirea din Londra. 

— 0... O, Doamne... 

— Au urcat-o într-un avion împreună cu alţi doisprezece copii, toţi 
plângând, şi i-au trimis la un aeroport mic de căcat la ieşirea din New York. 

El gemu şi îl lăsară genunchii. 

— Şi n-o să ghiceşti niciodată cine îi aştepta acolo, cu o vorbă bună şi 
un costum prostesc, pentru a-i duce să se întâlnească cu un bătrânel 
simpatic. 

— ... nu nu nu NU nu... 

— Bella mi-a spus... Bella mi-a spus că asta nu era problema mea. Mă 
întreb dacă ştia că tu vei aştepta acolo, la celălalt capăt. 

Din ochi îi curgeau şiroaie de lacrimi care cădeau grele pe pardoseala 
coridorului. 

— Mă întreb dacă ştia că voi face să fie problema mea? 

El depărtă buzele. 

— Stai, te rog! Doar... 

Şi l-am împuşcat în cap, în mijlocul tatuajului din jurul ochiului, şi am 
urmărit fumul cum s-a ridicat din gaură, încolăcindu-se în aer. 

Apoi am păşit în camera de comunicaţii cu mintea limpede. 

Jurnalul ei era acolo. 

Malacii mutaseră totul într-o parte. Bucăţi de dărâmături vechi, dosare şi 
însemnări şi foi volante. Destule hârtii cât să ai ce citi luni întregi. 
Împinseseră totul deoparte şi se apucaseră să pregătească locul pentru John- 
Paul. La televizorul de deasupra panoului de comandă bătrânul sfrijit 
murea, în mijlocul spovedaniei, iar şi iar. În buclă. 

Jurnalul ei era acolo. 

Fusese cât pe-aci să nu-l văd. Aproape l-am confundat cu un carneţel de 
însemnări, alte rezultate de laborator anoste ce trebuiau comunicate către 


New York. 

Eu îi cumpărasem jurnalul acela. Era un... era un lucru banal. O idee de 
Crăciun. Într-un an. Ne făcuserăm cadou cameţele, să ne notăm toate 
gândurile, toate mişcările, tot ce vedeam şi spuneam... iar la sfârşitul anului 
urma să facem schimb. 

Acum pare aiurea. Doar nu aveam voie să notez nici jumătate din 
lucrurile pe care le făceam. 

Dar al ei... Al ei era întotdeauna plin. Doldora de însemnări. 

Aproape îmi explodă inima. Scrisul ei de mână. Litere mici şi îngrijite, 
despărțite între ele, pe coloane ordonate. Pagină după pagină. Pixuri 
diferite, culori diferite. Data în partea de sus şi mereu acelaşi început: 

Scumpul meu. 

Mi se înceţoşară ochii. 

Fusese acolo. Fusese acolo odată, dar acum cât timp? 

Dintr-o dată, degetele nu mă mai ascultau. Paginile se lipeau între ele, 
hârtia se rupea. Am frunzărit, înfruntând lacrimile şi tremurul mâinilor, 
până la ultimele pagini, clipind pe rând la fiecare dată. 

Spre sfârşit începuse să folosească o pagină pe săptămână. 

Apoi una pe lună. 

Rămânea fără spaţiu pe măsură ce coperta din spate se apropia. N-am 
citit niciun cuvânt, mi-am lăsat doar ochii să sară de la o dată la alta, 
neînțelegând, frunzărind mai departe, tot mai departe. 

Ultimele două însemnări erau la distanţă de şase luni. 

Ultima... 

Oh... 

... ultima era de acum trei luni. 

Eram pe podea atunci. Nu înţelegeam. Lumini în faţa ochilor. 

Panourile scoteau sunete seci şi luminile pâlpâiau pe console. Mi se 
învârtea capul. 

Camera aceea. De acolo mă contactase ea. De acolo pornise semnalul. 

De acolo începuse călătoria mea. 

Şi cea mai mare dintre revelații, cea pe care o implicau toate celelalte, 
dar care cumva luase prea mult să se arate; cea care le făcea pe toate să pară 
neimportante şi care mă făcea să stau ghemuit pe jos, cu faţa în palme, 
scrâşnind din dinţi, sufocat de suspine seci. 

E în viaţă. 

O, Doamne. 


E în viaţă. 

La nivelul solului, Clericii m-au ignorat. Îmbrăcat în robă eram o siluetă 
ca oricare alta, iar ei aveau şi aşa destule probleme pe cap. 

Urlau şi jeleau moartea stăpânului lor. 

Vânau luptători irochezi, în vreme ce feribotul lor ruginit era sabotat — 
se scufunda încet pe lac — şi bubuituri îndepărtate cutremurau insula. 

Unii, mult prea optimişti, trăgeau la întâmplare în canoele şi bărcile cu 
vâsle abia vizibile prin fum care se strecurau printre petele de mizerii 
incendiate. Ceilalţi pur şi simplu şedeau, priveau, aşteptau. Cu toţii văzuseră 
transmisiunea. Cu toţii ştiau. 

Se terminase. 

În scurt timp aveam să înot spre irochezii din bărci. Împingând în lături 
gunoaie aprinse şi evitând porțiunile cu apă fierbinte. Poate că Tadodaho mă 
aştepta. Poate că urma să primesc îngrijiri medicale şi hrană şi mulţumiri 
pentru ajutorul oferit. 

Sau poate că nu. Cui îi păsa? 

Luasem jurnalul şi hârtiile legate bine într-un teanc mare. 'Trecusem pe 
lângă Clerici care se răsteau şi soldaţi care ţipau, şi lăsasem lumea să se 
învârtă în jurul meu. 

E în viaţă. 

Soarele apunea. Prin Smogul Activ răzbătea de departe un fascicul 
înceţoşat de lumină artificială. La lumina acestuia am citit ultimele pagini 
ale vieţii iubitei mele. 

Caută-mă, scria pe ultima pagină. Vino şi caută-mă, iubirea mea. 

Focurile de pe lacul Erie ardeau în preajma mea şi cerul se umplea de 
fum şi ceaţă, iar eu am frunzărit paginile şi am aflat... 

Da. Asta e. 

... am aflat destinaţia. Am aflat unde să o caut. 

Şi am zâmbit. 

Nu cumva să laşi garda jos, soldat! 

Nu, să trăiţi. 


